**МОНГОЛ УЛСЫН ИХ ХУРЛЫН 2014 ОНЫ НАМРЫН ЭЭЛЖИТ**

**ЧУУЛГАНЫ ЭДИЙН ЗАСГИЙН БАЙНГЫН ХОРООНЫ 2015 ОНЫ**

**02 ДУГААР САРЫН 10-НЫ ӨДРИЙН ХУРАЛДААНЫ**

**ТЭМДЭГЛЭЛИЙН ТОВЬЁОГ**

|  |  |  |
| --- | --- | --- |
|  | ***Баримтуудын агуулга*** | ***Хуудасны тоо***  |
| 1. | Хуралдааны товч тэмдэглэл | 13 |
| 2. | ***Соронзон бичлэг:***1. Үндэсний статистикийн хорооны даргыг томилох тухай.
2. Чөлөөт бүсийн тухай /шинэчилсэн найруулга/ болон холбогдох бусад хууль, тогтоолын төслүүд*/Засгийн газар 2014.06.12-ны өдөр өргөн мэдүүлсэн, эцсийн хэлэлцүүлэг/.*
3. “Эдийн засгийн хүндрэлийг даван туулах арга хэмжээний тухай” Улсын Их Хурлын тогтоолын төсөл */Засгийн газар 2015.02.06-ны өдөр өргөн мэдүүлсэн, хэлэлцэх эсэх/.*
4. Ашигт малтмалын тухай хуульд нэмэлт оруулах тухай хуулийн төсөл /Засгийн газар 2015.02.06-ны өдөр өргөн мэдүүлсэн, хэлэлцэх эсэх/.
5. “Гацууртын ордын төрийн эзэмшлийн хувь тогтоох тухай” Улсын Их Хурлын тогтоолын төсөл /Засгийн газар 2015.02.06-ны өдөр өргөн мэдүүлсэн, хэлэлцэх эсэх/.
6. “Төрийн өмчийг 2015-2016 онд хувьчлах, өөрчлөн байгуулах үндсэн чиглэл батлах тухай” Улсын Их Хурлын тогтоолын төсөл /Засгийн газар 2015.02.05-ны өдөр өргөн мэдүүлсэн, хэлэлцэх эсэх/.
7. ”Үндэсний үйлдвэрлэгчдийг дэмжих, ажлын байр нэмэгдүүлэх зарим арга хэмжээний тухай тогтоолд өөрчлөлт оруулах тухай“ Улсын Их Хурлын тогтоолын төсөл.
8. Монгол Улсын Засгийн газар, Японы олон улсын хамтын ажиллагааны байгууллага хооронд байгуулах “Улаанбаатар хотын олон улсын шинэ нисэх онгоцны буудал барих төслийн нэмэлт хэлэлцээр”-ийн төсөл /Засгийн газар 2015.02.04-ний өдөр өргөн мэдүүлсэн, санал, дүгнэлтээ Аюулгүй байдал, гадаад бодлогын байнгын хороонд хүргүүлнэ, зөвшилцөх/.
 | 14-1616-3131-6263-7171-8383-9797-101101-105 |

 ***Монгол Улсын Их Хурлын 2014 оны намрын ээлжит чуулганы***

 ***Эдийн засгийн байнгын хорооны 2015 оны 02 дугаар сарын 10-ны***

 ***өдөр (Мягмар гараг)-ийн хуралдааны гар тэмдэглэл***

 Эдийн засгийн байнгын хорооны дарга, Улсын Их Хурлын гишүүн Ж.Батсуурь ирц, хэлэлцэх асуудлын дарааллыг танилцуулж, хуралдааныг даргалав.

 *Хуралдаанд ирвэл* *зохих 19 гишүүнээс 14 гишүүн ирж, 73.6 хувийн ирцтэйгээр хуралдаан 10 цаг 00 минутад Төрийн ордны “А” танхимд эхлэв.*

 *Чөлөөтэй:* Н.Батбаяр, Х.Болорчулуун, Д.Ганбат, Д.Ганхуяг, Ц.Даваасүрэн.

 ***Нэг. Үндэсний статистикийн хорооны даргыг томилох тухай.***

 Хэлэлцэж буй асуудалтай холбогдуулан нэр дэвшигч С.Мэндсайхан, Улсын Их Хурлын Эдийн засгийн байнгын хорооны ажлын албаны ахлах зөвлөх Ж.Батсайхан, зөвлөх Д.Мягмарцэрэн нар байлцав.

 Үндэсний статистикийн хорооны даргыг томилох тухай асуудлыг Улсын Их Хурлын гишүүн З.Энхболд танилцуулав.

 Танилцуулга болон нэр дэвшигчтэй холбогдуулан Улсын Их Хурлын гишүүдээс асуулт гараагүй болно. Улсын Их Хурлын гишүүн Ц.Баярсайхан үг хэлэв.

 **Ж.Батсуурь:** -Үндэсний статистикийн хорооны даргаар Сономцэрэнгийн Мэндсайханыг улираан томилох саналыг дэмжье гэсэн томьёоллоор санал хураалт явуулъя.

 Зөвшөөрсөн 9

 Татгалзсан 1

 Бүгд 10

 90.0 хувийн саналаар дэмжигдлээ.

 Байнгын хорооноос гарах санал, дүгнэлтийг Улсын Их Хурлын чуулганы нэгдсэн хуралдаанд Улсын Их Хурлын гишүүн Ж.Батсуурь танилцуулахаар тогтов.

 ***Уг асуудлыг 10 цаг 10 минутад хэлэлцэж дуусав.***

 ***Хоёр. Чөлөөт бүсийн тухай /шинэчилсэн найруулга/ болон холбогдох бусад хууль, тогтоолын төслүүд*** */Засгийн газар 2014.06.12-ны өдөр өргөн мэдүүлсэн, эцсийн хэлэлцүүлэг/.*

 Хэлэлцэж буй асуудалтай холбогдуулан Улсын мэргэжлийн хяналтын ерөнхий газрын дэд дарга Б.Эрдэнэбилэгт, Гаалийн ерөнхий газрын дэд дарга Н.Энхцогт, Иргэний харьяалал, шилжилт хөдөлгөөний ерөнхий газрын дэд дарга М.Мөнх-Од, Аж үйлдвэрийн яамны Чөлөөт бүсийн хэлтсийн дарга Т.Чимэгсанаа, Алтанбулаг чөлөөт бүсийн захирагч Ч.Уламбаяр, Замын-Үүд чөлөөт бүсийн захирагч Д.Батсайхан, мөн бүсийн Хөрөнгө оруулалтын зөвлөлийн зөвлөх Б.Баттулга, Захирагчийн ажлын албаны дарга Х.Баярхүү, ахлах мэргэжилтэн Б.Баярмөнх, Цагааннуур худалдааны чөлөөт бүсийн захирагч С.Асилхан, Татварын ерөнхий газрын ахлах байцаагч Б.Галбадрах нарын бүрэлдэхүүнтэй ажлын хэсэг оролцов.

 Хуралдаанд Улсын Их Хурлын Эдийн засгийн байнгын хорооны ажлын албаны ахлах зөвлөх Ж.Батсайхан, зөвлөх Ш.Ариунжаргал, референт Д.Цэцэгмаа нар байлцав.

 Хууль, тогтоолын төслүүдийг эцсийн хэлэлцүүлэгт бэлтгэсэн талаар ажлын хэсгийн танилцуулгыг Улсын Их Хурлын гишүүн Г.Батхүү танилцуулав.

 Танилцуулгатай холбогдуулан Улсын Их Хурлын гишүүн Ц.Нямдоржийн тавьсан асуултад Улсын Их Хурлын гишүүн, ажлын хэсгийн ахлагч Г.Батхүү, Аж үйлдвэрийн яамны Чөлөөт бүсийн хэлтсийн дарга Т.Чимэгсанаа нар хариулж, тайлбар хийв.

 **Ж.Батсуурь:** 1.Төслийн 3.1.9 дэх заалтыг хасах гэсэн саналаар санал хураая.

 Зөвшөөрсөн 10

 Татгалзсан -

 Бүгд 10

 100.0 хувийн саналаар дэмжигдлээ.

 2.Төслийн 3.1.2 дахь заалт, 9.1 дэх хэсгийн “оршин суух” гэснийг, 17.2 дахь хэсгийн “чөлөөт бүсэд оршин суух” гэснийг, 24.2 дахь хэсгийн “суурьшлын бүс” гэснийг тус тус хасах гэсэн саналаар санал хураая.

 Зөвшөөрсөн 9

 Татгалзсан 1

 Бүгд 10

 90.0 хувийн саналаар дэмжигдлээ.

 3.Төслийн 15.1 дэх хэсгийг доор дурдсанаар өөрчлөн найруулах:

 “15.1.Чөлөөт бүсийн бүтээн байгуулалтын шатанд дэд бүтэц, барилгын ажилд гадаадаас ажиллах хүч, мэргэжилтэн авч ажиллуулахад Ажиллах хүч гадаадад гаргах, гадаадаас ажиллах хүч, мэргэжилтэн авах тухай хуулийн 4.1.4 дэх заалт хамаарахгүй. Үйлдвэрлэлийн шатанд чөлөөт бүсэд үйл ажиллагаа эрхэлж байгаа аж ахуйн нэгжид ажиллах гадаад ажилчдын тоо нийт ажилчдын 50 хувиас хэтрэхгүй байна.” гэсэн саналтай холбогдуулан Улсын Их Хурлын гишүүн Д.Бат-Эрдэнэ, Ц.Нямдорж нарын тавьсан асуултад Улсын Их Хурлын гишүүн, ажлын хэсгийн ахлагч Г.Батхүү хариулж, тайлбар хийв.

3.Төслийн 15.1 дэх хэсгийг дор дурдсанаар өөрчлөн найруулах:

“15.1.Чөлөөт бүсэд гадаадаас ажиллах хүч, мэргэжилтэн авч ажиллуулахад Ажиллах хүч гадаадад гаргах, гадаадаас ажиллах хүч, мэргэжилтэн авах тухай хуулийн 4.1.4 дэх заалт хамаарахгүй” гэсэн саналаар санал хураая.

 Зөвшөөрсөн 9

 Татгалзсан 1

 Бүгд 10

90.0 хувийн саналаар дэмжигдлээ.

4.Төслийн 16.1.4 дэх заалтыг доор дурдсанаар өөрчлөн найруулах:

 “16.1.4.Гаалийн тариф, гаалийн татварын тухай хуулийн 38.1.4-т зааснаас гадна зорчигчийн худалдаж авсан 3.0 сая төгрөг хүртэл үнийн дүнтэй барааг чөлөөт бүсээс гаалийн нутаг дэвсгэрт оруулахад гаалийн болон нэмэгдсэн өртгийн албан татвараас чөлөөлөх;” гэсэн саналаар санал хураая.

 Дээрх саналтай холбогдуулан Улсын Их Хурлын гишүүн Г.Уянгын тавьсан асуултад Улсын Их Хурлын гишүүн, ажлын хэсгийн ахлагч Г.Батхүү хариулж, тайлбар хийв.

 Зөвшөөрсөн 9

 Татгалзсан 1

 Бүгд 10

 90.0 хувийн саналаар дэмжигдлээ.

 5.Төсөлд доор дурдсан агуулгатай 16.2, 16.3 дахь хэсэг нэмэх:

“16.2.Энэ хуулийн 10.2, 16.1.4-т заасан 3.0 сая төгрөг хүртэл үнийн дүнтэй барааны нэр төрлийн жагсаалтыг Засгийн газар тухай бүр нь тогтоож болно.

16.3.Энэ хуулийн 10.2, 16.1.4-т заасан 3.0 сая төгрөг хүртэлх үнийн дүнтэй бараанд онцгой албан татвар ногдох бараа, эм, эмнэлгийн хэрэгсэл, биологийн идэвхт бүтээгдэхүүн хамаарахгүй.” гэсэн саналаар санал хураая.

 Зөвшөөрсөн 9

 Татгалзсан 1

 Бүгд 10

90.0 хувийн саналаар дэмжигдлээ.

6.Төсөлд доор дурдсан агуулгатай 16.5 дахь хэсэг нэмэх:

“16.5.Чөлөөт бүсэд бүртгэлтэй хуулийн этгээд нь чөлөөт бүсэд эрхэлсэн үйл ажиллагааны санхүү, татварын тайланг холбогдох журмын дагуу гаргаж, Чөлөөт бүсийн захирагчийн ажлын албанд хүргүүлнэ.” гэсэн саналаар санал хураая.

 Зөвшөөрсөн 9

 Татгалзсан 1

 Бүгд 10

90.0 хувийн саналаар дэмжигдлээ.

7.Төслийн 22.6 дахь хэсгийг доор дурдсанаар өөрчлөн найруулах:

“22.6.Чөлөөт бүсэд газар эзэмшүүлэх, ашиглуулах эрхийг төсөл сонгон шалгаруулалтаар авсан хуулийн этгээдэд холбогдох хууль, тогтоомжид заасан журмын дагуу итгэлцүүрээр тогтоосон дуудлага худалдааны анхны үнэтэй тэнцэх хэмжээний нэг удаагийн төлбөрийг төлсний дараа газар эзэмшүүлэх, ашиглуулах эрхийн гэрчилгээ олгоно.” гэсэн саналаар санал хураая.

 Зөвшөөрсөн 8

 Татгалзсан 2

 Бүгд 10

80.0 хувийн саналаар дэмжигдлээ.

*Улсын Их Хурлын чуулганы хуралдааны дэгийн тухай хуулийн 23.2.3-т заасны дагуу Байнгын хорооны хуралдаанд оролцсон гишүүдийн гуравны хоёроос доошгүй нь дахин санал хураалгах шаардлагатай гэж үзсэн саналуудаар санал хураалт явуулав.*

1.Төслийн 12.4 дэх заалтын “төрийн захиргааны төв байгууллагад” гэснийг “төрийн захиргааны байгууллагад” гэж өөрчлөх гэсэн саналаар санал хураая.

Дээрх саналтай холбогдуулан Улсын Их Хурлын гишүүн Ц.Нямдоржийн тавьсан асуултад Улсын Их Хурлын гишүүн, ажлын хэсгийн ахлагч Г.Батхүү, Засгийн газрын гишүүн, Аж үйлдвэрийн сайд Д.Эрдэнэбат нар хариулж, тайлбар хийв.

Зөвшөөрсөн -

Татгалзсан 10

Бүгд 10

0.0 хувийн саналаар дэмжигдсэнгүй.

Улсын Их Хурлын гишүүн Д.Эрдэнэбат, Ц.Баярсайхан, Ц.Нямдорж нар үг хэлэв.

1.Төслийн 12.4 дэх заалтын “чөлөөт бүсийн асуудал хариуцсан төрийн захиргааны төв байгууллага” гэж өөрчлөх гэсэн томьёоллоор санал хураалт явуулъя.

 Зөвшөөрсөн 8

 Татгалзсан 3

 Бүгд 11

72.7 хувийн саналаар дэмжигдлээ.

2.Төсөлд доор дурдсан агуулгатай 14.2.1 дэх заалт нэмэх:

 “14.2.1.зорчигчийг чөлөөт бүсэд нэвтрүүлэхэд эрсдэлд суурилсан эрүүл ахуй, халдвар хамгааллын хяналт тавих.” гэсэн саналаар санал хураая.

 Зөвшөөрсөн 4

 Татгалзсан 7

 Бүгд 11

36.4 хувийн саналаар горимын санал дэмжигдсэнгүй.

 3.Төслийн 17.1 дэх хэсгийн “хорио цээрийн” гэснийг ”мэргэжлийн хяналтын” гэж өөрчлөх гэсэн саналаар санал хураая.

 Зөвшөөрсөн 4

 Татгалзсан 7

 Бүгд 11

 36.4 хувийн саналаар горимын санал дэмжигдсэнгүй.

 4.Төслийн 19.1 дэх хэсгийн Чөлөөт бүсийн захирагчийн ажлын алба нь дараах орлогыг холбогдох байгууллагатай байгуулсан гэрээний үндсэн дээр төвлөрүүлж, орлогын 80 хувийг улсын төсөвт оруулна:” гэснийг “Чөлөөт бүсийн захирагчийн ажлын алба нь дараах орлогыг холбогдох байгууллагатай байгуулсан гэрээний үндсэн дээр улсын төсөвт төвлөрүүлнэ:” гэж өөрчлөх.

 Дээрх саналтай холбогдуулан Улсын Их Хурлын гишүүн Ц.Нямдоржийн тавьсан асуултад Улсын Их Хурлын гишүүн, ажлын хэсгийн ахлагч Г.Батхүү, Аж үйлдвэрийн яамны Чөлөөт бүсийн хэлтсийн дарга Т.Чимэгсанаа нар хариулж, тайлбар хийв.

 4.Төслийн 19.1 дэх хэсгийн Чөлөөт бүсийн захирагчийн ажлын алба нь дараах орлогыг холбогдох байгууллагатай байгуулсан гэрээний үндсэн дээр төвлөрүүлж, орлогын 80 хувийг улсын төсөвт оруулна:” гэснийг “Чөлөөт бүсийн захирагчийн ажлын алба нь дараах орлогыг улсын төсөвт төвлөрүүлнэ:” гэж өөрчлөх гэсэн саналаар санал хураая.

 Зөвшөөрсөн 11

 Татгалзсан -

 Бүгд 11

 100.0 хувийн саналаар горимын санал дэмжигдлээ.

 4.Төслийн 19.1 дэх хэсгийн Чөлөөт бүсийн захирагчийн ажлын алба нь дараах орлогыг холбогдох байгууллагатай байгуулсан гэрээний үндсэн дээр төвлөрүүлж, орлогын 80 хувийг улсын төсөвт оруулна:” гэснийг “Чөлөөт бүсийн захирагчийн ажлын алба нь дараах орлогыг улсын төсөвт төвлөрүүлнэ:” гэж өөрчлөх гэсэн саналаар санал хураая.

 Зөвшөөрсөн 9

 Татгалзсан 2

 Бүгд 11

 81.8 хувийн саналаар дэмжигдлээ.

 5.Төсөлд доор дурдсан агуулгатай 19.2 дахь заалт нэмэх:

“19.2.Энэ хуулийн 19.1-д заасан орлогын 20 хүртэлх хувийг чөлөөт бүсийг хөгжүүлэх, дэд бүтцийн бүтээн байгуулалтын ажлыг түргэтгэх, эдийн засгийн үр ашгийг нэмэгдүүлэх, орон нутгийн хөгжлийг дэмжих зорилгоор зарцуулна.” гэсэн саналаар санал хураая.

Дээрх саналтай холбогдуулан Улсын Их Хурлын гишүүн Д.Эрдэнэбат, Ц.Нямдорж нарын тавьсан асуултад Улсын Их Хурлын гишүүн, ажлын хэсгийн ахлагч Г.Батхүү хариулж, тайлбар хийв.

 Зөвшөөрсөн 8

 Татгалзсан 3

 Бүгд 11

72.7 хувийн саналаар горимын санал дэмжигдлээ.

 5.Төсөлд доор дурдсан агуулгатай 19.2 дахь заалт нэмэх:

“19.2.Энэ хуулийн 19.1-д заасан орлогын 20 хүртэлх хувийг чөлөөт бүсийг хөгжүүлэх, дэд бүтцийн бүтээн байгуулалтын ажлыг түргэтгэх, эдийн засгийн үр ашгийг нэмэгдүүлэх, орон нутгийн хөгжлийг дэмжих зорилгоор зарцуулна.” гэсэн саналаар санал хураая.

Зөвшөөрсөн 9

 Татгалзсан 2

 Бүгд 11

81.8 хувийн саналаар дэмжигдлээ.

6. Төслийн 20.3 дахь хэсгийг хасах гэсэн саналаар санал хураая.

 Зөвшөөрсөн 6

 Татгалзсан 5

 Бүгд 11

54.5 хувийн саналаар горимын санал дэмжигдсэнгүй.

Дээрх санал хураалтыг хүчингүй болгоё гэсэн саналаар санал хураая.

Зөвшөөрсөн 9

 Татгалзсан 2

 Бүгд 11

81.8 хувийн саналаар дэмжигдлээ.

 6. Төслийн 20.3 дахь хэсгийг хасах гэсэн саналаар санал хураая.

 Зөвшөөрсөн 11

 Татгалзсан -

 Бүгд 11

 100.0 хувийн саналаар горимын санал дэмжигдлээ.

 6. Төслийн 20.3 дахь хэсгийг хасах гэсэн саналаар санал хураая.

 Зөвшөөрсөн 9

 Татгалзсан 2

 Бүгд 11

 81.8 хувийн саналаар дэмжигдлээ.

 7.Төслийн 22.5 дахь хэсгийг доор дурдсанаар найруулж, дугаарыг 22.8 дахь хэсэг болгох:

“22.8.Чөлөөт бүсэд газар эзэмшүүлэх, ашиглуулахтай холбогдсон энэ хуульд зааснаас бусад харилцааг Газрын тухай хуулиар зохицуулна.” гэсэн саналаар санал хураая.

 Зөвшөөрсөн 11

 Татгалзсан -

 Бүгд 11

 100.0 хувийн саналаар горимын санал дэмжигдлээ.

 7.Төслийн 22.5 дахь хэсгийг доор дурдсанаар найруулж, дугаарыг 22.8 дахь хэсэг болгох:

 “22.8.Чөлөөт бүсэд газар эзэмшүүлэх, ашиглуулахтай холбогдсон энэ хуульд зааснаас бусад харилцааг Газрын тухай хуулиар зохицуулна.” гэсэн саналаар санал хураая.

 Зөвшөөрсөн 10

 Татгалзсан 1

 Бүгд 11

 90.9 хувийн саналаар дэмжигдлээ.

 *Улсын Их Хурлын гишүүдээс гаргасан саналын томьёоллоор санал хураалт явуулав.*

1.Улсын Их Хурлын гишүүн Ц.Нямдорж, Ц.Баярсайхан, Г.Батхүү нарын гаргасан, Төсөлд доор дурдсан агуулгатай 8.6 дахь хэсэг нэмэх.

8.6.Чөлөөт бүсийн захирагч эрхлэх асуудлынхаа хүрээнд хууль тогтоомжид нийцүүлэн захирамж гаргах бөгөөд уг захирамж нь хууль тогтоомжид нийцээгүй бол түүнийг өөрөө, эсвэл чөлөөт бүсийн асуудал эрхэлсэн Засгийн газрын гишүүн өөрчлөх буюу хүчингүй болгоно гэсэн саналаар санал хураая.

 Зөвшөөрсөн 11

 Татгалзсан -

 Бүгд 11

 100.0 хувийн саналаар горимын санал дэмжигдлээ.

1.Улсын Их Хурлын гишүүн Ц.Нямдорж, Ц.Баярсайхан, Г.Батхүү нарын гаргасан, Төсөлд доор дурдсан агуулгатай 8.6 дахь хэсэг нэмэх.

8.6.Чөлөөт бүсийн захирагч эрхлэх асуудлынхаа хүрээнд хууль тогтоомжид нийцүүлэн захирамж гаргах бөгөөд уг захирамж нь хууль тогтоомжид нийцээгүй бол түүнийг өөрөө, эсвэл чөлөөт бүсийн асуудал эрхэлсэн Засгийн газрын гишүүн өөрчлөх буюу хүчингүй болгоно гэсэн саналаар санал хураая.

 Зөвшөөрсөн 7

 Татгалзсан 4

 Бүгд 11

 63.6 хувийн саналаар дэмжигдлээ.

Байнгын хорооноос гарах санал, дүгнэлтийг Улсын Их Хурлын чуулганы нэгдсэн хуралдаанд Улсын Их Хурлын гишүүн Г.Батхүү танилцуулахаар тогтов.

***Уг асуудлыг 10 цаг 56 минутад хэлэлцэж дуусав.***

***Гурав. “Эдийн засгийн хүндрэлийг даван туулах арга хэмжээний тухай” Улсын Их Хурлын тогтоолын төсөл*** */Засгийн газар 2015.02.06-ны өдөр өргөн мэдүүлсэн, хэлэлцэх эсэх/.*

Хэлэлцэж буй асуудалтай холбогдуулан Монгол Улсын Засгийн газрын гишүүн, Монгол Улсын сайд, Засгийн газрын Хэрэг эрхлэх газрын дарга С.Баярцогт, Монгол Улсын Засгийн газрын гишүүн, Аж үйлдвэрийн сайд Д.Эрдэнэбат, Монгол Улсын Засгийн газрын гишүүн, Хүнс, хөдөө аж ахуйн сайд Р.Бурмаа, Монгол Улсын Засгийн газрын гишүүн, Эрчим хүчний сайд Д.Зоригт, Сангийн дэд сайд С.Пүрэв, мөн яамны Эдийн засгийн бодлогын газрын Макро эдийн засгийн бодлогын хэлтсийн дарга Г.Батхүрэл, мэргэжилтэн Ж.Ганбаяр, Ч.Дэлгэрнаран, Монголбанкны Ерөнхийлөгчийн зөвлөх С.Болд, Гадаад хэргийн яамны Төрийн нарийн бичгийн дарга Б.Болдбаатар нарын бүрэлдэхүүнтэй ажлын хэсэг оролцов.

Хуралдаанд Улсын Их Хурлын Эдийн засгийн байнгын хорооны ажлын албаны ахлах зөвлөх Ж.Батсайхан, зөвлөх С.Энхцэцэг, референт Д.Цэцэгмаа нар байлцав.

Тогтоолын төслийн талаар төсөл санаачлагчийн илтгэлийг Монгол Улсын Засгийн газрын гишүүн, Монгол Улсын сайд, Засгийн газрын Хэрэг эрхлэх газрын дарга С.Баярцогт, Улсын Их Хурал дахь АН-ын бүлгийн санал, дүгнэлтийг АН-ын бүлгийн дэд дарга С.Одонтуяа, Улсын Их Хурал дахь МАН-ын бүлгийн санал, дүгнэлтийг МАН-ын бүлгийн дарга С.Бямбацогт нар танилцуулав. Мөн Улсын Их Хурлын гишүүн С.Дэмбэрэл өөрийн саналаа хэлэв.

Төсөл санаачлагчийн илтгэлтэй холбогдуулан Улсын Их Хурлын гишүүн Л.Энх-Амгалан, С.Одонтуяа, Г.Уянга, Ч.Хүрэлбаатар нарын тавьсан асуултад Монгол Улсын Засгийн газрын гишүүн, Монгол Улсын сайд, Засгийн газрын Хэрэг эрхлэх газрын дарга С.Баярцогт, Монгол Улсын Засгийн газрын гишүүн, Аж үйлдвэрийн сайд Д.Эрдэнэбат, Монголбанкны Ерөнхийлөгчийн зөвлөх С.Болд нар хариулж, тайлбар хийв.

Улсын Их Хурлын гишүүн Ч.Хүрэлбаатар, Д.Зоригт, Л.Энх-Амгалан, С.Одонтуяа, С.Дэмбэрэл нар үг хэлэв.

**Ж.Батсуурь:** -”Эдийн засгийн хүндрэлийг даван туулах арга хэмжээний тухай” Улсын Их Хурлын тогтоолын төслийг Улсын Их Хурлын чуулганы нэгдсэн хуралдаанаар хэлэлцүүлэх нь зүйтэй гэсэн томьёоллоор санал хураалт явуулъя.

Зөвшөөрсөн 10

Татгалзсан 1

Бүгд 11

90.9 хувийн саналаар дэмжигдлээ.

Байнгын хорооноос гарах санал, дүгнэлтийг Улсын Их Хурлын чуулганы нэгдсэн хуралдаанд Улсын Их Хурлын гишүүн С.Одонтуяа танилцуулахаар тогтов.

***Уг асуудлыг 12 цаг 40 минутад хэлэлцэж дуусав.***

***Дөрөв. Ашигт малтмалын тухай хуульд нэмэлт оруулах тухай хуулийн төсөл*** */Засгийн газар 2015.02.06-ны өдөр өргөн мэдүүлсэн, хэлэлцэх эсэх/.*

 Хэлэлцэж буй асуудалтай холбогдуулан Монгол Улсын Засгийн газрын гишүүн, Монгол Улсын сайд, Засгийн газрын Хэрэг эрхлэх газрын дарга С.Баярцогт, Уул уурхайн дэд сайд Г.Тэмүүлэн, Уул уурхайн яамны Бодлогын хэрэгжилтийг зохицуулах газрын дарга Б.Батхүү, мэргэжилтэн Б.Дашбал, Төрийн захиргаа, удирдлагын газрын ахлах мэргэжилтэн Б.Мөнхтогтох нарын бүрэлдэхүүнтэй ажлын хэсэг оролцов.

 Хуралдаанд Улсын Их Хурлын Эдийн засгийн байнгын хорооны ажлын албаны ахлах зөвлөх Ж.Батсайхан, зөвлөх Д.Мягмарцэрэн, референт Н.Эрдэнэцэцэг нар байлцав.

 Хуулийн төслийн талаар төсөл санаачлагчийн илтгэлийг Монгол Улсын Засгийн газрын гишүүн, Монгол Улсын сайд, Засгийн газрын Хэрэг эрхлэх газрын дарга С.Баярцогт танилцуулав.

 Төсөл санаачлагчийн илтгэлтэй холбогдуулан Улсын Их Хурлын гишүүн Г.Уянгын тавьсан асуултад Монгол Улсын Засгийн газрын гишүүн, Монгол Улсын сайд, Засгийн газрын Хэрэг эрхлэх газрын дарга С.Баярцогт, Уул уурхайн дэд сайд Г.Тэмүүлэн нар хариулж, тайлбар хийв.

 Улсын Их Хурлын гишүүн Д.Зоригт, Л.Энх-Амгалан, Г.Уянга нар үг хэлэв.

 **Ж.Батсуурь:** -Ашигт малтмалын тухай хуульд нэмэлт оруулах тухай хуулийн төслийг Улсын Их Хурлын чуулганы нэгдсэн хуралдаанаар хэлэлцүүлэх нь зүйтэй гэсэн томьёоллоор санал хураалт явуулъя.

 Зөвшөөрсөн 7

Татгалзсан 4

Бүгд 11

 63.6 хувийн саналаар дэмжигдлээ.

 Байнгын хорооноос гарах санал, дүгнэлтийг Улсын Их Хурлын чуулганы нэгдсэн хуралдаанд Улсын Их Хурлын гишүүн Л.Энх-Амгалан танилцуулахаар тогтов.

 ***Уг асуудлыг 13 цаг 02 минутад хэлэлцэж дуусав.***

 ***Тав. “Гацууртын ордын төрийн эзэмшлийн хувь тогтоох тухай” Улсын Их Хурлын тогтоолын төсөл*** */Засгийн газар 2015.02.06-ны өдөр өргөн мэдүүлсэн, хэлэлцэх эсэх/.*

 Хэлэлцэж буй асуудалтай холбогдуулан Монгол Улсын Засгийн газрын гишүүн, Монгол Улсын сайд, Засгийн газрын Хэрэг эрхлэх газрын дарга С.Баярцогт, Уул уурхайн дэд сайд Г.Тэмүүлэн, Уул уурхайн яамны Бодлогын хэрэгжилтийг зохицуулах газрын дарга Б.Батхүү, Хяналт шинжилгээ, дотоод аудитын газрын дарга Д.Жавхланболд, мэргэжилтэн Б.Дашбал, Төрийн захиргаа, удирдлагын газрын ахлах мэргэжилтэн Б.Мөнхтогтох нарын бүрэлдэхүүнтэй ажлын хэсэг оролцов.

 Хуралдаанд Улсын Их Хурлын Эдийн засгийн байнгын хорооны ажлын албаны ахлах зөвлөх Ж.Батсайхан, зөвлөх Д.Мягмарцэрэн, референт Н.Эрдэнэцэцэг нар байлцав.

 Тогтоолын төслийн талаар төсөл санаачлагчийн илтгэлийг Монгол Улсын Засгийн газрын гишүүн, Монгол Улсын сайд, Засгийн газрын Хэрэг эрхлэх газрын дарга С.Баярцогт танилцуулав.

 Төсөл санаачлагчийн илтгэлтэй холбогдуулан Улсын Их Хурлын гишүүн Д.Зоригт, Г.Уянга, Л.Энх-Амгалан нарын тавьсан асуултад Монгол Улсын Засгийн газрын гишүүн, Монгол Улсын сайд, Засгийн газрын Хэрэг эрхлэх газрын дарга С.Баярцогт, Уул уурхайн дэд сайд Г.Тэмүүлэн, Уул уурхайн яамны Бодлогын хэрэгжилтийг зохицуулах газрын дарга Б.Батхүү, Хяналт шинжилгээ, дотоод аудитын газрын дарга Д.Жавхланболд нар хариулж, тайлбар хийв.

 Улсын Их Хурлын гишүүн Г.Уянга үг хэлэв.

 **Ж.Батсуурь:** -”Гацууртын ордын төрийн эзэмшлийн хувь тогтоох тухай” Улсын Их Хурлын тогтоолын төслийг Улсын Их Хурлын чуулганы нэгдсэн хуралдаанаар хэлэлцүүлэх нь зүйтэй гэсэн томьёоллоор санал хураалт явуулъя.

 Зөвшөөрсөн 10

Татгалзсан 1

Бүгд 11

 90.9 хувийн саналаар дэмжигдлээ.

 Байнгын хорооноос гарах санал, дүгнэлтийг Улсын Их Хурлын чуулганы нэгдсэн хуралдаанд Улсын Их Хурлын гишүүн С.Дэмбэрэл танилцуулахаар тогтов.

 ***Уг асуудлыг 13 цаг 40 минутад хэлэлцэж дуусав.***

 ***Зургаа. “Төрийн өмчийг 2015-2016 онд хувьчлах, өөрчлөн байгуулах үндсэн чиглэл батлах тухай” Улсын Их Хурлын тогтоолын төсөл*** */Засгийн газар 2015.02.05-ны өдөр өргөн мэдүүлсэн, хэлэлцэх эсэх/.*

 Хэлэлцэж буй асуудалтай холбогдуулан Монгол Улсын Засгийн газрын гишүүн, Монгол Улсын сайд, Засгийн газрын Хэрэг эрхлэх газрын дарга С.Баярцогт, Төрийн өмчийн хорооны дарга Ц.Нанзаддорж, Азийн хөгжлийн банкны зөвлөх Д.Байлыхүү нарын бүрэлдэхүүнтэй ажлын хэсэг оролцов.

 Хуралдаанд Улсын Их Хурлын Эдийн засгийн байнгын хорооны ажлын албаны ахлах зөвлөх Ж.Батсайхан, зөвлөх Д.Мягмарцэрэн, референт Н.Эрдэнэцэцэг нар байлцав.

 Тогтоолын төслийн талаар төсөл санаачлагчийн илтгэлийг Монгол Улсын Засгийн газрын гишүүн, Монгол Улсын сайд, Засгийн газрын Хэрэг эрхлэх газрын дарга С.Баярцогт танилцуулав.

 Төсөл санаачлагчийн илтгэлтэй холбогдуулан Улсын Их Хурлын гишүүн Г.Уянга, Л.Энх-Амгалан, С.Дэмбэрэл нарын тавьсан асуултад Монгол Улсын Засгийн газрын гишүүн, Монгол Улсын сайд, Засгийн газрын Хэрэг эрхлэх газрын дарга С.Баярцогт, Монгол Улсын Засгийн газрын гишүүн, Эрчим хүчний сайд Д.Зоригт, Монгол Улсын Засгийн газрын гишүүн, Хүнс, хөдөө аж ахуйн сайд Р.Бурмаа, Төрийн өмчийн хорооны дарга Ц.Нанзаддорж, Азийн хөгжлийн банкны зөвлөх Д.Байлыхүү нар хариулж, тайлбар хийв.

 Улсын Их Хурлын гишүүн Л.Энх-Амгалан үг хэлэв.

 **Ж.Батсуурь:** -”Төрийн өмчийг 2015-2016 онд хувьчлах, өөрчлөн байгуулах үндсэн чиглэл батлах тухай” Улсын Их Хурлын тогтоолын төслийг Улсын Их Хурлын чуулганы нэгдсэн хуралдаанаар хэлэлцүүлэх нь зүйтэй гэсэн томьёоллоор санал хураалт явуулъя.

 Зөвшөөрсөн 9

Татгалзсан 2

Бүгд 11

 81.8 хувийн саналаар дэмжигдлээ.

 Байнгын хорооноос гарах санал, дүгнэлтийг Улсын Их Хурлын чуулганы нэгдсэн хуралдаанд Улсын Их Хурлын гишүүн Л.Энх-Амгалан танилцуулахаар тогтов.

 ***Уг асуудлыг 14 цаг 20 минутад хэлэлцэж дуусав.***

 ***Долоо. ”Үндэсний үйлдвэрлэгчдийг дэмжих, ажлын байр нэмэгдүүлэх зарим арга хэмжээний тухай тогтоолд өөрчлөлт оруулах тухай“ Улсын Их Хурлын тогтоолын төсөл.***

Хэлэлцэж буй асуудалтай холбогдуулан Монгол Улсын Засгийн газрын гишүүн, Хүнс, хөдөө аж ахуйн сайд Р.Бурмаа, Сангийн дэд сайд С.Пүрэв, Хүнс, хөдөө аж ахуйн яамны Стратеги, бодлого, төлөвлөлтийн газрын дарга Л.Чой-Иш, Мал хамгаалах сангийн захирал Б.Мөнхбаяр нарын бүрэлдэхүүнтэй ажлын хэсэг оролцов.

 Хуралдаанд Улсын Их Хурлын Эдийн засгийн байнгын хорооны ажлын албаны ахлах зөвлөх Ж.Батсайхан, зөвлөх Л.Батмөнх нар байлцав.

 Тогтоолын төслийн талаар төсөл санаачлагчийн илтгэлийг Монгол Улсын Засгийн газрын гишүүн, Хүнс, хөдөө аж ахуйн сайд Р.Бурмаа танилцуулав.

Төсөл санаачлагчийн илтгэлтэй холбогдуулан Улсын Их Хурлын гишүүн Л.Энх-Амгалангийн тавьсан асуултад Хүнс, хөдөө аж ахуйн яамны Стратеги, бодлого, төлөвлөлтийн газрын дарга Л.Чой-Иш хариулж, тайлбар хийв.

 **Ж.Батсуурь:** -Үндэсний үйлдвэрлэгчдийг дэмжих, ажлын байр нэмэгдүүлэх зарим арга хэмжээний тухай тогтоолд өөрчлөлт оруулах тухай Улсын Их Хурлын тогтоолын төслийг Улсын Их Хурлын чуулганы нэгдсэн хуралдаанаар хэлэлцүүлэх нь зүйтэй гэсэн саналын томьёоллоор санал хураалт явуулъя.

 Зөвшөөрсөн 10

Татгалзсан 1

Бүгд 11

 90.9 хувийн саналаар дэмжигдлээ.

 Байнгын хорооноос гарах санал, дүгнэлтийг Улсын Их Хурлын чуулганы нэгдсэн хуралдаанд Улсын Их Хурлын гишүүн Д.Зоригт танилцуулахаар тогтов.

 ***Уг асуудлыг 14 цаг 33 минутад хэлэлцэж дуусав.***

 ***Найм. Монгол Улсын Засгийн газар, Японы олон улсын хамтын ажиллагааны байгууллага хооронд байгуулах “Улаанбаатар хотын олон улсын шинэ нисэх онгоцны буудал барих төслийн нэмэлт хэлэлцээр”-ийн төсөл*** */Засгийн газар 2015.02.04-ний өдөр өргөн мэдүүлсэн, санал, дүгнэлтээ Аюулгүй байдал, гадаад бодлогын байнгын хороонд хүргүүлнэ, зөвшилцөх/.*

 Хэлэлцэж буй асуудалтай холбогдуулан Сангийн дэд сайд С.Пүрэв, Сангийн яамны Төсвийн бодлого, төлөвлөлтийн газрын Нэгдсэн төсвийн бодлого, төлөвлөлтийн хэлтсийн дарга Б.Доржсэмбэд, Төрийн захиргаа, удирдлагын газрын Гадаад хамтын ажиллагааны хэлтсийн дарга З.Мөнх-Оргил, гэрээт ажилтан Э.Зулсүрэн, Санхүүгийн бодлого, өрийн удирдлагын газрын Өрийн удирдлагын хэлтсийн ахлах мэргэжилтэн Ё.Амарбат, Зам, тээврийн яамны Стратеги бодлого төлөвлөлт, хамтын ажиллагааны газрын дарга С.Адъяасүрэн, мөн яамны Санхүү, эдийн засгийн хэлтсийн дарга Ц.Цэрэнчимэг, Улаанбаатар хотын олон улсын нисэх онгоцны шинэ буудал барих төслийн захирал Н.Энхбат, мөн төслийн эдийн засагч А.Мөнхжаргал нарын бүрэлдэхүүнтэй ажлын хэсэг оролцов.

 Хуралдаанд Улсын Их Хурлын Эдийн засгийн байнгын хорооны ажлын албаны ахлах зөвлөх Ж.Батсайхан, зөвлөх С.Энхцэцэг, референт Н.Эрдэнэцэцэг нар байлцав.

 Төслийн нэмэлт хэлэлцээрийн төслийн талаарх танилцуулгыг Монгол Улсын Засгийн газрын гишүүн, Монгол Улсын сайд, Засгийн газрын Хэрэг эрхлэх газрын дарга С.Баярцогт танилцуулав.

 Хэлэлцээрийн төслийн талаарх танилцуулгатай холбогдуулан Улсын Их Хурлын гишүүн Л.Энх-Амгалангийн тавьсан асуултад Монгол Улсын Засгийн газрын гишүүн, Монгол Улсын сайд, Засгийн газрын Хэрэг эрхлэх газрын дарга С.Баярцогт, Улаанбаатар хотын олон улсын нисэх онгоцны шинэ буудал барих төслийн захирал Н.Энхбат нар хариулж, тайлбар хийв.

 **Ж.Батсуурь:** -Монгол Улсын Засгийн газар, Японы олон улсын хамтын ажиллагааны байгууллага хооронд байгуулах “Улаанбаатар хотын олон улсын шинэ нисэх онгоцны буудал барих төслийн нэмэлт хэлэлцээр”-ийн төслийг дэмжих нь зүйтэй гэсэн томьёоллоор санал хураалт явуулъя.

 Зөвшөөрсөн 10

Татгалзсан 1

Бүгд 11

 90.9 хувийн саналаар дэмжигдлээ.

 Байнгын хорооны санал, дүгнэлтийг Аюулгүй байдал, гадаад бодлогын байнгын хороонд хүргүүлэхээр тогтов.

 ***Уг асуудлыг 14 цаг 40 минутад хэлэлцэж дуусав.***

 ***Ес. Ажлын хэсэг байгуулах тухай.***

 Хуралдаанд Улсын Их Хурлын Эдийн засгийн байнгын хорооны ажлын албаны ахлах зөвлөх Ж.Батсайхан байлцав.

 **Ж.Батсуурь:** -Эрдэс баялгийн салбарын ил тод байдлын тухай хуулийн төсөл нь Улсын Их Хурлын чуулганы нэгдсэн хуралдаанаар хэлэлцэх эсэх нь дэмжигдсэн тул Байнгын хороонд анхны хэлэлцүүлэгт бэлтгэх үүрэг бүхий ажлын хэсгийн ахлагчаар Улсын Их Хурлын гишүүн Г.Уянгыг томилохоор шийдвэрлэв.

 ***Хуралдаан 14 цаг 45 минутад өндөрлөв.***

 ***Тэмдэглэлтэй танилцсан:***

 ЭДИЙН ЗАСГИЙН БАЙНГЫН

 ХОРООНЫ ДАРГА Ж.БАТСУУРЬ

 ***Тэмдэглэл хөтөлсөн:***

 ПРОТОКОЛЫН АЛБАНЫ

 ШИНЖЭЭЧ Д.ЭНЭБИШ

 **МОНГОЛ УЛСЫН ИХ ХУРЛЫН 2014 ОНЫ НАМРЫН ЭЭЛЖИТ**

**ЧУУЛГАНЫ ЭДИЙН ЗАСГИЙН БАЙНГЫН ХОРООНЫ 2015 ОНЫ**

**02 ДУГААР САРЫН 10-НЫ ӨДӨР (МЯГМАР ГАРАГ)-ИЙН**

**ХУРАЛДААНЫ ДЭЛГЭРЭНГҮЙ ТЭМДЭГЛЭЛ**

 **Ж.Батсуурь:** -За та бүхэнд энэ өдрийн мэндийг дэвшүүлье. Ингээд Эдийн засгийн байнгын хорооны хуралдааны ирц 19 гишүүнээс 10 гишүүн ирж, ирц 52.6 хувьтай байгаа учраас хуралдаанаа нээснийг мэдэгдье.

 Ингээд Байнгын хорооны хуралдаанаар хэлэлцэх асуудлыг танилцуулъя. Хэлэлцэх асуудал.

 Нэгдүгээрт нь, Үндэсний статистикийн хорооны даргыг томилох тухай.

 Хоёрдугаарт, Чөлөөт бүсийн тухай шинэчилсэн найруулга, хуулийн төсөл болон холбогдох хууль, тогтоолын төслүүд энэ эцсийн хэлэлцүүлэг байгаа.

 Гуравдугаарт нь, эдийн засгийн хүндрэлийг даван туулах арга хэмжээний тухай Улсын Их Хурлын тогтоолын төсөл.

 Дөрөвдүгээрт нь, Ашигт малтмалын тухай хуульд нэмэлт, өөрчлөлт оруулах тухай хуулийн төсөл байгаа. Энэ хэлэлцэх эсэх.

 Тавдугаарт нь, Гацууртын ордын төрийн эзэмшлийн хувь тогтоох тухай Улсын Их Хурлын тогтоолын төсөл, хэлэлцэх эсэх.

 Зургадугаарт нь, Төрийн өмчийг 2015-2016 онд хувьчлах, өөрчлөн байгуулах үндсэн чиглэл батлах тухай Улсын Их Хурлын тогтоолын төсөл, хэлэлцэх эсэх.

 Долдугаарт нь, үндэсний үйлдвэрлэгчдийг дэмжих, ажлын байр нэмэгдүүлэх зарим арга хэмжээний тухай тогтоолд өөрчлөлт оруулах тухай Улсын Их Хурлын тогтоолын төсөл. Энэ хэлэлцэх эсэх байгаа.

 Наймдугаарт нь, Монгол Улсын Засгийн газар, Японы олон улсын хамтын ажиллагааны байгууллага хооронд байгуулах Улаанбаатар хотын олон улсын шинэ нисэх онгоцны буудал барих төслийн нэмэлт хэлэлцээрийн төсөл. Энэ зөвшилцөх.

 Есдүгээрт нь, Эрдэнэс Таван толгой хувьцаат компанийн үйл ажиллагаанд хийсэн шалгалтын дүнтэй холбогдуулан гарах Байнгын хорооны тогтоолын төсөл гэсэн ийм асуудлууд байна аа.

 Хэлэлцэх асуудалтай холбоотой саналтай гишүүн байна уу. Алга байна. Хэлэлцэх асуудлаа баталлаа. Ингээд хэлэлцэх асуудлынхаа нэгдүгээрт оръё.

 Үндэсний статистикийн хорооны даргыг томилох тухай асуудал байгаа. Үүнийг одоо Их Хурлын дарга танилцуулга хийнээ. Их Хурлын даргыг урьж байна. Хууль зүй дээр хийчихсэн юм уу. Та энд ирээд танилцуулга хийчих тийм.

 **З.Энхболд:** -Эдийн засгийн байнгын хорооны гишүүдэд өглөөний мэнд хүргэе. Статистикийн тухай хуулийн 13 дугаар зүйлийн 1 дэх хэсэгт заасныг үндэслээд Үндэсний статистикийн хорооны даргаар Сономцэрэнгийн Мэндсайханыг дахин томилуулахаар санал болгож байна.

 Сономцэрэнгийн Мэндсайхан нь 1960 онд Улаанбаатар хотод төрсөн. 1977 онд Хэнтий аймгийн Өндөрхаан хотын 10 жилийн дунд сургууль, 1982 онд ОХУ-ын Эрхүү хотын Улсын их сургуулийг математикч мэргэжлээр төгссөн, Математикийн ухааны магистр. Хийж байсан ажлуудыг танилцуулъя.

 1982-1983 онд Улаанбаатар хотын 10 жилийн лаборатори 1 дүгээр дунд сургуульд багш, 1983-1990 онд МУИС-ийн Физик-математикийн факультет Алгебрь, геометрийн танхимд багш, 1990-1993 онд МСДН-ын нарийн бичгийн дарга, 1993-1996 онд Энэ өдөр компанийн ерөнхий захирал, 1996-1998 онд Улсын Их Хурлын даргын зөвлөх, 1998-2000 онд Монгол Улсын Засгийн газрын гишүүн, Байгаль орчны сайд, 2000-2002 онд АН-ын дэд дарга, 2002-2004 онд Алтан гадас ассоциацын гүйцэтгэх захирал, 2004-2006 онд Түлш, эрчим хүчний дэд сайд, 2006-2009 онд Монголын байгаль орчны үндэсний нийгэмлэгийн тэргүүнээр ажиллаж байсан, 2009 оноос хойш одоог болтол Монгол Улсын Үндэсний статистикийн хорооны даргаар ажиллаж байгаа.

 Мэндсайханы мэргэжлийн бэлтгэл, мэргэшлийн ур чадвар, мэдлэг, төрийн захиргааны байгууллагад удирдах албан тушаал хашиж байсан дадлага, туршлага зэргийг харгалзан түүнийг Монгол Улсын Үндэсний статистикийн хорооны даргаар улируулан томилж ажиллуулах саналыг оруулж байна. Анкетыг тараасан байгаа.

 Хэлэлцэн шийдвэрлэж өгөхийг хүсье.

 **Ж.Батсуурь:** -Баярлалаа. Ингээд Монгол Улсын Үндэсний статистикийн хорооны даргад нэр дэвшигчээс болон нэр дэвшигчийг танилцуулсан Улсын Их Хурлын танилцуулгатай холбогдуулж асуух асуулттай гишүүд нэрээ өгье. Асуулт алга байна. Ингээд мөн одоо үг хэлэх, санал хэлэх гишүүд байвал бас нэрээ өгье. За ингээд Баярсайхан гишүүнээр үг хэлэх гишүүдийг тасаллаа. Баярсайхан гишүүн үгээ хэлье.

 **Ц.Баярсайхан:** -Би товчхон. Тэгэхээр Үндэсний статистикийн хороо бол Засгийн газрын харьяа биш бие даасан ийм байгууллага. Улсын Их Хурлын харьяанд байгуулагдаад бас багагүй хугацаа өнгөрлөө. Тэгээд энэ хугацаанд бол бас томилогдсон Мэндсайхан дарга бол бас хэдийгээр мэргэжлийн бус хүн боловч бас тодорхой хэмжээнд ажиллалаа гэж ингэж үзэж байгаа юм.

 Энэ хугацаанд бол бас хүн амын тооллого, судалгаа гээд нэлээд олон арга хэмжээнүүд явагдсан. Тийм учраас би хоёр зүйлийг хэлэх гэж байгаа юм. Нэгдүгээрт, статистикийн үндэсний хороо, аймгуудын статистикийн хэлтсийг мэргэжлийн боловсон хүчнээр хангах, тэнд ажиллаж байгаа хүмүүсийн бас тодорхой хэмжээнд нийгмийн асуудлыг шийдэхгүй бол статистикийн алба гэдэг бол нормчлогдоогүй ийм цагтай ажилладаг хүмүүс.

 Тийм учраас бусад газар шиг одоо нэмэгдэл, урамшуулал авах ойлголт байдаггүй. Тийм учраас энэ чиглэл руу бас анхаарч ажиллах ёстой байх аа гэж ингэж бодож байна. Тэгээд сүүлийн үед бол статистикийн байгууллагад одоо мэргэжлийн хүнээс бус хүмүүс байж болно гэдэг ийм ойлголтоор хандах хандлага бол бас их түгээмэл болж байгаа.

 Тийм учраас ер нь бол цаашдаа мэргэжлийн боловсон хүчнийг ажиллуулах, МУИС, гадаадын энэ чиглэлийн сургууль төгссөн хүмүүсээр бэхжүүлэх талаас нь анхаарахгүй бол яваандаа энэ байгууллагын зорилго, чиглэл бас өөр болж, ялангуяа судалгааны ажил дээр ч гэсэн бас анхаарахгүй бол болохгүй.

 Энэ чинь бараг 10 гаруй тэрбум төгрөг зараад, улсын хэмжээний нийт өрхийн 80 хувиар нь орсон судалгаа гэж юм гарлаа гэж юм яриад байгаа шүү дээ. Тэгэхээр түүвэр судалгаа, цаг хугацаанд хийгддэг судалгаануудыг бас жаахан зохистой болгох, хэд хэдэн томоохон судалгаанууд дутагдаж байгаа салбар хоорондын баланс энэ тэр гээд. Тэр чиглэл руу бас анхаарч ажиллаарай гэдгийг хэлэхийг хүсэж байна аа.

 **Ж.Батсуурь:** -Үг хэлж дууслаа. Ингээд санал хураалт явуулна. Үндэсний статистикийн хорооны даргаар Сономцэрэнгийн Мэндсайханыг улираан томилох саналыг дэмжье гэсэн томьёоллоор санал хураалт явуулъя. Санал хураалт.

 За ингээд санал хураалтын дүн гарсан байна. 10 гишүүн оролцсоноос 9 гишүүн дэмжиж, 90 хувийн саналаар санал дэмжигдлээ.

 За ингээд Улсын Их Хурлын нэгдсэн хуралдаанд Байнгын хорооны санал, дүгнэлтийг би танилцуулах юм байна аа.

 За ингээд дараагийнхаа асуудалд оръё.

 **Ж.Батсуурь:** -Чөлөөт бүсийн тухай хууль шинэчилсэн найруулга байгаа. Хуулийн төсөл болон холбогдох бусад хууль, тогтоолын төслүүдийн эцсийн хэлэлцүүлгийг хийе. Ингээд Чөлөөт бүсийн тухай хуулийн төсөл болон холбогдох бусад хууль тогтоолын төслүүдийг эцсийн хэлэлцүүлэгт бэлтгэсэн талаарх ажлын хэсгийн танилцуулгыг Улсын Их Хурлын гишүүн Батхүү танилцуулна. Батхүү гишүүнийг урьж байна.

 **Г.Батхүү:** -Эдийн засгийн байнгын хорооны дарга, гишүүд ээ,

 Чөлөөт бүсийн тухай хуулийн төсөл болон холбогдох бусад хууль, тогтоолын төслүүдийн анхны хэлэлцүүлгийг Улсын Их Хурлын 2015 оны 2 дугаар сарын 5-ны өдрийн нэгдсэн хуралдаанаар хийж, төслүүдийг эцсийн хэлэлцүүлэгт бэлтгүүлэхээр Эдийн засгийн байнгын хороонд шилжүүлсэн.

 Төслүүдийн эцсийн хэлэлцүүлэгт бэлтгэх явцад чөлөөт бүсэд оршин суух гэснийг хасах, чөлөөт бүсийн бүтээн байгуулалтын шатандаа дэд бүтэц, барилгын ажилд гадаадаас ажиллах хүч, мэргэжилтэн авч ажиллуулахад ажиллах хүч гадаадад гаргах, гадаадаас ажиллах хүч, мэргэжилтэн авах тухай хуулийн 4.1.4 дэх заалтад хамаарахгүй байх, үйлдвэрлэлийн шатанд чөлөөт бүсэд үйл ажиллагаа эрхэлж буй аж ахуйн нэгжид ажиллах гадаад ажилчдын тоог нийт ажилчдын 50 хувиас хэтрэхгүй байх, зорчигчийн чөлөөт бүсэд нэвтрүүлэхэд эрсдэлд суурилсан эрүүл ахуй, халдвар, хамгааллын хяналт тавих, чөлөөт бүсэд газар эзэмшүүлэх, ашиглуулахтай холбогдсон энэ хуульд зааснаас бусад харилцааг Газрын тухай хуулиар зохицуулах зэрэг саналыг ажлын хэсгийн гишүүд дэмжлээ.

 Зарчмын зөрүүтэй саналын томьёоллыг та бүхэнд тараасан байгаа. Хэлэлцэн шийдвэрлэж өгнө үү.

 Анхаарал тавьсанд баярлалаа.

 **Ж.Батсуурь:** -За ингээд Чөлөөт бүсийн тухай хууль шинэчилсэн найруулга төсөл болон холбогдох бусад хууль, тогтоолын төслүүдийг хэлэлцүүлэгт бэлтгэх үүрэг бүхий мэргэжлийн багийн ажлын хэсэг бүрэлдэхүүн байгаа танилцуулъя.

 За ингээд Б.Эрдэнэбилэгт Улсын мэргэжлийн хяналтын ерөнхий газрын дэд дарга, Н.Энхцогт Гаалийн ерөнхий газрын дэд дарга, М.Мөнх-Од Иргэний харьяалал, шилжилт хөдөлгөөний ерөнхий газрын дэд дарга, Чимэгсанаа Аж үйлдвэрийн яамны Чөлөөт бүсийн хэлтсийн дарга, Ч.Мөнхшүр Аж үйлдвэрийн яамны Чөлөөт бүсийн хэлтсийн мэргэжилтэн, Б.Амарбаатар Хөрөнгө оруулагчдын зөвлөлийн дарга, Ч.Уламбаяр Алтанбулаг чөлөөт бүсийн захирагч, Д.Батсайхан Замын-Үүд чөлөөт бүсийн захирагч, Б.Баттулга Замын-Үүд чөлөөт бүсийн хөрөнгө оруулалтын зөвлөлийн зөвлөх, Х.Баярхүү Замын-Үүд чөлөөт бүсийн захирагчийн Ажлын албаны дарга, Б.Баярмөнх Замын-Үүд чөлөөт бүсийн ахлах мэргэжилтэн, С.Асилхан Цагааннуур худалдааны чөлөөт бүсийн захирагч, Б.Галбадрах Татварын ерөнхий газрын ахлах байцаагч ийм бүрэлдэхүүнтэй ажлын хэсэг байна.

 Танилцуулгатай холбогдуулан асуулт асуух гишүүд байвал нэрээ өгье. Кнопоо дараарай. Нямдорж гишүүнээр асуух асуултыг тасаллаа. Нямдорж гишүүн асуултаа асууя.

 **Ц.Нямдорж:** -Энэ одоо байгаа чөлөөт бүсүүдээ судалж, эд нараас зайлшгүйгий нь үлдээгээд, бусдыг нь байхгүй болгох талаар ажлын хэсгийн түвшинд, Засгийн газрын түвшинд ярьсан юм байна уу, байхгүй байна уу. Яг үнэнийг хэлэхэд энэ чөлөөт бүс гэдэг юманд бол асар их үргүй зардал гаргаж, 10-аад жил боллоо шүү дээ. Зарим нь огт шаардлагагүй газрууд байгаа шүү дээ. Энэ тухай яригдсан уу.

 **Ж.Батсуурь:** -Ажлын хэсгээс асуусан уу та. За ажлын хэсэг хэн хариулах вэ. Батхүү дарга хариулъя. Ажлын хэсгийн ахлагч.

 **Г.Батхүү:** -Уг нь сайд байхгүй юу, сайд л хариулах. Засгийн газрын өргөн барьсан хууль бараг. Ер нь бол Чөлөөт бүсийн тухай хууль бол бид нар ерөнхий хуулийн тухай л ярьж байгаа. Түүнээс биш одоо аль нэгэн чөлөөт бүс, аль нэгэн одоо байгаа болон байгуулах гэж байгаа чөлөөт бүсэд зориулж аль нэгд нь зориулаагүй. Ерөнхий одоо чөлөөт бүсийн хуулийг баталж байгаа учраас Улсын Их Хурал дээр бол одоо энэ чөлөөт бүс байна, энэ байхгүй гэдэг тухай асуудал яриагүй. Харин чөлөөт бүс, худалдааны чөлөөт бүс, эдийн засгийн чөлөөт бүс гээд Их Хурлын тогтоолоор өөр өөр нэртэй байгуулагдсан байсан чөлөөт бүсүүдийг бол нэг статустай болгож байгаа юм чөлөөт бүс гэдэг.

 Цаашдаа аль аль чөлөөт бүсийг байлгах, байлгахгүй тухай асуудлаар бол хариулахад бэлэн биш.

 **Ж.Батсуурь:** -Тэр ажлын хэсгээс Чимэгсанаа хариулах уу, Аж үйлдвэрийн яам. Голын микрофоныг, байж бай битгий дараарай.

 **Т.Чимэгсанаа:** -Нямдорж гишүүний асуултад хариулъя. Одоо байгуулагдсан 3 чөлөөт бүс байгаа. Эхнийх нь бол Алтанбулаг худалдааны чөлөөт бүс гээд. Алтанбулаг худалдааны чөлөөт бүсийг бид нар бол 2002 онд байгуулсан. Тэрнээс хойш 10 гаруй жил болж байгаа. Энэ өмнөх хуулийнх нь концепц бол ерөнхийдөө улсын төсвийн хөрөнгө оруулалтаар дэд бүтэц баригдсаны дараа ер нь хөрөнгө оруулагч орноо гэсэн энэ концепцтой байсан. Тэгээд хөрөнгө оруулагчид нэлээн хүлээлтийн байдалтай байсан.

 Тэгээд улсын төсвөөс бол 2008 оноос тодорхой хэмжээний хөрөнгө оруулалт хийсэн. Одоогийн байдлаар цэвэр усан хангамж нь бол шийдэгдсэн, бохир ус нь бол шийдэгдэх гээд одоо 4 км дутуу байгаа. Үерийн далангийн асуудлууд хийгдчихсэн. Шалган нэвтрүүлэх байр баригдсан. Тэгээд бид нар өнгөрсөн оны 6 дугаар сарын 22-нд албан ёсоор нээлтээ хийсэн. Одоо Алтанбулаг худалдааны чөлөөт бүсэд бол үйл ажиллагаа хэвийн явагдаж байгаа.

 6 сарын 22-ноос хойш 6 сарын хугацаанд нэг 3.4 тэрбум төгрөгийн бараа орсон байдаг юм. Тэрнээс нэг 700-гаад сая нь зарагдсан. Бусад нь бол тэндээ бүтээн байгуулалт болоод үлдсэн байгаа.

 Замын-Үүд эдийн засгийн чөлөөт бүсийн хувьд бол бид нар ер нь нэг ч газрын бол олголт хийгээгүй. Ерөнхийдөө дэд бүтцийнх нь барьж байгуулах ажилд төсвөөс мөнгө, гадаадын зээл тусламжаас мөнгө зарцуулсан. Энэ мөнгөнийхөө түвшинд бол 4 дэд бүтцийн бүтээн байгуулалтын багц ажил хийгдсэн. Яг дунд хэсэгтээ энд бол 273 га газрыг хамарч байгаа. Энэ дээр бол дулааны станц, дулаан хангамж бэлэн болсон. Ариутгах татуурга бэлэн болсон, дээрээс нь бол цахилгаан хангамжийн ажил бэлэн болсон. Тэгээд тэр хэсгийн гол замынх нь ажил бэлэн болчихсон байгаа.

 Одоо бид нар энэ 4 сард хүлээн авнаа. Тэгээд цаашдаа бол Замын-Үүд эдийн засгийн чөлөөт бүстэй гаднын хөрөнгө оруулалт, дотнын хөрөнгө оруулагчдыг татаад, доторх барилга, байшингийн асуудлууд баригдах, ингээд ерөнхий төлөвлөгөө нь бэлэн болчихсон явж байгаа.

 Цагааннуур худалдааны чөлөөт бүсийн хувьд бол 1.5 тэрбум төгрөгийн хөрөнгө оруулалт хийсэн. Энүүгээр бол гол ажил нь бол хашаа баригдсан байдаг юм. Тэрнээс гадна бол усан хангамжийн эх үүсвэр, худаг, тэгээд услалтын систем хийгдсэн байгаа. Тэгээд Цагааннуур дээр бид нар бол ажлын хэсэг явж үзсэн. Цагааннуурын чөлөөт бүс бол ер нь баруун бүсэд бол чөлөөт бүс байх нь зүйтэй юм гэсэн ийм одоо нэгдсэн ойлголтонд хүрсэн.

 Тэгээд Цагаануурын одоогийн байрлал зохимжтой юу, зохимжгүй юу гэдэг дээр бид нар сая Цагааннуурын чөлөөт бүсийн захирагчийг явуулаад, судалгаа хийлгээд, аймаг дээр нь ажиллуулсан. Ер нь энэ чөлөөт бүс бол байх шаардлагатай, яг тэндээ бол одоо хуучин нөгөө Цагааннуурын дамжлага бараа бааз гэдгээ түшээд, хөгжих боломжтой гэсэн ийм судалгаа гарсан. Баярлалаа.

 **Ж.Батсуурь:** -За ингээд асуулт асууж, хариулт авч дууслаа. За санал хураалт явуулъя. Анхны хэлэлцүүлгийн явцад бас зарим заалтыг гүйцээн боловсруулах чиглэл хуралдаан даргалагчаас өгсний дагуу бас хэдэн санал хураалт байна. Санал хураалт.

 1.Төслийн 3.1.9 дэх заалтыг хасах. Санал хураалт. 10 гишүүн хуралдаанд оролцсоноос 10 гишүүн дэмжиж, 100.0 хувийн саналаар энэ санал дэмжигдлээ.

 2 дугаарт. Төслийн 3.1.2 дахь заалт, 9.1 дэх хэсгийн байгаа “оршин суух” гэснийг, 17.2 дахь хэсгийн “чөлөөт бүсэд оршин суух” гэснийг, 24.2 дахь хэсгийн “суурьшлын бүс” гэснийг тус тус хасах. Санал хураалт.

 Санал хураалтанд 10 гишүүн оролцож, 9 гишүүн дэмжиж, 90.0 хувийн саналаар санал дэмжигдлээ.

 3 дугаарт. Төслийн 15.1 дэх хэсгийг доор дурдсанаар өөрчлөн найруулах:

 “15.1.Чөлөөт бүсийн бүтээн байгуулалтын шатанд дэд бүтэц, барилгын ажилд гадаадаас ажиллах хүч, мэргэжилтэн авч ажиллуулахад Ажиллах хүч гадаадад гаргах, гадаадаас ажиллах хүч, мэргэжилтэн авах тухай хуулийн 4.1.4 дэх заалт хамаарахгүй. Үйлдвэрлэлийн шатанд чөлөөт бүсэд үйл ажиллагаа эрхэлж байгаа аж ахуйн нэгжид ажиллах гадаад ажилчдын тоо нийт ажилчдын 50 хувиас хэтрэхгүй байна.”

Санал хураалт. Бат-Эрдэнэ гишүүн тодруулъя. Энийг цуцалчихнаа. Сая алх цохиогүй шүү дээ. За саяын санал хураалт хүчингүй, алх цохиогүй, санал өгөөгүй учраас. Бат-Эрдэнэ гишүүнд микрофон өгье.

**Д.Бат-Эрдэнэ:** -4.1.4 дэх заалтад хамаарахгүй гээд нөгөө өмнөх ажилтан авах, мэргэжилтэн авахад бол тэр болж байгаа юм. Тэгэхээр үйлдвэрлэлийн шатанд чөлөөт бүсэд ажиллагаа эрхэлж байгаа аж ахуйн нэгжид ажиллах гадаад ажилчдын тоо, нийт ажилчдын тоо 50 хувиас хэтрэхгүй байна аа гэж байгаа юм. Тэгэхээр энийг өмнөх заалттайгаа зэрэг хийчихэж болохгүй юу.

Тэгэхээр яг одоо үйлдвэрлэл явуулах гаднын хөрөнгө оруулалт татахад гол одоо сонирхол татах, ашигтай байх нөхцөл нь өөрөө ажиллах хүчин байдаг. Тэгэхээр энэ дотооддоо биш яг чөлөөт бүсний өдөр хөрөнгө оруулалтанд бол зайлшгүй ажиллах хүчний асуудал чухал байгаа юмаа.

Тэгэхээр энд нь оросууд ажиллах, мэргэжилтэй хятадууд ажиллах, гаднын хүмүүс ажиллах нөхцөл бололцоогий нь хангахын тулд хөрөнгө оруулалтыг одоо нэмэгдүүлэх зайлшгүй одоо сонирхлыг нь татахын тулд энэ ажилчдынхаа тоог ингэж 50 хувь гэж хязгаарлах хэрэг байна уу гэсэн асуулт байна.

**Ж.Батсуурь:** -За энэ асуулттай холбогдуулж. Нямдорж гишүүн асуултаа асуучихъя. Тэгээд дараа нь нэг мөсөн хариулъя. Нямдорж гишүүнд.

**Ц.Нямдорж:** -Хэлэлцүүлгийн үеэр энэ 50 гэсэн асуудлыг дахиж ярина гэж ямар нэгэн асуудал яригдаагүй шиг санагдаад байх юм. Ярьсан юм уу. Би энэ Бат-Эрдэнэ гишүүнтэй л ойролцоо юм хэлэх гээд байна л даа. Энэ ер нь хэнд хэрэгтэй юм.

**Ж.Батсуурь:** -За байж бай, микрофонгүй ярихгүй. Дараа нь.

**Ц.Нямдорж:** -Энэ элдэв хязгаарлалт, элдэв юм чинь муу л үр дагавар дагуулдаг болохоос сайныг хэзээ ч авчирч байгаагүй шүү дээ. Хэрэгцээ нь гарвал авчраад л, гэрээгээр ажиллуулаад л, хугацаа нь дуусгаад буцаагаад гаргах хэрэгтэй шүү дээ. Гаргадаг, хянадаг бүх албад нь байгаа шүү дээ. Ер нь цаашдаа энэ Хөдөлмөрийн яамаар дамжуулж энэ Засгийн газар жил бүр квот тогтоодог явдлыг ч гэсэн болих хэрэгтэй байгаа юм.

Тэгээд аж ахуйн нэгжүүд хүмүүс орж ирээд бүртгүүлээд, ажлаа гүйцэтгүүлээд, тэгээд буцаагаад гаргачихдаг, тэрэнд нь хяналт тавьдаг байгууллага нь байж байна. Ингээд явчихаж болно шүү дээ. Заавал нэг юмыг ингэж хуулийн хүчээр далайлган сүрдүүлж хийлгэх гэж энэ оролддог оролдлого чинь угаасаа буруу. Би энэ удаа ч энийг ярьж байгаа юм биш. Олон жил энийг ярьж байгаа юм. Энийгээ та нар өөрчлөөч ээ. Энэ чинь сайн юм ерөөсөө авчрахгүй байна аа гэж.

Тийм учраас би ямар санал гаргаад байна вэ гэхээр энэ хязгаарлалтын эсрэг санал өгчихөөч ээ гишүүд гэж л би уриалах гээд байна.

**Ж.Батсуурь:** -Батхүү гишүүн ажлын хэсгийн ахлагч хариулъя.

**Г.Батхүү:** -Би ажлын хэсэг ер нь орж ирсэн төсөл дээр бол ийм тоо байгаагүй шүү дээ. Тэгээд чуулган дээр Даваасүрэн гишүүн, зарим гишүүд монгол ажилчдыг ажлын байраар хангах л гэж энд үйлдвэр байгуулж байгаа юм байгаа биз дээ. Тэгээд нэг ч монгол хүн ажиллахгүй болчихвол яах юм гэж бүр шахсаар байгаад энэ юуг оруулж ирсэн.

Тэгээд одоо Байнгын хорооны гишүүдийн санал хураалтаар л энэ юм явна шүү дээ. Хэрвээ яг ингээд санал хураалтаар явъя гэх юм бол хоёр дахь тэр үйлдвэр буюу үйлдвэрлэлийн шатанд чөлөөт бүсэд үйл ажиллагаа эрхэлж байгаа аж ахуйн нэгжид ажиллах гадаад ажилчдын тоо, нийт ажилчдын 50 хувиас хэтрэхгүй байна аа гэдэг хэсгийг л хасчихаж болж байгаа юм.

**Ж.Батуурь:** -За тодруулга хийж, асуулт авч дууслаа. Тэгэхээр ийм санал гарч байна л даа. Энэ нийт тийм, нэгжид ажиллах гадаад ажилчдын тоо нийт ажилчдын 50 хувиас хэтрэхгүй байна аа гэсэн хэсгийг нь хасах санал гарч байна. За тэгвэл энийг хасаж уншаад санал хураалт явуулъя. 801 юу гэнэ ээ Батхүү. За найруулгын чанартай, ажлын хэсгийн ахлагч Батхүү гишүүний микрофоныг өгье.

**Г.Батхүү:** -Тэгвэл тэр 15.1-ийг чөлөөт бүсийн бүтээн байгуулалтын гэчихээд, бүтээн байгуулалтын шатанд дэд бүтцэд барилгын ажил гадаадаас ажиллах хүч авч, мэргэжилтэн ажиллуулахад гээд энэ тодруулгыг хасаж өгөхгүй бол энэ чинь энүүгээрээ эргээд хаачихаж байгаа байхгүй юу. Тэгэхээр чөлөөт бүсийн бүтээн байгуулалт нь чөлөөт бүсэд үйл ажиллагаа явуулж байгаа одоо бүхий л үйл ажиллагаа, бүтээн байгуулалт болон цаашдаа үйлдвэрлэлийн одоо ажиллуулахад 4.1.1 дэх заалт хамаарахгүй ээ гэсэн ганцхан тийм л заалт оруулж өгөх хэрэгтэй.

Тэгэхгүй бол тэр эхний өгүүлбэр тэр чигээрээ явчихвал бас хаачихаад байгаа юм дахиад. Тэгээд ерөөсөө л 4.1.4 дүгээр заалт хамаарахгүй гэдэг заалтыг л ганцхан өгүүлбэр болгоод л оруулчих.

**Ж.Батсуурь:** -За тэгвэл тэр хасах зүйлээ хасаад тодруулаад уншъя Батхүү гишүүн. Микрофоныг нь өгчих.

**Г.Батхүү:** -Хуучнаар нь л уншчих.

**Ж.Батсуурь:** -Бүр хуучнаар нь уу. За тэгвэл би бүр хуучнаар нь уншаадахъя. Аваад ир.

**Г.Батхүү:** -Чөлөөт бүсэд гадаадаас ажиллах хүч, мэргэжилтэн авч ажиллуулахад ажиллах хүч гадаадад гаргах, гадаадаас ажиллах хүч, мэргэжилтэн авах тухай хуулийн 4.1.4 дэх заалт хамаарахгүй ээ гэсэн санал. Яг энүүгээр нь хураана.

**Ж.Батсуурь:** -З.Төслийн 15.1 дэх хэсгийг дор дурдсанаар өөрчлөн найруулах. Чөлөөт бүсэд гадаадаас ажиллах хүч, мэргэжилтэн авч ажиллуулахад ажиллах хүч гадаадад гаргах, гадаадаас ажиллах хүч, мэргэжилтэн авах тухай хуулийн 4.1.4 дэх заалт хамаарахгүй ээ. Санал хураалт.

Яг хуучин томьёоллоороо орж ирж байна. Санал хураалтанд 10 гишүүн оролцож, 9 гишүүн дэмжиж, 90.0 хувийн саналаар дэмжигдлээ.

4.Төслийн 16.1.4 дэх заалтыг доор дурдсанаар өөрчлөн найруулах:

 “16.1.4.Гаалийн тариф, гаалийн татварын тухай хуулийн 38.1.4-т зааснаас гадна зорчигчийн худалдаж авсан 3.0 сая төгрөг хүртэл үнийн дүнтэй барааг чөлөөт бүсээс гаалийн нутаг дэвсгэрт оруулахад гаалийн болон нэмэгдсэн өртгийн албан татвараас чөлөөлөх;” Санал хураалт. За Уянга гишүүн тодруулъя.

 **Г.Уянга:** -Энэ нөгөө чуулган дээр яригдаад байсан асуудлаа яаж зохицуулсан юм бол. Жишээлбэл дан нэг барааг байсхийгээд л 3 сая төгрөгөөр тамхи зөөгөөд байвал их зовлонтой гэсэн шүү дээ. Энэ нэр төрийн хязгаарлалт энэ тэр хийсэн зохицуулалтууд орсон уу.

 **Ж.Батсуурь:** -Батхүү гишүүн хариулъя. Тусдаа өөр заалт байгаа.

 **Г.Батхүү:** -Уянгаа гишүүний асууж байгаа тэр заалт бол бие даасан заалт. Онцгой албан татвартай бүтээгдэхүүн буюу эм, эмийн ургамал, эм, эмнэлгийн тоног төхөөрөмж гэсэн заалттай.

 **Ж.Батсуурь:** -Тийм, эмийн бүтээгдэхүүн.

 **Г.Батхүү:** -Дараа нь бол 3 сая төгрөгийн бараа ямар нэр төрлийн бараа байх вэ гэдгийг Засгийн газар бас үнийн дүн дотор нь зохицуулалт хийх шаардлагатай гэж үзсэн. Тухайлбал, одоо зарим үед улаан буудай оруулахгүй ээ гэвэл улаан буудайн дээр тодорхой хэмжээний хязгаарлалт тавих ч юм уу тийм боломжийг нь бас нээлттэй орхиё гэсэн ийм төсөөллөөр доошоо явж байгаа. Тэр 5 дугаар заалт дээр явж байгаа. 16.2 гээд байгаа.

 **Ж.Батсуурь:** -За саналын томьёоллыг уншсан. Санал хураалт явуулъя. Тодруулга авч дууслаа. Санал хураалт. Санал хураалтанд 10 гишүүн оролцож, 9 гишүүн дэмжиж, 90.0 хувийн саналаар санал дэмжигдлээ.

 Санал хураалт 5.Төсөлд доор дурдсан агуулгатай 16.2, 16.3 дахь хэсэг нэмэх:

“16.2.Энэ хуулийн 10.2, 16.1.4-т заасан 3.0 сая төгрөг хүртэл үнийн дүнтэй барааны нэр төрлийн жагсаалтыг Засгийн газар тухай бүр нь тогтоож болно.

16.3.Энэ хуулийн 10.2, 16.1.4-т заасан 3.0 сая төгрөг хүртэлх үнийн дүнтэй бараанд онцгой албан татвар ногдох бараа, эм, эмнэлгийн хэрэгсэл, биологийн идэвхт бүтээгдэхүүн хамаарахгүй.” Санал хураалт. Санал хураалт эхэллээ.

Санал хураалтанд 10 гишүүн оролцож, 9 гишүүн дэмжиж, 90.0 хувийн саналаар санал дэмжигдлээ.

6.Төсөлд доор дурдсан агуулгатай 16.5 дахь хэсэг нэмэх:

“16.5.Чөлөөт бүсэд бүртгэлтэй хуулийн этгээд нь чөлөөт бүсэд эрхэлсэн үйл ажиллагааны санхүү, татварын тайланг холбогдох журмын дагуу гаргаж, Чөлөөт бүсийн захирагчийн ажлын албанд хүргүүлнэ.” Санал хураалт. Санал хураалт эхэллээ.

Санал хураалтанд 10 гишүүн оролцож, 9 гишүүн дэмжиж, 90.0 хувийн саналаар дэмжигдлээ.

7.Төслийн 22.6 дахь хэсгийг доор дурдсанаар өөрчлөн найруулах:

“22.6.Чөлөөт бүсэд газар эзэмшүүлэх, ашиглуулах эрхийг төсөл сонгон шалгаруулалтаар авсан хуулийн этгээдэд холбогдох хууль, тогтоомжид заасан журмын дагуу итгэлцүүрээр тогтоосон дуудлага худалдааны анхны үнэтэй тэнцэх хэмжээний нэг удаагийн төлбөрийг төлсний дараа газар эзэмшүүлэх, ашиглуулах эрхийн гэрчилгээ олгоно.”

Санал хураалт, санал хураалтанд 10 гишүүн оролцож, 8 гишүүн дэмжиж, 80.0 хувийн саналаар батлагдлаа.

Хоёрдугаар хэсэг руу орж ирж байна. Энэ бол Монгол Улсын Их Хурлын чуулганы хуралдааны дэгийн тухай хуулийн 23 дугаар зүйлийн 23.2.3-т заасны дагуу нэгдсэн хуралдааны анхны хэлэлцүүлгээр санал хурааж шийдвэрлэсэн боловч уг асуудлаар Байнгын хорооны хуралдаанд оролцсон гишүүдийн гуравны хоёроос доошгүй нь дахин санал хураалгах шаардлагатай гэж үзсэний дагуу хураалгах саналууд байгаа юм.

Нэгдүгээрт нь, Төслийн 12.4 дэх заалтын “төрийн захиргааны төв байгууллагад” гэснийг “төрийн захиргааны байгууллагад” гэж өөрчлөх. За энэ 3-ны 2-оор санал хураахыг эхлээд дэмжих шаардлагатай. Дэмжвэл томьёоллоор санал хураана. За Нямдорж гишүүн асуултаа асууя. Бараг найруулгын чанартай юм байгаа юм.

**Ц.Нямдорж:** -Тэр төрийн захиргааны байгууллага гэдэг нь. Найруулга бишээ наадах чинь шал өөр юм. Төрийн захиргааны байгууллага гэж юм одоо байна уу. Юм байгуулах гээд байгаа юм уу, хаашаа юм. Энд нэг хариулт авчихмаар байх юм. Агентлаг байгаа юм уу.

**Ж.Батсуурь:** -Төрийн захиргааны төв байгууллага гэснийг төрийн захиргааны байгууллагад л гэж байгаа юм. Батхүү гишүүн.

**Ц.Нямдорж:** -Одоо байгуулагдсан агентлаг байгаа юу.

**Ж.Батсуурь:** -Хөрөнгө оруулалтын газрын харьяанд явж байгаа. За Батхүү гишүүн хариулъя. Микрофон дээр ярья.

**Г.Батхүү:** -Энэ Ерөнхий сайдын дэргэд хөрөнгө оруулалтын агентлаг гэж байгаа. Тэр нь яг хариуцах ажлынхаа юуны дагуу гадаадын хөрөнгө оруулалтын агентлаг гэж байгаа шүү дээ. Тэр нь яг энэ асуудлынхаа тайланг авч байхаар байгаа юм. Хуучин төрийн захиргааны төв байгууллага гэдэг нь яам гэж оруулж ирснээс одоо шууд агентлагтаа тайлагнадаг болгож байгаа юм.

**Ц.Нямдорж:** -Тэгээд наадах чинь их сонин юм үүсэх нь.

**Ж.Батсуурь:** -За Нямдорж гишүүн тодруулъя.

**Ц.Нямдорж:** -Тэгээд Эрдэнэбатын яамны доор агентлаг байвал тэрэнд эрх өг гэж байвал болж байна л даа. Тэгээд Ерөнхий сайдын дэргэдэх агентлаг гэхээр чинь наадах чинь болохгүй байгаа байхгүй юу. Сонсъё.

 Би бол юу гэж ойлгоод байна вэ гэхээр одоо энэ Аж үйлдвэрийн яамны чинь доод талд ямар ч агентлаг байхгүй шүү дээ. Бид нар Их Хурлаар Аж үйлдвэрийн яамыг байгуулсан боловчиг төрийн захиргааны ерөнхий бүтцийн бүдүүвч дотор агентлаг гээд энэ яамны харьяа байхгүй ээ.

**Ж.Батсуурь:** -Бүтэц нь үү.

**Ц.Нямдорж:** -Байхгүй. Тийм учраас наад томьёолол чинь буруу тийшээ чирээд байна аа. Эрдэнэбатаас саналыг нь сонсмоор байна. Агентлаг байна уу, үгүй юу.

**Ж.Батсуурь:** -Тийм, Эрдэнэбат сайдын микрофоныг өгье. Энэ тодруулганд хариулт өгье.

**Д.Эрдэнэбат:** -Энэ анхны хэлэлцүүлгээр энэ асуудал үүссэн юм л даа. Тэгээд ерөөсөө өнөөдрийн үйлчилж байгаа хуулийнхаа дагуу Аж үйлдвэрийн яаманд энэ чөлөөт бүсийн чинь чиг үүрэг бүхэлдээ ороод ирчихсэн юм шүү дээ. Тэгээд бүр чөлөөт. Тайлан ч байсан, юу ч байсан энэнийхээ гаргалгааг экспорт. Батхүү даргаа хүлээж бай л даа.

Энэ дээр ийм байгаа юм. Яагаад би Аж үйлдвэрийн яаманд гэж ойлгоод байгаа юм бэ гэхээр нэгдүгээрт, чиг үүрэг нь гадаад, дотоод худалдаатай, экспорт, импорттой холбоотой асуудал нь манай яаман дээр байгаа юм. Яг чөлөөт бүсийг хариуцсан бүхэл бүтэн газар, хэлтэс нь манай яаман дээр байгаа юм. Тэгэхээр манай яаман дээр энэ чинь орж ирэхгүй бол өөрөө хөрөнгө оруулалтын газрынханд чинь ямар ч хамаагүй зүйл байхгүй юу даа. Тэгэхээр төв байгууллага гэдэг нь өөрөө зөв.

**Ж.Батсуурь:** -3-ны 2-оор дэмжигдэхгүй бол тэртэй тэргүй шууд хасагдана. За санал хураалт явуулъя. Анхаараарай. Санал. Тийм шүү дээ, би сая тэрнийгээ хэлчихсэн шүү дээ. 3-ны 2 гэдэг зарчмаа эхлээд хураах гэж байна шүү дээ. Сая би хэлсэн шүү дээ тийм. 3-ны 2 гэдэг зарчим байгаа юм. Тэрнийг уначих юм бол санал хураалт явахгүй, хуучнаараа үлдчихнэ. 3-ны 2 уначих юм бол. Би сая хэлсэн шүү дээ уншаад. 3-ны 2 тийм. Түрүүн байгаа юм.

**Д.Эрдэнэбат:** -Анхны хэлэлцүүлэг дээр төв байгууллага байна аа гэдэг маргаан байхгүй гэж маргаан анхны хэлэлцүүлэг дээр гараад, орж ирэхдээ төв байгууллагагүй орж ирсэн юм энэ чинь буцаад.

**Ц.Нямдорж:** -Одоо тэгээд ямар томьёоллоор хураах гээд байгаа юм. Төрийн захиргааны байгууллага гэдгээр хураах гээд байна уу.

**Д.Эрдэнэбат:** -Үгүй ээ, төрийн захиргааны төв байгууллага байна аа гэдэг зарчмын зөрүүтэй санал гаргаад санал хураана, өөр арга байхгүй наадах чинь. 3-ны 2-оор босно.

**Ж.Батсуурь:** -Үгүй ээ, энэ дээр чинь ингэж байна шүү дээ. Би дахиад нэг уншаадахъя. 1 гээд тийм ээ. 12.4 дэх заалтын төрийн захиргааны төв байгууллагад гэснийг төрийн захиргааны байгууллагад гэж өөрчлөх гэж орж ирж байгаа байхгүй юу. Тэгэхээр одоо өөрчлөхгүй бол тийм. Тэгээд энэ чинь төрийн захиргааны байгууллагад гэдэг нь уначих юм бол төрийн захиргааны төв байгууллагад гэдэг нь үлдэнэ шүү дээ. Үлдэнэ шүү дээ Эрдэнэбат сайд аа. Явъя, урагшилъя. Ойлгомжтой, бид ойлгочихлоо.

Тэгэхээр энийг 3-ны 2-ын горимоор санал хураалгана. Хэрвээ энэ 3-ны 2-ын горим уначих юм бол шууд төрийн захиргааны төв байгууллагад гэдэг тэр хуучин хувилбар нь үлдэнэ. Дахиж санал хураалт явахгүй. Тийм, дэмжлэг авахгүй гэсэн үг. 3-ны 2-ын горим шүү. Санал хураалт.

3-ны 2-ын горим 10 гишүүн санал хураалтанд орж, 10-лаа дэмжээгүй учраас. Тийм үг байгаа юм уу. За Эрдэнэбат сайд аа та микрофонд үг хэлчих. Тэр үлдэж байгаа заалтаа бүтнээр нь уншаадах. Ариунаа зөвлөх өө, Эрдэнэбат сайдад бүтэн заалтыг нь өгөөд уншуулаадах. За Эрдэнэбат сайдын микрофон. За одоо тодруулъя.

**Д.Эрдэнэбат:** -Одоо ийм байхгүй юу даа. Төрийн захиргааны төв байгууллага нь бүх чиг үүргээрээ Аж үйлдвэрийн яаманд харьяалагдаж байгаа юмаа. Энэ чөлөөт бүстэй холбоотой. Тэгэхээр энэ аж үйлдвэрийн төрийн төв байгууллагад нь харьяалагдахаар томьёолж энэ заалтаа хийх ёстой юм тодорхой. Энэ хуулийн чинь заалтанд юу гэж байгаа юм бэ гэхээр хөрөнгө оруулалт хариуцсан төрийн захиргааны төв байгууллага гэдэг үгтэй яваа учраас хөрөнгө оруулалт гэдгийг бол байх ёсгүй юмаа. Наадах чинь чиг үүрэг нь зөрчилдөөд эхэллээ гэж би хэлж байгаа байхгүй юу.

Тийм учраас зарчмын зөрүүтэй санал гаргаад, шинээр томьёолоод оруулчих нь зөв өө гэж би хэлээд байна шүү дээ. Би яалаа гэж муйхарлах вэ дээ энэ чинь.

**Ж.Батсуурь:** -За Ц.Баярсайхан гишүүний микрофоныг өгье.

**Ц.Баярсайхан:** -Одоо зарчмын зөрүүтэй санал гаргана гэдэг ойлголт байхгүй шүү дээ. Энэ чинь хоёрдугаар хэлэлцүүлэг. Тэгэхээр зүгээр нэгэнтээ 3-ны 2-оор энэ асуудлыг шийдье гэж байгаа бол тэр 12-ын юунаасаа хөрөнгө оруулалтын гэдгийг нь хасаад, чөлөөт бүсийн гэдгээр 3-ны 2-оор дахиад санал хураачих бололцоо нь бол байгаа.

**Ж.Батсуурь:** -3-ны 2-оор бол.

**Ц.Баярсайхан:** -Зарчмын зөрүүтэй санал гаргана гэсэн ойлголт байхгүй.

**Ж.Батсуурь:** -Одоо энэ тийм 12.4 дэх заалтыг бид өөрчлөх гээд санал хураалт явуулах томьёолол орж ирсэн учраас одоо найруулаад, дахиж 3-ны 2-оороо босгоод, тэгээд санал хураалт явуулж болно.

**Ц.Баярсайхан:** -Тийм, найруулгын чанартайгаар л хөрөнгө оруулалтын гэдгийг нь хасаад явчихна.

**Ж.Батсуурь:** -За Нямдорж гишүүн.

**Ц.Нямдорж:** -Одоо зүгээр чөлөөт бүсийн асуудлаа эрхэлсэн төрийн захиргааны төв байгууллага гэдэг томьёоллоор санал хураагаад 3-ны 2-оор.

**Ж.Батсуурь:** -За 3-ны. Санал хураалт. 1.Төслийн 12.4 дэх заалтын хөрөнгө оруулалтын гэдгийг орхиод тийм ээ чөлөөт бүсийн төрийн захиргааны төв байгууллага. Чөлөөт бүсийн асуудал хариуцсан төрийн захиргааны төв байгууллага гэж өөрчлөх гэсэн томьёоллоор санал хураалт явуулъя. Санал хураалт. Одоо бол ердийн горимоор 50-иас дээш хувиар дэмжигдэнэ шүү. Одоо орноо. Эрдэнэбат сайд одоо орно орно таных.

11 гишүүн санал хураалтанд оролцож, 8 гишүүн дэмжиж, 72.7 хувийн саналаар энэ томьёолол дэмжигдлээ.

2 дугаарт. Төсөлд доор дурдсан агуулгатай 14.2.1 дэх заалт нэмэх:

 “14.2.1.зорчигчийг чөлөөт бүсэд нэвтрүүлэхэд эрсдэлд суурилсан эрүүл ахуй, халдвар хамгааллын хяналт тавих.” энэ мөн адилхан 3-ны 2-оор дэмжигдэж байж дараа нь дахиж санал хураалт явуулна шүү. Санал хураалт. Хяналт тавих нь зөв байх аа.

 За горимын санал 63.6 хувиар горимын санал дэмжигдлээ. За байж байгаарай. 11, 63.6. 66 хүрэхгүй байна. Энэ горим дэмжигдсэнгүй. Санал хураалт явуулах шаардлагагүй боллоо.

 За 3.Төслийн 17.1 дэх хэсгийн “хорио цээрийн” гэснийг “”мэргэжлийн хяналтын” гэж өөрчлөх. Санал хураалт. Энэ мөн адилхан 3-ны 2-ын горимоор дэмжигдвэл санал хураалт явуулна. Санал хураалт анхаараарай. Уг нь энэ мэргэжлийн хяналтын гэж байх нь зөв юм шиг байна лээ.

 За санал хураалт шүү. За энэ санал мөн адилхан 3-ны 2-ын горимд хүрч дэмжигдсэнгүй. 11 гишүүнээс 4 гишүүн санал дэмжиж, 36.4 хувиар дэмжигдсэнгүй ээ.

 4 дэх санал. Төслийн 19.1 дэх хэсгийн Чөлөөт бүсийн захирагчийн ажлын алба нь дараах орлогыг холбогдох байгууллагатай байгуулсан гэрээний үндсэн дээр төвлөрүүлж, орлогын 80 хувийг улсын төсөвт оруулна:” гэснийг “Чөлөөт бүсийн захирагчийн ажлын алба нь дараах орлогыг холбогдох байгууллагатай байгуулсан гэрээний үндсэн дээр улсын төсөвт төвлөрүүлнэ:” гэж өөрчлөх.

 За Нямдорж гишүүн санал хураалт томьёололтой холбогдуулж тодруулъя.

 **Ц.Нямдорж:** -Энэ чөлөөт бүсийн захирагчийн ажил чинь энэ төрийн захиргааны байгууллага шүү дээ. Тэгээд татвар элдэв хуулиар тогтоосон татвар элдэв юмыг чинь улсын төсөвт, орон нутгийн төсөвт оруулах ёстой газар шүү дээ. Одоо бас юун гэрээ гараад ирэв ээ. Холбогдох байгууллагатай гэрээ байгуулна гэдэг чинь хэнтэй байгуулна гэсэн үг юм. Энэ чинь болохгүй байна шүү дээ. Эсвэл би энийг нь ойлгохгүй байна уу. Холбогдох байгууллага гэдэг нь хэн юм. Энийг нь тодруулж өгөөч.

 **Ж.Батсуурь:** -Ажлын хэсэг Чимэгсанаа голын микрофоныг өгье ажлын хэсгийн.

 **Т.Чимэгсанаа:** -Холбогдох байгууллага гэдэг нь татварын газрыг хэлж байгаа юмаа. Тэгээд чөлөөт бүсийн нөгөө, өмнө нь бол бид 17.1 дээр байж байгаа. Чөлөөт бүсэд гааль, татвар одоо хорио цээр, дээрээс нь мэргэжлийн хяналтын үйл ажиллагааг чөлөөт бүсийн захирагчийн ажлын алба нь тэдгээр одоо тухайн төрийн захиргааны байгууллагатай байгуулсан гэрээний үндсэн дээр хэрэгжүүлнэ гээд заачихсан байгаа. Тэгээд энэ татвар хураалттай холбоотой асуудал гарах учраас захирагчийн ажлын алба тэнд байгаа нөгөө татварынхаа, татварынхантайгаа хамтарч энэнийхээ гэрээний үндсэн дээр төвлөрүүлж оруулнаа л гэсэн үг.

 **Ж.Батсуурь:** -Нямдорж гишүүн дахин тодруулга дээр нэмэлт асуулт асууя.

 **Ц.Нямдорж:** -Наадах чинь бол тэр албадууд чинь татвар, гаалийнхан чинь дотроо..хураагаад л явчихна шүү дээ. Энд заавал хоорондоо гэрээ байгуул гэж хууль баталдаг, тэр тусмаа төрийн байгууллагуудын хооронд заавал гэрээ байгуул гэж албаддаг нь ямар учиртай юм. Зүгээр ойлголцоод явчих асуудал шүү дээ. Энэ татварын албаны төлөөний хүмүүс тэнд ажиллах л юм гэж бид нар түрүүн кноп дарсан шүү дээ. Тэд нар татвараа хураагаад л явчихна шүү дээ. Ажлын уялдаа холбооны асуудлыг ингэж хуульчилж хэрэггүй шүү дээ. Дахиад л нэг цаас.

 **Ж.Батсуурь:** -Батхүү гишүүн саяын тодруулганд хариулъя.

 **Г.Батхүү:** -Чөлөөт бүсийн захиргаа гэдэг нь босоо бүтэцтэй, хяналтын байгууллагуудын төлөөллүүдтэй чөлөөт бүсийн захирагчийн байгуулсан гэрээний үндсэн дээр байгуулагдаж ажиллах юм. Тэр гэрээгээ л нэрлээд байх шиг байна л даа. Зүгээр гэрээ гэдэг, гэрээний үндсэн дээр гэдэг үгийг нь хасчихаж болно. Тэртэй тэргүй гэрээ нь хийгдээд л, гэрээтэй гэрээгүй Нямдорж гишүүний хэлдгээр хийх л ёстой ажил юм чинь. Тэгэхээр гэрээний үндсэн дээр гэдэг үгэн дээр нь бол хасчихаж болж байна аа гэсэн би тийм тодруулга хийе.

 **Ж.Батсуурь:** -За тодруулга авч дууслаа. Санал хураалт явуулъя. Гэхдээ дахиж тэр гэрээний үндсэн дээр гэдгийг. За би тэр саяын найруулгатай холбогдуулж.

 4.Төслийн 19.1 дэх хэсгийн чөлөөт бүсийн захирагчийн ажлын алба нь дараах орлогыг холбогдох байгууллагатай байгуулсан гэрээний үндсэн дээр төвлөрүүлж, орлогын 80 хувийг улсын төсөвт оруулна гэснийг Чөлөөт бүсийн захирагчийн ажлын алба нь дараах орлогыг улсын төсөвт төвлөрүүлнээ гэж өөрчлөх. Санал хураалт 3-ны 2-ын горимоор явж байгаа шүү анхаараарай.

 11 гишүүнээс 11 гишүүн дэмжиж, 100.0 хувийн саналаар горимын санал дэмжигдлээ.

 Тийм учраас дахиж санал хураалт явуулна. 4.Төслийн 19.1 дэх хэсгийн чөлөөт бүсийн захирагчийн ажлын алба нь дараах орлогыг холбогдох байгууллагатай байгуулсан гэрээний үндсэн дээр төвлөрүүлж, орлогын 80 хувийг улсын төсөвт оруулна гэснийг Чөлөөт бүсийн захирагчийн ажлын алба нь дараах орлогыг улсын төсөвт төвлөрүүлнээ гэж өөрчлөх. Санал хураалт.

 11 гишүүн санал хураалтанд оролцож, 9 гишүүн дэмжиж, 81.8 хувиар энэ горимын санал дэмжигдлээ.

 5.Төсөлд доор дурдсан агуулгатай 19.2 дахь заалт нэмэх:

“19.2.Энэ хуулийн 19.1-д заасан орлогын 20 хүртэлх хувийг чөлөөт бүсийг хөгжүүлэх, дэд бүтцийн бүтээн байгуулалтын ажлыг түргэтгэх, эдийн засгийн үр ашгийг нэмэгдүүлэх, орон нутгийн хөгжлийг дэмжих зорилгоор зарцуулна.”

Эрдэнэбат тодруулъя.

**Д.Эрдэнэбат:** -Энэ ажлын хэсгээс нэг юм асуух гээд. Энэ чөлөөт бүсийнхээ концепцыг энэ дээр нэг өгүүлбэр чинь алдчихаад байна л даа. Би саналаа хэлээдэхье л дээ. Энэ нөгөө орон нутгийн хөгжилтэй холбоотой асуудал энэ чөлөөт бүсэд ерөөсөө хамаагүй шүү дээ. Энийг яагаад оруулсан бол оо. Би энийг нэг гайхаад байна. Яригдаагүй юм би асууж болно шүү дээ.

**Ж.Батсуурь:** -Үгүй яах вэ гишүүнийх нь хувьд энэ санал хураалттай холбогдуулж тодруулга авч байгаа юм. За Чимэгсанаа хариул, хэн хариулах юм. Батхүү хариулъя ажлын хэсгийн ахлагч Батхүү хариулъя.

**Г.Батхүү:** -Энэ дээр тэр орон нутгийн хөгжлийг дэмжих зорилгоор гэж тодруулга нэг өгүүлбэр нэмэгдсэн дээр л тэгээд байгаа юм л даа. Тэгээд энийг бол яг заавал одоо орон нутгийн хөгжилд зориулагдаж зар ч гэсэн заалт бол байхгүй шүү дээ.

**Ж.Батсуурь:** -Байхгүй.

**Г.Батхүү:** -Орон нутгийн хөгжил гэдэг чинь бүс нутгаа хөгжүүлэхийн тулд орон нутагт бас шаардлагатай дэд бүтэц, замаар холбох юманд оруулах эрх нь нээлттэй байхгүй бол зүгээр л хашаан доторх хөгжлийн асуудал яригдаад, түүнийг дагаж байгаа сум, суурин газрын хөгжлийн асуудлыг дэмжих бололцоо нь хаалттай болчих гээд л оруулсан юм.

 Зүгээр би бол ажлын хэсгийн ахлагчийн хувьд бол байж байх нь зүйтэй л гэж бодож оруулсан юм. Ажлын хэсэг тэгж ярьсан. Би бол энэ байр суурин дээрээ л байгаа. Заавал орон нутагт мөнгө өг гэж заагаагүй шүү дээ.

 **Ж.Батсуурь:** -Тиймээ тийм, орон нутгийн хөгжлийг дэмжих гэдэг тийм. За Нямдорж гишүүн тодруулж асууя. Санал гаргаж болно.

 **Ц.Нямдорж:** -Энэ нэг иймэрхүү юм ярихад л заавал орон нутагт нэг ахиухан хуйвалдах юм байнга яригдаж байх юм. Энэ ер нь хэнд хэрэгтэй юм. Манай улсын энэ төсөв чинь бол орон нутагт бие дааж амьдардаг газрууд бол ер нь бараг байхгүй шүү дээ. Орхон, Дархан хоёр нэг амиа зулгааж байгаа байх. Өмнөговь нэг тиймэрхүү байгаа байх. Бусад нь бол бүгд л төвөөсөө тэжээлгэж байгаа шүү дээ.

 Тийм учраас энэ чөлөөт бүсийн одоо орлого ордог юм бол ахиухан мөнгийг тэр аймаг руу нь өгдөг шаардлага байдаг юм бол улсын төсөв зохиох үедээ асуудлаа яриад, тэрүүгээрээ дамжуулаад хийчихгүй юу даа. Заавал ингэж хуулиар юмыг хувааж, төдөн хувийг энд, төдөн хувийг нь тэнд гэж ингэж хувааж байх ямар шаардлага байна. Энэ сая Газрын тосны хуулин дээр бас нэг ийм балай юм болох шахаад арайхийж нэг юм дарсан шүү дээ. Тэнд юу болсон юм бэ гэхээр...(минут дуусав)

 **Ж.Батсуурь:** -Санал хураалт явуулъя. Тэгэхээр 3-ны 2-ын горим эхлээд дэмжигдэх ёстой. Горим дэмжигдэхгүй бол тэртэй тэргүй энэ заалт нэмэгдэхгүй. За ингээд санал хураалт. 3-ны 2-ын горимтой. 3-ны 2-оор санал хураалт дэмжигдэж байна.

 11 гишүүнээс 8 гишүүн дэмжиж, 72.7 хувиар 3-ны 2-ын горим дэмжигдлээ. Тэгэхээр дахиж уншъя, дахиж санал хураалт явуулна. 3-ны 2 дэмжигдсэн учраас одоо ердийн горимоор энэ заалтыг дэмжих учиртай.

 5.Төсөлд доор дурдсан агуулгатай 19.2 дахь заалт нэмэх:

“19.2.Энэ хуулийн 19.1-д заасан орлогын 20 хүртэлх хувийг чөлөөт бүсийг хөгжүүлэх, дэд бүтцийн бүтээн байгуулалтын ажлыг түргэтгэх, эдийн засгийн үр ашгийг нэмэгдүүлэх, орон нутгийн хөгжлийг дэмжих зорилгоор зарцуулна.” Санал хураалт ердийн горимоор.

11 гишүүн санал хураалтанд орж, 9 гишүүн дэмжиж, 81.8 хувиар энэ санал дэмжигдлээ.

6. Төслийн 20.3 дахь хэсгийг хасах. Санал хураалт, энэ мөн адилхан 3-ны 2-ын горимоор явах ёстой. Энэ заалт хасаж байгаа заалт шүү. Санал хураалт. Анхаараарай. Саяынх яасан учраас энэ хасагдах учиртай. Санал хураалт Уянгаа гишүүн ээ. Горим дэмжигдсэнгүй.

Тэгэхээр энэ заалтыг хасахгүй гэж үлдээж байгаа юм уу. Энэ чинь давхардчихаж байгаа шүү дээ. Тийм энэ санал хураалтыг хүчингүй болгоё. Та нар босож явчихаад тэгээд анхаарахгүй юм. Энийг хүчингүй болгох санал хураалт явуулъя. Энэ бол ердийн горимоор хүчингүй болох учиртай. Хүчингүй болгох, саяын санал хураалтыг хүчингүй болгох санал хураалт. Хүчингүй болгож байгаа горим шүү.

11 гишүүн оролцож, 9 гишүүн дэмжиж, 81.8 хувиар саяын санал хураалт хүчингүй боллоо.

Санал хураалт явуулъя. Горимоо, одоо горимын санал хураалт явна шүү. 3-ны 2 гэсэн горим үйлчлэх ёстой. Одоо энэний ард ганцхан санал хураалт байгаа.

 6. Төслийн 20.3 дахь хэсгийг хасах. Санал хураалт явуулъя. Тэр орон нутгийн тийм тийм юманд мөнгө зарна гэснийг нь хасчихаж байгаа юм.

 11 гишүүн санал хураалтанд оролцож, 11 гишүүн дэмжиж, 100.0 хувийн саналаар горимын санал дэмжигдлээ.

 Тийм учраас одоо санал хураалт явуулъя. 6. Төслийн 20.3 дахь хэсгийг хасах. Санал хураалт.

 Санал хураалтанд 11 гишүүн оролцож, 9 гишүүн дэмжиж, 81.8 хувиар санал хураалт дэмжигдлээ.

 Одоо сүүлчийн санал хураалт байна. Энэ мөн адилхан одоо 3-ны 2 гэсэн горимыг эхэлж хураана.

 7.Төслийн 22.5 дахь хэсгийг доор дурдсанаар найруулж, дугаарыг 22.8 дахь хэсэг болгох:

“22.8.Чөлөөт бүсэд газар эзэмшүүлэх, ашиглуулахтай холбогдсон энэ хуульд зааснаас бусад харилцааг Газрын тухай хуулиар зохицуулна.” 3-ны 2-оор горимын санал хураалт.

**Ц.Нямдорж:** -Энэ хуульд зааснаас бусад гэдэг нь ямар учиртай юм.

**Ж.Батсуурь:** -За энэ 11 гишүүн оролцож, 11 гишүүн дэмжиж 100.0 хувийн саналаар горимын санал дэмжигдлээ. Нямдорж гишүүн тодруулъя. Санал хураахаас өмнө. За тэгвэл дахин санал хураалт. За Нямдорж гишүүн тодруулчих тодруулчих. Энэ нэгэнт горим нь бол дэмжигдсэн шүү дээ. Одоо зүгээр санал хураалт явна шүү дээ ердийн горимоор. За санал хураалт явуулъя. Ердийн санал хураалт.

Санал хураалтанд 11 гишүүн оролцож, 10 гишүүн дэмжиж, 90.9 хувиар энэ санал дэмжигдлээ. Ингээд санал хураалт дууслаа. Нямдорж гишүүн асуулт асууя.

**Ц.Нямдорж:** -Эртээд тэр 8.6 дахь хэсэг гээд чөлөөт бүсийн захирагчийн хууль тогтоомжид нийцүүлэн захирамж гаргана, хууль бус юм гаргавал өөрөө эсвэл чөлөөт бүсийн асуудал эрхэлсэн Засгийн газрын гишүүн нь өөрчлөх үеийг хүчингүй болгоно гэсэн ийм заалтыг хасчихсан юм энэнээс. Энийг дахиж босгож ирэхгүй бол болохгүй.

Их Хурал юу хийчихээд байна вэ гэхээр хууль бус юм гаргавал тэр нь хууль бусаараа яваад байг гэсэн ийм шийдвэр гаргаад байгаа байхгүй юу. Энэ хаана ч байдаг л тогтчихсон зарчим шүү дээ. Тэгээд энэний чинь талаар сайдын гаргасан шийдвэр биелүүлэхгүй бол шүүхдэлцэнэ барина гээд дараагийн процесс явагддаг зүйл шүү дээ. Тэгээд энийг гишүүд нэг ойлгоод, тэр сэргээхийг нь дэмжээд өгөөч.

**Ж.Батсуурь:** -Нямдорж гишүүн санал гаргасан байна. Тэгэхээр энэ саналыг эхлээд 3-ны 2-ын горимоор санал хураалт явуулна. Дэмжигдвэл дахин санал хураалт явуулж шийдвэрлэнэ. Ингээд саналын томьёолол уншъя.

Төсөлд доор дурдсан агуулгатай 8.6 дахь хэсэг нэмэх.

8.6.Чөлөөт бүсийн захирагч эрхлэх асуудлынхаа хүрээнд хууль тогтоомжид нийцүүлэн захирамж гаргах бөгөөд уг захирамж нь хууль тогтоомжид нийцээгүй бол түүнийг өөрөө, эсвэл чөлөөт бүсийн асуудал эрхэлсэн Засгийн газрын гишүүн өөрчлөх буюу хүчингүй болгоно. За санал гаргасан Нямдорж гишүүн, Баярсайхан гишүүн, Батхүү гишүүн.

За ингээд горимын санал хураалт явуулъя. 3-ны 2-ын горимоор дэмжигдсэний дараагаар дахин санал хураалт явуулнаа. Ингээд санал хураалт анхаараарай Баярсайхан гишүүн ээ. Санал хураалт.

За санал хураалтанд 11 гишүүн оролцож, 11 гишүүн дэмжиж, 100.0 хувиар зарчмын одоо санал дэмжигдсэн, горимын санал дэмжигдсэн учраас түрүүний уншсан 8.6 дахь хэсэгт нэмэх энэ нэмэлтийг дахин санал хураалт явуулъя. Дэмжье гэсэн томьёоллор санал хураалт явуулъя. Санал хураалт.

11 гишүүн санал хураалтанд оролцож, 7 гишүүн дэмжиж, 63.6 хувиар дэмжигдлээ.

За ингээд санал хураалт дууслаа. Эцсийн хэлэлцүүлэгт бэлтгэсэн танилцуулгыг нийт гишүүдэд тараагаарай. Ингээд чуулганы нэгдсэн хуралдаанд Байнгын хорооны танилцуулгыг Батхүү гишүүн танилцуулна. Ажлын хэсэгт баярлалаа.

Дараагийнхаа асуудалд оръё.

Ажлын хэсгийг урьчихаарай. Сангийн яамныхныг уриарай ажлын хэсэг. Пүрэв сайдыг уриарай. Сангийн яам, Сангийн сайдыг урья. Үгүй, зүгээр энэ эдийн засгийн хүндрэлийг даван туулах тогтоолын төсөл. Эрдэнэс Таван толгойг Байнгын хорооны тогтоол гаргая гээд тохирчихсон. Тэрнийгээ баталчихсан.

Эдийн засгийн хүндрэлийг даван туулах арга хэмжээний тухай Улсын Их Хурлын тогтоолын төсөл, хэлэлцэх эсэх байгаа. Сангийн яамныхныг урья. Сангийн сайдыг урья.

Дараагийнхаа асуудалд оръё.

Эдийн засгийн хүндрэлийг даван туулах арга хэмжээний тухай Улсын Их Хурлын тогтоолын төсөл, хэлэлцэх эсэх байгаа. Ингээд эдийн засгийн хүндрэлийг даван туулах арга хэмжээний тухай Улсын Их Хурлын тогтоолын төслийн талаарх төсөл санаачлагчийн илтгэлийг Сангийн дэд сайд Пүрэв танилцуулна. Баярцогт сайд ирчихсэн байгаа юм байна. Баярцогт сайдыг төсөл танилцуулахыг урьж байна.

**С.Баярцогт:** -Байнгын хорооны дарга, эрхэм гишүүд ээ,

Эдийн засгийн хүндрэлийг даван туулах арга хэмжээний тухай Улсын Их Хурлын тогтоолын төслийг Засгийн газрын хуралдаанаар хэлэлцээд, Та бүхэнд өргөн мэдүүлж байгаа.

Эдийн засгийн хүндрэлийг даван туулах тухай асуудлыг Монгол Улсын Засгийн газар шинээр эмхлэн байгуулагдахдаа намуудын хооронд хийсэн зөвшлийн баримт бичигт эдийн засгийн хүндрэлийг даван туулах богино хугацааны болон дунд хугацааны хөтөлбөрүүдийг хамтран боловсруулж батална гэж заасан байгаа. Тэгээд энэ хөтөлбөрийг Засгийн газар, Монголбанк, Санхүүгийн зохицуулах хороо хамтран боловсруулж, Та бүхэнд танилцуулж байна аа.

Тогтоол 5 заалттай, нэгдүгээр заалт нь бол эдийн засгийн хүндрэлийг даван туулах хөтөлбөрийг хавсралтаар батлах, хоёрдугаар заалт нь, үйл ажиллагааны дэлгэрэнгүй төлөвлөгөөг боловсруулж, Засгийн газар, Монголбанк, Санхүүгийн зохицуулах хороо хэрэгжүүлэх, энэ хөтөлбөрийн үйл явц, дүнгийн талаар Улсын Их Хуралд тайлагнах. Дөрөвдүгээрт нь, тогтоолын хэрэгжилтэнд хяналт тавьж ажиллахыг Улсын Их Хурлын Эдийн засгийн байнгын хороонд даалгасан ийм тогтоолын төслийг боловсруулсан байгаа.

Тогтоолын төслийн хувьд бол төлбөрийн тэнцлийн яг өнөөгийн бодит байдлыг дүгнээд, төлбөрийн тэнцлийн 2013 оны хямралын нийт эдийн засагт үзүүлэх сөрөг нөлөөлөл арилаагүй хэвээр байна. Дээрээс нь эдийн засагт үлэмж нөлөө бүхий томоохон төслүүдийн хэрэгжилт гацсан хэвээр байна. Гадаадын зээлийн боломж нэмэгдэхгүй бол 2015 онд мөнгөний нийлүүлэлт буурч, зээл тасалдан, эдийн засагт хумигдах эрсдэлд орж болзошгүй байгаа.

Төлбөрийн тэнцэл үргэлжлэн муудвал эдийн засгийн өсөлт саарч, бизнесийн идэвхжил эрс удаашран хүндрэл үүсэх магадлалтай байгаа. Эдийн засгийн бүтцийг олон тулгууртай болгох бодлого хэрэгжүүлэхгүй бол уул уурхайн хэт хамаарлаас шалтгаалсан төлбөрийн тэнцлийн хямрал байнга өөрчлөх өртөх эрсдэлтэй байгаа зэргийг шалтгаалан энэхүү хөтөлбөрийг боловсруулж гаргаж байгаа.

Хөтөлбөр бол чиглэл, арга хэмжээнийхээ хувьд бол макро эдийн засгийг тогтворжуулах нэгдүгээрт нь, хоёрдугаарт нь, эдийн засгийн өсөлтийг дэмжих, хөтөлбөрийн хүрээнд хэрэгжүүлэх арга хэмжээний хувьд үр дүнгээр нь аваад үзэх юм бол богино хугацаанд үр дүнгээ өгөх хөтөлбөрүүд, дунд хугацаанд үр дүнгээ өгөх хөтөлбөрүүд гэсэн маягаар бол зохион байгуулсан байгаа.

Хөтөлбөрийн арга хэмжээний хувьд бол нэгдүгээр чиглэл нь, макро эдийн засгийг тогтворжуулах үндсэн чиглэл дээрээ 4 зорилтот арга хэмжээг бол тавьсан байгаа. Энэний хувьд бол богино хугацаанд үр дүн нь гарнаа гэж бид нар тооцож байгаа.

Нэгдүгээрт нь бол төсвийн нэгдмэл, ил тод, хариуцлагатай бодлого хэрэгжүүлж, бизнесийг дэмжих. Хоёрдугаарт нь бол санхүүгийн тогтвортой байдлыг бэхжүүлж, мөнгөний бодлогоор эдийн засгийн гадаад тэнцвэрийг дэмжих, гуравдугаарт нь, нийгмийн халамжийн бодлогыг зорилтот бүлэгт чиглүүлэх, дөрөвдүгээрт нь, Монгол Улсад итгэх хөрөнгө оруулагчдын итгэлийг сэргээх гэсэн ийм 4 зорилтыг бол богино хугацаандаа тавьж хэрэгжүүлэхээр байгаа.

Хугацааны хувьд бол бид нар 3 хугацаа барьж байгаа. Засгийн газрын хувьд бол жил 6 сар буюу 18 сарын Засгийн газрын бүрэн эрхийн хугацаа байгаа. Тийм учраас арга хэмжээгээ бол эхний 6 сар, дараагийн 6 сар, гурав дахь 6 сар гэсэн байдлаар бол хугацаагий нь бол тодорхойлсон байгаа. Тэгээд энэ төслөө боловсруулсан формат нь бол бид нарын одоо ярьдгаар хөгжлийн бодлогын зээлийн дэмжлэг авахад хийдэг Дэлхийн банкны формат, мөн Олон улсын валютын сангийн хөтөлбөрийн одоо форматтай ижил ийм хэрэгжих хугацаа, арга хэмжээ, хариуцах эзэн, суурь одоо байгаа үзүүлэлт, бид нарын хүрэх гэж байгаа зорилтот үр дүн гэсэн маягаар бол хавсралтанд бүх зүйлийг бол тодорхойлсон байгаа.

Дунд хугацаанд үр дүнд хүрэх арга хэмжээнүүдийг бол 5 дугаар зүйлээс эхэлж оруулсан байгаа. Эндээ бол бид нар гадаадын хөрөнгө оруулалт, төсвийн тогтвортой байдлыг хангахад чиглэсэн бодлого, арга хэмжээ дунд хугацаандаа, гадаадын хөрөнгө оруулалтыг нэмэгдүүлэх, экспортыг нэмэгдүүлэх, импортыг орлуулах, санхүүгийн зах зээлийг хөгжүүлэх, дэд бүтцийн томоохон төслүүдийг хэрэгжүүлж, гадаадын хөрөнгө оруулалтыг нэмэгдүүлэх, экспортыг нэмэгдүүлж, импортыг орлох, санхүүгийн зах зээлийг хөгжүүлж, бүтцийн өөрчлөлт хийх, эдийн засгийн бүтцийн өөрчлөлт хийж, бизнесийн орчныг сайжруулах гэсэн ийм арга хэмжээнүүдтэй.

Одоо бүгдийг нь оруулж тоолох юм бол 1-4 дэх одоо бүлэг арга хэмжээ бол богино хугацааных, 5-12 дахь 7 зорилтот арга хэмжээ бол дунд хугацаанд үр дүнгээ өгөх ийм арга хэмжээнүүдийг бол оруулж, хэлэлцүүлж байна аа.

Ер нь бодлогын дунд хугацааны арга хэмжээний хувьд бол бид нар бүх нөөц бололцоогоо дайчилж ажиллах юм бол 10 орчим тэрбум ам.долларын экспортыг бол нэмэгдүүлэх бололцоотой. Дээрээс нь бол 1 тэрбум орчим ам.долларын импортыг бид нар бас орлуулах бололцоотой гэсэн ийм тооцоо дүгнэлтүүдийг гаргаж байгаа.

Макро эдийн засгийн бодлогын хувьд, сангийн бодлогын хувьд авч хэрэгжүүлэх гол ойрын хугацаанд авч хэрэгжүүлэх арга хэмжээний хувьд бол бид нар төсвийн одоо нэгдмэл байдлыг хангаж, ил тод байдлыг дээшлүүлэн, алдагдлын хэмжээг зохистой түвшинд хүргэх гэсэн ийм зорилтыг бол тавьж байгаа. Энэ зорилтын хүрээнд бол ерөөсөө төсвийн гадуур ямар нэгэн байдлаар төсвийн үйл ажиллагаа явагдахгүй, нэгдсэн төсвөө хадгалаад явна.

Дээрээс нь бол шилэн дансны хуультай холбогдуулаад бүх төсвийн гүйлгээнүүд бол ил тод байна. Дээрээс нь төсвийн алдагдлыг бид нар энэ жил одоо 5 хувиар баталсан байгаа бол ирэх жил үр дүнгээрээ бол 4 хувь болж буурнаа гэж ингэж үзэж байгаа юм.

Засгийн газрын өрийн удирдлагыг сайжруулах тал дээр Өрийн удирдлагын тухай хуулийг баталж хэрэгжүүлнэ. Мөн Засгийн газар, Монголбанктай хамтраад өрийн үйлчилгээний төлөвлөгөөг боловсруулж гарганаа гэж ингэж үзэж байгаа. Эдгээрийн үр дүнд бол бид нар одоогийн байгаа 58.3 хувийн өрийн таазыг бол оны төгсгөлд 55 болгож буруулна гэсэн ийм зорилттой байгаа. Татварын бодлогын хувьд бол татварын бодлогоор эдийн засгийг дэмжих дээр бид нар 3 төрлийн үндсэн арга хэмжээ авнаа гэсэн зорилт тавьж байгаа.

Нэгдүгээрт нь бол бага орлоготой иргэд, жижиг, дунд үйлдвэрийн татварын хувь хэмжээг буруулах замаар, эсвэл тогтмол татвар тавих замаар дэмжлэг үзүүлнэ. Том жижиг, дундаж том компаниудын хувьд бол бид нар босгыг нь бол өндөрсгөх, эсвэл салбараар нь бол нөгөө 3 тэрбумын босгын асуудлыг шийдвэрлэх гэсэн ийм саналыг оруулж ирнэ. Дээрээс нь бүртгэлийн хувьд бол НӨТ-ийн 2 хувийн буцаан олголтоор бол асуудлыг бүрэн жигдрүүлэх бололцоотой гэж ингэж бол үзэж байгаа.

Санхүүгийн тогтвортой байдлыг хэрэгжүүлэх, мөнгөний бодлогын талаар эдийн засгийг дэмжих бодлогын хүрээнд бол бид нар за гол нэр төрлийн бараа бүтээгдэхүүнийг тогтворжуулах хөтөлбөрийг бүгдийг нь бол одоо үе шаттайгаар зах зээлийн зарчимд нь шилжүүлэх тэр оновчтой замыг бол сонгоё. Энийгээ бол 2015 оны эхний хагас жилд бол хэрэгжүүлье.

Тэгээд энэ хөтөлбөрийн зээлийн арга хэмжээн дээр байгаа Монголбанкнаас санхүүжүүлж байгаа энэ хөтөлбөрөө бол Засгийн газар руу үе шаттайгаар шилжүүлье гэсэн ийм зорилтыг тавьж байгаа. Одоо өөрөөр хэлбэл нөгөө хагас сангийн бодлогоор явагдаад байгаа арга хэмжээнүүдийг бол сангийн бодлого талдаа авъя гэсэн ийм зорилтыг бол тавьж байгаа.

Банкны салбарт эрсдэл хуримтлагдах зээлийн тасалдал бол үүсэх, системийн шинжтэй тогтворгүй байдал бий болгохоос урьдчилан сэргийлэх арга хэмжээнүүдийг авнаа гэж ингэж үзэж байгаа. Та бүхэн бүгдээрээ санаж байгаа байх. 2008, 2009 оныг дамнасан эдийн засгийн хямралын хувьд бол манай дөрөв, тавдугаар банк системийнхээ хувьд нөлөөтэй байсан хоёр банк бол дампуурч байсан. Тэгээд энийг бол урьдчилан сэргийлэх ийм арга хэмжээнүүдийг авах ёстой гэж ингэж үзэж байгаа юм.

Мөн банкны систем, системийн шинжтэй эрсдэл үүсэхээс сэргийлж, Монголбанк болон төрийн бусад холбогдох байгууллагаас шаардлагатай мэдээлэл солилцох, хяналт, зохицуулалтын арга хэмжээг сайжруулах ийм асуудлуудыг бол хийнээ. Энд бол санхүүгийн тогтвортой байдлын зөвлөл буюу Сангийн яам, Монголбанк, Санхүүгийн зохицуулах хорооны хамтын ажиллагааны үр дүнд бол энэ эрсдэлээс бол урьдчилан сэргийлэх арга хэмжээнүүдийг авах бүрэн бололцоотой гэж үзэж байгаа юм.

Гурав дахь багц арга хэмжээний хувьд бол нийгмийн халамжийн бодлогын зорилтот бүлэгт чиглүүлэх арга хэмжээний хувьд бол хөдөлмөр эрхлэлтийн сангийн хэмжээг тогтвортой хадгалж, ажил эрхлэлтийг дэмжих, ажлын байраа хадгалах болон их, дээд сургууль, мэргэжлийн сургалт үйлдвэрлэлийн төвийн төгсөгчдийг дэмжих хөтөлбөр болгож хэрэгжүүлье. Эрсдэлийн түвшин өндөртэй ажлын байр нь ажиллагсдын ажил олгогч, амь нас, эрүүл мэндийн даатгалд заавал хамруулах, инфляц бүтээмжтэй уялдуулан цалин, тэтгэвэр тэтгэмжийг нэмэгдүүлэх орчинг бий болгоё гэсэн ийм зорилтыг бол тавьж байгаа.

Дараагаар нь бол зорилтот бүлгүүдэд чиглэсэн хөтөлбөрүүдийг хэрэгжүүлье. Мөн ажилгүйдлийн тэтгэмж авах хугацааг сунгах болон ажилгүй болсон иргэдийн богино хугацаанд дэмжихэд чиглэсэн арга хэмжээнүүдийг авч хэрэгжүүлнээ гэж байгаа юм.

Дөрөв дэх том асуудлын хувьд бол ер нь манай хөрөнгө оруулагчдын зүгээс бол дэлхийн нийтийн хэмжээнд нэг Монгол Улсад итгэх энэ хөрөнгө оруулагчдын итгэл ингээд суларсан байгаатай холбогдуулаад энийгээ итгэлийг нь сэргээх, энэ нөхцөл байдлын талаар бол тодорхой багц арга хэмжээнүүдийг авъя гэж байгаа юм.

Нэгдүгээрт нь, хөрөнгө оруулалтын хууль эрх зүйн орчныг тогтвортой байлгах, бизнесийн ээлтэй орчныг бүрдүүлэх энэ арга хэмжээг авъя. Хөрөнгө оруулагчид чанартай, шуурхай, найрсаг ойлгомжтой, хүнд сурталгүй үйлчилгээ үзүүлэх зорилгоор нэг цэгийн цахим үйлчилгээнд нэвтрүүлье.

Хөрөнгө оруулагчид учирдаг дарамт шахалт, хүнд суртлыг багасгах зорилгоор хөрөнгө оруулалтын газарт хөрөнгө оруулагчтай холбоотой аливаа асуудлаар үйлчилгээ үзүүлэх, хамгаалах эрхүүдийг бол олгоё. Дээрээс нь бол Монгол Улсын бизнесийн орчны талаар зөв ойлголт өгөх, хөрөнгө оруулагчдын итгэлийг сэргээж, хөрөнгө оруулалт татах зорилгоор гадаад орнуудын Засгийн газар хөрөнгө оруулалт хариуцсан байгууллагуудтай хамтарч ажиллах энэ арга хэмжээг авахгүй бол бид нар гадаад сурталчилгаан дээрээ маш бага анхаарч байсны үр дүнд бол одоо бизнесийн гол гол хэвлэл, мэдээллийн байгууллагуудаар дэлхий нийтийн Монголын талаарх бизнесийн орчны болон хөрөнгө оруулагчид хандах хандлагын талаар бол маш их хэмжээний сөрөг ийм сурталчилгаанууд хийгдээд байгаа учраас энэ асуудал дээр бол онцгой анхаарч ажилланаа.

Дээрээс нь бол санхүүжүүлэхэд бэлэн болсон төслүүдийнхээ талаар бид нар бас...хийж, танилцуулж, хөрөнгө оруулагчдыг татах ийм бололцоог бол бүрдүүлнээ гэж ингэж үзэж байгаа юм. Дунд хугацаанд гарах арга хэмжээнүүдийн талаар бол бид нар 5-12 дугаар зорилтууд дээр бол тавьж байгаа. Энэ дунд хугацаанд хүрэх арга хэмжээнүүдийн дотор бол дэд бүтцийн томоохон төслүүдийг хэрэгжүүлж, гаднын хөрөнгө оруулалтыг дэмжих ийм багц арга хэмжээнүүд бол 9-өөс эхлээд, энэ 5-аас эхлээд бол, уучлаарай 6-гаас эхлээд бол тавигдсан байгаа.

Тэгээд энэ асуудлуудын хүрээнд жишээ нь боловсруулагдах явцад бол олон саналууд гарч байсан. Өмнө нь Улсын Их Хурал бол Засгийн газарт удаа дараа энэ эдийн засгийн хүндрэлээс гарах, энэ эрчимжүүлэх асуудалтай холбоотойгоор хоёр ч удаа тогтоол гаргасан. Тэгээд дээрээс нь бол төсвүүдийг батлахдаа Засгийн газарт чиглэл өгсөн, дагалдаж гарах тогтоолуудыг мөн баталж гаргаж байсан.

Засгийн газраар хэлэлцэхээс өмнө бол МАН-ын бүлгээс бол энэ эдийн засгийн хүндрэлийг даван туулах хөтөлбөрт одоо МАН-ын хямралыг давах төлөвлөгөө гэсэн энэ 50 зүйл бүхий саналыг бас Засгийн газарт хүргүүлсэн байгаа.

Шууд нэрээрээ биш юмаа гэхэд агуулгын хувьд давхардсан байдлаар бодлогын арга хэмжээнүүдийн тусгалууд бол энэ төлөвлөгөөний явцад ямар байна вэ гэж үзэхэд бол Ардын намын тавьсан 41 санал байгаагаас багцалж үзээд, туссан арга хэмжээ нь бол 27 байна. Одоо энэ эдийн засгийн хүндрэлээс гарах арга хэмжээнд.

Өөрөөр хэлбэл Ардын намын тавьсан нийт саналын 66 хувь нь туссан гэж бид нар бол үзэж байгаа.

Анхаарал тавьсанд баярлалаа.

**Ж.Батсуурь:** -За ингээд танилцуулга хийж дууслаа. Эдийн засгийн хүндрэлийг даван туулах арга хэмжээний тухай Улсын Их Хурлын тогтоолын төслийг одоо оруулж ирж байгаа, танилцуулж байгаа ажлын хэсгийг танилцуулъя.

С.Баярцогт Монгол Улсын сайд, Засгийн газрын Хэрэг эрхлэх газрын дарга, Д.Эрдэнэбат Аж үйлдвэрийн сайд, Р.Бурмаа Хүнс, хөдөө аж ахуйн сайд, Д.Зоригт Эрчим хүчний сайд, С.Пүрэв Сангийн дэд сайд, Г.Батхүрэл Сангийн яамны Эдийн засгийн бодлогын газрын Макро эдийн засгийн бодлогын хэлтсийн дарга, Ж.Ганбаяр мөн хэлтсийн мэргэжилтэн, Ч.Дэлгэрнаран Сангийн яамны Эдийн засгийн бодлогын Макро эдийн засгийн бодлогын хэлтсийн мэргэжилтэн байна. Болд Монголбанкны Ерөнхийлөгчийн зөвлөх, Б.Болдбаатар Гадаад хэргийн яамны Төрийн нарийн бичгийн дарга гэсэн ийм бүрэлдэхүүнтэй ажлын хэсэг одоогоор ирсэн байна.

 Ингээд уг асуудалтай холбогдуулж төсөл санаачлагчаас асуух асуулттай гишүүд нэрээ өгье. Кнопоо дарчих. Ингээд асуултыг Одонтуяа гишүүнээр. За Уянга гишүүнээр асуултыг тасаллаа. Үүнээс өмнө намын бүлгээс бас одоо нэгдсэн журмаар саналаа танилцуулъя гэсэн учраас Одонтуяа гишүүн саналаа эхлээд танилцуулчих.

**С.Одонтуяа:** -Эдийн засгийн хүндрэлийг даван туулах тухай Улсын Их Хурлын тогтоолын төслийн талаарх Улсын Их Хурал дахь АН-ын бүлгийн санал, дүгнэлт.

Монгол Улсын Засгийн газраас 2015 оны 2 дугаар сарын 5-ны өдөр өргөн мэдүүлсэн эдийн засгийн хүндрэлийг даван туулах тухай Улсын Их Хурлын тогтоолын төслийг Улсын Их Хурал дахь АН-ын бүлэг 2015 оны 2 дугаар сарын 9-ний өдрийн хуралдаанаараа хэлэлцээд дараах санал, дүгнэлтийг гаргалаа.

Эдийн засагт тулгараад байгаа бэрхшээлүүдийг даван туулж, санхүүгийн салбарт тогтворгүй байдал үүсэх, эдийн засаг, нийгмийн болзошгүй хямрал бий болох эрсдэлээс урьдчилан сэргийлж, макро эдийн засгийн тогтвортой байдлыг хангаж, ирээдүйд төлөхөөр хүлээгдэж буй улсын гадаад өрийг санхүүжүүлэх, эдийн засгийн чадавхыг бүрдүүлэн, улмаар дунд, урт хугацаанд эдийн засаг тогтвортой өсөх нөхцөлийг бүрдүүлэх зорилго дэвшүүлэн, нийт 74 арга хэмжээ бүхий Улсын Их Хурлын тогтоолын төслийг Засгийн газар боловсруулжээ.

Уг Улсын Их Хурлын тогтоолын төсөл бүхэлдээ эдийн засгийн урт хугацааны бүтцийн өөрчлөлтийг дэмжсэн хөрөнгө оруулалт, хүч хөдөлмөр шаардсан, байнга анхаарал хандуулан хэрэгжүүлбэл зохих ажил, арга хэмжээнүүд тусгагджээ.

Хүндрэлийг даван туулахад богино хугацаанд үр дүнгээ өгөх төсөв, хүний нөөцийн чадамжид тохирсон хамгийн үр нөлөөтэй, ойрын хугацаанд авч хэрэгжүүлэх боломжтой бодлогуудыг хэрэгжүүлэх шаардлага тулгарч байна аа.

Уг Улсын Их Хурлын тогтоолын төсөлд тусгасан зарим төсөл арга хэмжээний тухайд Монгол Улсын Их Хурлаас шалтгаалах холбогдох шийдвэрүүд гарсан, хэрэгжүүлэх үүрэг нь Засгийн газарт ногдсон атал дахин шийдвэр гаргуулахаар оруулж ирсэн нь эрх зүйн хэм хэмжээний давхардлыг үүсгэхээр байна аа.

Тухайлбал, Таван толгойн нүүрсний ордыг ашиглах талаар Монгол Улсын Их Хурлаас 2010 оны 7 дугаар сарын 7-ны өдөр баталсан 39 дүгээр тогтоолоор Засгийн газарт гадаад, дотоодын хөрөнгө оруулагч нартай хэлэлцээр хийж, гэрээний төслийг Улсын Их Хуралд өргөн мэдүүлэх үүргийг өгсөн. Эл асуудлаар Улсын Их Хурлын холбогдох шийдвэр гарсан тул Улсын Их Хуралд суудалтай АН, МАН, Шударга ёс эвслээс бүрдсэн хамтарсан Засгийн газарт хэрэгжүүлж ажиллахыг сануулж байна аа.

Мөн 2009 оны 7 дугаар сарын 16-ны өдөр баталсан Монгол Улсын Их Хурлын 57 дугаар тогтоолоор Засгийн газарт Оюутолгойн ордыг ашиглах хөрөнгө оруулалтын гэрээ байгуулахыг зөвшөөрч, гэрээ байгуулсан. Монгол Улсын Их Хурлаас өөр ямар нэгэн шийдвэр гаргах шаардлагагүй ээ. Засгийн газар хүчин төгөлдөр үйлчилж байгаа хууль тогтоомж, хөрөнгө оруулалтын гэрээний хүрээнд асуудлаа шийдвэрлэх нь зүйтэй.

Хөтөлбөрт тусгасан Өрийн удирдлагын тухай, Гол мөрний урсац бүрэлдэх эх, усны сан бүхий газрын хамгаалалтын бүс, ойн сан бүхий газарт ашигт малтмал хайх, ашиглахыг хориглох тухай хуулийг дагаж мөрдөх журмын тухай хуульд нэмэлт, өөрчлөлт оруулах тухай, Төрийн өмчийг хувьчлах, өөрчлөн байгуулах үндсэн чиглэл батлах тухай, Төрөөс аж үйлдвэрийн талаар баримтлах бодлого батлах тухай, Чөлөөт бүсийн тухай зэрэг хууль, Улсын Их Хурлын бусад шийдвэрийн төслүүд Улсын Их Хурлын чуулганы хуралдааны хэлэлцүүлгийн шатанд байна аа.

2014 оны хаврын ээлжит чуулганаар баталсан эдийн засгийн идэвхжлийг нэмэгдүүлэх зарим арга хэмжээний тухай Улсын Их Хурлын 34 дүгээр тогтоолоор Засгийн газарт үүрэг өгсөн 26 төсөл арга хэмжээний 10 зорилт нь агуулгын хувьд давхардсан байдлаар эдийн засгийн хүндрэлийг даван туулах хөтөлбөрийн төсөлд тусгагджээ.

Монгол Улсын Засгийн газрын үйл ажиллагааны хөтөлбөрийг хүрэх үр дүнгийн хамтаар Монгол Улсын Их Хурлаас 4 жил тутамд баталсаар ирсэн. 2012 оны 9 дүгээр сарын 18-ны өдрийн 37 дугаар тогтоолоор баталсан Монгол Улсын Засгийн газрын 2012-2016 оны үйл ажиллагааны хөтөлбөрт тусгагдсан инфляц бүтээмжтэй уялдуулан цалин, тэтгэврийг нэмэгдүүлэх эрх зүйн орчин бий болгох, цементийн үйлдвэрийн төслүүдэд Хөгжлийн банкнаас санхүүжилт олгох зэрэг олон тодорхой арга хэмжээнүүдийг төсөлд давхардуулжээ.

Түүнчлэн Засгийн газар өөрсдийн нөөц боломж, бодлого шийдвэрийнхээ хүрээнд авч хэрэгжүүлэх боломжтой арга хэмжээнүүдийг Улсын Их Хурлаар шийдүүлэхээр санал оруулж байгаа нь үүсээд байгаа эдийн засгийн хүндрэлтэй нөхцөл байдлыг даван туулахад цаг алдаж байна аа.

Иймд Засгийн газар Монгол Улсын Их Хурлаас баталсан бодлого, шийдвэрүүдийн хүрээнд үүсээд буй эдийн засгийн хүндрэлийг даван туулахад оновчтой, шууд нөлөөлөл үзүүлэх арга хэмжээнүүдийг авч ажиллах нь зүйтэй.

Эрхэм гишүүд ээ,

Монгол Улсын Засгийн газраас өргөн мэдүүлсэн эдийн засгийн хүндрэлийг даван туулах тухай Улсын Их Хурлын тогтоолын төслийг хэлэлцэх шаардлагагүй гэж АН-ын бүлэг үзэж байна аа.

**Ж.Батсуурь:** -За МАН-ын бүлгийн Бямбацогт гишүүн саналаа танилцуулна. Бямбацогт гишүүний микрофоныг өгье.

**С.Бямбацогт:** -Гэнэтхэн бас бүлгийнхээ санал, дүгнэлтийг танилцуулахаас өөр аргагүй болчихлоо. Тэгэхээр МАН-ын бүлэг энэ эдийн засгийн хүндрэлийг давах хөтөлбөрийг маш яаралтай Улсын Их Хурлаар хэлэлцэж батлах нь зүйтэй гэж үзэж байгаа. Засгийн газар маань харин бас сайн ажиллаад, богинохон хугацаанд эдийн засгийн хүндрэлийг даван туулах арга хэмжээний тухай Улсын Их Хурлын тогтоолын төслийг холбогдох хавсралтуудын хамт өргөн барьсныг Монгол Улсын сайд, Засгийн газрын Хэрэг эрхлэх газрын дарга Баярцогт сайд маань сая танилцууллаа.

Ер нь бид нар 2013 оноос хойш энэ явуулж байгаа Засгийн газрын бодлого үйл ажиллагаа буруу байна аа, бодлогогүй байна аа, бодлого нь буруу байна аа, энэ улс орныг буруу тийш нь авч яваад байна аа, ард түмний амьдралыг хүндрүүлэх нь ээ гэдэг асуудлыг байнга ярьж ирсэн. Яриад чихгүй толгой оргиод байхаар нь 2013 оны 4 сард огцруулах, Засгийн газрыг огцруулах асуудал тавьж байсан.

2013 оны 9 сард бид нар бас энэ эдийн засгийн хүндрэлийг даван туулах асуудлыг тавьж байсан. 2014 онд бас бүтэн жилийн турш үргэлжилсэн. Энэ хугацаандаа Монгол Улсын эдийн засаг ямар байдалд хүрсэн бэ та бүхэн мэдэж байгаа, ард түмэн ч сайн ойлгодог болсон. Урд нь бол бүх юм сайн байна, бүх юм сайхан байна, та нар бүх юм болж байхад, эдийн засаг өсөж байхад, ард иргэдийн амьдрал сайжирч байхад бүх юм гоё болоод байхад та нар яагаад дандаа муухай байна, муу байна гэж ярьдаг байсан бэ, яасан муу амтай улсууд вэ гэж бид нар өчнөөн загнуулж ирсэн.

Харамсалтай нь өнөөдөр бодит байдал дээр эдийн засаг маань маш хүндэрчихжээ. Ард иргэдийн амьдрал маань туйлын дорой байдалд орж байна аа. Үнийг хараад, тэвчээд суугаад одоо тийм үү, шүүмжлээд суугаад байхын аргагүй болоод энэ эдийн засгийн уналтыг зогсоохын тулд, ард иргэдийн амьдралыг дээшлүүлэхийн тулд, энэ ядуурлаас нь гаргахын тулд, ажилгүйдлийг нь багасгахын тулд бид нар энэ Засгийн газарт хамтарсан. Ажил хийх гэж, улс орноо бодож бид нар хамтарсан.

Хэрвээ улс төрөө бодсон бол МАН энэ Засгийн газарт хамтрахгүй байсан. Сонгууль бодсон бол. Гэтэл өнөөдөр хамтарчихаад хамтран ажиллах гэрээн дотор хамгийн гол заалт нь болсон тийм үү эдийн засгийн хүндрэлийг давах, богино, дунд хугацааны хөтөлбөрийг хамтран боловсруулж, эдийн засгийн хүндрэлээс яаралтай гарах арга хэмжээг авнаа гэж гэрээнд заасан байтал АН-ын бүлэг маань хамтран ажиллах гэрээнийхээ заалтыг зөрчиж, энэ ерөөсөө хямралгүй байна, эдийн засаг сайхан байна, ард иргэдийн амьдрал сайхан байна. Ийм учраас Улсын Их Хурлаар энэ асуудлыг хэлэлцэх шаардлагагүй ээ гэж оруулж ирж байгаа юм байна аа.

МАН-ын бүлгийн дүгнэлтийг Та бүхэнд бас танилцуулъя гэж бодож байгаа юм. Энийг бид МАН-ын бүлэг бас тодорхой хугацаа зарцуулж, Монгол Улсын Их Хурлын гишүүн Хүрэлбаатараар ахлуулж, боловсруулсан энэ саналаа Монгол Улсын Ерөнхий сайдад хүргүүлсэн байгаа.

МАН эдийн засгийн хямралаас гарах бодлого, хөтөлбөрийг боловсруулж, хэрэгжүүлснээр хямралыг богино хугацаанд хохирол багатай даван туулж чадна гэж үзэж байгаа бөгөөд Улсын Их Хуралд МАН-ын бүлгээс эдийн засгийн хямралаас гарах бодлого, хэрэгжүүлэх арга хэмжээний талаар саналаа боловсруулан, хавсралтаар хүргүүлж байна аа.

Монгол Улсын Засгийн газар эдийн засгийн хямралын үед ажиллах зарчим, үйл ажиллагааны төлөвлөгөө яаралтай эцэслэн боловсруулж, Улсын Их Хурлаар хэлэлцүүлэх арга хэмжээг авч ажиллахыг хүсье гэсэн ийм албан бичгийг бид нар 2 сарын 3-нд явуулсан. Одоо 2 сарын 5-нд Засгийн газар маань бас энэ хүндрэлийг давах төлөвлөгөө оруулж ирж байна аа.

Монгол Улсын эдийн засгийн өсөлт 2011 онд 17.5 хувиар өсөж байсан бол сүүлийн 3 жилд өсөлтийн хурд саарч, 2012 онд 12.3 хувь, 2013 онд 11.7 хувь өссөн бол 2014 онд 6.9 хувьд хүрч, огцом буураад байна. Эдийн засгийн өсөлтийн огцом бууралт нь гадаад, дотоод олон хүчин зүйлийн нөлөөтэй ч макро эдийн засгийн бодлого алдагдсан, Засгийн газар, Монголбанк их хэмжээний хөрөнгө мөнгийг зах зээлд нийлүүлж, хяналтгүй зарцуулсан, томоохон хөрөнгө оруулагчдаа үл ойлголцол үүсэж, гадаадын хөрөнгө оруулалтын хэмжээ эрс буурсан нь голлон нөлөөлсөн гэж үзэж байна аа.

Макро эдийн засгийн түвшинд төсөв болон мөнгөний бодлого илт алдагдаж, валютын ханш эрчимтэй унаж, төлбөрийн тэнцлийн алдагдал өссөөр байгаа нь баялаг бүтээгч, татвар төлөгчид болон ард иргэдийн амьжиргаанд хүндрэл учруулж, ажилгүйдэл нэмэгдэж, ядуурлын түвшин өсөхөд хүргэж байна аа. Улсын төсвийн хүрээнд сүүлийн жилүүдэд манай улсын төсөв их хэмжээгээр тэлсний дээр нэгдсэн төсвийн орлого сүүлийн 2 жил дараалан 1 их наяд гаруй төгрөгөөр тасарсан нь эдийн засгийн идэвхтэй үйл ажиллагаа суларсан, импорт, ... бүтээгдэхүүний орлого буурсантай холбоотой юм уу.

Үүний зэрэгцээ төгрөгийн ханшны сулрал нь өрийн үйлчилгээний зардлыг нэмэгдүүлж, төсөвт ирэх дарамтыг нэмэгдүүлсээр байна. Зээлийн үйлчилгээний төлбөр сүүлийн 2 жилд хурдацтай өссөн байна аа. Зээлийн үйлчилгээний төлбөрт 2011 онд 37 тэрбум төгрөг зарцуулж байсан бол 2015 онд бараг 20 дахин их буюу 700 тэрбум төгрөгийг төсөвлөжээ. Үүний 536 тэрбум төгрөг нь Засгийн газрын дотоод үнэт цаасны хүүгийн төлбөр байна аа. Дотоодын зах зээл Засгийн газрын үнэт цаасыг шингээх чадвар, эргэн төлөх хугацаа, хүүгийн зардлыг харгалзахгүйгээр 2.5 их наяд төгрөгийн Засгийн газрын үнэт цаасыг энэ онд гаргахаар төлөвлөж байгаа нь дахин санхүүжилтийн томоохон эрсдэлийг бий болгохоор байна.

Валютын ханшны өсөлтийн тухайд. Үндэсний мөнгөн тэмдэгтийн ханш огцом унаж, ам.доллартай харьцах монгол төгрөгийн ханш 1950 төгрөгт хүрч, 2011 оныхоос 50 орчим хувиар суларч, түүхэн дээд амжилтаа тогтоогоод байна. Гадаад валютын дотогшлох урсгал хумигдаж, валютын нөөц сар тутам 150 сая ам.доллараар багасаж байна.

Валютын ханшны өсөлт нь их хэмжээний мөнгийг зах зээлд нийлүүлж, макро эдийн засгийг тэлснээс бий болсон дарамттай холбоотойн дээр гадаадын шууд хөрөнгө оруулалт эрс буурч, валютын нийлүүлэлт багассан нь байдлыг улам хүндрүүлж байна аа.

Төлбөрийн балансын алдагдал. Гадаадын шууд хөрөнгө оруулалт 2011 онд 4 тэрбум 620 сая ам.долларт хүрч, ДНБ-ний 47 хувьтай тэнцэж байсан бол 2012 онд 36 хувь, 2013 онд 17 хувь, 2014 онд 8 хувь буюу 845 сая доллар хүртлээ 6 дахин буурч, хөрөнгийн гадагшлах урсгал нэмэгдэж, нийт хадгаламжид гадаад валютын эзлэх хувь, хэмжээ буурсаар байна аа. Монгол төгрөгийн ханш сулралт нь импортолж байгаа бүтээгдэхүүн, үйлчилгээ, хөрөнгө оруулалтын өртгийг өсгөснөөр урсгал тооцооны алдагдлыг нэмэгдүүлсэн төлбөрийн тэнцэл дарамт учруулсаар байна аа.

Инфляцын түвшин. Инфляцын түвшин хоёр оронтой тоонд өсөж, 2014 онд инфляцын түвшин 11.7 хувьд хүрсэн. Өргөн хэрэглээний бараа бүтээгдэхүүний үнэ 30-80 хувь өссөнөөр иргэдийн худалдан авах чадвар эрс доройтов. Төгрөгийн ханшны сулрал, төлбөрийн балансын алдагдал нь нийлүүлэгчид борлуулалтын үнийг тогтвортой барих боломжийг улам бүр муутгаж, энэ нь эргээд мөнгөний бодлогоор инфляцын түвшинг нэг оронтой тоонд барих боломжгүй байдалд хүргэсэн.

Банк, санхүүгийн секторын тухайд. Банкны зээлийн хэмжээ 2014 онд 12.6 их наяд төгрөгт хүрсний дээр 2011 онтой харьцуулахад банкны салбарын хугацаа хэтэрсэн зээл 4 дахин, чанаргүй зээлийн хэмжээ 2 дахин өссөн бөгөөд цаашид ч байдал улам муудахаар байна аа. Зах зээлд олон төрлийн зээлийг гаргаж, зээлд тавигдах хяналт, зарцуулалтыг, зохицуулалтыг сулруулж, зөвшөөрөл, зөвшөөрөх, мораль хязгаарлалтыг нэмэгдүүлж, банкны тогтолцоо нь ил тод байдал алдагдсан нь банк, санхүүгийн системд хүндрэлийг бий болгосон.

Зээлийн хэт өсөлтийн сөрөг нөлөөнд төгрөгийн ханшийг сулруулж, инфляцын түвшинг нэмэгдүүлж байгаагийн дээр барилга, орон сууцны салбарт зээл төвлөрч байгаа нь банк, санхүүгийн секторт эрсдэлийг нэмэгдүүлж байна аа.

Ийм учраас МАН-ын бүлгээс дараах 4 одоо үндсэн чиглэлээр эдийн засгийн хүндрэлийг, эдийн засгийн хямралыг давах хөтөлбөрийг боловсруулж, Улсын Их Хурлаар яаралтай батлуулахыг Засгийн газарт санал болгосон. Энэ дагуу Засгийн газар маань бас хямралыг давах хөтөлбөр, төлөвлөгөөг Улсын Их Хуралд оруулж ирж байгаа. Энэ 4 чиглэл дээр макро эдийн засгийг тогтворжуулах, бодит секторыг дэмжих, хууль эрх зүйн орчны шинэчлэлийг хийх, нийгмийн хамгааллын чиглэлээр гэсэн ийм одоо 4 чиглэлээр бид нар 50 орчим одоо тодорхой саналуудыг Засгийн газарт хүргүүлсэн.

Энэ Засгийн газарт хүргүүлсэн саналуудаас сая Баярцогт сайд маань 41 санал багцлаад 41 саналаас 27-гий нь орууллаа, өөрөөр хэлэх юм бол 66 хувийн саналыг нь бид авсан гэж хэлж байгаа. Ерөнхийдөө үндсэндээ бол МАН-ын бүлэг, Засгийн газар маань эдийн засгийн хямралтай, хүндрэлтэй нөхцөл байдал бий болчихжээ.

Энэ хямралтай, хүндрэлтэй нөхцөл байдлыг энэ улс орноороо, энэ улс төрийн намууд нь, ард түмэнтэйгээ, хувийн хэвшилтэйгээ гадаад, дотоодын хөрөнгө оруулагчтайгаа хамтраад хямралыг давахын тулд бүх анхаарлаа чиглүүлье. Үүний төлөө бодлого, үйл ажиллагаагаа нэгтгэе, зорилгоо нэгтгэе, ачаагаа хувааж үүрье. Хариуцлагаа хамтдаа хүлээе гээд асуудлыг уул нь Засгийн газар, Улсын Их Хурал, хувийн хэвшил, ард түмэн, аж ахуйн нэгж байгууллагууд, дээрээс нь улс төрийн намууд, төрийн бус байгууллага, бүгдээрээ хамтраад энэ улс орноо хямралаас гаргах, ард иргэдээ ажилгүйдлийг багасгах, аж ахуйн нэгжүүдээ энэ өрийн сүлжээнээс буруулах гээд олон асуудлыг шийдэх гэж уул нь энэ төлөвлөгөөг оруулж ирж байгаа л даа. Энийг яаралтай чуулган завсарлахаас өмнө батлаад, яаралтай хэрэгжүүлэх шаардлагатай гэж бид үзэж байгаа.

2009 онд хямрал болж байсан. Дэлхий нийтийг хамарсан, дэлхийн одоо санхүү, эдийн засгийн хямрал болж байсан. Тэр үед Монгол Улсыг тойроогүй, дайраад гарч байсан. Энэ үедээ бас хамтарсан Засгийн газар ажиллаж байх үедээ бид хямралыг давах хөтөлбөрийг яаралтай Улсын Их Хурлаар баталж, тухайн үед 1300-1850 төгрөгт хүрч байсан валютын ханшийг буцаагаад 1300 төгрөг дээр буулгаж, гадаадын хөрөнгө оруулалтыг нэмэгдүүлж, цалин, тэтгэврийг нэмэгдүүлж, ажлын байрыг хадгалж, хямралыг богино хугацаанд, хагас жилийн дотор давж гарч байсан, хагас жилийн дотор.

Ийм ч учраас өнөөдрийн хямралыг бид бас богинохон хугацаанд үр дүнтэй даван туулахын тулд Засгийн газар, Улсын Их Хурал, улс төрийн намууд, ард иргэд бүгдээрээ хамтарч ажиллая гэж энэ саналыг тавьсан Засгийн газрыг одоо хэлэлцүүлэхээр оруулж ирж байгаад талархаж хандаж байгаа. Гэтэл өнөөдөр хамтарч ажиллаж байгаа АН-ын бүлэг маань хямрал байхгүй байна аа, эдийн засаг сайхан байна аа, ард иргэдийн амьдрал муудаагүй ээ, ажилгүйдэл нэмэгдээгүй ээ, ядуурал нэмэгдээгүй ээ. Ийм үед энэ хямралыг давах хөтөлбөр төлөвлөгөө яриад яах юм бэ гэж ярьж байгаа нь үнэхээр одоо ойлгогдохгүй байна.

Ийм учраас МАН-ын бүлэг энэ хямралыг давах хөтөлбөр төлөвлөгөөг яаралтай хэлэлцэж, Улсын Их Хурлаар батлах нь зүйтэй гэж үзэж байгааг та бүхэндээ сонордуулъя.

**Ж.Батсуурь:** -За намын бүлгүүд үг хэллээ. Дэмбэрэл гишүүн товчхон хэлнэ шүү. Бас танилцуулга, үг хэлье гэсэн.

**С.Дэмбэрэл:** -За би маш товчхон хэлнээ. Би өнөөдөр энэ Ардын намаас энэ оруулж ирж байгаа саналыг бол, одоо энэ байр суурийг бол их бүрэн дэмжиж байна аа. Ажил хэрэгч 50 санал боловсруулаад, 20, 30-аад нь тийшээ ороод, гэтэл манай АН өнөөдөр энийг шаардлагагүй гэж үзэж байгаа нь миний гайхшралыг асар их төрүүлж байна. Юу нь шаардлагагүй болоод ингэсэн юм.

Өнөөдөр Монголын эдийн засгийг улс төрийн намууд, энэ Улсын Их Хурал дээр хамгийн их сайн хэлэлцэж, тал бүрээс нь хэлэлцэж, энэ Улсын Их Хуралд төвлөрсөн оюуны бүх капиталыг энэ Монгол Улсын тулгарч байгаа эдийн засгийн хүндрэлтэй байдлыг даван туулахад зориулах ёстой байтал энийг Засгийн газар руу хаяж, Засгийн газрын хийх ажил мэтээр, тэгээд Улсын Их Хурал тэгээд юу хийх вэ. Номын сангийн тухай хууль батлаад л явж байх уу, монгол хэлээ батлаад явж байх юм уу. Юу гэсэн үг юм.

Бид эдийн засгийн энэ бодит байдлыг мэдрэхгүй бол энд сууж байх ямар хэрэг байна. Эдийн засаг хэрэв АН-д нэг ширхэг ч санал байхгүй бол энэ Засгийн газар чинь тэгээд ямар утгатай болчихов. Засгийн газрыг өнөөдөр бид дэмжээд, оруулж ирсэн зүйлийг нь сайжруулаад, хугацаа эд нар дээр нь хараад, дутуу орхигдсон зүйл байвал нэмээд ингээд явах ёстой шүү дээ.

Одоо олон улсын валютын сан Дэлхийн банкны mission Монголд ажиллаж байгаа юм байна. Энэ хүмүүс ямар зөвлөгөө өгөх нь вэ. Энэ одоо хүндрэлтэй байдлаас гарахад байр суурийн хувьд ер нь Монгол Улс тогтож чадсан уу, үгүй юу. Одоо оруулж ирсэн Засгийн газрын энэ байр суурь зөв үү, буруу юу. Тэнд байгаа тодорхой тоонууд үндэслэлтэй юу, үгүй юу. Энэ оны эцэс гэхэд энэ эхний хагас жилд яг юу юу хийх юм. Эдийн засгийг тогтворжуулах, тэгээд эдийн засгийнхаа дараа нь өсөлтийг хангахад юу хийх вэ гэдэг талаар юмнууд оруулсан байна лээ. Гэхдээ дутуу юмнууд их байна лээ.

Тэгээд энийг чинь л Улсын Их Хурал нэмж өгөх ёстой биз дээ. Энэ талаас нь бодож бид асуудал руу орох ёстой. Тэр тусмаа Эдийн засгийн байнгын хороо. Баярлалаа.

**Ж.Батсуурь:** -За бас бүлгүүд, намууд бас энэ тогтоолын төсөл хэлэлцэхтэй холбогдуулж өөрсдийнхөө байр суурийг илэрхийллээ. Ингээд хэлэлцүүлэгтээ оръё. Энэ хэлэлцэх эсэх шүү дээ тийм ээ. Тийм учраас хэлэлцэх эсэхийг нь энэ удаа шийдэх учиртай. Энх-Амгалан гишүүн асуултаа асууя.

**Л.Энх-Амгалан:** -Тэгэхээр энэ одоо эдийн засгийн хямралаас гарах энэ төлөвлөгөөг Засгийн газар, тэгээд Монголбанк, Санхүүгийн зохицуулах хороотой хамтарч одоо боловсруулсан гэж байна л даа. Тэгээд Монголбанкны төлөөлөл энэ Санхүүгийн зохицуулах хорооны төлөөллүүд байна уу энэ дээр. Монголбанкных байна уу.

**Ж.Батсуурь:** -Манай Ерөнхийлөгчийн зөвлөх Болд Монголбанкнаас байгаа.

**Л.Энх-Амгалан:** -За тэгээд уг нь бол яг энэ дээр бол яг энэ бодлогын, өнгөрсөн хугацаанд гарсан энэ бодлогын алдаагаа л засъя, залруулъя л гэсэн нэг ийм л хүсэл эрмэлзэл аль аль талдаа байгаа л даа. Тэгээд уг нь бол яг өнгөрсөн хугацааны одоо ингээд яг эдийн засагт үүссэн нөхцөл байдал бол үндсэндээ яг цэвэр энэ макро эдийн засгийн бодлогын алдаанаас болоод, яг энэ эдийн засгаа мөнгөнийх нь бодлогоор удирдаж чадаагүй, төсвийнх нь бодлогоор удирдаж чадаагүй, мөнгөний бодлого, төсвийн бодлого хоорондоо ямар ч уялдаагүй явсаар байгаад л өнөөдрийн энэ нөхцөл байдал үүсчихсэн байхгүй юу, үүсчихсэн юм.

Тэгэхээр би юу гэж асуух гээд байна вэ гэхээр нэгдүгээрт бол бас энэ Засгийн газар цаашдаа бас энэ яг макро эдийн засгийг удирдах энэ бодлого явуулахдаа өмнө нь гарсан бодлогынхоо алдааг засаж залруулж, цаашдаа ер нь яг энэ мөнгөний бодлого, төсвийн бодлогоор одоо удирдах ийм арга хэмжээнүүдийг энэ хүрээндээ авч, бодлогын хүрээнд авч хэрэгжүүлэх арга хэмжээг оруулж ирж байгаад бас баярлаж байгаа юм.

Юуг тодруулах гээд байна вэ гэхээр өмнө нь бол өнгөрсөн 2 жил, хоёр жилийн өмнө байх аа Эдийн засгийн байнгын хорооноос нэг ажлын хэсэг гараад, Монгол Улсын эдийн засгийн гадаад, дотоод нөхцөл байдалд үнэлэлт дүгнэлт, дүгнэлт үнэлэлт өгөх ажлын хэсэг гэж ажлын хэсэг ажилласан юм. Маш их өргөн хүрээтэй том ажлын хэсэг ажилласан.

Тэгээд яг өнөөдрийн энэ үүсэх гээд байсан энэ нөхцөл байдлыг хоёр жилийн өмнө бол яг энэ ажлын хэсгийн дүгнэлт гарсан байхгүй юу. Харамсалтай нь энийг ерөөсөө Эдийн засгийн байнгын хороогоор ч хэлэлцээгүй, Улсын Их Хурлын чуулганаар ч хэлэлцээгүй орхичихсон юм байгаа юм. Тэгээд өнөөдөр яг энэ Засгийн газраас оруулж ирж байгаа, авч хэрэгжүүлэх гэж байгаа, богино хугацаанд авч хэрэгжүүлэх гэж байгаа дунд хугацаанд авч хэрэгжүүлэх гэж байгаа энэ арга хэмжээнүүд яг л тэр ажлын хэсгийн дүгнэлтэнд орчихсон л арга хэмжээнүүд байна л даа.

Тэгээд тэр үед уг нь тэр асуудлыг, тэр ажлын хэсгийн дүгнэлтийг авч хэлэлцээд, тэр арга хэмжээгээ аваад явчихсан бол өнөөдрийн нөхцөл байдал арай нэг жаахан хөнгөн, арайд нэг тийм юу багатай, зардал багатай гарчих, хохирол багатай гарчих ийм бололцоо бол байсан юм байгаа юм. Тэрнээс гадна бас энэ Дэлхийн банк, Олон улсын валютын сангийнхан бол үргэлж зөвлөмжөө бичиж өгч байсан л даа өнгөрсөн хугацаанд.

Тэгээд яг энэ Засгийн газраас өргөн барьсан энэ арга хэмжээнүүд дээр яг энэ Дэлхийн банк, Олон улсын валютын сангаас өгсөн зөвлөмжүүдийг ер нь оруулсан уу гэдгийг нэгдүгээрт тодруулахыг хүсэж байгаа юм.

Хоёрдугаарт нь, Баярцогт сайд хэлж байна. Яг энэ богино хугацаанд авч хэрэгжүүлэх энэ арга хэмжээг хийснээрээ 1.4 жил үлдсэн, 1.4 жилд арга хэмжээнүүдийг авч хэрэгжүүлнэ. Тэгснээр экспортын орлогыг 10 тэрбум төгрөгийн, импортын орлогыг 1 тэрбумаар, ямар ч байсан импортыг 1 тэрбумаар одоо ингээд орлуулах ийм хэмжээний одоо үр дүн, бодитой үр дүн гарах юм гэж байна.

За яг ингээд өгч байгаа тоон дээр нь болохоор гадаадын шууд хөрөнгө оруулалт 2015 оны эцэст 2 тэрбум доллар хүртэл хүрнээ гэж. Тэгэхээр яг ямар ямар төслүүдийг хөдөлгөөд ийм үр дүнд хүргэнэ вэ гэсэн ийм тооцоо байгаа вэ. Хэрэв энэ таны тооцож байсан одоо энэ төсөл хөтөлбөрүүд хэрэгжихгүй бол яг ямар эрсдэл үүсэх вэ гэдгийг тооцсон тооцоо байна уу гэдгийг тодруулахыг хүсэж байгаа юм.

Гуравдугаарт нь, 2016 оны төгсгөл дээр 2017 оны эхний улиралд бол өрийн зээлийн эргэн төлөлт эхэлнээ. 2016 оны төсөлд бол эхний Хөгжлийн банкны 580 сая доллар, 2017 оны нэгдүгээр улирал дээр Чингис бондын 1.5-ын 500 сая долларын эхний төлөлтүүд эхэлнэ. Үндсэндээ бол бараг үндсэндээ 6 сарын хугацаанд 1 тэрбум орчим доллартой тэнцэх зээлийн эргэн төлөлтөө төлөх юм байгаа юм. Тэгэхээр энэ зээлийн эргэн төлөлттэй холбогдуулж...(минут дуусав)

**Ж.Батсуурь:** -Нэг минутаа нэмээд авчих юм уу. За тэгье. Энх-Амгалан гишүүнд нэг минут нэмье.

**Л.Энх-Амгалан:** -Тийм, тэгэхээр зээлийн эргэн төлөлттэй холбогдуулж ер нь яг одоо энэ эдийн засгийн хямралаас гарах төлөвлөгөөнд ер нь яг энэ асуудлууд тусгагдсан уу. Би ер нь олж харахгүй байна л даа. Энийг нэг тодруулж өгөөч ээ гэж хэлэхийг хүсэж байгаа юм.

Еще нэг тодруулах зүйл бол энэ Ерөнхий сайдын өнгөрсөн тав дахь өдөр Улсын Их Хурал дээр тоогоо нэг болгоё гээд нэг макро эдийн засгийн үзүүлэлтүүдээ нэг тоотой болсон гэж ойлгоод байгаа шүү дээ. Би одоо өрийн хэмжээ, эдийн засгийн өсөлт, инфляц, төсвийн алдагдал, ДНБ-нд эзэлж байгаа гадаадын шууд хөрөнгө оруулалтын хэмжээ гээд.

Тэгэхээр яг энэ тоонууд чинь ер нь яагаад ийм тоонууд болчихсон юм бэ. 2012 онтой харьцуулахад, 2013 онтой харьцуулахад, 2014 онтой харьцуулахад. Тэгээд би нэг дүгнэлт, ийм анализ хийсэн байх ёстой гэж ойлгоод байхгүй юу. Тэгэхээр яг энэ авч хэрэгжүүлэх гэж байгаа энэ арга хэмжээ чинь тэр буурчихсан байгаа дээр тэр тоонууд дээр хийсэн анализ, дүгнэлтүүд...(минут дуусав)

**Ж.Батсуурь:** -Баярцогт төсөл санаачлагч хариулъя.

**С.Баярцогт:** -Энх-Амгалан гишүүний асуултад хариулъя. Бидний зүгээс бол энэ хөтөлбөрийг хэрэгжүүлэхэд ихээхэн хэмжээний тооцоо судалгаанууд дээр бол үндэслэсэн. Монголбанк, Сангийн яам, Санхүүгийн зохицуулах хороо буюу Санхүүгийн тогтвортой байдлын зөвлөл, ер нь бол эдийн засгийн нөхцөл байдлыг үнэлээд, өөрсдийнхөө байр суурийг илэрхийлсэн баримт бичгийг бол 12 сард гаргасан.

Мөн валютын сангийн article 4-өөр mission ирээд өөрийнхөө зөвлөмжийг бол өгсөн. Мөн дэлхийн банкинд бол бид нар асуудал тавиад, Дэлхийн банк бол 1 сарын 19-өөс 1 сарын 30-ны хооронд бол Улаанбаатар хотод ажилласан. Энэ ажиллах хугацаандаа бол Олон улсын валютын сангийн хөтөлбөртэй болон хөтөлбөргүй байгаа нөхцөлд ч гэсэн бид нар энэ макро эдийн засгийн бодлогын хүрээнд авч ирж байгаа энэ арга хэмжээгий нь дэмжих зорилгоор хөгжлийн санхүүгийн дэмжлэг үзүүлнээ, төсвийн зээллэгийн дэмжлэг үзүүлнээ гэсэн ийм зорилттой бол aid memo бол бэлтгээд, албан ёсоор өгсөн.

Би Улсын Их Хурлын Байнгын хорооны дарга нар, гишүүдэд бол хүрсэн байх гэж ингэж бодож байгаа. За яг Олон улсын валютын сангийн программын сонголт хийх хэмжээний эрх мэдэлтэй ажлын хэсэг бол өчигдрөөс Улаанбаатар хотод ажиллаж байгаа, 9-18-ны хооронд бол ажиллана. Тэгээд энэ дээр бол яг эцсийн дүгнэлтүүдээ хийнээ.

Ер нь бол бас манай санхүүгийн тогтвортой байдлын зөвлөлийн гаргаж байгаа дүгнэлт, Олон улсын валютын сангийн гаргаж байгаа дүгнэлт, Дэлхийн банкны гаргаж байгаа дүгнэлт бол бүгд одоо нэг дүгнэлтэнд хүрч байгаа. Тийм учраас одоо энэ эдийн засгийн хямралаас, хүндрэлээс гарах арга хэмжээний хөтөлбөр дээр нэгдсэн төсөвтэй болох энэ зорилтыг бол дэмжиж байгаа.

Дээрээс нь Монголбанкнаас хэрэгжүүлж байсан одоо half of fiscal policy гэж ярьдаг. Одоо нөгөө хагас сангийн бодлогын хэлбэртэй буюу одоо шууд Монголбанкны үүрэгт нь шууд хамааралтай бус санхүүгийн дэмжлэгийг ингээд арилжааны банкуудаар дамжиж, хамтарсан хөтөлбөр хэрэгжүүлсэн. Энийгээ бол үе шаттайгаар гараад, сангийн бодлого хэрэгжүүлдэг байгууллагад нь шилжүүлэх ёстой гэсэн энэ зарчмын байр суурийг бол оруулж байгаа.

Тэгэхээр өөрөөр хэлбэл макро эдийн засгийн бодлогын хэмжээнд авах арга хэмжээний хувьд бол бодлогын зөрүү бол манай эдийн засгийн төв байгууллагуудын хувьд ч, манайхтай, манайх гишүүн орон нь байгаа. Олон улсын эдийн засгийн төв байгууллагуудын хувьд ч бол байхгүй байгаа. Энэ нь одоо бодлогын зөрүү бол байхгүй байгаа гэдэгтэй бол улс төрийн намууд ч гэсэн дотроо нэгдсэн байр сууринд хүрсэн гэж ингэж ойлгож байгаа. Ингээд байдлаа зөв үнэлнэ гэдэг бол нөхцөл байдлаасаа бол богино хугацаанд давж гарах энэ боломжийг бол бий болгож байгаа ийм сайн үр дүн юмаа гэж ингэж ойлгож байгаа.

Хөтөлбөр маань бол хоёр үндсэн хэсгээс бүрдэж байгаа. Богино хугацааных гээд эхний 4 арга хэмжээ, эхний 4 бүлэг арга хэмжээ. 7-12 дахь арга хэмжээ нь бол дунд хугацааны зорилттой ийм хөтөлбөрүүд байгаа. Энэ дунд хугацааны зорилтот хөтөлбөрүүдийн хүрээнд бол бид нар экспортоо нэмэгдүүлэх, импортыг орлуулах гэсэн энэ үндсэн зорилтын хүрээнд бол асуудлыг тавьж байгаа.

Тэгээд бидний ингээд 7-гоос эхлүүлээд тавьсан арга хэмжээнүүдийн ар талд бол мөнгөн дүн, хүрэх арга хэмжээний зорилтууд нь байгаа. Засгийн газрын хувьд бол 18 сарын хугацаанд энэ...(минут дуусав)

**Ж.Батсуурь:** -Нэмээд хариулъя Баярцогт гишүүн.

**С.Баярцогт:** -Тийм 18 сарын хугацаанд ингээд хийхээр хөтөлбөрүүдээ бол хэрэгжүүлсэн байгаа. Тэгээд 6, 6 сараар дүгнээд явна. Энэ дээр зорилтонд тавигдсан гол гол хөтөлбөрүүд одоо манай улсын хэмжээнд яригддаг том том хөтөлбөрүүдээ хөдөлгөх асуудал.

Дээрээс нь бол бид нарын одоо хамгийн их бололцоотой гэж үзэж байгаа алтны олборлолтыг нэмэгдүүлэх, Оюу толгой, Таван толгой дээр байгаа энэ гацаануудыг арилгах, үр дүн нь бий болчихсон бүтээгдэхүүнээ үйлдвэрлэх бололцоотой болсон том том төслүүдийг хэрэгжүүлэх энэ бололцоон дээр бол бодлогын дэмжлэгүүдийг үзүүлэх юм бол бид нар богино хугацаанд энэ үр дүнд хүрчих бололцоотой юмаа гэсэн энэ зорилтоор бол орж ирж байгаа.

Хэрвээ ийм зүйлүүд хийж чадахгүй бол энэ нөхцөл байдлаасаа гарч чадахгүй бол байдал улам дордоноо гэсэн энэ дүгнэлтийг бол хөтөлбөрийн танилцуулган дээр бид нар маш тодорхой дурдсан байгаа.

**Ж.Батсуурь:** -Нэмье, нэмээд өгчих.

**С.Баярцогт:** -Тоон үзүүлэлтүүдээр бол хүрэх үр дүнгий нь бол гаргасан байгаа гэдгийг хэлэх гэсэн юм. Тав дахь өдрийн Ерөнхий сайдын гаргасан тэр тоо нэгтгэж байгаа үзүүлэлтүүдийн хувьд ямар байдалтай байна гэхээр бид бол ингээд янз бүрийн байдлаар тоогоо аваад, улс төрийн дүгнэлтүүд хийгээд байдаг.

Тийм учраас манай одоо макро эдийн засагтай холбоотой тоо гаргадаг гол гол одоо 6 байгууллагын тоог бол тогтмол маягаар, яг энэ тогтмол хүснэгтээр одоо гаргадаг байя. Жишээ нь бол Статистикийн төв газраас гаргадаг, Улсын бүртгэлийн ерөнхий газраас гаргадаг аж ахуйн нэгжийн тооны хувьд бол зорилт нь өөр учраас тоонууд нь зөрдөг.

Дээрээс нь бас маргаан дагуулаад байгаа нэг тоо бол Сангийн яамнаас гаргаж байгаа төрийн албан хаагчийн тоо, Төрийн албаны зөвлөлөөс гаргаж байгаа төрийн албаны тоо бол зөрдөг. Тэгээд энэ зөрөөн дээр байгаа тоонуудын хувьд бол аргачлалын зөрүүнүүд их байгаа. Тэгээд тэд нарыгаа бол тайлбарлах ёстой.

Тийм учраас зорилтот аргачлалынхаа хүрээнд авч байгаа тоонууд нь өөр өөр байгаа учраас тэр бол нийлэх бол заавал албагүй юм байна лээ. Гэхдээ энэ тоогоо тогтмол гаргаад байх юм бол бид нар яг аль байгууллагын гаргасан тоо, ямар зорилттойгоор хэрэгждэг юм бэ, хэдий хугацаанд одоо шинэчлэгддэг юм бэ гэдэг нь бол ойлгомжтой болчих юм бол бид нар макро эдийн засгийн тоон дээрээ бол Сангийн яам, Монголбанк, Санхүүгийн зохицуулах хороо, тэгээд Улсын бүртгэлийн газар, Статистик, Төрийн албаны зөвлөлийн хооронд гаргаж байгаа тоонууд дээр бол маргаан байхгүй болноо гэж ингэж үзэж байгаа. Баярлалаа.

**Ж.Батсуурь:** -Одонтуяа гишүүн асуултаа асууя.

**С.Одонтуяа:** -За тэгэхээр бас бүлгийн дүгнэлтийг бас зарим хүмүүс ингээд буруугаар ойлгоод гуйвуулж байна л даа. Тэгэхээр би бас дахиж зүгээр тайлбар хэлье. Тэгэхдээ Баярцогт гишүүнээс бас нэг асуулт асуунаа.

Энэ АН-ын бүлэг дээр энэ асуудал хэлэлцэхдээ бид бол энэ эдийн засгийн одоо хүндрэлийг даван туулахын энэ программыг бол эсэргүүцсэн зүйл бол огт байхгүй ээ. Өнөөдөр бид энэний төлөө л явж байгаа. Хамгийн гол нь энэ дунд хугацаанд бичигдсэн бүх төсөл хөтөлбөрүүд нь Улсын Их Хурлаар нэгэнтээ маш олон удаагийн чуулганаар яриад, хэлэлцээд, холбогдох тогтоолууд бүгд гарчихсан, Засгийн газарт үүрэг нь өгөгдчихсөн ийм ажлуудыг дахин хэлэлцэж цаг алдах нь одоо утгагүй юмаа. Бидэнд цаг бол маш үнэтэй байгаа.

Тийм учраас энэ төсөл хөтөлбөрт Улсын Их Хурлаар асуудал нь шийдэгдээгүй асуудал бол бид нар 100 хувь дэмжинээ гэсэн ийм гол асуудлыг л дүгнэлтэнд тусгасан байгаа. Ялангуяа бол энэ богино хугацаанд үр дүн нь маш хурдан гарах энэ асуудлууд байгаа энэ төслийн 1-4-т заасан байгаа.

Макро эдийн засгийг тогтворжуулах, ялангуяа санхүүгийн тогтвортой байдлыг бэхжүүлэх, мөнгөний бодлогоор эдийн засгийн гадаад тэнцвэрийг дэмжих, хөрөнгө оруулалттай орчин сайжруулах гэсэн энэ макро орчны, макро эдийн засгийг тогтворжуулах энэ хөтөлбөрүүдийг бид бол бүгдийг нь хэрэгжүүлнээ, дэмжинээ.

Энэнтэй холбоотой одоо саналууд Байнгын хороод гарах юм бол бид 100 хувь дэмжинээ гэсэн ийм байр суурьтай байгаа. Харин нэгэнт ороод ирчихсэн, өмнө нь одоо энэ хэлье. 2010 оны 7 дугаар сард гарсан 39 дүгээр тогтоолоор Таван толгойн нүүрсний ордыг ашиглах талаар гарчихсан байгаа, үүрэг өгөгдчихсөн байгаа. Оюу толгой дээр гарчихсан байгаа. Өнгөрсөн жил бол бид бас нэг бүтэн чуулганд хэлэлцсэн шүү дээ. Бүр ээлжит бус чуулганаар ч билүү, эдийн засгийн идэвхжлийг нэмэгдүүлэх гээд бас одоо 34 дүгээр тогтоол гаргасан. Эдгээрийн чинь дийлэнх нь давхцчихсан байна аа.

Тийм учраас нэгэнт үүрэг өгөгдсөн ажлыг дахиж хэлэлцэж, одоо цаг алдаад яах вэ гэсэн энэ санааг одоо бүлгийн гишүүд гаргаж хэлэлцсэн байгаа. Тэрнээс биш эдийн засгийн хүндрэлийг даван туулах тухай одоо энэ асуудлыг ярихгүй, эдийн засгийг одоо даван туулах энэ хүндрэлийг хэлэлцэхгүй гэсэн ийм зүйл бол гараагүй гэдгийг би бас дахиж хэлмээр байна аа. Тэгээд одоо Улсын Их Хурлаар эдийн засгийн таатай орчин бий болгох маш олон чухал хуулиуд хэлэлцээд явж байгаа. Энийг бол бид бас цаг алдалгүй хэлэлцэх ийм шаардлагатай байгаа.

Тэгээд ер нь бол бид нэгэнт хэлэлцсэн асуудлаа хэлэлцдэг, дээрээс нь хүний асуудлыг ярьсаар байгаад бас энэ ард иргэд чинь залхаж байна шүү дээ. Бид нарыг шинэ юм, яг бодит үр дүн гарах энэ зүйлүүдийг бол хүлээж байгаа. Тэгээд өнгөрсөн хугацаанд бол Улсын Их Хурлын чуулганы хэлэлцсэн асуудлын цагийг аваад үзэхэд 60 хувь нь хүний асуудал л ярьсаар байгаад цаг алдсан шүү дээ.

Тэгээд хөгжил ярьдаггүй, хүн ярьдаг энэ парламентыг бид нар больё гэсэн. Нэгэнт ярьсан зүйлээ давхардуулж ярихгүй ээ гэдгийг одоо бид ярьсан. Тэгээд энэ төсөл хөтөлбөрүүдийг нэг бүрчлэн үзэхэд зөвхөн өнгөрсөн жилийн эдийн засгийн тэр 2014 оны 34 дүгээр тогтоолын энэ төслийн 26 нь гэхэд л 10 нь давхардчихсан ороод ирж байгаа.

Тийм учраас бид энэ давхардаагүй асуудлуудыг нь яаралтай хэлэлцээд явъя гэсэн ийм л байр суурьтай байсан гэдгийг би бас дахиж хэлье.

**Ж.Батсуурь:** -Баярцогт гишүүн асуултад хариулъя. Нэг асуулт байна гэсэн. За Баярцогт.

**С.Баярцогт:** -Одонтуяа гишүүний асуултад хариулъя. Одонтуяа гишүүн яг манай АН-ын бүлэг дээр хэлэлцсэн асуудлуудыг сая яг хамгийн сүүлд тодорхойлчихлоо. Ер нь бол юу гэсэн бэ гэхээр энэ асуудлын хувьд бол өмнөх гарсан тогтоолууд дандаа Засгийн газарт чиглэл өгч гарсан. Энэ эдийн засгийн хямралаас, энэ эдийн засгийн хүндрэлээс гарах төлөвлөгөө бол зөвхөн Засгийн газрын хийх ажил биш, Засгийн газар, Монголбанк, Санхүүгийн зохицуулах хорооны оролцоотойгоор хийгдэх ажлууд байгаа учраас АН-ын бүлгийн зүгээс бол Монголбанктай холбоотой, мөнгөний бодлоготой холбоотой, санхүүгийн зах зээлтэй холбоотой, Санхүүгийн зохицуулах хороотой холбоотой асуудлуудыг бол заавал ч үгүй энийг оруулж батлуулах ёстой.

Тэр утгаар нь аваад үзэх юм бол богино хугацааны буюу нэгдүгээр одоо багц асуудал, хоёрдугаар багц асуудал, гуравдугаар багц асуудал, дөрөвдүгээр багц асуудлуудыг бол баталж өгөх нь зүйтэй гэж үзэж байгаа. Дөрөвдүгээр багц асуудал бол цоо шинэ, өмнө нь ингээд энд тэнд яригдаад байдаг байсан. Одоо хөрөнгө оруулагчдын дунд монголын одоо итгэл, Монгол Улсын нэр хүнд, итгэлийг сэргээх асуудлыг бол онцгой чухлаар тавьж байгаа учраас энэ асуудлыг бас хэлэлцэж баталъя гэж.

Энэ 5-аас эхлээд тавигдаж байгаа арга хэмжээнүүдийн хувьд бол өмнөх 34 дүгээр тогтоол болон бусад тогтоол, Улсын Их Хурлын шийдвэрүүдээр ингээд удаа дараа ерөнхий чиг шийдвэрүүд нь гарчихсан учраас тэрийг давтах шаардлагагүй ээ гэсэн ийм зүйлүүдийг бол бүлгийн хуралдаан дээр бол ярьсан. Тэгээд би бол Одонтуяа дарга сая ерөнхийд нь ингээд зөвөөр тайлбарлаад, ойлгуулчих шиг боллоо гэж ингэж бодож байна.

Энэ асуудлуудыг бас хамтран, харилцан итгэлцэл, хамтын ажиллагааны гэрээ гээд 2014 оны 12 сарын 9-нд зурсан энэ гэрээний яг эдийн засгийн хүрээнд гэж тавигдсан 3.1 дүгээр асуудалтай холбоотой баримт бичгүүд дээр бол эдийн засгийн хүндрэлээс гарах хөтөлбөр, дунд хугацааны хөгжлийн стратегийн баримт бичгүүдийг хамтарч боловсруулнаа гэсэн энэ гэрээнийхээ хүрээнд бол хийгдэж байгаа гэдгийг бас хэлье. Баярлалаа.

**Ж.Батсуурь:** -Уянгаа гишүүн асуултаа асууя.

**Г.Уянга:** -За нэгдүгээрт би энэ тогтоолын төслөөс энэ хугацааны мөчлөгийг сайн ойлгосонгүй. Богино хугацаа гэж одоо аль хүртэл оноо хэлж байгаа юм. Хүснэгтэлсэн арга хэмжээнүүдийг харвал 2016 оны сүүл хүртэл арга хэмжээ төлөвлөсөн байна. Дунд хугацаа гэж ямар хугацааг хэлж байгаа юм бэ. 2016 оноос цааш энд хугацаа тавигдаагүй байна л даа. Энэ хугацааны мөчлөгийг тайлбарлаж өгнө үү.

Хоёрдугаарт, гадаадын шууд хөрөнгө оруулалтыг нэмэгдүүлэх, ерөнхийдөө хөрөнгө оруулагчдын итгэлийг сэргээхэд энэ тогтоолын төсөл онцгой ач холбогдол өгч, нэлээд анхаарч байгаа юм байна.

Нэг талдаа хөрөнгө оруулагчид бид нарт итгэхээ болиод, хөрөнгө оруулалт орж ирэх нь багассан байх. Нөгөө талдаа бас монголчуудын хөрөнгө оруулагчдад итгэх итгэл ихээхэн суларсан. Энэ хоёр бол салгаж болшгүй нэг зоосны хоёр тал гэж ингэж ойлгож байгаа. Монгол Улсад 1990 оноос хойш тогтоолын төсөлд бичсэн байна. Ардчилалд амжилттай шилжиж байгаа, гадныхан маш их итгэл үзүүлж байгаа, ардчиллын үлгэр жишээ загвар орон болж байгаа, хөрөнгө оруулалтыг амжилттай татаж чадсан. Харин сүүлийн жилүүдэд бол одоо итгэл нь буурч байгаа гээд энэ сүүлийн одоо нэг дөрөв, таван жилийн үйл явцыг бол тогтоолын төсөлд дурдсан байх шиг байна.

Тэгэхээр бид нар энэ хөрөнгө оруулагчдын Монголд итгэх итгэлийг сэргээхээс гадна монголчуудын хөрөнгө оруулагчдад итгэх итгэлийг хэрхэн сэргээх гэж байна вэ. Монголд хэрэгжсэн томоохон төслүүд бол бид нарт дандаа өр, дандаа гуниг, дандаа үл итгэх хандлагыг одоо төрүүлсээр ирлээ. Бороо гоулд, Сентерра Гоулд, за тэгээд Оюу толгой, Рио Тинто, бид нар одоо дэлхийн хамгийн том хөрөнгө оруулагч Рио Тинто Монголыг тоож байна аа гэдэг бол бид бол гайхамшиг болж байна аа гэж ингэж магтаад оруулсан. Одоо нөгөө Рио Тинто маань юу болж байна тийм ээ.

Ингээд монголчуудын хөрөнгө оруулагчдаа итгэх итгэлийг сэргээх талаар та юу бодож байна вэ гэж асуумаар байна. Энэ дээр бол Оюутолгойн томоохон төслүүдийг явуулах том заалт байна. Рио Тинтогоос одоо хөрөнгө оруулагчдаас бид нарт санал болгож байгаа. Тэр санамж бичгийг хүлээн зөвшөөрч, далд уурхайн хөрөнгө оруулалтыг цаашаа явуулах асуудлыг тодорхой тусгасан байна.

Богино хугацаанд ямар дүн өгөх юм бэ. Ер нь урт хугацаандаа энэ төсөл монголын иргэдэд үр ашгаа өгөх найдвар байна уу. Уул нь бол энэ асуудлаар Аюулгүй байдал, гадаад бодлогын байнгын хороон дээр шалгалтын ажлын хэсэг, хөрөнгө оруулалтын хэтрэлт, Оюу толгой тойрсон бусад асуудлыг хэлэлцэхээр ингэж төлөвлөгдчихсөн, одоо Аюулгүй байдал, гадаад бодлогын байнгын хороогоор хэлэлцэгдэнэ. Тогтоол батлахын өмнө энэ асуудал тодорхой болох ёстой юм шиг ингэж санагдаж байна. Дарааллын хувьд хир зөв юм бол оо.

Мөн алт олборлохыг нэмэгдүүлэхэд ихээхэн анхаарал хандуулж байгаа юм байна. За нийт алтны хэчнээн хувь нь Монголбанкинд өнөөдөр тушаагдаж байна вэ. Алтны татварыг бид нар буулгаснаар Монголбанкинд тушаагдаж байгаа алтны хэмжээг нэмэгдүүлж чадав уу. Саяхан урт нэртэй хуулийн ажлын хэсэг ажиллаад, бид нарын Монголбанкинд тушааж байгаа алтнаас 10 дахин давсан алт одоо хууль бусаар хил давж байгаа гэсэн ийм дүн танилцуулсан. Ноцтой дүн танилцуулсан.

Тэгээд энэ дээрээ дотогшоогоо чиглэсэн, гаалийн хяналтаа чангатгасан, гаалийнхандаа тоног төхөөрөмжөөр хангасан, одоо иймэрхүү арга хэмжээ, өөрөөр хэлбэл дотоод нөөц бололцоо руугаа хандсан ийм арга хэмжээ их бага туссан юм шиг ингэж санагдаж байна л даа.

Бид нар өнгөрсөн онд 5.8 тэрбум долларын экспорт хийгээд, дөнгөж 55 хувийнх нь одоо мөнгө орж ирсэн. 45 хувь нь орж ирээгүй ээ. Оюутолгойн одоо олборлосон экспортын 50 хувь нь орж ирээгүй ээ гэдэг ийм үнийн дүнг чуулган дээр Монголбанкнаас танилцуулсныг бүгдээрээ сонссон байх. Энэ мөнгөнүүдээ эдийн засаг руугаа оруулж ирэх талаар ямар алхам, юу бодож байна вэ. Тогтоолын төслөөс би ийм арга хэмжээ олж харсангүй ээ.

Дөрөвдүгээрт, концесст хандсан бүлэг ийм заалтууд байна. Хүснэгтэлсэн...(минут дуусав)

**Ж.Батсуурь:** -Минутыг нь өгчихье. Нэмэлт нэг минут.

**Г.Уянга:** -Концессоор одоо томоохон бас одоо арга хэмжээнүүдийг хэрэгжүүлэх юм байна. Төрийн өмчийг идэвхтэй хувьчлах юм байна. За төрийн өмч хувьчилна, 11 гаруй их наяд төгрөгийн төрийн өмчийг бид нар ерөнхийдөө хувьчлах чиглэлийг барьж ажиллах юм байна. За ингээд төр бол ерөнхийдөө татвар, нэг багахан ногдол ашгаас л орлого олдог. Өөр зүйлээр орлого олох бололцоогүй болох нь ээ. Гэтэл бид нар 20, 30 жилийн дараа, 40, 50 жилийн дараа гээд концесс хэрэгжүүлээд ингээд баахан өр тавьж, хэрэгтэй хэрэггүй нь бүү мэд, одоо үр ашгаа хэзээ өгөх нь бүү мэд арга хэмжээнүүдийг санхүүжүүлээд явж байна аа хувийн хөрөнгө оруулалтаар.

Гэтэл тодорхой хугацааны дараа төсөвт ямар бодитой дарамт ирэх бол оо. Бид нар зөвхөн концесс төлөөд явдаг ийм төсөвтэй болчих юм биш биз дээ. Концессын өр төлбөр төлөөд явдаг. Ер нь энэ концесс дээр нэлээн томоохон анхаарал хандуулахгүй, хандуулах цаг ирсэн биш байгаа.

Энэ концессоос үүсэх үр дагавар, одоо бид нар гадаад өр төлбөр 2016, 2017 оноос эхлээд ингээд асуудлууд яригдаж...(минут дуусав)

**Ж.Батсуурь:** -Асуултад хариулъя. Баярцогт сайд.

**С.Баярцогт:** -Уянга гишүүний асуултад хариулъя. Бид нар богино хугацааны гэдгээ бол Засгийн газрын бүрэн эрхийн хугацаа буюу жил 8 сарын хугацааг бол хэлж байгаа. Тэгээд арга хэмжээнүүдээ бол жил 8 сар төлөвлөсөн байгаа. Жил 8 сарын хугацаанд хэрэгжүүлэх. Эдийн засгийн хувьд бол дунд хугацаа гэдгийг бол нэг 4 жилээр дунджаар тооцож үздэг. Тийм учраас бид нарын авсан арга хэмжээний үр дүнгүүд, сайн үр дүнгүүд нь бол 4 жилийн хугацаанд яг үр дүнгээ өгөх ийм бололцоонууд байгаа гэдгийг ингэж тооцсон байгаа гэдгийг хэлэх гэсэн юм.

Гадаадын хөрөнгө оруулалтын хувьд бол үнэхээр бид нар бол гадаадын хөрөнгө оруулалтын болгоомжлох, гадаадын хөрөнгө оруулагчид харзнах ийм нөхцөл байдал бол 2012 оны 5 сараас эхлээд үүдэлтэй. Энэнийхээ дараа тэр бодлогын шинжтэй маш олон угсраа арга хэмжээнүүдийг бид нар бол гаргасан. Тэгээд тийм учраас бол гадаадын хөрөнгө оруулалт бол эрс буурсан. Энийг бол бид бүгдээрээ мэдэж байгаа нэг талдаа.

Нөгөө талдаа монголчуудын гадаадын хөрөнгө оруулагчдад итгэх итгэлийн асуудал дээр үндсэндээ бол улс төрчид хамгийн их үүрэгтэй гэж би бодож байгаа. Энэ асуудлыг бол улс төрч л өөрсдөө бий болгодог. Өөрсдийн ойлголтын зөрүү, мэдлэг боловсролын зөрүү, хүсэл зоригийн зөрүүнээс болоод гаргаж байгаа мэдэгдлүүд нь ард иргэдийг талцуулдаг ийм л юм болдог.

Тийм учраас яг шийдвэр гаргагчдын дунд бол илүү сайн ойлголцол хэрэгтэй л гэж би хувьдаа үзэж байгаа юм. Тэгэх юм бол монголчуудын энэ гадаадын хөрөнгө оруулагчдад хандах хандлага, гадаадын хүнд хандах хандлага бол ойлгомжтой болноо. Энэ бол бид нарын журамт үүрэг ээ гэж би хувьдаа бодож байна.

Оюутолгойн хувьд бол та яг байгаагаар нь бол унших хэрэгтэй. Байгаа юмыг бол гуйвуулж болохгүй ээ. Бид нар бол Оюутолгойн холбоотой буюу 6.1 дээр заасан зүйл нь бол Оюутолгойн төслийн хөрөнгө оруулагч талтай хэлэлцээр хийж, далд уурхайн хөрөнгө оруулалтын асуудлыг шийдвэрлэж, бүтээн байгуулалтын ажлыг эрчимжүүлнээ гэж ингэж орж байгаа юм. Энэ нь бол одоо хөрөнгө оруулагчийн зүгээс тавьчихаад байгаа тэр татварын аргачлал, харилцан ойлголцлын санамж бичгийг үг дуугүй зурнаа гэсэн тийм асуудал бол ерөөсөө байхгүй ээ.

Бид нар энэ дээр бол байр сууриа илэрхийлчихсэн байгаа. Татварын аргачлалтай холбоотой, 15 хуудас маш том материал ирсэн. Энэнтэй холбогдуулаад Засгийн газар бол ажлын хэсэг гаргаж байгаа. Тэрэн дотроо магадгүй сайн саналууд байгаа байх. Тэгэх юм бол энийгээ бид нар одоо тэр 2 дугаар зүйл дээр тавьчихаад байгаа татварын орчныг одоо сайжруулна гэж ингэж зорьсон байгаа зорилтон дотроо бол оруулаад, нийт одоо Монгол Улсад үйл ажиллагаа явуулж байгаа компаниудад зориулсан хэлбэрээр бол хуульчлах нь зүйтэй. Тэрнээс нэг компанитай татварын тэр аргачлалыг тохирно гэсэн ойлголт бол байхгүй ээ гэдэг ийм байр суурийг илэрхийлчихсэн байгаа.

Хоёрдугаарт нь бол одоо хүчин төгөлдөр үйлчилж байгаа хууль, одоо хүчин төгөлдөр үйлчилж байгаа гэрээнүүдийг бол зөрчсөн саналуудыг бид нар бол хүлээж авахгүй ээ гэж байгаа.

Гуравдугаарт нь бол тэр одоо төслийн хөрөнгө оруулалтанд 6 тэрбум төгрөг хэрэгтэй, тэрний 4.2-ыг нь бол төслийн санхүүжилтээр босгоноо гэсэн энэ санал дээр нь бол ажлын хэсэг байгуулаад ажиллах нь зүйтэй гэсэн ийм л байр суурийг бол барьж байгаа гэдгийг хэлэх гэсэн юм.

Алтны хувьд бол яг тоо баримтыг нь Монголбанк бол хэлэх байх. Бид нар бодлогын хоёр том арга хэмжээ угаасаа авдаг, авсан. Нэг нь бол татварыг Монголбанкинд тушаахыг урамшуулах зорилгоор зөвхөн Монголбанкинд тушаасан алтны нөөц ашиглалтын төлбөрийг хоёр дахин багасгасан байгаа.

**Ж.Батсуурь:** -За Монголбанк Ерөнхийлөгчийн зөвлөх Болд хариулъя.

**С.Болд:** -Уянгаа гишүүний асуултад хариулъя. 2014 онд Монгол Улсын нийт алтны олборлолтын хэмжээ 11.5 тонн байсан. Төвбанкинд тушаагдсан алтны хэмжээ бол 12 тонн болж өнгөрсөн оны 2013 оныхоосоо 7 тонноор өссөн байгаа.

**Ж.Батсуурь:** - За Баярцогт сайд дахиад. Концессын асуудал байгаа юу. Баярцогт сайд хариулах уу.

**С.Баярцогт:** -Манайд хөрөнгө оруулалтаа хийж байгаа компаниудын валютын урсгал Монголд одоо их бага хэмжээгээр орж ирж байна гэж байгаа асуудал бол манай хууль, эрх зүйн орчны зохицуулалт, тогтвортой байдалтай л холбоотой. Бид нар итгэлийг нэмэгдүүлж чадах юм бол энэ зүйл бол орж ирэх бүрэн бололцоотой гэж ингэж үзэж байгаа.

Төрийн өмчийн хувьчлалын хувьд бол энэ 2015-2016 онд төрийн өмчийн хувьчлалын талаарх бодлогоо бол Улсын Их Хуралд бас өргөн барьсан байгаа. Энэ дотор бол янз бүрийн аргаар бол 20 объектыг хувьчлахаар оруулж ирсэн байгаа. Тэгээд энэ бол бас дараагийн хэлэлцэх асуудал байгаа учраас тухайн үед нь бол дэлгэрэнгүй ярьчих бүрэн бололцоотой.

Концессын хувьд бол Эрдэнэбат сайд хариулна. Концессын та жагсаалтыг бүрэн харах юм бол концессын нэг аргыг бол хэрэглэхгүй ээ. Олон арга хэрэглэж байгаа. Хэрэглэж байгаа гол арга нь бол BOT гээд барих, ашиглах, шилжүүлэх гээд. Тэгэхээр энэ дээр бол төсвийн дарамтыг бол учруулахгүйгээр зохицуулах бүрэн бололцоотойгоор хийгдсэн байгаа гэдгийг хэлэх гэсэн юм. Баярлалаа.

**Ж.Батсуурь:** -Эрдэнэбат сайд хариулъя.

**Д.Эрдэнэбат:** -Уянгаа гишүүнд концессын тухай ойлголтыг товчхон өгөхийг хичээе. Ер нь ямар ч улс орон энэ концессын хувьд төр, хувийн хэвшлийн түншлэлийн асуудлыг хэлэлцээд явдаг л даа. Тийм том том олон төслүүд хэрэгжээд, учир замбараагаа алдчихсан концесс гэж ерөөсөө байхгүй. Одоо яригдаж байгаа нэг ТЭЦ 5-ын асуудал яригдаад нэг асуудал нь шийдээгүй гэрээ хийгдсэн ийм шинжтэй явж байгаа.

Одоо нийт 57, өнгөрсөн жилд хэрэгжээгүй 57 концессын ажлыг одоо эхлүүлэх гээд явж байна. Хийхээс өөр арга байхгүй, хийнэ. Баруун замын чиглэлүүдийг дуусгах концессын ажлыг энэ хавар эхэлнэ. Эргэн төлөгдөх нөхцөл нь бол 5 жилийн нөхцөлтэй байгаа. Энэ бол төсөвт 5 жилийн одоо барьж дууссанаас хойш 5 жилийн хуваарьтайгаар төлөгдөнөө гэж ингэж явж байгаа. Энэ яах аргагүй дэд бүтэцтэй холбоотой учраас урд нь хийгдсэн гэрээний дагуу энийгээ хийхээс өөр арга байхгүй, дуусгана бүх замуудаа.

Бусад бас нэг зүйл байгаа. Энэ болохоор Улаанбаатар хотын гэр хороолол 72 бага сургууль, цэцэрлэг барья гэсэн ийм төсөл хэрэгжээд явж байгаа. Энэний гэрээг одоо ойрын хугацаанд...Засгийн газар дэмжчихсэн. Энийг хийхээс өөр арга байхгүй. Сургууль, цэцэрлэгийн дутагдал энэ Улаанбаатар, ялангуяа гэр хороололд асар их ..учраас энийг хийнэ. Харин нийслэл газрынхаа асуудлыг шийднэ. Харин энэ баригдсанаасаа хойш бас 5 жилийн хугацаанд эргэн төлөгдөх нөхцөлтэй байгаа.

Ийм учраас энэ ач холбогдлынхоо хувьд нэгд. Бусад нь бол одоо түрүүн Баярцогт дарга хэллээ. Барих, ашиглах нөхцөлтэй, тэгээд шилжүүлэх нөхцөлтэй байгаа. Ялангуяа Монгол Улс суурь салбараа хөгжүүлэхийн тулд энэ зарчмыг барихаас өөр арга байхгүй. Эрчим хүчний төслүүдийг бол бид нар яг энэ хэлбэрээр хийж байгаа. Өөрөөр хэлбэл уур уурхайнх нь хажуу талд эрчим хүчний станц барих асуудлыг төрийн бодлогоор дэмжих нь зүйтэй гэж үзэж байгаа. Энийг хэрүүл хийгээд нэг ч удаа яваагүй, одоо ТЭЦ 5 бол тав дахь жилдээ яригдаж байгаа. Энэ ажлыг энэ хавраас эхлүүлнээ.

Уурхай дээр эрчим хүч барих асуудлыг монголын эрчим хүч өөрөө 20 хувийн дутагдалтай, 20 хувийн нөөцөө хийж чадаагүй үед уурхайн амсар дээр нүүрс барих, нүүрсний станц барих асуудлыг дэмжинэ төрийн бодлогоор. Энэ асуудлыг энэ жил эхлэх юм бол бид нар 2 юм уу 3 цахилгаан станцын ажлыг эхлүүлчихье гэсэн бодолтой байгаа. Энэ дээр бол орж ирж байгаа хөрөнгө оруулалт нь бол дандаа ашиглах нөхцөлтэй байгаа. Тийм учраас төсөвт дарамт учрах гэсэн ойлголт байхгүй.

Энэ хаврын ажлыг бид нар ингээд нэг эхэлчих юм бол энэ чинь цаагуураа бүтээн байгуулалттай холбоотой асуудал. Энэ концессын ажлууд эхлэхгүй бол Монголд бүтээн байгуулалт орж ирэхгүй, хөрөнгө оруулалт орж ирэхгүй, ажлын байр нэмэгдэхгүй гэсэн үг. Одоо миний төсөөлж байгаагаар бол одоо эхний ажил эхлэхэд, хавар эхний ажил эхлэхэд нэг 400 сая ам.доллар Монголд орж ирэх нөхцөл бүрдэнээ.

Энэний цаана бас нэг 40-өөд мянган хүн ажилтай болох боломж бүрдэнээ. Энэ аж ахуйн нэгжүүд бүгд хамрагдана шүү дээ, энэ дагалдах ажлыг гүйцэтгэж байгаа. Тэгэхээр энэ чиглэл руу бол явж байгаа. Энэ төлөвлөгөөндөө бол бүх юмыг бид нар энэ хөтөлбөртөө бол тусгасан байгаа гэдгийг хэлчихье.

**Ж.Батсуурь:** -За баярлалаа. Товчхон хариулаарай. Хүрэлбаатар гишүүн асуултаа асууя.

**Ч.Хүрэлбаатар:** -За нэг бодит байдал бол нэг галзуугийн эмнэлэгт ороод ирчихсэн юм шиг л байх юм. Аж ахуйн нэгжүүд нь их хүнд, хэцүү, өр зээлэндээ баригдчихсан байхад аж ахуйн нэгжүүдээс хөрөнгийн татвар авнаа, хэмжээгий нь нэмнээ гээд ороод ирэх юм. Гадуур ресторанд хоол идэж байгаа, орж байгаа хүний тоо бараг байхгүй байхад ресторануудаас авдаг татвараа нэмнээ.

Ингэхээр ресторанд орох хүний тоо нэмэгдэнээ гээд ороод ирнэ. Юунд ч хамаагүй нэг тэрбум долларын зээл авнаа. Ингэхийн тулд өрийн удирдлагын хуулийг өөрчилж, улсын өр гэсэн арай өргөн хэмжээтэй явж байсан тодорхойлолтыг Засгийн газрын өр болгож өөрчилнөө. Юунд ч хамаагүй зээл авнаа гээд ороод ирдэг.

Энгийн хүн ч гэсэн арилжааны банкин дээр очоод зээл авахад та юунд зориулж авч байгаа юм бэ, таны хийх гэж байгаа юм чинь үндэстэй юм уу л гэж асууна шүү дээ. Манайх бол яг эсрэгээр. Зүгээр л авъя гээд ороод ирдэг. Хөрөнгө оруулагчийг татна гэж хэлж байгаа мөртлөө Оюу толгойтой шүүхдэлцэнэ, хуулийн маргаан хийнэ гээд төсөвтөө 17 тэрбум төгрөг суулгадаг. Та нартай шүүхдэлцэнэ шүү гээд хэлж байхад ямар хөрөнгө оруулагч монголыг зорих вэ дээ. Энд нь 17 тэрбумаа Засгийн газар нь нөгөө Хөгжлийн банкны санхүүжилтээр хийнэ гээд оруулчихдаг. Улсын Их Хурал нь энийгээ батлаад явдаг.

За эдийн засаг нь хямралтай байна, үүнээсээ бодлогоо гаргая гэхээр АН нь хэрэггүй ээ. Байдал сайхан байгаа, хэрэггүй шүү дээ. Нөгөө эдийн засгийг 100 хоногийн дотор хямралаас гаргана, тэр төлөвлөгөөгөө дахиад хэрэгжүүлж байна. Нөгөөх нь яагаад хэрэгжээгүй вэ гэдэг дээр дүгнэлт хийгээгүй. Яагаад тэр нь хэрэгжээгүй гэж. Мөрөөдлийн жагсаалт байсан байхгүй юу. Нөгөө нэг буруу яваад байгаа бодлогоо төсвийн бодлогоо засах тухай өгүүлбэр байхгүй тэрэнд нь. буруу яваад байгаа мөнгөний бодлогоо засах тухай өгүүлбэр ширхэг ч байхгүй.

Тэгээд дээр нь төсөв мөнгөний бодлогоо холбох тухай ойлголт ширхэг ч байхгүй. Ингээд тэр нь цаасан дээр үлдсэн. Яг энэ дахиад давтаж байна. Тэгээд хэрэггүй гээд байхад. Тэр галзуугийн эмнэлэг болж харагдаж байна шүү дээ энэ чинь. Хэлэх юм, ойлгохгүй юм, яг зөрөх юм. Тоглоод байна гэж бодож байгаа юм шиг байгаа юм. Хоёр нам хамтарчихлаа шүү дээ.

Тэгээд юун дээр болоод энэ алдаанууд чинь гараад байгаа юм бэ гэдгээ засах тал дээр ерөөсөө байхгүй. Та нар энэ улсын төсвөө аваад үз. Зээлийн хүүд 700 тэрбум төгрөг төлж байгаа. Улсын төсвийн хөрөнгө оруулалтаасаа их хэмжээний хүүг зээлийн хүүд өгч байна шүү дээ. Тэгээд одоо юу нь болсон бэ гэхээр Засгийн газар нь үнэт цаас гаргадаг, нөгөө нэг юуг авахын тулд, өр зээлээ дарахын тулд, зээл авахын тулд. Гэтэл арилжааны банкууд үүнийг нь худалдаж авч байгаа 700 тэрбум.

Уг нь арилжааны банкууд чинь иргэд, аж ахуйн нэгжүүдэд зээл олгож, тэр нь эдийн засгийн идэвхжлийг бий болгох байдал шаардлагагүй болгочихсон. Яагаад гэвэл Засгийн газар энэ зээл хамгийн амархан, эрсдэлгүй. Яах гэж зовж тэр аж ахуйн нэгжийн үйл ажиллагаанд нь хяналт тавьж байх юм, тэр үйл ажиллагааны зардлаа буруулаад л зүгээр Засгийн газар үнэт цаасаа хийнэ. Энэ нь эргээд тэр эдийн засгийнхаа уналтыг улам нэмэгдүүлээд байгаа юм.

Үүнийг буулгах чиглэл дээр Засгийн газар ганц ч өгүүлбэр байхгүй хөтөлбөр дотор нь. Ардын намын бүлэг яг энийгээ засаач ээ гэж санал болгосон, байхгүй. Асуудлаа ойлгохгүй байгаа байхгүй юу. Юу хийж явж байгаа нь ч мэдэгдэхгүй, тийм байгаа учраас энэ эдийн засаг яасан. Төсвийн алдагдлыг 5 хувь болгочихсон. Европын холбоонд нэг гишүүд төсвийн алдагдал 3 хувиас хэтэрсэн, хэтрүүлсэн улс нь бусад орнууддаа торгууль төлдөг. Яагаад гэвэл тэр холбооныхоо эдийн засгийг алах учраас. Гэтэл манайх 5 хувь болгочихоод юу ч болоогүй юм шиг сууж байна. Зүгээр зүгээр гээд.

Дээр нь энд төсөвт өр төлж байгаа 700 тэрбумын чинь ихэнх...(минут дуусав)

**Ж.Батсуурь:** -Хүрэлбаатар гишүүнд нэг минут нэмье.

**Ч.Хүрэлбаатар:** -Энэ 700 тэрбумын зээлийн чинь ихэнх нь юу байна вэ гээд үзэхээр дандаа богино хугацаатай зээл төлж байгаа. 2007 онд болсон Азийн хямрал гэж бий. Тэр үед дэлхийн тэр Азийн орнууд юу гэж ярьж байсан гэж. Эдийн засгийн өсөлт нь 5 хувьтай байж байхад хямрал гэж юу яриад байгаа юм бэ гэж. Нөгөө эдийн засагчдынхаа хэлж байсан үгнүүдийг огтхон тоохгүй байж байгаад л нэг өдөр эдийн засгийн өсөлттэй байж байхад нэг өдөр нэлээд чанга унасан. Яг тэр замаар манайхан яваад байна шүү дээ.

Одоо АН-ынхан дотор 5 хувийн энэ эрсдэлтэй байхад хямрал болно гэж юу байдаг юм гэж ярьж байна гэж байгаа хүмүүс их байдаг юм гэнэ лээ. Гэтэл 2007 онд Азийн хямрал чинь эдийн засгийн өсөлттэй байж байхад хямрал болсон. Дараа нь тэр хямрал нь дэлхийн 2008, 2009 оны тэр дэлхийн санхүү, эдийн засгийн хямрал руугаа орчихсон. Гол учир нь юу байсан юм бэ гэхээр ерөөсөө л хир хэмжээнээсээ хэтэрсэн өр, тэрэн дотроо богино хугацаатай зээл байсан. Энийгээ засах тухай өгүүлбэр Засгийн газраас нь...үүнийгээ мэдэж байгаа юм уу, мэдэрч байгаа юм уу.

**Ж.Батсуурь:** -Баярцогт сайд төсөл санаачлагч хариулъя. Гишүүдийг дуудъя, санал хураалт явуулна шүү.

**С.Баярцогт:** -Хүрэлбаатар гишүүний асуултад хариулъя. Тэгээд Хүрэлбаатар гишүүний тавьж байгаа зарим шүүмжлэлүүдийг бол хүлээж авч байна аа. Зарим нь бол өөрөө логикийн зөрчилтэй зүйлүүд байна аа гэдгийг хэлэх гэсэн юм.

Ер нь татвартай холбоотой зүйлүүд бол энэ эдийн засгийн хямралаас гарах төлөвлөгөөн дотор бол байгаа. Тэгэхдээ энэ дотор бол татвараа нэмэгдүүлэх тухай нэг ч асуудал байхгүй. Та бол энэ яг зүйл, заалтаар нь уншаад үзэх хэрэгтэй бид нар. Таныг би яг зүгээр макро эдийн засгийн тогтворжуулах хөтөлбөрөө тайлбарлаж байна. Хөтөлбөрийн 1.4-т бол татварын бодлогоор эдийн засгийг дэмжих гээд яг энэ татварын ямар бодлогууд явуулах вэ гэдгээ бол ил тод болгоод биччихсэн байгаа.

Би харин таны өмнөх байдлуудыг шүүмжилж байгаа шүүмжлэлтэй чинь санал нэг байна гэж хэлсэн шүү дээ. За дараагийн зүйл нь бол Өрийн удирдлагын хуулийг шүүмжилж байна аа. Би бол энэнтэй санал нийлэхгүй байна. Харин өмнө нь манайх бонд босгож байхад бол өрийн хуулийн талаар, зээл авахад ямар шалгуурууд тавих юм, зээл аваад ямар төслүүд санхүүжүүлэх юм, ямар шаардлага байх юм гэдэг энэ зүйлүүдээ бол бид нар хуулиар зохицуулаагүй байсан.

Тийм учраас Өрийн удирдлагын хуулийг яаралтай баталж гаргах нь бол зайлшгүй шаардлагатай. Тийм учраас таны ярьж байгаа зүйл энэ дээр логикийн зөрчилтэй байна аа гэдгийг хэлэх гэсэн юм. Дараа нь тэр 17 тэрбум төгрөгтэй холбоотой асуудлыг ярьж байна. Тэгэхээр би Улсын Их Хурлын гишүүд яг тэр асуудлуудыг бүгдийг нь сайн судалж байж ярьж байхгүй бол бүгдээрээ асуудлаа нэг үзүйлийг нь уншихгүйгээр сайн дураараа ярьж байгаа ийм зүйлүүд байна аа.

Би Засгийн газрын тогтоолыг нь Улсын Их Хурлын гишүүдэд бол тараасан байгаа. Энэ бол хуулийн зөвлөгөө авах, санхүүгийн зөвлөгөө авах, олон нийттэй харилцах гэсэн ийм 3 чиглэлээр өмнөх Засгийн газрын үед шийдэгдсэн ийм асуудал юм байна лээ гэдгийг нь бол хэлэх гэсэн юм. Энэ бол хэн нэгэн хүнтэй хууль, шүүхийн аргаар одоо тэмцэх гэж байгаа асуудал бол ерөөсөө бишээ.

Монгол Улсын гадаад нэр хүнд бол үнэхээр муу байгаа учраас энэ нэр хүндээ сэргээх асуудал дээр бодлогын арга хэмжээнүүд авах ёстой. Үнэхээр өөрсдийнхөө олон тэрбум долларын одоо эрх ашгийг хамгаалах үүднээс Монгол Улсын эдийн засгийн нэр хүндийг сэргээх үүднээс бид нар бол хөрөнгө гаргах ёстой. Энэ дээрээ бид нар бас нэг ойлголцолд хүрэх ёстой гэж ингэж бодож байна.

Энэ хөтөлбөр бол мөрөөдлийн жагсаалт бишээ. Бид нар яг бодитой. Тэгэхээр та ингээд би бол өнөөдрийн хэлэлцүүлж байгаа асуудлаа яриад байна, та өмнөхийг нь. Би өмнөхийг нь шүүмжлэлтэй юман дээр санал нэг байна. Гэхдээ яг одоо байгаа зүйлүүдээ ярья л гэдэг зүйлийг хэлсэн гэдгийг хэлэх гэсэн юм.

Би одоо яг хэлэлцүүлж байгаа асуудалтай холбогдуулж, би өмнөхтэй чинь бол санал нэг байна аа. Шүүмжлэлтэй хандаж...та бол өөрөө ярьж байгаа чинь логикийн зөрчилтэй, одоо таны ярьж байгааг энийг шүүмжилж байна гэж хүмүүс хараад байгаа шүү дээ. Тийм учраас би хэлээд байгаа байхгүй юу. Өмнөх байгаа дүгнэлтэн дээр би түрүүн Энх-Амгалан гишүүний асуултан дээр хэлсэн шүү дээ. Энэ дүгнэлтээ Монголбанк, Сангийн яам, Санхүүгийн зохицуулах хороо, бодлогын байгууллагууд бүгд санал нэгдсэн.

Дээрээс нь олон улсын валютын сан, Дэлхийн банкны ирсэн байгаа mission-гууд өнөөдрийн эдийн засгийн нөхцөл байдлаа бодитойгоор дүгнэж байгаа дээр бол санал нэгдэж байна аа. Гарах арга хэмжээн дээрээ цуг явъя. Тэр битгий хэл Дэлхийн банк, Олон улсын валютын сангийн хөтөлбөртэй, хөтөлбөргүй DPL бол өгнөө гэдгээ өөрсдөө бол амлачихсан байгаа шүү дээ.

Дараа нь төсвийн алдагдлын хувьд бол бид нар зорилтот арга хэмжээн дээрээ бол 2016 онд бол 4 өөр хүргэнээ. Таны өмнө нь яриад байсан тэр бодлогын арга хэмжээг одоо half of fiscal policy арга хэмжээнүүд Монголбанкин дээр байгаа гэдгийг бүгдийг нь салгаад, үе шаттайгаар наашаагаа татъя гэсэн ийм зорилтыг бол хөтөлбөрийн...(минут дуусав)

**Ж.Батсуурь:** -Нэмье Баярцогт гишүүний микрофоныг.

**С.Баярцогт:** -Тэгээд хөтөлбөрийн 2.1 дээр бол маш тодорхой заачихсан байгаа. Энэ бас Улсын Их Хурлын 2014 оны 69 дүгээр тогтоолоор мөнгөний бодлого батлахад бас үүрэг өгчихсөн байгаа. Энийг бол яг үе шаттайгаар Монголбанк, Сангийн яам бол энэ 2015 оны эхний хагас жилдээ багтааж хэрэгжүүлнээ гээд ингээд заачихсан ийм байгаа гэдгийг.

Эдийн засгийн өсөлттэй байсан ч гэсэн бодлогын алдаанууд гарах юм бол хямрал руу очдог оо гэдэг энэ саяны таны дүгнэлттэй бол санал нэг байгаа. Тийм учраас энэ арга хэмжээнүүдийг авахаар оруулж ирж байгаа гэдгийг бол хэлэх гэсэн юмаа. Баярлалаа.

**Ж.Батсуурь:** -За ингээд асуулт асууж, үг хэлж дууслаа. Ингээд энэ хэлэлцэх эсэх байгаа. Хэлэлцэх эсэх дээр санал хураалт явуулна. Үг би аль түрүүн одоо хоёр намын бүлэг 15, 15 минут дүгнэлт, үгээ хэлээд, дараа нь Дэмбэрэл гишүүн үгээ хэлээд ингээд дуусчихсан шүү дээ. Хэлэлцэх эсэх.

За тэгвэл санал хэлэх гишүүд нэрээ өгчихье. Уг нь бол аль аль бүлэг том дүгнэлт орсон шүү дээ. За ингээд Дэмбэрэл гишүүнээр тасаллаа. Хүрэлбаатар гишүүн үгээ хэлье. Саналаа хэлье.

 **Ч.Хүрэлбаатар:** -Одоо энэ эдийн засгийн хямралтай байгаа учраас бид нар ер нь юу хийх ёстой вэ гэдэг талаасаа л би ярьсан юм. Нөгөө галзуугийн эмнэлэг гээд хэлчихээр Засгийн газар өөр дээрээ авчихаад жаахан эмзэглээд байх шиг байгаа юм. Яг үнэндээ одоо Улсын Их Хурал дээр хөрөнгийн татварыг авна, нийслэлийн албан татварыг авна гэсэн ийм яриа яваад, Их Хурлын дарга манай намынхныг үүнийг баталж гарга гээд шахаад байгаа нь үнэн шүү дээ Баярцогт.

 Хэрвээ та нар яг өөрийн чинь түрүүн тайлбарласнаар үнэхээр Засгийн газар татварыг нэмэх тухай асуудал байхгүй, намайг Хүрэлбаатар гэдэг хүнийг логикийн зөрчилдөөнтэй ярьж байсан гэвэл харин Засгийн газар та нар логикийн зөрчилтэй хүнээ гаргаад, тэр татвар нэмнээ гэж оруулж ирсэн Нийслэлийн албан татвар болон Хөрөнгийн албан татварынхаа тухай хуулийг татаад авчих аа. Ингэвэл амар болно.

 Хоёрдугаарт, үнэхээр Монгол Улсад эдийн засгийн энэ хямралтай байгаа, эдийн засгийнх нь одоо аж ахуйн нэгжүүд бол эдийн засгийн хувьд хүндэрчихсэн, өр зээлэндээ баригдчихсан, үнэ нь өсчихсөн ийм байгаа үед бид нар энэ төсвийн бодлогоо засахгүй бол үнэхээр болохгүй ээ. Төсвийн бодлого дотроо тэр иргэдийн авах зээлтэй, аж ахуйн нэгжүүдэд очих зээлтэй өрсөлдөөд байгаа тэр Засгийн газрынхаа өрийн хэмжээг буруулах дээр л анхаар.

 Үүнийг Өрийн удирдлагын тухай хуулийг нэмж, улам нэмнээ гэж орж ирж байгаа нь өөрөө жинхэнэ логикийн зөрчилдөөнтэй буюу энэ эдийн засгийн хямралыг гаргахгүй улам цаашаа гүнзгийрүүлэхэд нь хүргэнээ Засгийн газар минь. Ийм учраас энэ нэг бодлогын алдаануудаа засмаар байна аа. Яг энэ хэвээрээ үргэлжлүүлэх юм бол үндсэндээ манай энэ эдийн засгийн хямрал зогсохгүй л дээ. Цаашаагаа хүндрээд явна. Эргээд яах юм. Бид нар энэ нэг сайхан төлөвлөгөөтэй байсан гэдгээ хэлэх юм уу. Дахиад нөгөө 100 хоногт эдийн засгийг хямралаас гаргачих юм шиг яриад, мөрөөдлийн жагсаалтаа тавих юм уу.

 Нөгөө буруу явсан төсвийн бодлогоо засахгүй, мөнгөний бодлогоо засахгүй, дахиад энүүгээр нь явуулна гэх юм бол энэ хямрал чинь үргэлжилнэ шүү дээ. Ийм учраас бид нар энд жаахан хариуцлагатай хандмаар байна аа. Бие биенийгээ үгээр одоо даапаалах яах вэ. Өөрсдөө их гоё харагдах гээд яах вэ. Оюу толгойг шүүхэд өгнө гээд Гэр бүлийн хуулийн компаниудыг хөлсөлж аваад дунд нь 17 тэрбум төгрөг суулгачихсан нь үнэн шүү дээ. Тэд нар хуулийн компани юу зөвлөх юм. Хуулийнхаа хувьд ингэ л гэж хэлнэ шүү дээ. Бид нар бас бодитой юмыг бодитойгоор нь ярьж явахгүй бол болохгүй ээ.

 Дээр нь төсвийн алдагдал ДНБ-ний 5 хувь байна аа гэдэг бол үндсэндээ тэр алдагдал гэдэг нь орлого орж ирэхгүй, тэгэхээр бид нар өр, зээл авнаа л гэсэн үг. Тэр ДНБ-ний 5 хувьтай ч байна уу, 4 хувьтай ч байна уу, 3 хувьтай ч байна уу, энэ нь бол хүссэн хүсээгүй Монгол Улсын өрийн хэмжээг нэмнэ. Эдийн засгийн өсөлт 5 хувьтай, 6 хувьтай байсан ч бид нар эргээд хямралд унана аа.

 Нэн ялангуяа тэр Азийн хямрал юунаас болов, дэлхийн эдийн засгийн хямралын шалтгаан нь юу байв, 2007 онд болсон тэр Оросын хямралын шалтгаан нь юу байв гэдгээ бид нар өөрсдөө мэдэж, судалчихсан байж байж энэ тэрд хандахгүй бол сэтгэлийн хөөрлөөр нэг хүнийхээ асуусан асуултыг хариулах замаар, асуултад тэс хөндлөнгийн юм ярьж байгаад гарах замаар ингэж энэ удаагийн хэлэлцүүлгийг өнгөрөөмөөргүй байна аа.

 Үнэхээр АН энийг тэр эдийн засгийн хямралаас гаргах төлөвлөгөө хэрэггүй ээ гэж үзэж байгаа бол үнэхээр гайхшрал төрүүлж байна. Бид нар эдийн засаг, одоо юу гэдэг юм тамхины цэг байгуулах уу, үгүй юу, хос бичигтэн болох уу, үгүй юу гэдэг дээр бараг өчнөөн цаг л ярьдаг шүү дээ. Тэгсэн мөртлөө хямралын тухай асуудлаа олон талаас нь ярьж, нийгэмд зөв мэдээлэл өгөх, бодит байдлыг олон нийтэд зөв хүргэх тэрийг болохоор асуудал цаг болохоор үүнээс зайлсхийгээд, хэрэггүй хэрэггүй үүнийг яриад яах юм, хэдүүлээ арай өөр юм ярья, тамхины цэг байгуулъя, эсвэл одоо ресторануудаас авах татварын хэмжээг нэмчихээр ресторанд орж хоол идэх хүний тоо улам нэмэгдэнэ гэх мэтийн ийм юм ярихаар чинь л би галзуугийн эмнэлэг гэж хэлээд байгаа юм.

 Үнэхээр бид нар энэ асуудлаа ойлгохгүй байна шүү дээ. Засгийн газар нь ч ойлгож байгаа юм алга. Их Хурал нь ч ойлгож байгаа юм алга. Тэгэхээр үүнийгээ олон талаас нь ярьж байгаад, энэ асуудлаа зөв шийдэж гаргахгүй бол хоёр намд хоёулан дээр нь хариуцлага хүнд ирнэ шүү. Тэгэхээр бие биендээ улс төр хийж байгаа юм шиг ойлгохгүйгээр энэ асуудалд жаахан эрүүлээр хандаж өгөөч. Үнэхээр хамтарч байгаа юм бол хамтарсан шиг хамтарч, ажлаа, асуудлаа зөв тавьж, шийдлийг нь зөв гаргаж явмаар байна.

 Түүнээс биш нэг нэгэн дээрээ улс төр хийх гэж явж байгаа бол үнэхээр хэрэггүй. Энэ өнөөдрийг хүртэл баталчихсан байгаа бодлогуудаар бол...(минут дуусав)

 **Ж.Батсуурь:** -Зоригт гишүүн үгээ хэлье.

 **Д.Зоригт:** -За нэг ийм хүндрэлээс давах төлөвлөгөөтэй болъё гэж хоёр нам тохирч, хамтын ажиллагааны санамж бичигт хүрсэн гэж ойлгож байгаа. Үүний дагуу л Засгийн газар оруулж ирж байгаа. Гэхдээ энэ бичиг баримтыг гаргахдаа бол урд нь одоо Улсын Их Хурлаас нэгэнт гарчихсан шийдвэрүүдийг дахин дахин нуршаад л, давхардуулаад, ингэж хэлэлцүүлэг явуулж, ингэж давхардсан шийдвэр гаргуулах нь бол, гаргах нь бол дэмий байх аа.

 Энэ төслийн бичиг баримтын энэ макро эдийн засгийг тогтворжуулах талаарх ялангуяа энэ 1-4 дүгээр зорилтод заасан зүйлүүд бол зайлшгүй авч хэрэгжүүлэх ёстой. Улсын Их Хурлаас гарах ёстой шийдвэр ээ гэж бодож байна. Ингээд хэлэлцүүлээд, энэ 1-4 дүгээр хэсгийн зорилт дээр бас сайн яриад, нэмж хасаад гаргах нь зүйтэй байх аа.

 Ер нь бол надад нэг зүйл их анхаарал татаад байгаа. Би бас энэ Байнгын хорооны гишүүд анхааралдаа аваач ээ, Их Хурал бас анхааралдаа аваач ээ гэж хүсэж байгаа юм. Энэ манай эдийн засагт том нөлөө үзүүлж байгаа нэг үйлийн үртэй нэг хэдэн төсөл байна аа. Оюу толгой, Таван толгой, төмөр зам, за ингээд Сайншанд энэ тэр гээд хэдэн мега төслүүд нь ерөөсөө гацаад явахгүй юмаа. Бүр нэг нэгээр нь гацааж байна, нэг нэгээр нь чөдөрлөж байна. Тэгээд одоо бид яах юм бэ. Энэ мега том төслүүд явахгүй бол монголын эдийн засаг, Монголд ер нь хүн ирэхгүй, мөнгө хөрөнгө оруулалт орж ирдэггүй. Тэгээд буцаад 1990-ээд он, нөгөө 2000 оныхоо эхэн үеийнхээ байдалд очих гээд байгаа юм уу, яах гээд байгаа юм. Нэг иймэрхүү л байдал руу явах гээд байна шүү дээ.

 Тэгээд Их Хурлаас удаа дараа шийдвэр гарсан шүү дээ. Оюу толгойгоор ч гарсан, Таван толгойгоор гарсан, төмөр замаар гарсан, Сайншандаар гарсан. Тэгсэн мөртлөө ингээд ажил нь явдаггүй. Энэ гацааг л одоо энэ Их Хурал одоо нэг үгээ хэлэх цаг болсон байх. Сая Засгийн газраас нэг албан бус нэг юм ард нийтийн дунд тандалт явуулсан. 56 хувь нь бол дэмжиж л байна. Одоо Их Хурал энэ нам бусууд дээрээ ногоон гэрлээ асаах юм уу, стоп граммаа татах гэж байгаа юм уу гэдгээ нэг үгээ хэлээд өгмөөр байна аа.

 Их Хурлаас гарчихсан шийдвэрүүд бол байгаа шүү дээ бүгдэн дээр нь. Тэгээд Засгийн газар айгаад байх юм. Их Хурлаас гаргасан шийдвэртээ хэрэгжүүлээд л явах ёстой шүү дээ. Дахин дахин оруулж ирээд л, дахин дахин асуугаад л, дахин дахин талцуулаад байгааг би бол үнэндээ гайхаж байна. Улсын Их Хурлаас гаргасан 34 дүгээр тогтоол гээд л одоо энд сууж байсан олон гишүүн оролцож байгаад л ноднин гаргасан шүү дээ. Энэ төлөвлөгөөнд орсон зүйлийг чинь одоо 10 хэдэн тэр тогтоол байж л байгаа байх. Энэ хэрэгжүүлэх тал дээрээ Засгийн газар бас нэлээн жаахан зоригтой, шийдэмгий ажилламаар байна. Тэгээд дэмжиж байгаа.

 Ялангуяа тэр 1-4 дүгээр тэр макро эдийн засагтай холбогдолтой, Монгол банк, Санхүүгийн зохицуулах хороо, Засгийн газартай хамтран хэрэгжүүлэх арга хэмжээнүүдийг баталъя гэсэн саналтай байгаа.

 **Ж.Батсуурь:** -Энх-Амгалан гишүүн үгээ хэлье.

 **Л.Энх-Амгалан:** -Тэгэхээр яг нэг жилийн өмнө бас бид нар энэ эдийн засгийг идэвхжүүлэх Улсын Их Хурлын тогтоолыг баталж байсан л даа. Одоо бол бид нар эдийн засгийг хүндрэлээс давж гарах энэ Засгийн газраас өргөн барьж байгаа энийг нь бол баталж өгөх ёстой гэж ойлгож байгаа. Байдал бол улам бүр хүндэрч байна шүү дээ, өдөр бүхэн хүндэрч байна. Бизнес компани дампуурлаа зарлачихлаа. Алтай хүдэр компани бараг үндсэндээ дампуурлаа зарлаж байна. 700 гаруй хүнээ цомхтгож байна гэж байна шүү дээ.

 Эрдэнэтэд нөгөө бид нарын одоо монголчууд өөрсдөө нэг металл боловсруулъя, металл боловсруулж болох юм байна гээд байсан нэг Хөх ган гээд компани чинь бараг үйл ажиллагаагаа ингээд зогсоочихлоо. Ер нь бол энэ монголын аж ахуйн нэгжүүд зардлаа хэмнээгүй, хэмнэлтийн горимд шилжээгүй, орон тоогоо цөөрүүлээгүй, цомхтгоогүй ийм аж ахуйн нэгж нэг ч үлдсэнгүй шүү дээ, нэг ч үлдсэнгүй. Тэгэхээр байдал улам бүр хүндрээд байгаа.

 Тэгээд Улсын Их Хурал нь өөрөө ингээд нэг нийгэмд их маш том хүлээлт үүсгэдэг. Тэрнээсээ болоод яг энэ татвар төлөгч, баялаг бүтээгч нартай маш их том эрсдэл үүсгэчихдэг нэг ийм л нөхцөл байдал бид нар үүсчихээд байж байгаа. Тэгэхээр одоо энэ Улсын Их Хурлаас авч хэрэгжүүлэх гээд байгаа энэ татварын шинэчлэлийнхээ бодлого, энэ эдийн засгийнхаа өршөөлийн асуудлыг бид нар яг цаг алдалгүйгээр шийдэхгүй бол өнөөдөр 2014 оныхоо тайлан балансыг бүх аж ахуйн нэгжүүд татварын албанд өгөхгүйгээр хүлээгээд сууж байгаа ийм хүлээлт үүсчихлээ шүү дээ нийгэмд.

 Татварын албаныхан хэлж байна шүү дээ одоо Пүрэв сайд бол хэлэх байх. Ерөөсөө бүх аж ахуйн нэгжүүд өнөөдөр татварын, өнөөдөр 2014 оныхоо татварын тайланг тушаасан аж ахуйн нэгж бараг байхгүй. Яагаад гэвэл Улсын Их Хурал дээр энэ татварын асуудал хэлэлцэх юм байна аа. Эдийн засгийн өршөөлийн асуудал хэлэлцэх юм байна аа гээд ингээд нэг баахан хүлээлт үүсгэчихсэн. Энэ нь эргээд ямар сөрөг нөлөөг үзүүлдэг вэ гэхээр одоо ингээд төсвийн орлого тасрах бодитой ийм нөхцөл байдал үүсчихээд байж байгаа байхгүй юу.

 Тэгэхээр би 2015 оны төсвийн орлого бол тасарна гэж бодож байгаа. Юмыг нэг тийм муугаар зөгнөж байгаадаа биш. Улсын Их Хурал өөрөө шийдвэр гаргаж байгаа байгууллагууд нь яг энэ баялаг бүтээж байгаа, өнөөдөр төсвийн орлогыг бүрдүүлж байгаа энэ аж ахуйн нэгжүүд дээр ийм хүлээлт үүсээд, тэгээд шийдвэрээ цаг хугацаанд нь гаргаж чадахгүй байгаа учраас эдийн засгаа эргээд ингээд татаад унагачихаж байгаа байхгүй юу.

 Банкин дээр байж байгаа энэ зээлийн хүү чинь одоо үндсэндээ энэ банкны хугацаа хэтэрсэн зээл чинь 4 дахин ихэсчихлээ гэж, 4 дахин ихэсчихлээ. Чанаргүй зээл нь 2 дахин ихэсчихлээ. Энэ чинь маш том дохио шүү дээ, маш том дохио. Одоо тэгээд бид нар яах юм бэ. Тэгэхээр энэ цаг алдалгүйгээр бид нар энэ Улсын Их Хурал дээр авч хэрэгжүүлэх, одоо энэ батлах, энэ бүх хуулиудаа цаг алдалгүйгээр хиймээр байна шүү дээ. Энэ намрын чуулган тарахаас өмнө энэ асуудлуудаа бид нар эцэслэж шийдмээр байна шүү дээ.

 Тэгэхээр энэ Засгийн газраас өргөн барьж байгаа энэ Засгийн газрын хүндрэлийг даван туулах энэ төлөвлөгөөгөө бид нар даруйхан батлах ёстой, даруйхан батлах батлахдаа яг энэ төлөвлөгөөн дотор орчихсон байгаа энэ татварын бодлогоор эдийн засгийг дэмжих хүрээнд авч хэрэгжүүлэх энэ арга хэмжээ, тэр тусмаа энэ Улсын Их Хурлаас хүлээгдээд байгаа энэ асуудлуудыг бол хаврын чуулган завсарлахаас өмнө. Бүр шаардлага гарвал одоо ээлжит бус чуулган зарлаж, энэ асуудлуудыг шийдэх ёстой гэж ойлгож байгаа. Энэ бол хамгийн түрүүнд, нэн түрүүнд хийх ёстой ажил.

 Тийм учраас энэ Засгийн газраас өргөн барьж байгаа эдийн засгийн хүндрэлийг даван туулах одоо төслийг дэмжиж байна, хэлэлцэх эсэхийг нь дэмжиж байна. Энийг цаг алдалгүйгээр хэлэлцэх ёстой, батлах ёстой. Тэгээд энэ хүрээнд хийгдэх ёстой ажлуудаа Улсын Их Хурал, Засгийн газар хариуцсан хариуцсан одоо байгууллагууд нь хугацаа алдахгүйгээр энэ шийдвэрүүдээ гаргаад явах ёстой л гэсэн ийм байр суурьтай байна.

 **Ж.Батсуурь:** -Одонтуяа гишүүн үгээ хэлье.

 **С.Одонтуяа:** -Тэгэхээр өнөөдрийн Байнгын хороон дээр яригдаж байгаа эдийн засгийн хүндрэлтэй холбоотой өнөөгийн энэ нөхцөл байдал бол гарцаагүй яах аргагүй хүнд байгаа. Би бол энэ гишүүдийн ярьж байгаа зүйлтэй бол санал нийлж байна. Тэгээд түрүүн бүлгийн дүгнэлтээ хэлсэн. Одоо бас Эдийн засгийн байнгын хорооны өөрийнхөө хувь гишүүний хувьд бас нэг санал хэлье гэж бодож байна.

 Ер нь энэ Улсын Их Хуралд бол энэ эдийн засгийн хүндрэлийг даван туулахын эсрэг байгаа нэг ч гишүүн байхгүй гэж би бодож байна. Энэ эдийн засгийн хүндрэлийг даван туулахгүй гэсэн нэг ч намын бүлгүүд байхгүй гэдгийг бол би итгэж байна. Тийм учраас энэ дээр бол заавал нэг айхтар их улс төр хийх гээд асуудлыг бол нэг их буруу тийш нь яриад байх нь бол зохимжгүй байх аа.

 Бид зүгээр юу хэлэхийг хүсэж байна вэ гэхээр бид нар бол хэтэрхий их ярьж байна. Хэтэрхий бага хийж байна, маш их цаг алдаж байгаа нь үнэн. Тэр ямар хуулиуд орж ирж байгаа, ямар нь орж ирэхгүй байгаа гэдэг чинь бид нараас л хамаарч байгаа шүү дээ. Эдийн засгийн байнгын хорооны гишүүдээс л хамаарч байгаа шүү дээ. Та нар өнөөдөр хурлынхаа ирцийг харчих. Өнөөдөр эдийн засагтай холбоотой хууль тогтоомжууд ороход бол ямар нэгэн саад тотгор тавиад байгаа нэг ч хүн байхгүй л байгаа шүү дээ. Бүх юм чөлөөтэй байгаа шүү дээ.

 Өчигдөр Чөлөөт бүсийн ажлын хэсэг хуралдахад Батхүү, Дэмбэрэл гишүүн бид гурваас өөр хүн ирэхгүй л байгаа шүү дээ. Хүн эдийн засагтаа ингэж л хандаж байгаа байхгүй юу. Тэгээд телевизээр ингээд камер харахаараа эдийн засгийн хуулиуд орж ирэхгүй байна гэж Эдийн засгийн байнгын хорооны гишүүд яриад байгаа нь маш хариуцлагагүй асуудал. Хуралдаа ирэхгүй, ажлын хэсгийнхээ хуралд орохгүй, тэгээд энэ хуулиудыг чинь ажлын хэсэг дээр ярихгүй, хэлэлцэхгүй болохоор яаж батлах юм.

 Одоо тэр урт нэртэй хууль гээд л хэчнээн жил боллоо. Тэгээд энийг чинь бол яриад хэлэлцээд явбал хурлаар ороод л ирнэ шүү дээ. Тэгээд өөрсдөө ийм хариуцлагагүй байж байж бас энийг нэг бусад өөр хууль санаачилж байгаа гишүүд руу бол дайраад байх ямар ч шаардлага байхгүй.

 Бид бол хоёр дахь асуудал бол Засгийн газарт ажлаа хийх боломжийг нь ерөөсөө олгохгүй байгаа шүү. Сая төсөв хэлэлцэж байхад Засгийн газраас төсөв орж ирсэн. Аливаа зүйлийг зорилтот бүлэг руу нь чиглүүлье, нөгөө хавтгайрсан халамжаа тасалъя. Үгүй намын бүлгүүд чинь барьж идэхээ шахсан шүү дээ. Ёстой тэрний мөнгийг хасах гэж байна энэ хэн юм, юу юм гэсээр байгаад бид нар оруулж ирсэн төсвийг нь төсөв биш болгоод явуулсан. Би өөрөө энэ ажлын хэсэг дээр ажиллаж байсан, харсан. Улс төрчид бол маш их шантааж хийсэн.

 Миний тойргийн энэ төсвийг шийдэхгүй бол энэ төсвийг чинь батлахгүй шүү гэсэн маш олон гишүүд байсан. Өөрийн тойргийнхоо төсвийг суулгаж байж тэр төсвийг кнопдсон маш олон гишүүд байгаа шүү. Энийг бол зүгээр бүх хүн бол мэдэж байгаа. Өнөөдөр Монгол Улсад нэгдсэн төсөв гэдэг юм батлагдахгүй маш олон жил болж байгаа. Зүгээр тойргуудын төсөв л баталж байгаа.

 Тэгэхээр бид бол энэ Засгийн газраа дэмжээд, оруулж ирсэн зүйлийг нь одоо хэрэгжүүлээд, ингээд явах нь бол шаардлагатай байгаа. Би бол хувь хүнийхээ хувьд энэ тогтоолын төслийг нэг зарчмын зөрүүтэй саналтайгаар уялдуулж дэмжье. Энэ юу вэ гэхээр урд нь Улсын Их Хурлаар ороод ирчихсэн, нэгэнтээ тогтоол нь гарчихсан, Засгийн газарт үүрэг нь өгөгдчихсөн зүйлүүдийг бид бол дахиж хэлэлцэж цаг алдаад хэрэггүй ээ.

 Давхардаагүй, үнэхээр яаралтай, богино хугацаанд үр дүнгээ өгөх, ялангуяа тэр 1-4 дүгээр хэсэг байгаа. Макро орчны түвшинг сайжруулах, санхүүгийн одоо энэ Монголбанктай холбоотой, Санхүүгийн зохицуулах хороотой энэ богино хугацааны чухал ажлуудыг бол дэмжээд, хэлэлцээд явъя гэсэн энэ зүйлээр одоо энэ асуудлыг хэлэлцье гэж бодож байна аа. Тэгээд энэ саналыг хэлэх гэсэн юм.

 **Ж.Батсуурь:** -За одоо тийм гишүүдийг дуудаарай. Одоо санал хураалт явна шүү тийм. За Дэмбэрэл гишүүн үгээ хэлье.

 **С.Дэмбэрэл:** -Баярлалаа. Энэ тогтоолыг бушуухан одоо энэ намрын чуулганаар бушуухан батлаад өгчих хэрэгтэй байгаа юм. Гэхдээ би ер нь харахад бол бас нэг нэлээн хэдэн зүйл нэмж оруулмаар санагдсан. Энэ деталийг ярихаа больё.

 **Ж.Батсуурь:** -Дэмбэрэл гишүүн ээ, одоо зүгээр хэлэлцэх эсэхийг нь шийдье.

 **С.Дэмбэрэл:** -Тийм учраас дэмжиж байгаа.

 **Ж.Батсуурь:** -Үгээ хэлчихсэн шүү дээ уг нь.

 **С.Дэмбэрэл:** -Хүлээж бай, одоохон дууслаа. Зүгээр нэг ийм юм дутуу байна. Hotel Mongolia, Hotel California гээд одоо энэ дууг монголчууд бүгд мэддэг. Тэр дуун дээр нэг ёгт утга байгаа. Зочид буудалдаа, тансаг зочид буудалдаа урьж оруулж ирчихээд, та энэ зочид буудлаас хэзээ ч гарч чадахгүй гэж дуулдаг хамгийн сүүлд нь. Тийм учраас монголын тухай Hotel California гэдэг шиг Hotel Mongolia гээд сүүлийн үед энэ гадаадад их бичигдсэн. Энэ талаар юу хийх юм.

 Өөрөөр хэлбэл Монгол Улсын хөрөнгө оруулалтын нийт имидж болон хөрөнгө оруулалтын унах унасан нэр хүндийг сэргээх талаар заалтууд дутуу байна аа. Тухайлбал ялангуяа хуулийн засаглалыг шударга болгох энэ талаас нь заалтууд их ороогүй байна лээ. Энийг нэг анхаарах ёстой байх. Энэ талаасаа.

 Дээр нь энэ санхүүгийн тогтвортой байдлыг, ер нь эдийн засгийн тогтвортой байдлыг хангахаас гадна эдийн засгийн дунд хугацаанд өсөлтийг хангахаас гадна энэ зорилтот бүлэг гэж одоо бид нийгмийн сектор дээр ярьдаг мөртлөө бизнес дээр яг зорилтот бүлгээр нь хуваагаад, ямар эдийн засгийн интенсив, эдийн засгийн одоо тийм хөшүүрэг хийх ийм зорилтууд бол байхгүй байна лээ.

 Зүгээр бүхэлд нь хувийн хэвшил гэж яриад байдаг болохоос биш хувийн хэвшил маань өөрөө ямар юм, хэнд нь, юу шаардлагатай байгаа юм. Яг өнөөдрийн нөхцөлд, богино хугацаанд. Ийм юмнууд хэрэгтэй байна л даа. Энэ талаас нь одоо хэлэлцүүлгийн явцад Засгийн газар, Улсын Их Хурлын Эдийн засгийн байнгын хороон дээр яригдаасай гэж бодож байна. Баярлалаа. Дэмжиж байна.

 **Ж.Батсуурь:** -За санал хураалт явуулъя. Заримыг нь авчих. Наана чинь Хүрэлбаатарынх байвал хэрэггүй шүү дээ. Хүрэлбаатарынхыг авчих. Хүрэлбаатар манай Байнгын хорооны гишүүн биш, дээш нь татчих. За одоо боллоо. Энх-Амгалан мөн. Энх-Амгалан дэмжье гээд хэлчихээд гарсан шүү дээ дарчихаарай.

 За ингээд санал хураалт явуулъя. Дэмжиж үг хэлсэн шүү дээ тийм. 11 байна шүү дээ. Үгүй олонх. За санал хураалт явуулъя.

 За ингээд Монгол Улсын Их Хурлын Дэгийн тухай хуулийн 18.3-т заасны дагуу эдийн засгийн хүндрэлийг даван туулах арга хэмжээний тухай тогтоолын төслийг Улсын Их Хурлын чуулганы нэгдсэн хуралдаанаар хэлэлцүүлэх нь зүйтэй гэсэн томьёоллоор санал хураалт явуулъя. Санал хураалт.

 За 11 гишүүн санал хураалтанд оролцож, 10 гишүүн дэмжиж, 90.9 хувиар дэмжигдлээ. Ингээд Байнгын хороонд хэн танилцуулах вэ. Чуулганы хуралдаанд хэн танилцуулах вэ. За Одонтуяа гишүүн чуулганы хуралдаанд илтгэнэ. Сууж байгаарай.

 Дараагийн асуудал. Байлгүй яах вэ. Манайх 10 хэдэн асуудалтай шүү дээ. Эрдэнэбат гишүүн чинь нээрээ биш билүү за уучлаарай Эрдэнэбат гишүүн ээ, сайд аа.

 Ингээд дараагийн асуудал.

 **Ж.Батсуурь:** -Ашигт малтмалын тухай хуульд нэмэлт, өөрчлөлт оруулах тухай хуулийн төсөл, хэлэлцэх эсэх байгаа.

 Ажлын хэсгийг оруулъя. Ашигт малтмалын тухай хуульд нэмэлт, өөрчлөлт оруулах тухай. Сангийн яамны ажлын хэсгийнхэнд баярлалаа. За ажлын хэсэг байраа эзлээрэй. За ингээд Ашигт малтмалын тухай хуульд нэмэлт оруулах тухай хуулийн төсөл хэлэлцэх эсэхийг шийдэх байгаа.

 Ингээд төслийн талаарх төсөл санаачлагчийн илтгэлийг Уул уурхайн дэд сайд Тэмүүлэн танилцуулна. Баярцогт сайд танилцуулчих уу та. За Тэмүүлэн сайд наад төслөө аваад ир. Баярцогт Засгийн газрын гишүүн танилцуулна. Баярцогт сайдыг микрофонд урьж байна. Төслөө авчраад өгчих, дараа нь ажлын хэсэг сууж байгаарай. Нааш нь Баярцогт сайдад. Жигжид сайд гадаадад томилолттой яваа гэсэн тийм ээ.

 **С.Баярцогт:** -Байнгын хорооны дарга, Улсын Их Хурлын эрхэм гишүүд ээ,

 Монгол Улсын Ашигт малтмалын тухай хуулийн 4.1.12, 6.1.1-д заасны дагуу Ашигт малтмалын 15 ордыг Улсын Их Хуралд 2007 оны 27 дугаар тогтоолоор Стратегийн ач холбогдол бүхий ордод хамруулан баталсан билээ. Стратегийн ач холбогдол бүхий ордуудын төрийн эзэмшлийн хувь хэмжээг Ашигт малтмалын тухай хуулийн 5.3, 5.4, 5.5-д заасны дагуу ордыг ашиглах гэрээ хийхээр тодорхойлохоор заасан байна аа.

 Стратегийн ач холбогдол бүхий ордод төрийн хүртэх үр өгөөжийг аль болохоор тодорхой хугацаанд, урт хугацаанд тодорхой, тогтвортой байлгах, төрийн хүртэх, үр өгөөжийн үнэ цэнийг нэмэгдүүлэх үүднээс төрийн эзэмшлийн хувь эзэмшил, түүнд хүртэх үр өгөөжийг орлуулах хувилбарыг судлах шаардлага үүсэж байна аа.

 Тусгай зориулалт бүхий ашигт малтмалын нөөц ашигласны төлбөр тогтоох нь өнөөгийн энэ нөхцөлд хамгийн боломжит хувилбар гэж тооцлоо. Ашиглалтын тусгай зөвшөөрөл эзэмшигч нь энэхүү хуулийн төслийн дагуу нийт төрийн эзэмшлийн хувь хэмжээгээ хэвээр нь хадгалах эсэх, эсвэл тусгай зориулалт бүхий ашигт малтмалын нөөц ашигласны төлбөрийг төлөн төрийн эзэмшлийн хувь хэмжээг шилжүүлэн авах сонголтыг хийх эрх нь нээлттэй байхаар хуулийн төслийг боловсрууллаа.

 Хуулийн төслийг хэлэлцэн шийдвэрлэж өгөхийг Та бүхнээс хүсье.

 Анхаарал тавьсан явдалд баярлалаа.

 **Ж.Батсуурь:** -Илтгэгчид баярлалаа. За ингээд уг асуудлыг хэлэлцүүлж байгаа ажлын хэсгийн бүрэлдэхүүнийг танилцуулъя. Засгийн газрын гишүүн Баярцогт сайд байна, Тэмүүлэн Уул уурхайн яамны дэд сайд, Б.Батхүү Уул уурхайн яамны бодлогын хэрэгжилтийг зохицуулах газрын дарга, Дашбал Уул уурхайн яамны Бодлогын хэрэгжилтийг зохицуулах газрын мэргэжилтэн, Мөнхтогтох байна Уул уурхайн яамны Төрийн захиргаа, удирдлагын газрын ахлах мэргэжилтэн гэсэн ийм бүрэлдэхүүнтэй ажлын хэсэг байна.

 Уг төсөлтэй холбогдуулж асуух асуулттай гишүүд нэрээ өгье. Энх-Амгалан, Уянга гишүүнээр асуулт тасаллаа. Энх-Амгалан гишүүн асуултаа асууя. Санал хураалт явна шүү.

 **Л.Энх-Амгалан:** -Тэгэхээр энэ төсөл дээр Гацууртын орд дээр, нэгдүгээрт, энэ Гацууртын ордыг бол би буруу ойлгоогүй бол ямар нэгэн тийм төсвийн хөрөнгөөр хайгуул хийгдээгүй орд гэж ойлгож байгаа мөн үү нэгдүгээрт. Энэ дээр хариулт авах гэсэн юм.

 Хоёрдугаарт нь, хэрэв төсвийн хөрөнгөөр ямар нэгэн одоо хөрөнгө оруулалт хийгдээгүй ийм орд дээр одоо мэдээж Ашигт малтмалын тухай хуулиар энэ стратегийн ордод орж байгаа бол 34 хүртэлх хувийг авах улс эрхтэй. Гэхдээ мөнгөө төлж авна. Тэгэхээр энэ 20 хувь авна гэсэн ийм хэлэлцээр хийсэн байна л даа 20 хувь гэж. Тэгэхээр Гацууртын ордын энэ 20 хувийг авахад одоо төрийн хүлээж байгаа хариуцлага ер нь хэдэн сая долларын одоо хариуцлага хүлээж байна вэ.

 Нийт төслийн өртөг бол 324 сая доллар гэж хэлж байгаа. Хэрэв бид нар 20 хувийг одоо хувьцаа эзэмшигч болох юм бол нийт хөрөнгө оруулалтын 20 хувьтай тэнцэх хариуцлагыг хүлээнэ. Энэ бол 65 сая долларын хариуцлага хүлээнэ гэж ойлгож байгаа. Энэ зөв үү гэсэн хоёр дахь тодруулга.

 **Ж.Батсуурь:** -Энх-Амгалан гишүүн ээ, энэ нөгөө Гацуурт нь биш шүү дээ. Зүгээр Ашигт малтмалын хуулинд зүгээр тусдаа өөрчлөлт оруулах нэг асуудал байгаа. Гацууртын хууль энэний дараагаар хэлэлцэнэ шүү.

 **Л.Энх-Амгалан:** -Тийм үү, уучлаарай.

 **Ж.Батсуурь:** -Тэр асуултаа үлдээчихье тэгвэл.

 **Л.Энх-Амгалан:** -Тэр асуултаа үлдээе.

 **Ж.Батсуурь:** -Тэгээд яг энэ Ашигт малтмалын тухай хуульд нэмэлт, өөрчлөлт оруулахтай холбоотой. За тэгвэл Уянгаа гишүүн асуултаа асууя. Саяын асуултууд дандаа яг цэвэр Гацууртын ордтой холбоотой явчихлаа.

 **Г.Уянга:** -Яахав энэ хуулийн өөрчлөлт бол Гацууртын ордод л зориулж оруулж ирж байгаа өөрчлөлт байна л даа. Бид нар бол ингээд л нэг Оюу толгойд зориулаад л, монголын 4 хууль өөрчилсөн. Яг тэрэн шиг Гацууртад зориулсан өөрчлөлтүүд л одоо орж ирж байна л даа. Тэгээд энэ дээр нэг том алдаа байна гэж би хараад байгаа юм. Та нар одоо боловсруулсан хүмүүс юу гэж үзэж байгаа юм.

 Одоогийн Ашигт малтмалын тухай хуулийн тэр 5.3-аас 5-5 бол нэг том агуулга байгаа нь юу вэ гэхээр төр хувь эзэмшинээ гэдэг том агуулга байгаа юм. Төр яагаад хувь эзэмшиж байгаа юм бэ, төрийн эзэмшиж байгаа хувь бол түмний эзэмшиж байгаа хувь байхгүй юу. Тэр монголын ард түмэн чинь, нөгөө баялгийн эзэн чинь төрөөр дамжуулж ногдол ашгаар одоо үр ашгаа хүртэх ийм одоо том агуулга цаана нь явж байгаа. Гэтэл энэ төрийн эзэмшлийн хувьд хувь, хэмжээг шилжүүлэн өгч болох одоо ийм том агуулга, агуулгаараа зарчмын хувьд өөрчлөлт ороод байгаа юм л даа. Тэгээд энэ чинь болж байгаа юм уу.

 Үндсэн хуулийн заалттай зөрчилдөж байгаа юм биш биз дээ. Монгол Улсын Үндсэн хуульд бол газрын хэвлий, түүний доорх баялаг бол монголын ард түмний өмч байна аа гээд ингээд заачихсан. Тэгээд энийг баталгаажуулж Ашигт малтмалын тухай хуульд төр, ард түмний нэрийн өмнөөс хувь эзэмшиж байгаа. Оруулах хөрөнгийн хэмжээ бол тэр эзэмшиж байгаа хувьдаа таарсан хөрөнгө оруулах энэ тэр гэдэг бол их өөр махинаци нь. Ерөнхийдөө агуулга бол ард түмний хөрөнгийг төр, хувь эзэмших хэлбэрээр л үр ашигтай зарцуулж, иргэдэд одоо үр ашигтайгаар ашиглах, зарцуулах, эзэмших тухай асуудал юмаа.

 Тэгээд энэ агуулганд өөрчлөлт орчихож байгаа нь харагдаад байгаа юм. 47.1.1-ээр. Нөгөө талдаа тохиролцчих юм бол төрийн эзэмшлийн хувь хэмжээг шилжүүлэн авч болноо гэж. За яг энэ заалт бол Гацууртад оруулж, зориулж оруулж ирж байгаа учраас Гацуурт энэ хоёрыг хамтад нь биш одоо дарааллын хувьд эхлээд Ашигт малтмалын хууль явж байж энэ зарчим дээрээ бид нар нэг байна уу, үгүй юу гэдгээ нэгдэж байж, дараа нь энэ ордын асуудлыг, хувь хэмжээний асуудлыг шийдэх ёстой юмаа.

 Дээрээс нь бол энд төрийн эзэмшлийн хувь хэмжээнд ноогдох ногдол ашигтай дүйцэх үр өгөөжийг хөрөнгө оруулагч талтай тохиролцсон тохиолдолд ашигт малтмалын нөөц ашигласны төлбөр авах асуудлыг одоо зохицуулнаа гэж байгаа юм. Тэгэхээр энэ бол жишээлбэл Гацууртын орд дээр заавал холбогдож байгаа учраас холбогдохоос өөр аргагүй болчихоод байна л даа. Нөгөө талын аманд багтсан ийм л асуудлыг бол өчигдөр бүлэг дээр танилцуулж байна лээ ажлын хэсэг, Уул уурхайн яамныхан.

 Тэгэхээр энэ тооцоог яаж нарийн хийв ээ, тухайлбал би Гацуурт дээр асууж байна. 1.7 тэрбумын борлуулалт хийгээд, 1.5 тэрбумын үйл ажиллагааны зардал гараад, 200 саяын ашиг олох байсныг төрд маш ашигтайгаар шийдэж байгаа юм байна. Энэ бол компанийн гаргасан тооцоо. Жишээлбэл, энэ тооцоог хийдэг тийм нэгж байна уу. Хувийн компанийн гаргасан тооцоогоор л одоо манай Уул уурхайн яам ороод, ийм тооцоо гаргасан, тэгээд одоо тэд нарын зөвхөн ТЭЗҮ-д үндэслээд, тэд нарын аманд багтаад ингээд ийм хуулийн өөрчлөлтийг хүртэл оруулж ирж байгаа нь үнэндээ бол таалагдахгүй байгаа юм л даа.

 Тэгээд төр, хувь эзэмшинэ гэсэн энэ том зарчмыг өөрчилж байгаагаа юу гэж бодож байгаа юм. Энэ хэний зөвшөөрөлтэй, ямар хэлцэл, ямар яриа хийгдсэний үр дүнд ийм том өөрчлөлтийг оруулж байгаа юм бэ. Үндсэн хууль давсан өөрчлөлт гэж би үзэж байна.

 **Ж.Батсуурь:** -За Уянгаа гишүүний асуултад хариулъя. Эхлээд Баярцогт сайд хариулъя.

 **С.Баярцогт:** -Уянгаа гишүүний асуултад хариулъя. Ашигт малтмалын тухай хуулийн 5.3, 5.4, 5.5 бол хөрөнгө оруулалт, стратегийн орд газрууд дээр төр эзэмшиж болох бөгөөд гэж байгаа юм. Тэгээд хэдэн хувь байхыг нь бол гэрээгээр тодорхойлноо гэсэн заалттай юм. Тэгээд энэ бол Монголд бол нөхцөл байдал нь хэд хэдэн удаа өмнө нь үүссэн. Жишээ нь Оюу толгой дээр бол 34 хувиар тогтоо. Анхны хөрөнгө оруулалтаа нөхсөний дараа 51 болго гэдэг Улсын Их Хурлын тогтоолтой.

 Цагаан суваргын орд дээр болохоор 34 хувийг нь бол тодорхой үнээр худалдаж аваа гэдэг санал орж ирэхэд авахгүй ээ гээд шийдвэрийг нь бол гаргаж байсан Улсын Их Хурал. Тэгэхээр энэ асуудал нь бол нөгөө хувь эзэмших эсэх, тэр боломжоо төр ашиглах, ашиглахгүй нь бол Ашигт малтмалын хуулиар зохицуулагдаж байгаа. Энэ нь бол Үндсэн хуулийг бол зөрчихгүй байгаа гэдгийг нэгдүгээрт онцолж хэлье.

 Хоёрдугаарт нь, энэ бол сонголтгүй үеийн нөхцөл байгаа юм. Зөвхөн ногдол ашиг аваа гэсэн нөхцөл байгаа. Тэрийгээ бол илүү одоо юу гэдэг юм орлогыг нь өнөөгийн үнэ цэнээр авах бололцоотой, шууд борлуулалтаас нь авдаг ийм татварын төрлөөр солих ийм одоо хувилбартай хэлэлцээрт орох боломжийг бол нээж өгч байгаа. Аргачлалын хувьд бол ажлын хэсэг бол хариулж өгөх хэрэгтэй байх. Баярлалаа.

 **Ж.Батсуурь:** -За Тэмүүлэн сайд хариулъя. Аргачлалынх нь талаас.

 **Г.Тэмүүлэн:** -Уянгаа гишүүний асуултад хариулъя. За ерөнхийдөө бас бид нар яг энэ хуулийн нэмэлтийг бас оруулж ирж байгаа гол үндсэн шалтгаан маань бол стратегийн ач холбогдол бүхий энэ ордоос одоо төрийн хүртэх үр өгөөжийг бол аль болох тодорхой бөгөөд урт хугацаанд бол тогтвортой байлгах энэ үндсэн дээр бол оруулж ирж байгаа.

 Дээрээс нь бол төрийн эзэмшлийн одоо хувь хэмжээнд ногдох ногдол ашигтай дүйхүйц бол үр өгөөжийг бас баталгаажуулах одоо хувилбар, арга зам, механизм юу байна аа. Энэ дээр бол эрх зүйн зохицуулалтыг нь бас бүрдүүлж өгье. Нөгөө талаасаа хүртэх энэ үр өгөөжийг бол өнөөгийн үнэ цэнээр нэмэгдүүлэх үүднээс бол яаж байгаа. Тэгснээр бол ерөнхийдөө энэ хуулийн нэмэлт маань хэрвээ дэмжигдээд, Их Хурлаар хэлэлцэгдээд ингээд явах тохиолдолд бол бид нар хөрөнгө оруулагч талдаа хуулиараа бол хоёр эрхийг нээж өгч байгаа.

 Нэг талаасаа бол төрд хувь эзэмших эрхийг нь хуулиараа одоо нээлттэй байгаа. Одоогийн бид нарын оруулж ирж байгаа нэмэлтээр бол хэрэв хөрөнгө оруулагч талтай ярилцаад, зөвшөөрсөн тохиолдолд бол бид нар төрийнхөө эзэмшлийн хувь хэмжээнд ногдох хэмжээний ногдол ашигтай дүйхүйц хэмжээний үр ашгийг бол одоо ашигт малтмалын нөөц ашигласны төлбөрийг нэмэгдүүлсэн байдлаар бол ингээд тохироод явах бүрэн боломжтой гэж харж байгаа.

 Ингэснээрээ бол ер нь борлуулалт эхэлснээр шууд үр өгөөжөө бол бид нар хүртэх ийм боломжтой болж байгаа юм. Ногдол ашиг энэ төсөл ашигтай ажиллаад, үр өгөөжтэй байгаад, эргээгээд зургаа, долоо гэдэг юм уу тодорхой хугацааны дараа бид нар ногдол ашиг авах байсан бол эсрэгээрээ бид нар бол хэрэв тохиролцсон тохиолдолд бол борлуулалт эхэлснээс шууд одоо үр өгөөжөө нэмэгдүүлээд, нэмэгдүүлсэн одоо..аваад явнаа гэсэн ийм зохицуулалт байгаа юм.

 Нөгөө талаасаа бол зах зээл болон одоо төслийн үйлчлэх..эрсдэлээс бол одоо бүрэн хамгаалагдана гэж харж байгаа. Туршилтын хугацаанд учирч болох хөрөнгө оруулалт гэдэг юм уу, үйл ажиллагааны зардал өсөх эсэхээс үл хамаараад, эсвэл төслийг нь ашигтай байх, үр өгөөжгүй байх эсэхээс үл хамаараад бол одоо бас үр өгөөж бол баталгаажих ийм бүрэн нөхцөл бүрдэнээ гэж харж байгаа. Тэгэхдээ энэ бол цэвэр хуулиар бол хөрөнгө оруулагч талдаа бол энэ хоёр хувилбарыг бол бид нар олгох ийм эрх нь нээгдэж байгаа.

 Борлуулалтын үнэлгээний хувьд бол тэртэй тэргүй Ашигт малтмалын хуулийн 47.2 дээр бол ашигт малтмалын нөөц ашигласны төлбөрийг авах одоо борлуулалт, үнэлгээний журам бол байдаг. Энэ журмынхаа дагуу бид нар уже энэ одоо ашиглагдаж байгаа аргачлалынхаа хүрээнд бол одоо энэ нэмэгдүүлэх энэ тусгай роялтийнхаа хэлбэрийг бол аваад явнаа гэсэн ийм байгаа.

 Нөгөө талаасаа та бас яг саяын энэ хуулийн нэмэлт, өөрчлөлтийг бас Гацууртын төсөлтэй холбож асуулаа. Үр өгөөж нь ямар юм бэ, эргээгээд энэ төсөл одоо бас энэ роялтиг авснаар хир үр өгөөжтэй байх юм бэ гэдэг. Энэ Гацууртын төсөл маань бол одоо харьцангуй бусад томоохон Оюу толгой гэдэг юм уу, Таван толгой гэдэг төслүүдтэй харьцуулахад бол харьцангуй жижиг төсөл. Энэ маань нийт бол 10-11 жилийн хугацаанд бол үйлдвэрлэл нь явагдах ийм боломжтой төсөл байгаад байгаа юм.

 Тэгээд нийт борлуулалтын орлого маань төгрөгөөр бол 3 их наяд төгрөг борлуулалтын. Үүнээсээ бол нэг татвараар 659 орчим тэрбум төгрөгийн татвар хураамжийг төвлөрүүлэх ийм бололцоотой ийм төсөл байгаад байгаа юм. Энэ нь бол цэвэр одоо хөрөнгө оруулагч талаас боловсруулаад, эрдэс баялгийн одоо мэргэжлийн зөвлөлөөр батлуулсан техник, эдийн засгийн үндэслэл дээр бол суурилсан ийм тооцоогоор байгаад байгаа.

 Тэгэхээр бол одоо хэрэв Гацуурттай холбогдуулаад энэ асуудлыг яана гэхэд бол үнэхээр одоо энэ хуулийн нэмэлт, өөрчлөлт маань одоо Их Хурлаар хэлэлцэгдээд, дэмжигдээд, батлагдаад явах тохиолдолд бол одоо бид нар Гацууртын орд дээр бас, Гацууртад тусгай зөвшөөрөл эзэмшигчтэй нь бол энэ асуудлаар яриа хэлэлцээ хийгээд, энэ хоёр дахь хувилбарыг бол танилцуулаад явах бүрэн боломжтой гэж харж байгаа.

 **Ж.Батсуурь:** -Тэмүүлэн тэр нэгийг нэмээд хариулчих даа. Ганцхан энэ өөрчлөлт бол дараа дараачийн олон төслүүдэд бас үр ашгаа өгнө гэж ойлгож болох уу.

 **Г.Тэмүүлэн:** -Ерөөсөө бид нарын энэ оруулж ирсэн одоо энэ хуулийн маань гол үндэслэл нь бол бид нар одоо өнөөгийн байдлаар хэрэгжиж байгаа стратегийн ач холбогдол бүхий төслүүдийн бас одоо хэрэгжилтийн явцаас үзээд, ер нь бол цаашдаа одоо бас төрийн зүгээс стратегийн ордууд дээр хувь эзэмшиж оролцох, ер нь улмаар одоо компанийн менежментэд оролцоо багатайгаар төлөөллөө хэрэгжүүлэх энэ бол бас нэг талаасаа санхүүгийн талаас өндөр өртөг эрсдэлтэй, хяналт тавьж хэрэгжүүлэхэд ийм хүндрэлтэй байдлууд ажиглагдаж байна аа.

 Тэгэхээр цаашид одоо ..эхлэх бол стратегийн ач холбогдол бүхий одоо ордуудаас бол төр эзэмших, төрийн эзэмшлийн хувь хэмжээнд ногдох, ногдол ашигтай дүйхүйц үр өгөөжийг одоо яаж баталгаажуулах вэ, энийг яаж өнөөгийн үнэ цэнээр нэмэгдүүлэх вэ л гэдэг үүднээс бол энэ зорилгоор бид нар энийг оруулж ирж байгаа.

 Тэгэхээр энэ бол цааш цаашдын одоо бусад томоохон төслүүд дээр бол бүрэн хамаарах ийм асуудал байгаа.

 **Ж.Батсуурь:** -За асуулт асууж дууслаа. Үг хэлэх гишүүд нэрээ өгье. Уянгаа гишүүнээр үг хэлэх гишүүдийг тасаллаа. Зоригт гишүүн үгээ хэлье.

 **Д.Зоригт:** -Энэ хуулийн төслийг дэмжиж байгаа. Яагаад дэмжиж байгаа гэхээр нэг, хоёр, гурван үндэслэл байгаа. Нэгдүгээрт бол сонголт бий болж байгаа. Төр заавал одоо хувьцаа эзэмшээд ингээд явах биш, роялти татвараар орлуулаад, өгөөжөө аваад явах ийм сонголттой болж байгаа.

 Хоёрдугаарт, төр стратегийн орд бол хувьцаа эзэмшсэнээр тэр уг төслийн санхүүжилтэнд зайлшгүй ингээд оролцох болдог. Тэгээд одоо зээл авна, одоо зээлийн төлбөр, хүүгийн төлбөр гээд ийм санхүүгийн эрсдэлүүд үүргийг хүлээгээд, хүлээх болж байгаа. Энэ бол яг Оюу толгой дээр бий болж байгаа хүндрэлийг харж болно. Таван толгой дээр бий болж байгаа хүндрэлийг харж болно. Оюу толгой дээр 34 хувийн хувьцаа эзэмшээд ингээд цаагуураа зээлтэй. Таван толгой дээр 100 хувь төр эзэмшээд, одоо 800 гаруй тэрбум төгрөгийн зээлийн хариуцлагыг Засгийн газар төр үүрч байгаа. Ийм санхүүгийн эрсдэлээс зайлсхийх боломж бол олгож байгаа.

 Гуравдугаарт бол одоо хэзээ ч юм одоо тэр төсөл хөрөнгө оруулалтаа нөхөөд, зээл төлбөрөө нөхсөний дараа ногдол ашиг одоо хүлээхийг, хуваарилахыг хүлээгээд их олон жил, зарим тохиолдолд энэ 10, 20 жил хүртэл сунжирч болно зарим төсөл дээр. Ингээд төр одоо хувьцааныхаа үр ашгийг авч чадахгүй хүлээж байсанд орвол энэ борлуулалтын, тухайлбал одоо алтны борлуулалтын, зэсний борлуулалтын, нүүрсний борлуулалтын анхны борлуулалтаас нь одоо энэ роялти нөөц ашигласны тусгай төлбөрөөрөө дамжуулаад, эхний борлуулалтаас нь одоо татвар дээрээ нэмээд, үр өгөөжөө хүртээд явах ийм боломж бол нээгдэж байгаа.

 Ийм одоо давуу талууд бол байна. Төрийн эрсдэлийг буруулж байна, Засгийн газрын энэ бизнест оролцох оролцоог алга болгох ийм боломжийг бүрдүүлж байгаа гэсэн үндэслэлээр энэ хуулийн төслийг хэлэлцэх нь зүйтэй юмаа гэж ингэж бодож байна. Баярлалаа.

 **Ж.Батсуурь:** -Баярлалаа. Энх-Амгалан гишүүн үгээ хэлье.

 **Л.Энх-Амгалан:** -За би үндсэндээ Зоригт гишүүнтэй ижил төстэй байр суурьтай байна аа. Тэгээд үндсэндээ яг энэ Монгол Улсад өнөөдөр энэ үүсчихсэн байгаа нөхцөл байдал бол яг энэ Ашигт малтмалын тухай хуульд заасан энэ стратегийн ач холбогдол бүхий ордуудад төр хувь эзэмшинэ гэсэн нэг ийм заалтаас болоод манай одоо энэ том стратегийн гэж бид нар нэрлээд байгаа, энэ томоохон одоо уг нь улс орны хөгжил дэвшилд хувь нэмэр оруулах ийм мега төслүүд маань яг ийм ойлгомжгүй байдлаас болоод ингээд гацаанд орчихсон ийм нөхцөл байдал үүсчихээд байгаа юм.

 Тэгээд энэнээс хэн хохироод байна вэ гэхээр яг ард иргэд л хохирч байгаа. Тэгэхээр яг энэ төр өөрөө яг баялаг бүтээгчдийн, татвар төлөгчдийн мөнгийг ийм уул уурхайн эрсдэлтэй төсөлд оруулна гэдэг бол маш их том эрсдэл дагуулж байгаа л ийм шийдвэр л дээ. Одоо жишээ нь зөвхөн нэг жишээ дурдахад одоо энэний дараа ярилцах гээд байх шиг байна л даа энэ Гацууртын орд гээд. Гацууртын орд дээр одоо яг ингээд төр 20 хувь авнаа гээд ингэхээр үндсэндээ бол би зөвхөн жишээ татаж ярьж байна шүү дээ. 324 сая долларын хөрөнгө оруулалт хийхэд 20 хувийн эрсдэл гэхээр 65 сая долларын эрсдэлийг авч байгаа байхгүй юу.

 Манайхан болохоор Ганхуяг сайд тайлбарлахдаа, зүгээр 100 мянган доллараар компани байгуулж байгаа юмаа. 20 мянган доллараа оруулаад л ингээд энэ компанийн хувьцааг авчих юм гэж тайлбарлаад байдаг. Гэтэл харамсалтай нь нэгэнт бид нар 20 хувийн хувьцаа эзэмшигч болоод орсон бол тэр компанийн хүлээж байгаа бүх одоо зээлийн хариуцлагаас бид нар 20 хувийн эдийн засгийн энэ хариуцлагыг хүлээж байгаа юм.

 Одоо жишээ нь Гацууртын ордыг бид нар 324 сая долларын хөрөнгө оруулалттай гэж хэлээд байдаг. Гэтэл яг төсөл хэрэгжээд эхлэхээр энэ хөрөнгө оруулалтын хэмжээ нэмэгдээд, 400 сая, 500 сая болсон тохиолдолд бид нарын нөгөө хүлээж байгаа 70 тэрбумын одоо ногдол ашиг байхгүй л болно гэсэн үг. Энэ техник, эдийн засгийн үндэслэл нь өөрчлөгддөг, уул уурхайн ордуудын төслүүд. Яг Оюу толгой дээр үүсэж байгаа нөхцөл байдлууд л үүсэж байгаа.

 Өнөөдөр бид нар 34 хувь эзэмшиж байгаа мөртлөө ямар ч хяналтгүй. Тэгээд одоо нөгөө анхны хөрөнгө оруулалт нь 4 тэрбум доллар байна гэж байсан чинь одоо бид нар нөгөө анхны хөрөнгө оруулалт нь, хөрөнгө оруулалтынх нь хэмжээ нь 7 тэрбум доллар болчихсон ийм хэмжээнд байж байгаа. Яг тэгэхээр энэ Гацууртын орд бол яг жижигрүүлсэн Оюу толгойтой л яг адилхан байгаа байхгүй юу.

 Тэгэхээр ерөнхийдөө яг энэ төрд өөрт нь төрийг эрсдэлээс хамгаалах энэ хэлбэрээр одоо ингээд ийм хувилбар оруулж, бодлогын сонголтын одоо хувилбар оруулж ирж байгаад бас дэмжиж байгаа юмаа. Зайлшгүй төр өөрөө ингэж эрсдэлтэй, тэр тусмаа уул уурхайн салбар бол маш их эрсдэлтэй салбар. Тэгээд баялаг бүтээгчдийн одоо энэ төсвийн мөнгийг энэ эрсдэлтэй салбарт хувьцаа авах хэлбэрээр одоо ингэж мөнгө оруулж, хөрөнгө оруулалт хийж хувьцаа авах л юм, хувьцаа эзэмшигч болж ирээдүйд одоо яг ирэх тийм дивидент ногдол ашиг авах хэлбэрээр одоо гэрээ байгуулдаг энэ бол их тийм маш их эрсдэлтэй хувилбар.

 Тийм учраас энэ эрсдэлтэй хувилбарыг сайжруулж байгаа, төрд сонголт өгч байгаа энэ Ашигт малтмалын тухай хуульд хийж байгаа энэ өөрчлөлтийг энийг дэмжиж байгаа юмаа.

 **Ж.Батсуурь:** -Уянга гишүүн үгээ хэлье.

 **Г.Уянга:** -За яах вэ бид нарын үзэл бодол, суурь үнэт зүйл зарчим бас их ихээхэн том зөрүүтэй байгаа юм л даа. Сонголтыг уул нь бид нар компаниудад өгөх ёстой байх. Яагаад гэвэл төрийн одоо түмний хөрөнгийг бид нар төр өөрөө менежмент хийх үүрэгтэй. Сайн менежер байх үүрэгтэй. Тэгээд сонголтыг компани биш төр хийнээ. Тэр сонголтыг компани бид нарт тулганаа гэдэг одоо ийм юм өнөөдөр бид нар яриад байж байгаа нь дэндүү харамсалтай байна л даа.

 Санхүүгийн эрсдэлийн тухай ярьж байна. Өнөөдөр бол төр хувь эзэмшинэ гэхээр 34, 51 гэдэг ийм сонголтыг өгдөг. 34 хүртэл, 51 хүртэл. За эзэмшье гэхээр хөрөнгөө оруул гэдэг. Энэ бол нэг талаас санхүүгийн хувьд хөрөнгө оруулах эрсдэлийг тулгасан, энэ зарчмыг бид өөрсдөө л хийсэн. Энийг хийхгүйгээр менежмент хийх бололцоо, хуулиа боловсруулах бололцоо уул нь төрд байгаа.

 Гэтэл яагаад ч юм ийм юм хийчихээд, өөрөө өөрсдөө гацаа дэгээ тавьчихаад ингээд яваад байдаг. За одоо нөгөө компаниуд нь болохоор тэгье тэгье, та нар 34 хувиа ав, тэгэхдээ энэндээ таарсан хөрөнгөө оруул. Мэдээж төрд мөнгө байхгүй учраас одоо давуу байдал нөгөө компанид шилждэг. Нөгөө одоо хөрөнгө оруулагч гаднын компанид шилждэг.

 Ер нь ингэхэд өмчийн эзэн хэн юм бэ, нөгөө үнээний чинь эзэн хэн юм бэ. Би ийм асуултыг Баярцогтоос, өнөөдрийн энэ олон төрийн түшээнээс асуумаар байдаг юм. Тэр газар доор байгаа 50 тонн алт чинь яг үнэндээ хэний өмч юм бэ. Тэгээд эзэн нь хэн юм бэ, үнээний эзэн хэн юм, үнээ өөрөө ямар үнэтэй юм бэ гэдгийг надад хэлж өгөх хүн байна уу. Тэгэхээр би бол энэ бол дэндүү эмгэнэлтэй л дээ. Үнээний үнэ цэнээ мэдэхгүй, үнээ бол үнэгүй, нөгөө мөнгөтэй хүн бол үнэтэй. Яг ийм зарчим өнөөдөр манай ашигт малтмал, газар шороон дээр явж байгаа.

 Эхний борлуулалтаас орлогыг нь авч болно одоо гэдэг энэ бол бас их хатуу, харгис зарчим юмаа. 20 жилийн дараа амьдрах хүмүүс яах вэ, 10 жилийн дараа, 30 жилийн дараах нь яах вэ. Бид түрүүлээд ямар ч байсан 30 жилийн дараа ашиг авахын оронд одоо роялтигаа аваад эхлээд ашгаа түрүүлээд идэж байя гэдэг ийм зарчим. Ялангуяа энэ эдийн засгийн хүндрэлийг даван туулах гэж байгаа энэ тогтоолын төслүүд бол ерөнхий ийм нэг санаа яваад байгаа юмаа.

 Өнөөдөр эдийн засгийн хүндрэлээ шийдэхийн тулд ирээдүйд идэх тэр хөрөнгөнөөс чинь одоо бид нар аваад идэж байя гэдэг. Төр эзэмших нь уул асуудал биш юмаа. Асуудал бол эзэмшиж байгаа төр өөрөө муу байгаад л байгаа юмаа. Энийг бас зарчмыг ойлгомоор байгаа юм. Төрийн менежментийг сайжруулах, төрийн өөрөө түмний хөрөнгийг зөв менежер байж чаддаг байх тийм төрийг бий болгох, төр муу менежер гэж боддог, хатуу боддог тэр хүмүүсийг төрд сонгохгүй байх ийм л зарчмаа бид нар ярих нь уул нь хамгийн зөв сонголт юм байгаа юм л даа.

 Тэгээд өнөөдөр би одоо та нарын нэрийн өмнөөс, чиний өмнөөс эрх барья гэж олон сонгогчийн санал авч сонгогдож ирчихээд төр шиг муу менежер байхгүй ээ, энийг хувийн компанид өгчихвөл энэ нь дээр юм байна аа гэдэг сонголт зарчим яриад байж байгаа Их Хурлын гишүүдийг би бол ойлгодоггүй ээ.

 Хэрвээ яг энэ байдлаар энэ орж ирж байгаа хуулиар төрийн эзэмшлийн хувь хэмжээг нөгөө талд шилжүүлэн өгөх ийм хувилбарыг бид нар сонгож байгаа бол үндсэн хуулийн нөгөө Газрын хэвлийн баялаг ард түмний өмч гэдэг тэр тунхгийн заалт одоо Монгол Улсын ямар хуулиар баталгаажиж байгаа нь ойлгомжгүй болж байна аа. Энийг бас чуулган дээр надад энэ оруулж байгаа хүмүүс хариулж өгөх байх аа гэж ингэж би бодож байна аа.

 Хувилбартай хэлэлцээр орж байна гэж байна. Яг үнэндээ хувилбарыг төр төр шиг төртэй бол бид нар компаниудад төр санал болгох ёстой юмаа. Өнөөдөр бид нар хувийн компаниудын аманд орчихсон. Нөгөө талынхаа сонголтыг, нөгөө тал сонголт тулгаж, бид хийдэг одоо ийм л зарчим руу шилжчихсэн байна л даа. Харамсалтай байна. Би тэгээд энийг бол дэмжихгүй байна аа.

 **Ж.Батсуурь:** -Гишүүд үгээ хэлж дууслаа. Санал хураалт явуулъя. За ингээд Ашигт малтмалын тухай хуульд нэмэлт оруулах тухай хуулийн төслийг Улсын Их Хурлын чуулганы нэгдсэн хуралдаанаар хэлэлцүүлэх нь зүйтэй гэсэн томьёоллоор санал хураалт явуулна. Санал хураалт.

 11 гишүүн санал хураалтанд оролцож, 7 гишүүн дэмжиж, 63.6 хувиар дэмжигдлээ. Саналыг баталгаажууллаа.

 Ингээд чуулганы нэгдсэн хуралдаанд танилцуулах гишүүн та хонх дуугарахаас өмнө түрүүлээд дарчихсан юм байна. Яах юм, дэмжигдчихсэн, санал хураалт дахиж явуулах. За Энх-Амгалан гишүүнээр дүгнэлтийг Их Хурлын хуралдаанд танилцуулъя.

 За Одонтуяа гишүүн түрүүн нэг санал яасан. Энх-Амгалан гишүүнийг томиллоо.

 Дараагийнхаа асуудалд оръё.

 **Ж.Батсуурь:** -Гацууртын ордын төрийн эзэмшлийн хувь тогтоох тухай Улсын Их Хурлын тогтоолын төсөл байгаа.

 За ингээд Гацууртын ордын төрийн эзэмшлийн хувь тогтоох тухай Улсын Их Хурлын тогтоолын төслийн талаарх төсөл санаачлагчийн илтгэлийг Монгол Улсын Засгийн газрын гишүүн, сайд Баярцогт танилцуулна.

 **С.Баярцогт:** -Байнгын хорооны дарга, эрхэм гишүүд ээ,

 Монгол Улсын Ашигт малтмалын тухай хуулийн 5 дугаар зүйлийн 5.5-д улсын төсвийн оролцоогүйгээр хайгуул хийж, нөөцийг нь тогтоосон стратегийн ач холбогдол бүхий ашигт малтмалын ордын эзэмшигчдийн тухайн ордод оруулсан хөрөнгийн 34 хүртэлх хувьтай тэнцэх хувьцааг төр эзэмшиж болох бөгөөд уг хэмжээг төрөөс оруулах хөрөнгө оруулалтын хэмжээг харгалзан орд ашиглах гэрээгээр тодорхойлноо гэж заасны дагуу стратегийн ордод орсон Гацууртын ордын ашиглах тусгай зөвшөөрөл эзэмшигч компанийн төрийн эзэмшлийн хувь хэмжээг тогтоох тогтоолын төслийг боловсруулан Та бүхэнд танилцуулж байна аа.

 Тогтоолын төсөл хоёр заалттай. Нэгдүгээрт нь, Гацууртын ордын ашиглах тусгай зөвшөөрөл эзэмших компанийн төрийн эзэмшлийн хувь хэмжээг 20 хувиар тогтоосугай.

 Хоёрдугаарт нь бол нэгдүгээр зүйлд заасан төрийн эзэмшлийн хувь хэмжээг тохиролцох хэлэлцээний явцад уг хувь хэмжээг стратегийн ордын ашигт малтмалын нөөц ашигласны тусгай төлбөрөөр орлуулах хувилбарыг санал болгож тохиролцсон нөхцөлд хэрэгжүүлэхийг Засгийн газарт үүрэг болгосон ийм тогтоолын төслийг танилцуулж байна аа.

 Хэлэлцэн шийдвэрлэж өгөхийг Та бүхнээс хүсье.

 Анхаарал тавьсан явдалд баярлалаа.

 **Ж.Батсуурь:** -Илтгэгчид баярлалаа. Уг асуудалтай холбогдуулж уг төслийг танилцуулж байгаа ажлын хэсгийг танилцуулъя. Баярцогт Монгол Улсын сайд, Г.Тэмүүлэн Уул уурхайн яамны дэд сайд, Б.Батхүү Уул уурхайн яамны Бодлогын хэрэгжилтийг зохицуулах газрын дарга, Д.Жавхланболд Уул уурхайн яамны Хяналт шинжилгээ, дотоод аудитын газрын дарга, Б.Дашбал Уул уурхайн яамны Бодлогын хэрэгжилтийг зохицуулах газрын мэргэжилтэн, Б.Мөнхтогтох Уул уурхайн яамны Төрийн захиргаа, удирдлагын газрын ахлах мэргэжилтэн гэсэн ийм бүрэлдэхүүнтэй ажлын хэсэг байна.

 Ингээд асуулт асуух гишүүд нэрээ өгье. Энх-Амгалан гишүүнээр асуулт асуух гишүүдийг тасаллаа. Зоригт гишүүн асуултаа асууя.

 **Д.Зоригт:** -Баярлалаа. Энэ 20 хувийн хувьцаа эзэмшээд, за ингээд энэндээ таарсан зээл, хүүгээ аваад тэгээд энэ хөрөнгө оруулалт чинь өөрөө 300 гаруй сая долларын хөрөнгө оруулалт одоо тав, зургаан жил ажиллаад ч юм уу энэ өртгөө нөхсөний дараанаас л бид нар энэ 20 хувьтай дивидент авах байх л даа. Тэгэхээр энийг ер нь техник, эдийн засгийн өнөөгийн батлагдсан үндэслэлээр хэчнээн хэмжээний дивидент энэ ашиглалтын хугацаанд 20 хувийг эзэмшиж байгаа төр авах вэ нэг талаас гэж ийм тооцоо байна уу.

 Нөгөө талаас хэрвээ бид нар энэ тогтоолын төслийн 2 дугаар заалтаар энэ ашигт малтмалын нөөц ашигласны тусгай төлбөрөөр орлуулах юм бол за тэрийг нь та нар хэдээр тооцсон юм, 3 хувь, 4 хувь, 5 хувь, янз бүрийн хувилбар бол байж болох байх. Хуулийн төсөлд бол 5 хүртэл хувиар гээд явж байна. За энүүгээр авбал хэдий хэмжээний нөөц ашигласны төлбөрийг төр авах юм бэ. Энэ хоёрын аль нь их вэ, алийг нь эхэлж авах вэ. Мэдээж нөөц ашигласан төлбөрөө борлуулалтаас эхлээд аваад явчихна.

 Нөгөө дивидент бол одоо хөрөнгө оруулалтаа нөхөөд л, зээлээ төлсний дараа авч эхлэх байх тийм ээ. Тэгээд энэ хоёрын нэг мөнгөн дүнгийн харьцааг нэг хэлээд өгөхгүй юу.

 **Ж.Батсуурь:** -Асуултад хариулъя. Тэмүүлэн дэд сайд хариулъя.

 **Г.Тэмүүлэн:** -Зоригт гишүүний асуултад хариулъя. Тэгээд бас одоогийн хүчин төгөлдөр мөрдөгдөж байгаа бол ашиг сонирхлын хуулийнхаа дагуу бол Гацууртын орд эдийн засгийн эргэлтэнд орсноор бол улсын төсөвт төлбөр татвар хураамжаар орлуулах, орох тэгээд ордыг ашиглах компанид бол төр хувь эзэмшсэнээр ногдол ашгийн хувиар бол орлого хуваарилагдах ерөнхий зохицуулалттай байгаа.

 Тэгээд өнгөрсөн одоо жилийн хугацаанд бол манай яамны зүгээс ажлын хэсэг гаргаад, Сентерра Гоулд Монголия компанийн удирдлагуудтай бол яриа хэлэлцээр хийсэн байгаа. Тэгээд үндсэн одоо бас энэ яриа хэлэлцээ маань бол Эрдэс баялгийн мэргэжлийн зөвлөлөөр батлуулсан техник, эдийн засгийн үндэслэл дээр бол суурилагдаж явагдсан. Нийт төсөл маань бол нэг 10-11 жилийн хугацаатай явагдана, борлуулалтын орлого нь бол нэг 3 их наяд төгрөгийн борлуулалт хийнэ.

 Дээрээс нь таны бас асуусан асуулттай холбогдуулаад нийт үр өгөөж бол монголын тал хэчнээн хэмжээний үр өгөөж хүртэх гээд байгаа юм бэ энэ төсөл хэрэгжсэнээр гэдэг асуудал дээр бол энэ төслийн техник, эдийн засгийн үндэслэлийн дагуу бол татвар хураамж хэлбэрээр бол 659.8 тэрбум төгрөг бол төрд ирэхээр байгаа, төсөвт хуримтлагдахаар байгаа.

 Дээрээс нь бол одоо төр хувь эзэмшсэнээрээ ногдол ашиг нь бол 20 хувь эзэмшсэн, 34 хувь эзэмшсэнээрээ ялгараад энэ бол арай өөр хэмжээтэй байгаа. Тэгэхдээ бол харьцангуй бас нэг их том ялгаагүй. 20 хувь эзэмшсэн тохиолдолд бол төр хуваарилах ногдол ашгийн хэмжээ бол 54.7 тэрбум төгрөг байгаа. Хэрвээ 34 хувь эзэмшсэн тохиолдолд бол 60.6 тэрбум байгаа.

 Тэгэхээр нийт дүнгээрээ бол ерөнхийдөө төрд ногдох нийт мөнгөн урсгалын дүн маань бол ойролцоогоор нэг 20 хувь эзэмшсэн, 34 хувь эзэмшсэн бол ойролцоогоор 734.1-ээс 736.5 байгаа. Нийтдээ ерөнхийдөө бол нийт дүнгээрээ 2 тэрбумын л зөрүүтэй байгаад байгаа. Гол энэ асуудал маань юун дээр гарч ирж байна вэ гэхээр бол энэ нэг талаасаа бас яг манай одоо энэ яриа хэлэлцээрээр бол татвар хураамжийг хөнгөлөлт чөлөөлөлт үзүүлэх асуудал бол байхгүй ээ.

 Монгол Улсын хуулийн дагуу бол бүх татварыг төлж байгаа. Тэгээд төсвөөс бол гол одоо бас манай ажлын хэсгийн зүгээс хийсэн яриа хэлэлцээнд баримталсан үндсэн зарчим маань бол төсвөөс хөрөнгө оруулалтанд одоо мөнгө гарахгүй ээ гэдэг зарчмыг бол баримталсан байгаа Засгийн газраас. Аль ч хувилбараар, 20 байна уу, 34 байна уу гэдэг хувилбараар.

 Тэгээд эргээгээд энэ 20 болон 34 хувилбарын маань гол ялгаа маань юун дээр гарч ирж байна вэ гэхээр энэ төслийн одоо эхний 5 жилийн хугацаанд хийгдэх шаардлагатай байгаа 330 сая орчим сая долларын хөрөнгө оруулалт бол шаардлагатай байгаа. Энэ хөрөнгө оруулалтын санхүүжилтийг нь ямар хэлбэрээр хийх вэ. Хувьцааны, өмчийн хэлбэрээр хийх үү, эсвэл эргээгээд энийг бол компанид зээлийн хэлбэрээр хийх үү гэдгээс хамаараад бол энэ одоо санхүүжилт нь хүүтэй, хүүгүй эсэхээс хамаарч компанид ирэх санхүүгийн дарамт нь бол их бага болж таарч байгаа.

 Нөгөө талаас санал болгосноор ерөнхийдөө 20 хувь байхад бол бид нар энэ хөрөнгө оруулалтын санхүүжилтийг бол компанид аль болох хүүгүй байлгах үүднээсээ өмчийн хэлбэрээр хийе. Хэрэв 34 хувь эзэмшсэн тохиолдолд бол бид нар энэ хөрөнгө оруулалтыг бол компани дээр нь зээлийн хэлбэрээр олгоноо. Ингэхдээ бол хүүтэй байна аа гэдэг асуудлыг ярьж байгаа.

 Тэгэхээр бол компанид учрах зээлийн энэ зардлаас хамаарч компанид ирэх санхүүгийн дарамтаас хамаарч бол бас хуваарилах ногдол ашгийн хэмжээнд тодорхой нөлөөллийг бол үзүүлж байгаа. Энэ үүднээсээ бол одоо 20 хувь эзэмшсэн, 34 хувь эзэмшсэний хоорондын бол ногдол ашгийн ялгаа бол бас нэг тийм их том зөрүүтэй биш, еще хугацааны хувьд бол 20 хувь эзэмших нь бол нэг жилийн хувьд үргэлж ногдол ашиг ..байгаа.

 **Ж.Батсуурь:** -Зоригт гишүүн тодруулаадахъя.

 **Д.Зоригт:** -Би энэ 20, 34-ийн хоорондох ногдол ашгийн зөрүүг би яриагүй байна л даа. За 20 хувиар гээд та нар тогтоолын төсөл өргөн барьсан юм чинь үүнд нэг бид нар нэг 10 жилийн хугацаанд нэг 20 гаруйхан сая долларын л ногдол ашиг төр авах юм байна хөрөнгө оруулаад. 54 тэрбум гэдэг чинь одоо 1950-д хуваахаар нэг 20 гаруй сая долларыг 10 жил ажиллах энэ уурхайгаас авах юм байна л даа.

 Хэрвээ нөгөө талд нь энэ нөгөө нөөц ашигласны тусгай төлбөр авчихвал хэдэн доллар авах юм бэ гэж асуугаад байхгүй юу. Энийг та нар тооцсон уу. За 5 хувиар, 3 хувиар, одоо тэрийг бол Засгийн газар энэ хууль батлагдвал тогтооно. Тэгэхээр янз бүрийн хувилбараар бодоход. Тэгээд цаг хугацааны хувьд их зөрүү байгаа шүү дээ. Ямар зөрүү гарах юм. Хөрөнгө оруулалт. Хэрвээ энэ 20 гаруй сая долларыг бид нар хувьцаа эзэмшинээ гэвэл энэ чинь одоо хөрөнгө оруулалтаа нөхсөний дараа гэхээр одоо хэзээнээс вэ. Тав, зургаа дахь жилээс юм уу, хэдэн жилээс авч эхлэх юм. Нөгөөдөхийг нь бол хэзээнээс авч эхлэх юм гэж асуугаад байхгүй юу.

 **Ж.Батсуурь:** -За Тэмүүлэн сайд хариулъя.

 **Г.Тэмүүлэн:** -Зоригт гишүүний асуултад хариулъя. Тэгээд бас яг одоо өнөөгийн Ашигт малтмалын тухай хуулиараа бол ерөнхийдөө ашигт малтмалын нөөц ашигласны төлбөр маань 5 хувиар байдаг. 47.3.2-оор гээд. Алтан дээр бол энэ маань бас ялгавартай болчихож байгаа. 2019 оны 1 сар хүртэл бол 2.5 хувь гээд. Тэгээд мөн дээрээс нь бол одоо зах зээлийн үнийн өсөлтөөс хамаараад одоо ашигт малтмалын нэмэлт төлбөр гэдэг асуудал бол 47.5 дээр байдаг. Энэ маань ойролцоогоор бол 1-5 хувийн интервальтай, одоогийн үнээр тооцоход бол 3 хувь байхаар байгаа.

 Бид нарын хувьд бол одоо энэ оруулж ирж байгаа Ашигт малтмалын хуульд нэмэлт оруулах энэ төслөөр бол бас стратегийн ордын одоо ашигт малтмалын нөөц ашигласны тусгай төлбөр гэдэг асуудлыг бол оруулж ирж байгаа. Энэ дээр бол бас тодорхой тооцоог хийж үзсэн. Жишээ болгож зөвхөн одоо Гацууртын орд дээр бид нар бас тодорхой тооцооллыг хийж үзсэн. Гэхдээ бол ...(минут дуусав)

 **Ж.Батсуурь:** -Минутыг нь нэмье.

 **Г.Тэмүүлэн:** -Энэ дээр бол бас яг стратегийн ордын нөөцийн төлбөрийг одоо бид нар хэдэн хувиар тогтоох вэ гэдэг асуудлыг үзэхдээ бол бас яг нийт энэ төслийн хугацаанд хүртэх байсан үр өгөөжийг өнөөгийн үнэ цэнэд шилжүүлээд, эргээгээд энэ дүнгээ бол бас бид нар зөвхөн одоо нөөцийн төлбөрийг нэмэгдүүлснээрээ үр өгөөжөө хадгалж байна гэж бас ойлгож болохгүй. Эргээгээд хэдий одоо нөөцийн төлбөр нэмэгдсэнээр бол доошоогоо бол бас орлогын албан татвар гэдэг юм уу, бусад манай бас авах байсан татварын хэмжээнд бол бас сөргөөр нөлөөлж байгаа.

 Тэгэхээр энэ бол нийт дүнгээ бид нар барих ёстой байх. Монгол Улсад одоо ногдох орлого маань хэд байсан бэ. Ашигт малтмалын нөөц ашигласны төлбөрөөр аж ахуйн нэгжийн орлогын албан татвараар гэдэг юм уу бусад татвараар, дээрээс нь ногдол ашгаар хэд байсан бэ. Энийгээ өнөөгийн үнэ цэнэ руу шилжүүлээд, эргээгээд энийгээ бол порпорцлоод ийм барих шаардлага байгаад байгаа юм.

 Одоогийн байдлаар бид нар тооцож үзсэнээр бол одоо Гацууртын орд дээр нэг amount маань бол 2.5 хувиар тооцогдож байгаа 2019 он хүртэл. Тэгэхээр бол яг...ингээд нийт 10 жилийн хугацаанд бол бид нар тогтвортой ингээд нөөцийн төлбөр аваад явнаа гэж үзэх юм бол яалт ч үгүй энэ бол нөөц хэлбэрийг нэмэгдүүлээд явах шаардлагатай байгаа. Ойролцоогоор бол нийт одоо энэ төсөлд ногдох нөөцийн төлбөрийн маань хэмжээ бол нэг 9 хувьтай байх болов уу гэсэн урьдчилсан тооцоо бол гараад байгаа. Тэгэхдээ энэ бол одоогийн үйлчилж байгаа нөөцийн төлбөр нэмэх нь саяын стратегийн ордын нөөцийн төлбөр.

 Хэрэв үүнээс хамаараад өсөн нэмэгдэх нэмэлт роялтиг тооцох тохиолдолд бол бас энийг давхар харгалзаж үзэх ёстой байгаад байгаа юм. Ер нь бол бид нар бас энийг орд болгон бол өөр өөрийн онцлогтой байгаад байгаа. Тухайн ордын техник, эдийн засгийн үндэслэл, ашигт ажиллагаа, хөрөнгө оруулалт, ордын нөөцийн болон борлуулалтын орлогын хэмжээ зэргээс харгалзаад бол энэ хэмжээг өөр өөрөөр ялгавартай тогтоох шаардлагатай байгаа.

 **Ж.Батсуурь:** -Уянга гишүүн асуултаа асууя.

 **Г.Уянга:** -Энэ Сентерра Гоулдтай яриа хэлэлцээр нэг жил үргэлжилсэн юм байна. Өөрөөр хэлбэл Улсын Их Хурал энэ ордыг стратегийн ордод оруулахаас өмнө төрийн эзэмшлийн хувь хэмжээний талаар хэлэлцээр явж эхэлсэн юм байна л даа. Ямар үндэслэлээр, ямар хууль зүйн, эрх зүйн ямар үндэслэлээр та нар төрийн эзэмшлийн хувь хэмжээ тогтоох хэлэлцээр явж эхэлсэн юм бэ.

 Энэ чинь стратегийн ордод ороогүй, саяхан л оруулсан шүү дээ бид нар, сар ч болоогүй байна. Тэгэхэд жилийн өмнөөс хэлэлцээр явж эхэлсэн юм байна л даа. Энэ ямар үндэслэл байнаа. Бид нар төр бол зардалд нь хяналт тавьж чадахгүй гэж л яриад байх юм. Одоо Баярцогт сайд хариулах юм уу, хэн нь хариулах юм. Энэ зардалд нь хяналт тавьдаг ийм схемтэй байж болохгүй юу. Жишээлбэл энэ маш үнэмшилгүй юм ярьж байгаа байхгүй юу. 10 жил олборлоно, жилдээ 5 тонн, ингээд 50 тонн алтаа олборлоно. Нийт борлуулалтын орлого 1.7 тэрбум доллар, үйл ажиллагааны зардал 1.5 тэрбум. Ингээд 10 жил 200 сая долларын ашгийн төлөө ажиллах юм байна. Энийгээ дивидент хуваах юм байна аа гэж одоо Батхүү даргын хэлсэн үгийг би хэлж байна л даа.

 Тэгээд ийм юмны төлөө компани явдаг юм уу. Тэр 1.5 тэрбум доллар чинь аль зэрэг бодитой юм. Энэ үйл ажиллагааны зардалд нь хяналт тавиад, шударгаар ногдол ашиг хуваарилдаг ийм схемтэй болж болохгүй юу. Энэ зардалд нь хяналт тавьдаг шударга хүн энэ төрөөс олдохгүй юм уу. Тийм монгол хүн олдохгүй юм уу.

 Яагаад бид нар энэ схемийн талаар ерөөсөө ярьдаггүй юм бэ. 120 сая долларыг хэрвээ хувьцаа хэлбэрээр яах юм бол яах вэ үнэгүй. Зээл болох юм бол 6 хувь дээр нэмэх нь либер гээд ингээд өөрөөр хэлбэл тулгалтаа монголын төрд хийж байгаа юм л даа энэ компани. Бороо Гоулд 40 тонн алтны нөөцтэй гээд 60 тонныг аваад явсан. Энэ дээр ч гэсэн нөөц нэмэгдэх магадлалтай. Ингээд цаашаа олон жил яг ийм байдлаар, ийм схемээр яваад байх юм уу.

 За энэ Гацууртын ордыг дагаад нэг том асуудал үүснэ. Энэ Ноён уулын ажил байгаа. Ноён уулын, Ноён ууланд хадгалагдаж байгаа хүннүгийн үеийн булш бунхан, хэрэгсүүрүүдийн асуудал. Энийг энэ чинь энэ зардалд орсон юм уу олборлох зардалд. Хэрвээ тэр үнэ цэнэтэй одоо та нар цэвдгийн судалгаа хийлгэсэн үү, ердөө тав, зургаахан км-ийн цаана байгаа энэ булш бунхнуудад одоо тэр газар дор тэсэлгээ хийж олборлож байгаа энэ техник чинь тэр газрын судал, газрын тэр доорх та бидний мэддэггүй, хүний гараар бүтээгүй дэд бүтцэд нөлөөлөөд, энэ хүннүгийн үеийн тэр булш олдворуудад нөлөөлнөө, нөлөөлөхгүй гэсэн тийм баталгаа та нарт байна уу.

 За энэ асуудлыг хэлэлцэхэд бол Ноён уулын хэрвээ үнэхээр одоо энд зориулсан төсөв гаргах юм шиг, зардал гаргах юм шиг, энэ булш бунхныг гаргаж ирээд одоо музей үзмэр байгуулчих ч юм шиг юм яриад байсан. Үнэхээр ийм одоо хөрөнгө мөнгө төсвийн зардалд суусан юм уу.

 Стратегийн, эхний энэ алтыг нь одоо своп хэлцлээр Монголбанкинд авах хэлэлцээр явж байгаа гэсэн. Энэ явагдаж байгаа. Энэ своп хэлэлцээр чинь ямар шатандаа явж байгаа юм бэ гэдэг ийм асуултуудад хариулт өгөөч.

 **Ж.Батсуурь:** -За Батхүү газрын дарга хариулъя. Тэр урд талын микрофон дээр. Хамгийн урд талынхыг нээе.

 **Б.Батхүү:** -Уянга гишүүний асуултад хариулъя. Яагаад энэ хэлэлцээрийг жил гаруйн өмнөөс буюу энэ ордыг стратегийн ордод шилжүүлэхээс өмнө хийгдэж байсан юм бэ гэдэг асуулт тавигдаж байна.

 Тэгэхээр та бүхэн мэдэж байгаа байх. Улсын Их Хуралд Уул уурхайн яам боловсруулаад, Засгийн газраас 7 ордыг стратегийн ордод хамруулахаар өргөн барьж байсан. Энэ үед бас энэ 7 ордын асуудлыг төрөөс эрдэс баялгийн талаар баримтлах бодлого батлагдсаны дараа хэлэлцэнээ гэж нэлээн удаан хугацаанд хүлээгдэж байсан. Тэгээд энэ үед бол бид энэ 7 ордтой долуулантай нь бол хэлэлцээр хийж байсан юмаа.

 Тэгэхээр зөвхөн Гацууртыг сонгоод хэлэлцээр хийсэн асуудал бишээ. Яагаад гэвэл стратегийн ордод орох болзол хангах боломжтой энэ ордуудтай бол бид нар энэ хэлэлцээрийг хийж байсан юм. Тэгэхээр энэ хэлэлцээрийн явцыгаа хэлж байгаа юм шүү. Тэгээд энэ хэлэлцээр дундаа бол энэ асуудлууд яригдаж байсан.

 Дараагийн асуудал ер нь энэ ордыг зүгээр компанийн үгээр хэлсэн үгээр явсан бишээ. Энэ бол өөрөө 2014 онд эрдэс баялгийн мэргэжлийн зөвлөлөөр техник, эдийн засгийн үндэслэл нь батлагдсан, техник, эдийн засгийн үндэслэл батлагдахдаа шинжээчдийн баг гарч, бүх асуудлуудыг нь шалгаж үздэг, энэ шинжээчдийн багийг манай яамны Хяналт шинжилгээ үнэлгээ, дотоод аудитын газрын дарга Жавхланболд дээр ахалсан 9 хүний бүрэлдэхүүнтэй энэ шинжээчийн баг ажилласан юмаа. Тэгэхээр энэ шинжээчийн баг бүх чиглэлээр нь бас судалж үзэж байж, тэгээд Эрдэс баялгийн мэргэжлийн зөвлөлийн томоохон бүрэлдэхүүнтэй, энд бол зөвхөн төрийн албан хаагч биш бас мэргэжлийн эрдэмтэн мэргэд орсон ийм мэргэжлийн зөвлөл байдаг.

 Энэ мэргэжлийн зөвлөлөөр хэлэлцэж баталсан энэ материал дээр үндэслэж хийгдсэн гэдгийг хэлмээр байна. Тэгэхээр энд хийгдэх үед мөн тавигддаг шаардлагууд дотор бол энэ археологи, палеонтологийн талаар судалгаа хийлгэсэн байх. Бусад одоо судалгаанууд хийгдсэн байх ийм үндэслэлүүд тавигддаг.

 Байгаль орчинд нөлөөлөх байдлын үнэлгээг мөн Байгаль орчны яамаар холбогдох мэргэжлийн байгууллагаар хийлгэсэн байдаг. Одоо энийгээ 2014 оны ТЭЗҮ батлагдсаны дараа ахин нэмэлт тодотгол хийлгэхээр компани ажиллаж байгаа. Өмнөх хийгдсэн үнэлгээ нь бол байж байгаа. Тэр яг энэ орд ашиглах дор бол бунхан булш байна, байхгүй гэдгийг бол юугаар баталж болох вэ гэхээр энэ ордыг нээсний дараа бол маш их олон өрөмдлөг хийж, энэ ордын нөөцийг тодорхойлдог.

 Тэгээд энэ өрөмдлөг хийх үед бол хэрвээ одоо дээжнээс бол булш бунхан байх юм бол илрэх ёстой. Яагаад гэвэл энэ ордоос 5.8 км-ийн зайд байж байгаа хүннүгийн тэр одоо томоохон цогцолборын хувьд бол анхны нээлтүүд нь бол маш том цогцолборууд байгаа. Тэгэхээр энэ орчинд бол өмнө нь бас шороон ордыг нь бол хайгуул хийсэн учраас өнгөн хөрсөндөө бол ямарваа нэгэн олдвор байхгүй. Доошоо гүндээ бол олдвор байхгүй гэдгийг бол энэ хайгуулын судалгааны өрөмдлөгийн явцаар бол харагданаа гэж бид тооцоолж байгаа.

 Яг нарийн тодорхой энэ тайлан доторх, тооцоолол доторх асуудлыг бол шинжээчийн багийг ахалсан Жавхланболд бас нэмж хариулж болох юмаа.

 **Ж.Батсуурь:** -Жавхланболд асуултад хариулъя.

 **Д.Жавхланболд:** -Уянга гишүүний асуултад хариулъя. Энэ Гацууртын ордын техник, эдийн засгийн үндэслэлийг хүлээж авахад эрдэс баялгийн мэргэжлийн зөвлөлөөс шинжээчийн баг ажилласан байгаа. 9 хүний бүрэлдэхүүнтэй. Энэ багийн хүрээнд ажиллахад тухайн бүс нутаг буюу одоо яг Гацууртын орд байж байгаа Гацууртын аманд цэвдэг болоод түүхэн тийм үү олдвор булш бунхан байхгүй гэдэг нь бол хайгуулын ажлын явцад бол тогтоогдсон байдаг.

 Мөн энэ талаар археологийн хүрээлэн мөн Монгол Улсын Их Сургуулийн Түүх археологийн тэнхимээс мөн судалгааг хийсэн. Тэгээд энэ дээр бол энэ хоёр судалгааны хэсгүүд гарч ажиллахад энэ яг Гацууртын ордын хэсэгт бол булш бунхан бол байхгүй байна аа. Гацууртын амнаас гадна Ноён уулын өөр амуудад бол тодорхой хэмжээний түүхэн дурсгалууд байна аа гэдгийг тогтоосон байгаа. Тэгэхээр энэ дээр бол цэвдэг байхгүй, булш бунхан байхгүй гэдгийг баттай хэлж чадаж байна.

 **Ж.Батсуурь:** -Энх-Амгалан гишүүн асуултаа асууя. Уянгаа гишүүн тодруулчихъя.

 **Г.Уянга:** -Өмнө нь бол шороон ордыг ухсан. Тэгээд одоо тэнд бол би итгэхгүй байна л даа. Одоо юунд явж байгаа тэр нэг 200, 300-хан метрийн зайд энэ бол нэг булш байна гэж жишээлбэл уулын аман дээр Эрдэнэбаатар гуай зааж л байна лээ.

 Тэгэхээр би бол яг үнэнийг хэлэхэд шууд булш бунхан олдохгүй ч гэсэн одоо тэр гүнд алт олборлож байгаа тэсэлдэг тэр механизм чинь бид нарын хүний гараар бүтээгдээгүй тэр байгалийн дэд бүтцэд нөлөөлөөд, энэ нь цаашаа нөлөөлөхгүй ээ гэдэг тэр судалгааг Шинжлэх ухаан академийн тэр Газар зүй, геологи газар зүйн хүрээлэнгийн цэвдэг судалдаг хүмүүсээр хийлгэх ёстой байх аа. Та нар хийлгээгүй байна лээ. Би бичиг авсан. Энийг хийлгэх ёстой гэж ингэж бодож байна.

 Дээрээс нь би тэр Эрдэс баялгийн мэргэжлийн зөвлөлөөр батлагдахдаа шинжээчдийн том баг ажилласан гэж бодож байна. Энэ бол зөвхөн геологи, одоо энэ геологийн хүрээнд биш эдийн засгийн хүрээнд шинжилгээ хийсэн болов уу гэж бодож байна. Өчигдөр Батхүү дарга.

 **Ж.Батсуурь:** -Гүйцээчихье асуултаа Уянгаа гишүүн.

 **Г.Уянга:** -1.5 тэрбум доллар бол 10 жилийн хугацааны үйл ажиллагааны зардал, 1.7 тэрбум борлуулалтын орлого оо. Ингээд үйл ажиллагааны зардал нэмэгдэх бол монголын төр бүр ашиггүй болох, бүр одоо ногдол ашиг авахгүй өрөнд орох хэмжээнд очих гээд байна аа.

 200-хан сая доллар аа гэж ингэж та хэлж байсан. Тэгэхээр бид нар одоо түрүүлээд одоо энэ шинэ Ашигт малтмалын хуулиа батлаад, яг энэ байдлаар түрүүлээд ашгаа аваад, роялти аваад ингээд явчихаар цаад компанид чинь юм үлдэж байгаа юм уу. Та нар эдийн засгийн тийм шинжилгээ хийсэн юм бол. Иймхэн ашгийн төлөө энэ компани жишээлбэл орж ирэх үндэслэл байх уу. Тэгэхээр энэ компанийн ТЭЗҮ, дүн шинжилгээ хийсэн энэ шинжилгээ чинь хир зэрэг бодитой юм бэ гэж би асуугаад байгаа байхгүй юу Жавхланболд даргаа.

 **Ж.Батсуурь:** -Асуултад хариулъя. Хамгийн хойд талын микрофон хэн хариулах юм. За Жавхланболд.

 **Д.Жавхланболд:** -За энэ эдийн засгийн тооцоо талаас нь бол судалсан. Техник, эдийн засгийн үндэслэлийг бол Шинжлэх ухаан техникийн их сургуулийн Ашигт малтмалын судалгааны төв бол хийсэн байгаа. Энэ дээр 9 бие даасан шинжээч ажилласан. Энэ дотор бол Сангийн яам, Барилга, хот байгуулалтын яам, Монгол Улсын Их Сургууль, Шинжлэх ухаан, технологийн их сургууль гэсэн бүрэлдэхүүнтэй Уул уурхайн яам гэсэн ийм бүрэлдэхүүнтэй шинжээчийн хэсэг ажилласан.

 Тэгээд энэ дээр ашгийг бол 0.2 тэрбум буюу 200 сая долларын хэмжээнд л байна аа гэдгийг бол баттай шинжээчид гаргаж, судалгааг бол, тооцоог бол зөв байна аа гэж үзсэн байгаа. Тэгээд үүний дагуу бол Эрдэс баялгийн мэргэжлийн зөвлөл өргөтгөсөн бүрэлдэхүүнээрээ энийг бол хэлэлцэж хүлээж авсан.

 Тэсэлгээ нөлөөлөхгүй гэсэн гэдэг тал дээр одоо тухайн ордоос буюу ордын одоо карьераас, карьер байх хэсгээс булш бунхан байгаа хэсэг маань өөрөө 5.8 км байгаа юм. Тэгэхээр энэ зайнд бол, ийм хол зайнд бол тэсэлгээний одоо хүч бол очихгүй. Тэсэлгээ бол ерөөсөө яг тэрүүхэн тэр карьерын хэмжээнд л хийгдэнэ. Энэнээс бол гадагш цацсан тийм их хүчтэй тэсэлгээ бол хийгдэхгүй ээ. Хэрвээ тэгж хүчтэй тэсэлгээ хийвэл энэ орд маань өөрөө хамаг хүдэр нь өөрөө агаарт цацагдчих учраас тэсэлгээг бол яг л карьерын хэмжээнд л хийнэ.

 **Ж.Батсуурь:** -Энх-Амгалан гишүүн асуултаа асууя.

 **Л.Энх-Амгалан:** -3 зүйл тодруулчихъя. Нэгдүгээрт нь, хэрэв энэ Ашигт малтмалын тухай хуульд нэмэлт, өөрчлөлт оруулбал одоо энэ Гацууртын орд дээр 20 хувь заавал ч үгүй эзэмшихгүйгээр яг одоо энэ ашигт малтмалын нөөц ашигласны төлбөрөөр орлуулахад энэ эзэмших 20 хувиа орлуулахад ер нь ямар хэмжээний ашигт малтмалын төлбөр авъя гэж тооцоолж байгаа юм бэ. Нэгдүгээрт ийм хийсэн тооцоо байна уу гэдгийг нэгдүгээрт асууж байгаа юм.

 Хоёрдугаарт нь, ер нь яг энэ ордыг эзэмшихгүйгээр, ашигт малтмалын нөөц ашигласны төлбөрөө авдаг практик одоо уул уурхайн эдийн засагтай улсуудад ер нь хир одоо тийм түгээмэл байдаг юм бэ. Ямар улсуудад одоо ямар жишиг байна. Яг одоо энэ орд ашигласны төлбөрийн одоо хувь хэмжээнүүд нь ер нь дунджаар ямархуу байдаг юм. Хамгийн одоо best practice гэж ярьдаг хамгийн сайн хэлбэр нь одоо хаана байна вэ гэдгийг хоёрдугаарт тодруулж өгөөч.

 Гуравдугаарт нь, одоо бид нар бол дан ганц энэ одоо зөвхөн энэ Гацууртын ордыг чинь ашиглаад, татвар хэлбэрээр 659 тэрбум төгрөг төвлөрүүлнэ гээд байна шүү дээ улсын төсвийн эх үүсвэрт тийм ээ. Гэтэл уул уурхайн төсөл чинь ганцхан татвараас бус ашигт малтмалын одоо ингээд ашигт малтмал ашигласны төлбөрийг нь өгнө.

 Гуравдугаарт нь, бол энэ татварын бус орлого оруулж байгаа шүү дээ эдийн засагт шууд бус нөлөө үзүүлж байгаа. Энэ олон ажлын байр бий болгож байгаа. Өөрийнхөө компанид, мөн бэлтгэн нийлүүлэгч компанид ажлын байр бий болгож байгаа. Тэгэхээр энэ төсөл чинь өөрөө 1.5 тэрбум долларын хөрөнгө оруулалт шаардаж байгаа төсөл байж байгаа. Тэгэхээр 1.5 тэрбум доллароос хэд нь одоо энэ монголын компаниудын гүйцэтгэх ажил, тэр нийлүүлэх бензин, бараа бүтээгдэхүүн, үйлчилгээ, ер нь энийгээ дагасан хэдэн ажлын байр бий болох юм бэ гэсэн ийм тооцоо судалгаа ер нь байна уу, энийг хэлж өгөөч. Энэ 3 асуултад хариулт өгөөч.

 **Ж.Батсуурь:** -За асуултад хариулъя. Тэмүүлэн сайд эхлээд хариулъя. За эхний асуултыг эндээс Баярцогт сайд хариулъя.

 **С.Баярцогт:** -Ер нь тооцоо судалгаанууд бол хийгдчихсэн байгаа. Тэгэхээр одоо бид нар энд ингээд тодорхой тоо яриад эхлэхээр наана чинь хэлэлцээрт чинь бол нөлөөлнөө. Тэгэхээр бид нар бол range л хэлж байх хэрэгтэй. Одоо хэдээр тогтооно тэрний дотор хэлэлцээр хийнэ гэсэн үг. Агуулга нь бол хэдэн хувийн, хэдэн хувь эзэмшээд, ямар ногдол ашиг авах байсан тэр хэмжээний л одоо орлогыг өнөөгийн үнэ цэнээр илэрхийлсэн хэмжээгээр бид нар яаж ашигт малтмалын нөөц ашигласны төлбөр авах вэ гэдэг ийм л хэлэлцээр болноо.

 Тэгэхгүй одоо энд бид нар ингээд тоонууд хэлчихдэг. Энэ чинь өөрөө хэвлэл, мэдээллээр гараад нөгөө талдаа хэлэлцээр хийхээр бид нар нөгөө нэг одоо ярьдаг bargain хийх тийм ээ, тохиролцох тэр боломжоо бол хязгаарлаж байгаа л ийм болчихно шүү гэдгийг хэлэх гэсэн юм. Баярлалаа.

 **Ж.Батсуурь:** -Хэн хариулах юм. Тэмүүлэн сайд уу. Товчхон.

 **Г.Тэмүүлэн:** -Энх-Амгалан гишүүний асуултад хариулъя. Тэгээд бас яг нийт Монгол Улсын хүртэх нийт үр өгөөж маань юу юм бэ гээд. Тэгээд ерөнхийдөө энэ бол бас бид нар зөвхөн татвар төлбөр хураамж, роялтигийн хэмжээнд бол ярих асуудал бол биш. Энэ бол бас үнэхээр одоо бас энэ төсөл хэрэгжсэнээр бол шууд одоо хөрөнгө оруулалтууд бол эхнийхээ жилээс бол хийгдээд эхэлнэ. Дээрээс нь мөн одоо Монгол Улсын одоо хүртэх шууд бус үр өгөөжүүд бол байгаа. Тухайлаад хэлэхэд бол одоо бас нийт үр өгөөжийн маань ойролцоогоор 32 хувийг бол улсын төсөв төлөх нийт татвар хураамж маань эзэлж байгаа бол эргээгээд яг үүнд үзүүлэх хэмжээгээр бол нэг монгол ажилчдын цалин маань бол ойролцоогоор 7 хувьтай байгаад байгаа юм нийт үр өгөөж дотроо.

 Эргээгээд дотоодод хийх худалдан авалт гээд энэ бол ойролцоогоор нэг бас 49 хувь нь байхаар байгаад байгаа юм. Тэгэхээр бол ерөнхийдөө эндээс аваад үзэхэд бол энэ төслийн үр өгөөжийг бол зөвхөн одоо шууд үр өгөөжөөр нь хэмжих бол бас боломжгүй юмаа. Эргээгээд энийг дагаад бол шууд бус үр өгөөжүүд бол бас их орж ирэх юмаа гэдгийг хэлэх байна.

 Олон улсын практик жишиг одоо ер нь юу байдаг юм бэ гээд. Тэгэхээр энэ дээр бол бас судалж үзсэн. Ашигт малтмалын нөөц ашигласны төлбөрийн хэмжээ бол бусад одоо хөгжиж байгаа болон хөгжингүй орнуудад одоо хэд байдаг вэ гээд. Тэгээд Америкт, Канадад, Австралид, мөн одоо хөгжиж байгаа орнуудаас гээд бидэнд бол бас нэлээн хэдэн орнуудыг судалж үзсэн. Эндээс дундаж жишгийг нь аваад үзэхэд бол ойролцоогоор бол энэ роялтигийн ачаалал дарамтын хувь хэмжээ бол ойролцоогоор дунджаар нэг 2-10-ын хооронд байдаг байгаад байгаа.

 Зарим улсад бол бүр зарим муж, Канадын мужид бол 13 хувьтай ч байдаг тийм муж байгаад байгаа. Америкийн зарим мужид бол бас 10 хувьтай байдаг. Мөн одоо хөгжиж байгаа орнуудаас гээд аваад үзэхэд бол ойролцоогоор нэг 3-аас бас 10 хувьтай, дундаж жишиг нь. Ботсвана, Гана, Мозамбик, Намиби гээд улсуудын жишиг бол.

 Тэгэхээр нийт роялтийн татварын ачаалал маань бол 10 хувьтай байдаг. Гэхдээ энийг бол зөвхөн бид нар энэ стратегийн орд дээр тавих гэж байгаа роялтигийн хэмжээнд авч үзэх ёсгүй. Энэ бол бид нарын үзэж байгаагаар амнат, дээрээс нь өсөн нэмэгдэх, дээрээс нь одоо бид нарын оруулж ирэх нийт татварын роялтийн ачаалал маань бол ийм хэмжээнд байх бол олон улсын жишигт нийцэх нь гэж үзэж болохоор байгаа.

 **Ж.Батсуурь:** -Энх-Амгалан гишүүн тодруулчихъя.

 **Л.Энх-Амгалан:** -За яах вэ ер нь бусад хөгжиж байгаа болон хөгжингүй орнуудын авч байгаа роялтигийн дундаж юуг хэлэх шиг боллоо л доо тийм ээ. Хамгийн максумдаа 10 гээд. Тэгэхээр ер нь яах вэ түгээмэл одоо яг хэлбэр нь төр нь өөрөө эзэмшээд байна уу ордоо, эзэмшээд байна уу. Төр нь өөрөө хөрөнгө оруулалт хийгээд байгаа тэр тохиолдлууд нь их түгээмэл байна уу, эсвэл роялти аваад явж байгаа юунууд нь түгээмэл байна уу. Энийг нэг хийсэн судалгаа байна уу.

 **Ж.Батсуурь:** -За Тэмүүлэн сайд хариулъя.

 **Г.Тэмүүлэн:** -Ерөнхий олон улсын түвшинд бас судлаад үзэхэд бол яах вэ төр одоо манай чигтэй адил байдлаар одоо ингээд төр хувь эзэмшээд явдаг ордууд дээр ингээд бизнесийн харилцаанд ороод явдаг жишиг бол мэдээж байгаа. Гэхдээ энэ бол харьцангуй цөөн. Дийлэнх нь одоо 70-80 хувь нь бол олон улсын нийтлэг жишгээр бол бүгдээрээ бол роялтигийн хэмжээгээр өөрсдийнхөө одоо хүртэх үр өгөөжийг бүрдүүлээд явдаг байгаад байгаа юм.

 Тэр тусмаа нийт борлуулалтынх нь орлогон дээрээс авдаг энэ роялтигийн хэлбэрээр л явж байгаа. Тэгэхээр энэ бол олон улсын нийтлэг жишиг маань бол ийм байна аа гэж хэлэх байна.

 **Ж.Батсуурь:** -Гишүүд асуулт асууж дууслаа. Үг хэлэх гишүүд нэрээ өгье. Уянгаа гишүүнээр үг хэлэх гишүүдийг тасаллаа. Уянга гишүүн үгээ хэлье.

 **Г.Уянга:** -Яахав бид нар нэг стратегийн орд гээд тийм ордуудтай, тодорхой хэмжээгээр Монгол Улсын эдийн засагт, монголын ард иргэдийн амьдралд үр өгөөжөө өгч болохуйц, чадахуйц тийм нөөц нь тогтоогдсон ийм ордуудыг бид нар стратегийн орд гээд хэдэн орд нэрлэсэн. Энэ ордууд маань одоо стратегийнх биш болоод явж байна л даа.

 Монголын ард түмэнд үр өгөөжөө өгөх биш харин ч одоо одоогийн бид нарын шийдэж байгаа хувилбараар бол энэ нь манай эрх баригчдын алдаанаас үүдэлтэй, эдийн засгийн хүндрэлийн өнөө маргаашийн асуудлыг шийдэх, хойд хормойгоор урд хормойгоо нөхөх, улмаар энэ улс төрийн төлбөрт нь одоо ороод л төлөгдөөд явж байна л даа.

 Өмчийн эзэнд энэ өмч, өмчийн эзэнд ашигтайгаар зарцуулагдаж чадахгүй байна аа. Бид нар маш олон орд, маш олон баялгийг бид нар гаргаж байгаа, экспортолж байгаа. Эхлээд уул нь энэнийхээ үр ашгийг нь хүртэж, энэнийхээ мөнгийг эдийн засагтаа эргүүлж оруулж ирэх ийм арга хэмжээ авбал илүү үр дүнтэй юм л даа. Тэгээд харамсалтай нь бид ар араас нь өгөөд л туугаад байна, өгөөд л яваад байна. Энэ бол яг чин үнэнийг хэлэхэд сонгууль дөхчихсөн, эрх барьж байгаа энэ улс төрийн хүчний улс төрийн төлбөрт л энэ бүх ордууд, энэ бүх одоо баялгууд явж байна аа гэж ингэж би харж байна.

 Тэгээд маш харамсалтай байна. Сентерра Гоулд гэдэг компани бол өмнөх Бороо Гоулдын л үргэлжлэл. Монгол Улсын татварт гадаадын хөрөнгө оруулагчдад өгсөн тэр хөнгөлөлтийг ашиглаад эхний 5 жилд уул нь хэдэн жил ч ашиглана гэж байлаа даа, 10, 20 жил ашиглана гэж байсан ордоо ердөө 5 жилд ухаад аваад явчихсан. Ингээд бид нар монголын төр Бороо Гоулдад одоо 2.8 тэрбумыг ч билүү төлөх өртэй үлдэж байсан ийм одоо эмгэнэлтэй, инээдэмтэй түүх бол холдоогүй байна.

 Бид нар яг энийг ар араас нь ингээд л дагуулаад явж байна л даа. Оюутолгойн алдаатай гэрээний жижиглэсэн хувилбар бас энэ одоо Сентерра Гоулдтай хийгээд ингээд явж байгаа юм байна. Уул нь бид нар энэ алдааг давтахгүй байх ёстой. Төр өмчийн эзэн мөн юм бол хяналтаа тавьж чаддаг тэр хүнээ сайн цалинтай оруулаад, зохих ёсны хувьцаагаа эзэмшээд, үйл ажиллагаандаа хяналтаа тавиад явах ийм бололцоо, ийм хувилбар бол бид нарт байгаа.

 Яахав дэлхий нийтийн жишиг ямар байдаг юм гэж асуугаад одоо тэгээд тэр дэлхийн нийтийн жишгээр л явах юм байна л даа. Дэлхийн нийтийн жишгээр явсаар байгаад одоо бид нар хэрээ галуу дуурайж, галуу хэрээг дуурайж хөлөө хөлдөөнө гэдэг шиг яг ийм схем руу манай уул уурхайн баялаг бол бид нарыг хөлдөө чирч байна аа. Энэ бол бид нар баялагтайгаас биш энэ баялгийг хуваарилж чаддаггүй, арчаагүй төртэйгөөс ер нь бол төргүйгээс болж байгаа хэрэг л дээ. Тийм учраас бас дэндүү харамсалтай л байгаа юм.

 Яахав ингээд ар араасаа шийдээд явах юм байна. Хүндрэлээ шийднэ, энэ хүндрэл шийдсэнээрээ нэг жаахан доллар орж ирснээрээ долларын ханш, төгрөгийн ханшийг жаахан тогтворжуулаад, тэгээд эндээс улс төрийн нэр хүндээ олж аваад, яаж ийж байгаад нэг 2016 он хүртэл торгоох гэж л бид нар ар араас нь ийм юмнуудаа явуулж байна. Тэгээд харамсалтай байна аа.

 Би бол үнэндээ миний хүч хүрэхгүй, энд байгаа цөөн хүмүүсийн хүч хүрэхгүй, дэндүү л харамсалтай байгаа юм л даа. Дэлхий нийт яаж шийдэж байгаагаар биш уул нь бид нарт юу хэрэгтэй байгаа вэ гэдэг ийм өнцгөөр харж, өөрийн толгойгоор сэтгэж явбал бас Монголд бололцоо байхгүй биш. Монгол анх удаа одоо орд ашиглаж байгаа хүмүүс биш. Монгол анх удаа мега төсөл хэрэгжүүлж байгаа улс биш. Эрдэнэт бол мега төсөл. Монголчуудын хувьд бол хэзээд мега төсөл. Бид нар Эрдэнэт дээр алдах юм байсан. Гэхдээ Эрдэнэт бол Монголд ямар үр өгөөж өгсөн бэ гэвэл дараа дараагийн төслүүдийг монголчуудад үр ашигтай хийж чадах тэр эрдэмтдийг, тэр боловсон хүчнүүдийг өгсөн.

 Өнөөдөр бид нар энэ хүмүүсээ ашиглаж чадахгүй байгаа. Тэгээд нэг хөрөнгө оруулагч гээд байгаа хүмүүсийнхээ аманд багтаад, ингээд иймэрхүү асуудлуудыг ар араас нь шийдээд явж байгаад харамсалтай байна. Би бол энэ асуудлыг хэлэлцэхийг дэмжихгүй байна. За миний дэмжсэн дэмжээгүй та нар бол энийгээ шийдээд ингээд явах юм байна. Тэгээд л харамслаа илэрхийлье дээ одоо.

 **Ж.Батсуурь:** -За гишүүд санал, үгээ хэлж дууслаа. Ингээд санал хураалт явуулъя.

 Гацууртын ордын төрийн эзэмшлийн хувь тогтоох тухай Улсын Их Хурлын тогтоолын төслийг Улсын Их Хурлын чуулганы нэгдсэн хуралдаанаар хэлэлцүүлэх нь зүйтэй гэсэн томьёоллоор санал хураалт явуулна. Гишүүд санал хураалтанд бэлтгээрэй. Санал хураалт.

 Санал хураалтанд 11 гишүүн оролцож, 10 гишүүн дэмжиж, 90.9 хувиар дэмжигдлээ.

 Ингээд Улсын Их Хурлын чуулганы нэгдсэн хуралдаанд танилцуулах санал, дүгнэлт илтгэх гишүүнийг томилъё. Илтгэх саналтай хүн байна уу. Дэмбэрэл гишүүнийг. Энх-Амгалан түрүүний асуудлыг яачихсан. Манайхан чинь маш олон асуудалтай байгаа учраас бараг хүн болгон илтгэл унших ёстой. Дэмбэрэл гишүүнийг томиллоо.

 Ингээд дараагийнхаа асуудалд оръё.

 **Ж.Батсуурь:** -Дараагийн асуудал. Ажлын хэсэгт баярлалаа. Завсарлах боломжгүй, одоо хоёрхон асуудал байна тийм. Дараа нь энд бас дараагийн Байнгын хорооны хуралдаан орох гээд байгаа.

 Төрийн өмчийг 2015-2016 онд хувьчлах, өөрчлөн байгуулах үндсэн чиглэл батлах тухай Улсын Их Хурлын тогтоолын төсөл. Энэ хэлэлцэх эсэх байгаа.

 За ингээд ажлын хэсгийг оруулъя. Ажлын хэсгийн нэрсийг нааш нь өгье. Ингээд Төрийн өмчийг 2015-2016 онд хувьчлах, өөрчлөн байгуулах үндсэн чиглэл батлах тухай Улсын Их Хурлын тогтоолын төслийн танилцуулгыг Засгийн газрын Хэрэг эрхлэх газрын дарга, Монгол Улсын сайд Баярцогт танилцуулна. Баярцогтыг индэрт урьж байна.

 **С.Баярогт:** -Байнгын хорооны дарга, эрхэм гишүүд ээ,

 Төрийн болон орон нутгийн өмчийн тухай хуулийн 8 дугаар зүйлийн 8.1.5 дахь хэсэгт зааснаар Улсын Их Хурал бүрэн эрхийнхээ дагуу төрийн өмчийг хувьчлах, өөрчлөн байгуулах үндсэн чиглэлийг батлах бөгөөд Засгийн газар төрийн өмчит болон төрийн өмчийн оролцоотой аж ахуйн нэгжүүдийг хувьчлах, өөрчлөн байгуулах үндсэн чиглэлийг боловсруулж, та бүхэнд танилцуулж байна аа.

 Засгийн газар төрийн өмчийн хувьчлал, өөрчлөн байгуулалтын бодлогыг хэрэгжүүлэхдээ дараах үндсэн зарчмыг баримталлаа.

 Нэгдүгээрт, улс орны эдийн засгийн тогтвортой хөгжлийг хангах зорилгоор хувийн хэвшлийн үр өгөөж бүхий хөрөнгө оруулалтыг татах, төр, хувийн хэвшлийн түншлэлийн хүрээнд төрийн оролцоог багасгах, эдийн засгийн бүтцийг бий болгох.

 Хоёр. Хувьчлал, өөрчлөн байгуулалтыг хууль эрх зүйн хүрээнд ил, нээлттэй хэрэгжүүлэх.

 Гурав. Төрийн өмчлөлөөр дамжуулан зохицуулж байгаа төрийн зохицуулалтыг багасгаж, зах зээлийн харилцаанд шилжүүлэх.

 Дөрөв. Хувьчлах этгээд болон түүний хувьцаа эзэмшигчийн ашиг сонирхлыг ажиллагсдын ашиг сонирхолтой нэгтгэн нэг зүгт чиглүүлэх, ажиллагсад нь өөрөө ажиллаж байгаа аж ахуйн нэгжийн үйл ажиллагааны үр дүнгээс хүртэх бололцоог хангах, улмаар аж ахуйн нэгжүүдийн удирдлага нь ажиллагсдын оролцоог бий болгох зорилгоор тухайн аж ахуйн нэгжийн төрийн эзэмшлийн тодорхой хэсгийг ажиллагсад нь хувьцаа эзэмшүүлэх хөтөлбөрийн хүрээнд эзэмшүүлэх гэсэн үндсэн зарчмуудыг баримталж, боловсрууллаа.

 Төрийн өмчийг 2015-2016 онд хувьчлах өөрчлөн байгуулах үндсэн чиглэлийн хүрээнд 20 аж ахуйн нэгжийг оруулсан байгаа. Дээрээс нь нийгмийн салбарт хийх хувьчлал, өөрчлөн байгуулалтын үндсэн зарчмыг бас тодорхойлсон байгаа гэдгийг хэлэх гэсэн юм.

 Энэ хувьчлах, өөрчлөн байгуулах төрийн өмчит хуулийн этгээдийн хувьд бол өргөн баригдсан тогтоолын хавсралтын 4 дүгээр зүйлээс 4.1-4.20 хүртэл аж ахуйн нэгжүүдийг бол заасан байгаа. Нийгмийн салбарт бол өөрчлөн байгуулалтын асуудлуудыг бол энд хийнэ. Тэгээд би бас яг анхааруулж хэлэхэд нийгмийн салбарын хувьд төрийн өмчит эмнэлэг, төрийн өмчит их, дээд сургууль, соёл, урлагийн байгууллагуудын зөвхөн засаглалын орчинг сайжруулах асуудал байгаа. Энэ дээр хувьчлалын асуудал бол ерөөсөө байхгүй гэдгийг Засгийн газар бол бас хариуцлагатайгаар мэдэгдэж байгаа гэдгийг хэлэх гэсэн юм. Баярлалаа.

 **Ж.Батсуурь:** -Танилцуулга хийсэн сайдад баярлалаа. Ингээд энэхүү асуудлыг хэлэлцүүлж байгаа ажлын хэсгийн бүрэлдэхүүнийг танилцуулъя. Баярцогт Монгол Улсын сайд, Засгийн газрын Хэрэг эрхлэх газрын дарга, Нанзаддорж Төрийн өмчийн хорооны дарга, Д.Байлыхүү Азийн хөгжлийн банкны зөвлөх гэсэн ийм бүрэлдэхүүнтэй ажлын хэсэг байна.

 Ингээд уг асуудалтай холбогдуулж асуух асуулттай гишүүд нэрсээ өгье. Дэмбэрэл гишүүнээр тасаллаа. Уянгаа гишүүн асуултаа асууя.

 **Г.Уянга:** -Нийгмийн салбарын хувьчлалтай холбоотой нэг асуулт байна л даа. Энэ 4.2.2-т байна. Хоёр, гурав дахь шатлалын эмнэлэгт шаардлагатай хөрөнгө оруулалтыг оруулж, үйл ажиллагаагий нь шинэчлэн сайжруулж, төслийг хэрэгжүүлэх. Яахав нэг тодорхой мэргэжлийн чадвар бүхий баг хуулийн этгээдэд оруулсан хөрөнгөө нөхөн авах хугацаанд эмнэлгийн удирдах үйл ажиллагаа, концессын гэрээгээр шилжүүлж өгнөө гээд тэгж байгаа юм. Шилжүүлж ажиллуулна.

 Тэгэхээр энэ хөрөнгө оруулалтаа нөхөн авах тухайн хугацаанд төр оролцох эрхгүй байна гэсэн үг үү. Хоёр, гурав дахь шатлалын эмнэлгийг нэг дор бүгдийг нь яг ийм хувьчлалд, ийм байдлаар хувьчлалд хамруулах юм бол, хамруулахад их болгоомжтой хандах ёстой юм шиг надад санагдаад байгаа юм.

 Ялангуяа хүн амын дийлэнх олонх нь орлого багатай иргэд тэгээд төлбөрөө төлж чадахгүй ийм одоо ядуурлын бүлэг бол Монгол Улсад дийлэнх олонх нь байгаа. Энэ тохиолдолд хоёр, гурав дахь шатлалын эмнэлгүүдийг яг ийм байдлаар хувьчлах юм бол энд одоо үйлчлүүлэх жирийн иргэн олдохоо болих ийм зовлон үүсэх юм биш үү. Энд их болгоомжтой, дэс дараатай, туршилтын маягаар ингэж хандах ёстой юм шиг санагдах юм. Энэ ямар системээр, ямар шатлалаар, яаж явах гэж байгаа юм бэ гэдгийг тодруулъя.

 **Ж.Батсуурь:** -Уянгаа гишүүний асуултад хариулъя. Баярцогт сайд.

 **С.Баярцогт:** -За би Уянгаа гишүүний асуултад хариулахынхаа өмнө энэ нийгмийн салбарт бол хувьчлал ерөөсөө хийхгүй ээ. Тэгээд би тэрийг бас дахиад хариуцлагатай хэлж байна аа. Концессын асуудал бол энэ чинь барих, ашиглах, шилжүүлэх гэдэг зарчим л байгаа. Тэгэхээр 4.2.2 бол хоёр, гурав дахь шатлалын эмнэлэгт шаардлагатай, зөндөө олон нөхцөлтэй.

 Нэгдүгээрт, тухайн эмнэлэг дээр шаардлагатай хөрөнгө оруулалтуудыг нь хийх ёстой. Дараа нь эмнэлгийн үйл ажиллагааг сайжруулах ёстой. Ингэхийн тулд зөвхөн хөрөнгө оруулагч байх ёсгүй. Дээрээс нь энэ эмнэлгийг удирдах мэргэжлийн чадвартай баг байх ёстой. Тэгээд энэ эмнэлгийн үйл ажиллагааны зорилт, чиглэлийг нь өөрчлөхгүйгээр удирдаж явах ёстой. Ийм л асуудал байгаа.

 **Ж.Батсуурь:** -Уянгаа гишүүн тодруулъя.

 **Г.Уянга:** -Энд ингэж байна шүү дээ. 4.2.2 дээр оруулсан хөрөнгө нөхөн авах хугацаанд гэж байгаа байхгүй юу. Нөхөн авах хугацаанд. Тэгэхээр энэ тухайн хугацаанд бол төр оролцох эрхгүйгээр тэр менежментийн баг үйл ажиллагаагий нь авч явнаа. Оруулсан хөрөнгөө нөхөхийн тулд тодорхой одоо мэдээж төлбөр ялбартай болох ийм одоо схем энд бол харагдаад байна шүү дээ. Би ойлгож байна.

 Тэгэхээр энэ тухайн хугацаа чинь өөрөө ямар хугацаа байх юм бол оо. Энэ тухайн хугацаанд өөрөө иргэд хоёр, гурав дахь шатлалын эмнэлгээр тэр аяараа нэгэн зэрэг явах юм бол үйлчлүүлж чадахгүй ийм хүндрэл үүсэх юм биш биз дээ гэж би яг энэ үг, өгүүлбэрийг нь харж байгаад танаас асуугаад байгаа юм л даа. Бүрмөсөн гэж яриагүй.

 **Ж.Батсуурь:** -Баярцогт сайд хариулъя.

 **С.Баярцогт:** -Энэ бол хувьчлал биш. Төр, хувийн хэвшлийн түншлэлийн асуудал. Одоо энэ би бол тэгж ярьдаг. Барих, ашиглах, шилжүүлэх гэдэг энэ зарчим дээр бол хэрэгжинэ. Тийм учраас энд байгаа хоёр, гуравдугаар шатлалын бүх эмнэлгүүд Эрүүл мэндийн хуулийн дагуу үйл ажиллагаа явуулна. Энэ бүх эмнэлэгт хамаарахгүй. Зөвхөн тодорхой хэмжээний хөрөнгө оруулалт шаардлагатай, тэгээд мэргэжлийн баг нь ийм хариуцлагыг үүрээд, хуулийн дагуу үйл ажиллагаа хийх бололцоотой тэр эмнэлгүүд дээр л хэрэгжинэ. Тэгэхээр яг таны саналтай бол бүрэн нэг байгаа гэж ингэж ойлгож болноо. Баярлалаа.

 **Ж.Батсуурь:** -Энх-Амгалан гишүүн асуултаа асууя.

 **Л.Энх-Амгалан:** -За тэгэхээр энэ Төрийн өмчийн хорооны удирдлагаас бас хэд хэд зүйлийг тодруулмаар байна л даа. Тэгэхээр монголын ер нь өнөөдөр төрийн үнэлгээ хийсэн ийм үнэлгээ байна уу. Монголд ер нь монголын төр ер нь хэдэн эзэмшиж байгаа энэ хөрөнгийн үнэлгээ ер нь зах зээлийн үнэлгээгээр ер нь ямар хэмжээний үнэлгээтэй, хөрөнгөтэй улсууд вэ бид нар нэгдүгээрт. Хөрөнгөөр нь хийсэн, балансын хөрөнгөөр нь хийсэн ийм үнэлгээ байна уу нэгдүгээрт.

 Хоёрдугаарт нь, ер нь энэ төрийн өмчит аж ахуйн нэгж бол нэг 88 орчим төрийн өмчит аж ахуйн нэгж байна гэж байгаа юм. Тэгээд ихэнх нь дандаа алдагдалтай ажилладаг. Тэгээд нийт одоо 88 аж ахуйн нэгжээс ер нь хэд нь алдагдалтай ажилладаг юм бэ гэдгийг тодруулахыг хүсэж байгаа юм.

 Гуравдугаарт нь, ер нь жил бүхэн хүлээж байгаа энэ алдагдлын хэмжээ ер нь хир хэмжээнд байна. Нийт одоо ингээд төрийн өмчит компаниудын алдагдлууд үнийн дүнгээрээ.

 Гуравдугаарт нь, энэ компаниудын тавьсан өр зээлүүд ер нь ямар хэмжээнд байна вэ өр зээлүүд.

 Дөрөвдүгээрт нь, энэ төрийн өмчит компаниудын төлөөлөн удирдах зөвлөлд дандаа энэ төрийн албан хаагч нар ажилладаг л даа. Тэгэхээр энэ 88 компани дээр одоо ТУЗ-ийн гишүүн, ТУЗ-ийн дарга гээд маш өндөр цалинтай хүмүүс байдаг шүү дээ. Одоо 6 сая төгрөгнөөс авахуулаад л ингээд өндөр цалинтай хүмүүс, дандаа төрийн албан хаагч нар, Төрийн нарийн бичгийн дарга нар байдаг, газрын дарга нар байдаг. Тэгээд нийт одоо хэдэн төрийн албан хаагч, хэдэн Төрийн нарийн бичгийн дарга, хэдэн газрын дарга энэ улсын өмчит, төрийн өмчит компаниудын Төлөөлөн удирдах зөвлөлд ажиллаж байна вэ.

 Ер нь энэ төрийн өмчит компаниудын Төлөөлөн удирдах зөвлөлийн гишүүдийг сонгох, сонгон шалгаруулахдаа ер нь ямар зарчим барьж сонгон шалгаруулдаг юм. Энэ одоо тэр улс төрийн томилгоогоор яваад байна уу, одоо нээлттэй томилгоо явагдаж байна уу гэдгийг тодруулахыг хүсэж байгаа юм.

 За сүүлд нь яг энэ оруулж ирж байгаатай холбоотой, оруулж ирж байгаа асуудалтай холбоотойгоор яг энэ нийгмийн салбарын хувьчлал, дэд бүтцийн салбарын хувьчлал, санхүүгийн салбарын хувьчлал гэсэн ийм 3 салбарын хувьчлалын асуудал оруулж ирж байна л даа. Тэгэхээр тавьж байгаа зарчмууд нь ер нь яг ямар зарчмууд байна вэ, яг салбар бүр дээр. Би бүр онцгойлон энэ санхүүгийн салбар дээр одоо Хөрөнгийн биржийг тодорхой менежментийн хувьчлал хийх юм байна, Хөдөө аж ахуйн биржийг тодорхой менежментийн хувьчлал хийх юм байна, Тариалан эрхлэлтийн санг тодорхой менежментийн хувьчлал хийх юм байна.

 Тэгэхээр одоо Бурмаа сайд маань, бид одоо Бурмаа сайдын яг энэ тариалан эрхлэлтийн санг одоо өнөөдөр энэ менежментийн хувьчлалаар хийх, одоо хийх гэж байгаа яг гол үндэслэл шалтгаанууд нь яг юу юм, яг ямар хүндрэлүүд байгаа юм. Хөрөнгийн бирж дээр, Хөдөө аж ахуйн бирж дээр, одоо дөнгөж эхэлж байгаа төслүүд дээр бид нар үр дүнгий нь үзээгүй байж байж яг энэ, яг одоо ингээд менежментийн хувьчлал дээр өнөөдөр шилжүүлчих ямар шалтгаанууд.

 Хоёрдугаарт нь, энэ дэд бүтцийн төсөл дээр. Зоригт сайдаас бас тодруулмаар байгаа юм. Тэгэхээр одоо эрчим хүчний компаниудыг менежментийн хувьчлалаа хийх ийм санал орж ирж байгаа юм. Уг нь бол одоо хамгийн эрчим хүчин дээр хамгийн гол асуудал бол энэ тарифын асуудал тийм ээ, тарифын асуудал.

 Тэгэхээр Улсын Их Хурлын 72 дугаар тогтоолын хэрэгжилтийг шалгасан сая ажлын хэсэг гарсан. Тэгээд энэ хүрээндээ бол уг нь энэ эрчим хүчний салбарт тарифын тэр зах зээлийн горимд нь шилжүүлчих юм бол энэ компаниуд нь ашигтай ажиллачих ийм нөхцөл байгаад байгаа шүү дээ.

 Тэгэхээр энэ боломжийг нь олгож байж, нөгөө жаахан үнэ цэнэтэй болгож байж энэ менежментийн хувьчлал хийх ийм боломж байхгүй юм уу. Малаа нэг жаахан тарга тэвээрэг орсных нь үед энэ хувьчлал хийх, менежментийн хувьчлал хийх ийм боломж байхгүй юм уу. Энэ дээр ер нь ямар шалтгаанаар өнөөдөр энэ асуудлыг оруулж ирж байгаа юм бэ гэж.

 Хамгийн сүүлд нь бол энэ 2015 оны төсвийн тодотгол дээр Баярцогт сайдаас асуумаар байна. Төсвийн тодотгол дээр өмч хувьчлалын эх үүсвэрээс 178 тэрбум төгрөг байх аа. 178 тэрбум төгрөг төвлөрүүлэх ийм төлөвлөгөө Улсын Их Хурал одоо баталж өгсөн. Тэгэхээр энэ оруулж ирж байгаа жагсаалтан дотор бол яг энэ 178 тэрбум төгрөг одоо олох энэ орлогын эх үүсвэр болох ийм объектууд харагдахгүй байна л даа. Дандаа менежментийн хувьчлал, менежментийн хувьчлал гэсэн байна.

 Тэгэхээр энэ 178 тэрбум төгрөгийг ер нь хаанаас олох гэж байгаа юм, ямар объект. Дахиад одоо хувьчлах объектын жагсаалтууд Улсын Их Хурал дээр орж ирэх гэж байна уу гэсэн энэ асуулт дээр бас тодруулга авахыг хүсэж байна.

 **Ж.Батсуурь:** -За Нанзаддорж Төрийн өмчийн хорооны дарга эхлээд хариулъя. Дараа нь Баярцогт сайд сүүлчийн асуултад хариулна.

 **Ц.Нанзаддорж:** -За Энх-Амгалан гишүүний асуултад хариулъя. Ер нь бол 2014 оны үзүүлэлтүүд бол гараагүй байгаа. Энх-Амгалан гишүүний эхний асуултаар. 2013 оны Төсвийн ерөнхийлөн захирагч нар дээр байгаа энэ хөрөнгийн дүнг бол 2014 оны 6 сард нэгтгэж ингэж гаргасан байгаа. Энүүгээр бол Монгол Улсын төрийн өмчийн нийт хэмжээ 18 триллион 688 тэрбум, 763 сая төгрөг гэсэн ийм нэгдсэн дүн байдаг.

 Одоо ингээд тайлан балансууд гараад ингээд аудит хийгдээд, 4 сараас бүх юм цэгцэрсний дараа 2014 оны жилийн эцсийн дүн гарна. Энэ бол бас нэг 3 орчим триллион төгрөгөөр нэмэгдэж гарахаар ийм урьдчилсан прогноз байгаа. 88 аж ахуйн нэгжүүдийн тухайд бол энэ дотор бас үйл ажиллагаа явуулдаг, явуулдаггүй, бас олон тийм юмнууд байдаг л даа. Одоо ухаандаа Сайншандын аж үйлдвэрийн цогцолбор ч гэдэг юм уу, одоо тийм жижиг аж ахуйн нэгж. Эд нарыг хасаад ерөнхийдөө 63 аж ахуйн нэгжээр ингэж жил болгоны статистик мэдээллийг авч үздэг.

 2014 оны хүлээгдэж байгаа гүйцэтгэлээр эдгээр 63 аж ахуйн нэгжүүдээс 32 нь алдагдалтай ажилласан байгаа. 32 аж ахуйн нэгж нь нэг 32 тэрбум төгрөгийн дүнгээрээ 32 тэрбум төгрөгийн алдагдалтай ажилласан байдаг. Нийт одоо төрийн өмчит хуулийн этгээдүүдийн нэгдсэн балансаар бол 208 тэрбум төгрөгийн ашигтай, энэнээс 32 тэрбум төгрөгийн алдагдлыг хасах юм бол яг төрийн өмчит хуулийн этгээдүүд 176 тэрбум төгрөгийн одоо нэмэх тийм үзүүлэлттэй байдаг.

 Алдагдлуудын тухайд бол өмнөх оноос бол буурсан байгаа. За өмнөх онд 53 тэрбум төгрөгийн алдагдлын үзүүлэлт гарсан байдаг. Энэ бол энэ жил цахилгаан дулааны үнэнд өөрчлөлт орсноор эрчим хүчний компаниудын алдагдал буурч, одоо тэдгээрийн 50 орчим хувь нь одоо нэмэх үзүүлэлттэй гарч байгаа учраас алдагдлын үзүүлэлт бол ингэж сайжрах чиглэл руугаа гарсан байгаа.

 Өр төлбөрийн тухайд бол аж ахуйн нэгжүүдийн дүнгээр 2014 оны хүлээгдэж буй гүйцэтгэлээр 1 триллион 655 сая төгрөгийн ийм алдагдал, өртэй гэсэн ийм тооцоо байдаг юмаа.

 Дараагийн нэг асуулт Төлөөлөн удирдах зөвлөл, ер нь бол Төлөөлөн удирдах зөвлөлийг яаж сонгох вэ гэдэг дээр бол төрийн болон орон нутгийн өмчийн хууль, Компанийн тухай хуулийг баримталж ажилладаг. Компанийн тухай хуулиар бол төрийн өмчит компаниуд одоо хараат бус гишүүдийг өөрийнхөө компани дээр шалгаруулаад, тэгээд ингээд ажиллах ёстой. Ер нь хуулийн зохицуулалтаар бол төрөөс энд оролцох тийм үүрэггүйгээр ингэж зохицуулсан байдаг. 88 аж ахуйн нэгжээс бол ер нь яг төрийн өмчит ХК бол 51 байдаг, бусад нь төрийн өмчит үйлдвэрийн газар, хамтарсан үйлдвэр, корпорац гэсэн ийм статустай байдаг.

 Эдгээр компаниудаас бол ер нь эрчим хүчний 23 компани, авто зам, засвар ачилтын 24 компани ингээд эдгээр компаниуд байдаг. Ер нь энэ дээр бол төрийн төлөөллийг сонгохдоо эрчим хүчнийх нь Эрчим хүчний яам, Сангийн яам, Төрийн өмчийн хороо...(минут дуусав)

 **Ж.Батсуурь:** -Микрофоныг нь өгье. Жаахан товчхон яриарай.

 **Ц.Нанзаддорж:** -Зам засварын ачилтын компаниуд бол Зам тээврийн яам, Сангийн яам, Төрийн өмчийн хороо гэсэн голлох ийм бүрэлдэхүүнтэй ингэж ажилладаг. Одоо бол энэ хуучин ТУЗ-д Төлөөлөн удирдах зөвлөлд өөрчлөлт оруулах асуудал яригдаж байгаа. Тэгээд энийг бол одоо яг хуулийнх нь дагуу хийнэ гэсэн ийм төлөвлөгөөтэй байгаа. Засгийн газраас ийм чиглэл өгсөн ийм байгаа.

 Хувьчлалын зарчмын хувьд бол ярилаа. Зүгээр ер нь бол төрийн өмчит хуулийн этгээдүүдийг 3 одоо байдлаар ерөнхийд нь ангилж үзээд, энэ бол одоо нэгдүгээрт нь, энэ бизнесийн чиглэлд үйл ажиллагаа явуулдаг. Төрд одоо байхад хувьчилсны дараа ямар нэгэн зах зээлийнхээ жамаар ингээд өрсөлдөөд, ажиллаад явчих боломжтой ийм аж ахуйн нэгжүүдийг бол бүрэн хувьчилъя. Ерөөсөө нийгмийн хариуцлага хүлээдэг, одоо үнэ тарифыг нь төрөөс тогтоодог...(минут дуусав)

 **Ж.Батсуурь:** -За хариул.

 **Ц.Нанзаддорж:** -Энэ аж ахуйн нэгжүүдийг бол ер нь төрийн өмчийн оролцоог багасгах, тэгэхдээ бол төрийн өмч давамгайлсан байдлаар 51-ээс дээш байхаар зах зээлд одоо хувьцаагий нь гаргах энэ чиглэл баримталж байгаа. Нийгмийн салбарын хувьчлал дээр Баярцогт дарга хэлсэн учраас энэ дээрээ хувьчлалын асуудал байхгүй.

 Ер нь бол бүтцийн өөрчлөлт одоо удирдлагад нь төрөөс оролцох оролцоог багасгах энэ чиглэл руу бүтцийн өөрчлөлт хий гэсэн ийм чиглэл явж байгаа. Хөрөнгийн биржийн тухайд бол одоо тэр Лондонгийн хөрөнгийн биржтэй байгуулсан тэр гэрээний үлдэгдэл, өртөг байдаг. Энийг одоо төлөх боломжгүй. Нөгөө талаасаа бас Лондонгийн хөрөнгийн бирж одоо бид нар энэ авах төлбөртөө бас хөрөнгийн биржийн хувьцааны тодорхой хувьцааг одоо эзэмших саналаа бол илэрхийлсэн байдаг. Тэгэхдээ одоо яг одоогийн байдлаар биш 2 жилийн өмнө. Тэгээд энэ хэлэлцээрийг үргэлжлүүлээд цаашид явъя гэсэн ийм чиглэлэээр ажиллаж байгаа. Баярлалаа.

 **Ж.Батсуурь:** -Баярцогт сайд дараагийн асуултад хариулъя.

 **С.Баярцогт:** -Энх-Амгалан гишүүний асуултад хариулъя. Төсвийн хуулин дээр бол өмч хувьчлалын орлого гээд тодорхой тоо тавьсан байгаа. Одоогийн байдлаар бол бид нар 20 объект оруулж ирсэн. Цаана нь бол үнэ цэнэтэй хоёр том объект байгаа. Тэр объектуудын хувьд бол бид нар бас дотроо шийдэх нэлээн их асуудал байгаа. Жишээ нь, Иргэний нисэхийн МИАТ компани, нөгөөдөх нь төрийн өмчийн 100 хувийн өмчтэй Төрийн банкны асуудал байгаа.

 Тэгэхээр энэ хоёр асуудлыг бол бид нар бас нэлээн судалж байгаад жичид нь нэмж оруулж ирэх асуудал бол байгаа. Яагаад гэвэл МИАТ компанийн хувьд бол өөрөө их хэмжээний өртэй. Тэгээд менежментийн асуудлуудыг нь бол ярих хэрэгтэй. Төрийн банкны хувьд бол үзүүлэлтүүд нь маш сайн байгаа. Гэхдээ бид нар бол бас энэ эдийн засгийн хүндрэлтэй байгаа нөхцөлд ямарваа нэгэн асуудал үүсэх юм Bridge bank-ны асуудал бол их чухал байгаа учраас асуудлыг бол түр одоо хойш нь тавиад, энэ удаа бол оруулж ирээгүй байгаа.

 Тэгээд ингэх юм бол бүхэлдээ тэр өмч хувьчлалын орлогоос орж ирэх төлөвлөгөө бол бүрэн биелэх ийм бололцоотой гэж ингэж харагдаж байгаа. Баярлалаа.

 **Ж.Батсуурь:** -Дэмбэрэл гишүүн асуултаа асууя. Бурмаа сайд. Зоригт сайдаас асуулт асуусан. Зоригт сайд хариулъя.

 **Д.Зоригт:** -За Энх-Амгалан гишүүний асуултад хариулъя. За энэ эрчим хүчний салбарт бол энд менежментийн хувьчлал бол явахгүй юм. Эрчим хүчний салбарт үйл ажиллагаа явуулж байгаа хувьцаат компаниудын нийт хувьцааны одоо 30 хүртэлх хувьтай тэнцэх хэмжээний нэмэлт хувьцааг Монголын хөрөнгийн бирж дээр гаргаж, арилжъя. Үүнээс олсон орлогоороо тухайн компаниудад техник технологийн шинэчлэлтэнд зарцуулъя. Ийм замаар одоо бас үнэт цаасны зах зээл, хөрөнгийн зах зээлээ бас дэмжих боломжтой юмаа гэж ингэж үзэж байгаа.

 Хоёрдугаарх зорилго бол хэдийгээр энэ компаниуд дандаа хувьцаат компани байгаа боловч Засгийн газрын байгууллагууд 100 хувь хувьцааг эзэмшиж байгаа. Хувийн хэвшлийн оролцоог бий болгох шаардлагатай байгаа. Ингээд засаглалд нь хувийн хэвшлийн оролцоо, хувьцаа эзэмшлийн хяналт бий болоод ирэхээр нөгөө нээлттэй паблик компанийн одоо засаглал, тайлаглал, үйл ажиллагаа нь тэр зарчмаараа яваад, Санхүүгийн зохицуулах хороо, Хөрөнгийн биржийн хяналтанд илүү сайн хяналтанд, сайн засаглалд шилжих боломжтой юмаа гэж бид үзэж байгаа.

 Энэ компаниуд маань Улсын Их Хурлаас одоо удаа дараагийн гаргасан шийдвэрүүд бий. Энэ ондоо багтааж төвийн бүсийн болон дорнод бүсийн цахилгаан станцууд алдагдалгүй түвшинд очих ийм боломжтой гэж үзэж байгаа. Энэ жил анх удаа алдагдалгүй ажиллана. Баруун бүс, өмнөд бүсийн хэмжээнд энэ бол манай эрчим хүчний хэмжээний бага хувийг эзэлдэг. Энэ бүсүүдэд бол бид нар алдагдлыг үе шатаар бол, үе шаттайгаар буруулна.

 Ингээд энэ ондоо багтаад энэ алдагдалгүй хэмжээний одоо үйл ажиллагаа явуулах боломжтой болж байгаа учраас бид нар энэ хөрөнгийн зах зээл дээр хувьцаа эзэмшигчид, хөрөнгө оруулагчид сонирхох ийм боломж бол бүрдэж байна аа гэж харж байгаа гэдгийг хэлмээр байна. Баярлалаа.

 **Ж.Батсуурь:** -Баярцогт сайдын микрофоныг өгье. Бурмаа гишүүн Баярцогт сайдын микрофон дээрээс хариулна.

 **Р.Бурмаа:** -Хөдөө аж ахуйн бирж ХХК-ийг түүнийг технологийн шинэчлэл хийх шаардлагатай хөрөнгийн санхүүжилтэд хамтарч ажиллах сонирхолтой хөрөнгө оруулах этгээдэд оруулсан хөрөнгөнд нь тохируулан нэмэлт, хувьцаа гарган эзэмшүүлэхээс гадна ажиллагсад нь төрийн эзэмшлийн хувьцаанаас нь 5 хувийг эзэмшүүлж, төрийн эзэмшил 34 хувь байхаар хувьчилна гэж байгаа юм.

 Хоёр дахь нь болохоор тариалан эрхлэхийг дэмжих санг элеватораас бусдыг нь тариалан эрхэлж байгаа болон гурилын үйлдвэр эрхэлж байгаа энэ хуулийн этгээдэд энэ дундын өмчтэй компанийн хэлбэрт оруулан өөрчлөн зохион байгуулъя гэсэн. Тэгэхээр энэ дээр нэгдүгээрт одоо энэ буудайг өмнө нь бол нэг нь буудайгаа тушаасан, нөгөөх нь авсан гэдэг гурил үйлдвэрлэгч, тариаланчид хоёрын хоорондын хийсэн гэрээгээр ингээд урамшууллын мөнгийг олгоод яваад байсныг бол биржээр дамжуулан хийж байгаа. Хөдөө аж ахуйн биржээр дамжиж худалдаалдаг болъё.

 Элеваторт, нэгэнт хөдөө аж ахуйн биржээрээ зараад хэлцэл хийчихсэн тэр буудайгаа бол элеваторт хадгалах, тэр одоогийн байгаа тариалан эрхлэлтийг дэмжих сангийн тэр менежмент авсан тариаланчид болон гурил үйлдвэрлэгчдийн дундаас ингэж хамтарсан менежментийн баг бол энд бас зохицуулалт хийх юм.

 Тэгэхээр элеваторыг бол төрийн өмчдөө хэвээрээ авч үлдье, тодорхой хэмжээнд нөөцийн буудайгаа бас тэнд хадгалъя. Тэгээд үнэ өсөөд ирэх үед тэр нөөцийн буудайнаасаа гаргаж ирж, үнийг хэт өсгөхгүй байх зохицуулалтын бодлогыг авъя гээд энэ дээр бид нар нэлээн олон улсын бас туршлагыг харсан. ОХУ-ын бас энэ чиглэлээр үйл ажиллагаа явуулдаг ийм төрийн өмчит аж ахуйн нэгж байдаг юм байна.

 Тэгэхээр тэр нь яадаг вэ гэхээр зэрэг энэ нөөцийн буудайг элеватортаа хадгалж авч үлдээд, үнэ өндөр болох үед нь тэрнээсээ гаргаж ирж энэ зохицуулалтыг хийдэг. Мөн хэлцлийг урьдчилаад худалдан авдаг гээд. Энэ аргаа бас харж байгаад энийг хийж байгаа. Тэгээд хөдлөх хөрөнгийн хуулийн төсөл Улсын Их Хуралд явж байгаа. Тэгэхээр тэр хэрвээ батлагдах юм бол агуулахад байгаа буудайгаа барьцаалаад зээл авах боломж ер нь тариаланчдад бий болно. Зах зээлийн систем руу нэлээн шилжүүлж оруулах юм.

 Одоо бол бид нар тэр боломж байхгүй учраас тариаланг эрхлэх дэмжих сан нь өөрөө зээлээр шатахуун өгдөг, бордоо өгдөг, үр өгдөг тэр хортон шавьжтай тэмцэх хор өгдөг гээд ингээд явлаа л даа. Тэгэхээр одоо зах зээлийнх нь системд нь оруулах үүднээс хөрөнгийн, хөдлөх хөрөнгийн барьцааны хууль нь батлагдахаар энэ асуудал нь явагдах юм. Тэгэхээр энэнтэй холбогдуулан бид нар энэ хувьчлалын асуудлыг оруулж ирж байгаа. Тэгэхдээ элеваторыг бол төрийн өмчид авч үлдэх нь зүйтэй. Буудай, гурил бол өөрөө стратегийн хүнс учраас энэ дээр нөөцөө авч үлдэхийн тулд.

 Харин тариалан эрхлэлт, бусдыг нь бол энэ хувьчилчихъя гэж байгаа юм. Тэгэхээр энэ талууд бол өөрсдөө хөдөө аж ахуйн биржээрээ дамжуулан худалдаагаа хийнэ. Тэгээд тэнд элеваторт энэ буудайгаа хадгалах энэ боломжууд байгаа.

 **Ж.Батсуурь:** -Энх-Амгалан гишүүн тодруулъя.

 **Л.Энх-Амгалан:** -Бурмаа сайд аа, тариалан эрхлэлтийн сангийн хувьд бол ойлгож байна л даа. Яг одоо ингээд нөгөө Засгийн газраас өргөн барьсан юман дээр чинь хөдөө аж ахуйн биржийг чинь бас тодорхой менежментийн хувьчлал хийх санал ороод ирчихсэн байж байна шүү дээ тийм. Тэгэхээр та бол нөгөө тариалан эрхлэлтийн сангийн эх үүсвэрийг бол тэр хөдөө аж ахуйн биржээр нь дамжуулж, энэ зах зээлийн горимд нь шилжүүлнэ гээд байна.

 Тэгэхээр хөдөө аж ахуйн бирж маань өнөөдөр яг үйл ажиллагаа явуулаад, бараг үндсэндээ 2 жил болж байна уу, үгүй юу. 3 жил болж байна уу. Тэгээд бид нар чинь яг энэ чиглэлээрээ ер нь одоо яг энэ хөдөө аж ахуйн бирж чинь ажиллах юм уу, ажиллахгүй юм уу. Болох юм уу, болохгүй юм уу гэдэг энэ ойлголтууд чинь бас нэгдсэн ийм ойлголтонд хүрээгүй байгаад байгаа шүү дээ.

 Тэгээд нэг юм эхэлчихээд тэгээд үр дүнгий нь хараагүй байж байж, дахиад шууд ингээд хувьчилна, менежментийн хувьчлал хийнэ гэдэг энэ их зөв юм уу, та одоо сайдын хувьд одоо та энийг зөв шийдвэр гэж бодож байгаа юу. Одоо нөгөө түүхий эдийн тухай, хөдөө аж ахуйн гаралтай түүхий эдийн тухай, түүхий эдийн биржийн тухай гээд хууль Улсын Их Хурлаар батлаад энэ нь ерөөсөө хэрэгжээгүй нэг хууль байгаад байгаа шүү дээ тийм ээ...(минут дуусав)

 **Ж.Батсуурь:** -За Бурмаа сайд асуултад хариулъя.

 **Р.Бурмаа:** -Хөдөө аж ахуйн бирж байгуулагдаад удаагүй ч гэсэн бас эхлэл нь их нэлээн сайн явж байгаа юм билээ. Бас газар дээр нь очиж танилцсан. Тэгээд энд ажиллаж байгаа хүмүүсээс нь бас саналыг нь авч байж, энэ маягаар одоо хувьчлах нь зүйтэй гэсэн саналыг оруулж ирж байгаа юм. Тэгэхээр цаашид энэ хөдөө аж ахуйн биржийн техник, технологийн шинэчлэл хийх олон улсын түвшинд бас стандартыг нэвтрүүлэхэд бол төсвөөс хөрөнгө гаргаж чадахгүй байгаа учраас энэ нэмэлт хувьцааг гаргая гэж байгаа юм.

 Тэгээд энэ дээр өмнө нь бас энд ажиллаж байсан хүмүүст нь болохоор бас тодорхой менежментийн хувьчлалд нь өөрсөнд нь 10 хувь гэж ингэж амалсан амлалт байдаг юм байна лээ өмнөх Засгийн газрын үед. Тэгээд бид нар энийг нь 5 хувь гэж ингэж оруулж ирсэн байгаа. Тэгээд техник технологийн шинэчлэл хийхэд...(минут дуусав)

 **Ж.Батсуурь:** -За Дэмбэрэл гишүүн асуултаа асууя.

 **С.Дэмбэрэл:** -Энэ Байлыхүү, Нанзаддорж хоёроос нэг асуулт асуух гэсэн юм. Энэ одоогийн энэ өмч хувьчлалын оруулж ирж байгаа бодлогод хууль эрх зүйн ямар орчин өнөөдөр Монгол Улсад байна вэ. Өмч хувьчлалын тухай хууль гэж. Тэгээд энэ сая өмч хувьчлалын зорилго, зарчмын талаар янз янзын тайлбарууд тавьж байна л даа.

 Өмч хувьчлалын одоо ямар аргууд өнөөдрийн Монгол Улсын хууль, тогтоомжинд дурдагдсан байдаг талаар гишүүдэд нэг сануулж, мэдээлэл хэлээч. Нэг ийм асуулт. Хоёрдугаарх нь, энэ хөдөө аж ахуйн бирж энэ тэр дээр одоо тэр 34 хувь энэ тэр гээд нэг юм ярилаа. Бид 34 хувиасаа яая даа гэж бодож байхад дахиж шинэ 34 хувь оруулж ирэх ямар шаардлага байна. Хувьчилбал бүгдийг нь хувьчлах хэрэгтэй шүү дээ. Төр нэг ингээд л нэг болгоомжлоод л, ингэчихвэл тэгчихнэ энэ тэр гэсэн ийм нэг юм гепотиз маягаар нэг юм хэлээд л, тэр нь эцсийн эцэст гэвэл дандаа бүтэлгүйтэлд хүргэдэг.

 Тийм учраас тэр 34 хувийг ер нь үлдээх ямар шаардлага байгаа юм төрд. Энэ тал дээр нэг маш хууль зүйн үндэслэлтэй, эдийн засгийн утгатай тайлбар авмаар байна л даа. Хэрэв энэ 34 хувийг үлдээж, үлдээснээрээ яах юм, үлдээхгүй бол юу болчих гээд байгаа юм. Тэгээд одоо жишээлбэл энэ хөдөө аж ахуйн бирж, газар тариалангийн сан, энэ тэрийг ингээд хувьчилчихаар одоо ямар төрд, ямар айдас төрөөд байгаа юм, юу нь болохгүй байгаа юм. Ингээд нэг ийм хоёрын хооронд нэг хувьчлалын ийм хөтөлбөр оруулж ирээд байх юм. Энэ тал дээр бас нэг жаахан тайлбар авчихмаар байх юм.

 Түүний дараа энэ өмч хувьчлалын аргууд одоо тухайлбал нийгмийн салбарын хувьчлалд, нийгмийн салбар дээр өмнө нь одоо Монгол Улсад явагдаж байсан тэр нийгмийн салбарын хувьчлалаас одоо өнөөдрийнх юугаараа ялгаатай байгаа юм. Өөрөөр хэлбэл нийгмийн салбарт хувьчлал хийхгүй байна гэж ярьж байна л даа. Гэтэл энэ чинь цаад агуулгаараа хувьчлал шүү дээ. Энэ ерөөсөө буруу зүйл биш. Нийгмийн салбарыг хувьчилна гэж хэлэх бол өөрөө буруу зүйл биш. Харин ч зөв зүйл. Тэгэхээр хувьчлахгүй гэж нэг жаахан одоо нэг яагаад ч байгаа юм дээ одоо нэг өмгөөлсөн байдалтай, тэр хувьчилчихаар яачих гээд байгаа юм.

 Тийм учраас би Байлыхүүгээс асууж байна л даа. Нийгмийн салбарт хувьчлал явагддаг олон улсын туршлага Монгол Улсын хууль тогтоомжид заачихсан заалтууд байгаа юм. Өмнөх практикт ч байгаа. Тэгээд энэ удаагийнх яг хувьчлал биш гэж хэлж байгаагийн шалтгаан нь юу юм. Энийг надад бүр яг хууль зүйн үндэстэй, эдийн засгийн утгатайгаар тайлбарлаж өгөөч. Баярлалаа.

 **Ж.Батсуурь:** -Асуултанд хариулъя. Нанзаддорж дарга хариулъя. За Байлыхүү зөвлөх хариулъя.

 **Д.Байлыхүү:** -За Дэмбэрэл гишүүний асуултад хариулъя. Нэгдүгээрт, тэр өмч хувьчлалтай холбоотой хууль зүйн орчин гэж хэлж байх шиг байна. Өмч хувьчлалын анхны хууль бол 1991 оны 5 сард батлагдсан Өмч хувьчлах тухай хууль гэж байгаа. Энэ бол одоо хүчин төгөлдөр байгаа. Энэ яагаад одоо хүчин төгөлдөр байна вэ гэхээр зэрэг. Тэр хууль бол одоо хүчин төгөлдөр байгаа. 1991 оны хууль бол. Тэр зүгээр одоо бол цэнхэр, ягаан тасалбарын тэр асуудал бас тодорхой хэмжээгээр эцэслэж шийдэгдээгүй учраас тэр хууль бол одоо хүчин төгөлдөр хэвээрээ байгаа.

 Тэгэхдээ одоо тэр хуулийг бол бид нар амьдрал дээрээ хэрэгжүүлэхгүй байгаа. Яагаад вэ гэхээр тэр бол одоо цэнхэр, ягаан тасалбараар хувьчлал нь явагдах тийм зарчмаар явчихсан учраас. Одоогийн бид нарын энэ хувьчлал хийж байгаа хууль зүйн орчин бол 1996 онд батлагдсан Төрийн болон орон нутгийн өмчийн тухай хуулиар явж байгаа юм. Энэ хуулийн 6 дугаар бүлэг гэдэг нь бол цэвэр одоо хувьчлалыг хийх арга зүй нэлээн нарийвчлалаар хийсэн, ямар ямар аргаар хийх вэ, тэр аргаа яаж хэрэгжүүлэх вэ гэдэг процедурыг нь бүгдийг нь заагаад өгсөн. Тэрний дагуу бид нар энэ юугий нь явуулж байгаа юм.

 Нийгмийн салбарын хувьчлалын хувьд юу вэ гэхээр бас ахиад тэр 6 дугаар бүлгийн штрих 6 гээд бас нэг заалт байгаа. Тэрний хүрээнд бол нийгмийн салбарын хувьчлалаар бид нар энэ 1998 онд бид нар ахиж хуулийн нэмэлт хийсэн. Тэрний дагуу зохицуулагдаж байгаа. Одоо бид нар зүгээр тийм.

 **С.Дэмбэрэл:** -..мөн юм уу, биш юм уу. Хуулин дээр чинь хувьчилна гээд байгаа шүү дээ.

 **Д.Байлыхүү:** -Байгаа, тэгье.

 **Ж.Батсуурь:** -За нийгмийн салбарын асуудлыг Баярцогт сайд дараа нь хариулъя. Та бусад хүрээнд ярь. За Баярцогт сайд хариулъя.

 **С.Баярцогт:** -За Дэмбэрэл гишүүний асуултад хариулъя. Дэмбэрэл гишүүн, өнөөдөр бол бид нар төрийн өмчийг 2015-2016 онд хувьчлах, өөрчлөн байгуулах үндсэн чиглэлийг батлах тогтоолын төсөл хэлэлцэж байгаа юм. Ерөөсөө энэ төсвийн хуулинд орсон энэ зорилтыг хэрэгжүүлэх арга хэмжээний хүрээнд жилийн дотор, жил хагасын дотор ямар ямар зорилтыг хэрэгжүүлэх вэ гэдэг асуудал ярьж байгаа юм. Таны хөндөөд байгаа асуудлыг бол бид нар хаврын чуулганаар оруулж ирнэ.

 Энэ хаврын чуулганаар ямар асуудлыг оруулах вэ гэхээр одоогийн үйлчилж байгаа төрийн болон орон нутгийн тухай өмчийн хууль гэж байна. Энэ хуулийг бол бид нар төрийн өмчийн хууль болгож өөрчлөн байгуулж орж ирнэ нэгд. Хоёрдугаарт нь, бид нар Эрдэнэс MGL, Төрийн өмчийн хорооны үндсэн функцийг хадгалсан төрийн аж ахуйн нэгжийн, аж ахуйн үйл ажиллагаанд төрийн өмчийн компаниудын оролцох оролцооны талаар зохицуулсан хуулийг бас оруулж ирнэ. Энэ хуулиудыг оруулж ирэхдээ бид нар нийгмийн салбарт одоо ямар хэлбэрийн хувьчлалуудыг ингэж хийж, хэрэгжүүлэх вэ гэдэг төлөвлөгөөтэй цуг оруулж ирнэ.

 Өнөөдрийн өргөн баригдсан энэ 2015-2016 онд хувьчлах, өөрчлөх, өөрчлөн байгуулах үндсэн чиглэлийн хүрээнд бол бид нар нийгмийн салбар дээр 3 төрлийн асуудлыг л шийдье гэж байгаа юм. Энэ нь юу вэ гэхээр нийгмийн салбарын төрийн өмчийн зарим байгууллагын бие даасан байдлыг хангах зорилгоор тэдгээрийн засаглалын орчинг дор дурдсан байдлаар өөрчлөн байгуулах гэсэн ийм л асуудлыг энэ жилийн хувьд бол тавьж байгаа юм.

 Энэ нь юу гэсэн үг вэ гэхээр эмнэлэг, сургуулиудын хувьд нөгөө төрөөс оролцож, Засгийн газар солигдох болгонд эмнэлэг, сургуулийн захирлууд өөрчлөгддөг асуудлуудыг бол байхгүй болгоё. Өөрөөр хэлбэл жинхэнэ утгаар нь нийтийн одоо гадныхан бол ярьдаг шүү дээ. Рublic school гэж ярьдаг. Яг тэр хэмжээгээр нь..улс төр, шийдвэр гаргагчдаас хараат бус байлгаад, захирлуудыг нь томилдог, гүйцэтгэх захирлуудыг нь томилдог ийм систем руу шилжүүлэх асуудлыг үе шаттайгаар хэрэгжүүлье гэсэн ийм л зорилтыг оруулж ирж байгаа нэгд.

 Хоёрт нь бол зайлшгүй шаардлагатай хөрөнгө оруулалтан дээр яг мэргэжлийн баг, хөрөнгө оруулагч хоёр нь нийлсэн тохиолдолд тухайн одоо хоёр, гуравдугаар шатны эмнэлэг дээр хөрөнгө оруулалтыг нь хийлгээд, зардлыг нь нөхөх хугацаанд менежмент хийх эрхийг нь тодорхой хугацаанд өгье гэж байгаа юм. Тэгээд эргүүлээд төрийн мэдэлдээ авах ийм одоо зохицуулалтуудыг энэ жилийн хувьд хийе гэсэн байдлаар бол оруулж ирсэн байгаа гэдгийг хэлэх гэсэн юм. Баярлалаа.

 **Ж.Батсуурь:** -За ингээд гишүүд асуулт асууж, за Дэмбэрэл гишүүн тодруулъя.

 **С.Дэмбэрэл:** -Нөгөө 34 хувийг яах гээд байгаа юм гэдэг асуултад хариулсангүй шүү дээ. Энэ одоо Бурмаа сайдаас.

 **Ж.Батсуурь:** -Нанзаддорж дарга хамгийн хойд талын микрофоныг өгье.

 **С.Дэмбэрэл:** -Тэр 34 хувийгаа бид энд одоо яая гэж байхад нэмж 34 хувийг оруулж ирээд байх юм, яах гэж байгаа юм гэж л би асуусан шүү дээ.

 **Ж.Батсуурь:** -Наадах чинь ажиллана шүү дээ.

 **Ц.Нанзаддорж:** -Дэмбэрэл гишүүний асуултад хариулъя. Тэгэхээр хөдөө аж ахуйн биржийг яагаад 34 хувь авч үлдсэн юм гэдэг нь ажлын хэсэг дээр ярьж байгаад ерөөсөө энэ хөдөө аж ахуйн бүтээгдэхүүнийг нэгдсэн одоо биржийн системд оруулах энэ ажиллагаа бол эхлэл бол их амжилттай явагдаж байгаа. Тэгээд энийг цаашид явуулахад бол мөнгө төгрөг хэрэгтэй гэдгийг Бурмаа гишүүн түрүүн ярьсан.

 34 хувь гэдэг нь бол ерөөсөө төрөөс өмнө гаргасан энэ мөнгөнийхөө хэмжээнд 34-өө авч үлдээд, нэмэлт хөрөнгө гаргаж, бүр сайжруулаад, ер нь алсдаа бол 34 хувиа хувьчлах чиглэл баримтална гэсэн. Одоо улсаас гарчихсан мөнгөө энэ биржийг босгох, одоо бүр сайжруулах суурь болгож авч үлдэхэд 34 хувиа бол барьж үлдье гэсэн ийм зорилготой байгаа.

 Түүнээс өмнө гаргасан энэ хөрөнгөө эргүүлж авах зорилгоор биш ер нь биржийг одоо бирж шиг болгох зорилго тавьж байгаа учраас суурь бүтэц нь бол ингээд байж байх нь зүйтэй юмаа. Тийм, ер нь бол яах вэ бид нар өөрсдийнхөө байр суурийг л тайлбарлаж байна л даа. Ер нь тийм л бодлогоор ингэж 34 хувийг авч үлдсэн юм.

 **Ж.Батсуурь:** -За гишүүд асуулт асууж дууслаа. Үг хэлэх санал хэлэх гишүүдийн нэрсийг авъя. Энх-Амгалан гишүүнээр санал хэлэх гишүүнийг тасаллаа. Энх-Амгалан гишүүн үгээ хэлье.

 **Л.Энх-Амгалан:** -Өнөөдөр их чухал чухал мэдээллүүд авч байна л даа. Тэгээд уг нь бол энэ Монгол Улсын нийт төрийн хөрөнгийнхөө үнэлгээг одоо өнөөдөр л сонсож байна. 18.6 триллион төгрөгийн хөрөнгөтэй улсууд бид нар юм байна. Уг нь энэ мэдээлэл бол ард нийтэд нэлээн нээлттэй байх ёстой гэж би ойлгоод байгаа. Тэгээд 18.6 триллион гэдэг чинь үндсэндээ манай ДНБ-тэй тэнцэхүйц хэмжээний хөрөнгө байгаа байхгүй юу төрийн өмчит хөрөнгө. Тэгэхээр энэ төрийн өмчит хөрөнгийн өгөөж өнөөдөр үнэхээр харамсалтай байна шүү дээ.

 Ийм их хэмжээний хөрөнгө бид нар эзэмшиж байгаа мөртлөө энэнээс хүртэж байгаа өгөөж гэдэг бол үнэхээр бага, чамлалттай байна. Одоо тэр 63 аж ахуйн нэгж төрийн өмчит аж ахуйн нэгж байна гэж байна. 32 нь алдагдалтай, 32 тэрбум төгрөгийн алдагдалтай ажиллаж байна гэж байгаа юм.

 За яах вэ нийт бол 176 тэрбумын ашигтай байна гэж байна л даа. Гэтэл нийт хөрөнгөтэйгээ харьцуулахад бол үнэхээр тийм маш харамсалтай үзүүлэлтүүд байгаа байхгүй юу. Тэгэхээр нөгөө талаасаа бол маш их том боломж байна. 18.6 триллион хөрөнгөөс бид нар өгөөж, том өгөөж хүртэх ийм боломжоор. Тэгэхээр энэ боломжийг бид нар бий болгох энэ бол би төрийн өмчийн л ийм менежментийн бодлого байх ёстой л гэж ойлгоод байгаа байхгүй юу.

 Гэтэл харамсалтай нь өнөөдөр төрийн өмчийн энэ компаниуд чинь бол яг ялсан намын шагналын томилгоо л байгаад байгаа шүү дээ төрийн өмчийн компанийн захирлууд бол дандаа л нэг ялсан намын захирлууд очдог, ямар ч мэргэжлийн менежерүүд байдаггүй.

 Өнөөдөр төрийн өмчит компаниудын Төлөөлөн удирдах зөвлөлд бол дандаа төрийн албан хаагч нар. Дэнзэнгээс авахуулаад 6 сая төгрөг аваад байж байдаг. Бүр хэлж чадахгүй байсан шүү дээ тийм биз дээ. Одоо Эдийн засгийн байнгын хороон дээр Эрдэнэс Таван толгойн захирлуудыг дуудаж авчраад, танай ТУЗ-ийн дарга хэн юм бэ гээд бид нар асуухаар хэлж өгөхгүй, удаж удаж бие биен руугаа түлхэж байгаад Дэнзэн гээд хэлж байсан. Цалин нь хэд юм гэхээр 6 сая төгрөг. Зөвхөн нэгхэн жишээ шүү дээ.

 Тэгэхээр энэ төрийн өмчит компаниудын 66 энэ компаниудын цаана яг л ийм дүр зураг байгаа гэж би ойлгож байгаа. Тэгээд албан тушаал дээр одоо ингээд нэг очихоороо чи тэр компанийн ТУЗ дээр очоорой. Цалин нь ийм юм гэж хоорондоо наймаалалцдаг болчихсон. Би тэр компанийн ТУЗ руу очмоор байна, цалин нь ийм байдаг гэж наймаалалцдаг ийм албан тушаалын наймаа болчихсон ийм л нөхцөл байдал байгаад байгаа юм. Их харамсалтай дүр зураг байгаа.

 Тэгэхээр үндсэндээ бол барих зарчим бол төрийн өмчит компаниудынхаа үр ашгийг яаж дээшлүүлэх юм, алдагдлыг яаж буруулах юм, энэ хяналтыг нь яаж сайжруулах юм, засаглалыг нь яаж нээлттэй болгох юм, мэргэжлийн хяналтын багуудыг бид нар энэ менежментийн багуудыг яаж сонгон шалгаруулж байх юм. Уг нь бол Компанийн тухай хууль батлагдаад одоо бараг үндсэндээ 4, 5 жил болж байна. Компанийн тухай хуулиар бол яг энэ төрийн өмчит компаниудын чинь засаглал нь нээлттэй болох энэ үүргийг хүлээчихсэн шүү дээ төрийн өмчит компаниуд.

 Нөгөө бие даасан гишүүдтэй болох, нээлттэй болох, сонгон шалгаруулалт. Яг нөхцөл байдал бол яг өнөөдрийн компанийн хуулийн хэрэгжилт өнөөдөр яг сэтгэлд хүрсэн тийм хэмжээнд би хүрээгүй л гэж бодож байгаа. Тэр тусмаа энэ төрийн өмчит компаниудын хувь дээр бол.

 Тийм учраас одоо цаашдаа бол энэ хувьчлалынхаа бодлого дээр бол яг энэ төрийн өмчийн компанийнхаа энэ хөрөнгийн өгөөжийг дээшлүүлэх, энэ менежментийг яаж сайжруулах юм бэ гэсэн ийм бодлогынхоо юмнуудыг эхлээд тодорхой болгох ёстой. Тэрнээс биш одоо ийм алаг цоог байдлаар оруулж ирэх, зүгээр нэг төсвийн орлого нөхөх байдлаар оруулж ирэх ийм байдлаар энэ төрийн өмчийн менежмент, төрийн өмчийн хувьчлалд бол би хандаж болохгүй ээ гэсэн ийм байр суурьтай байж байгаа.

 Ер нь зарчим бол одоо аль болохоор бид нар нэг үнэ цэнэ оруулж байж, энэ төрийн өмчит компаниудыг үнэ цэнэ оруулж байж л хувьчлах ёстой шүү дээ. Өнөөдөр энэ алдагдалтай байгаа үед нь, эдийн засгийн хямралтай байгаа үед нь, ийм хямд байгаа үед нь хувьчлал хийнэ гэдэг бол бас тийм шударга зарчим мөн үү гэвэл биш.

 Тийм учраас яг энэ чиглэл рүү энэ төрийн өмчит компаниудынхаа үнэ цэнийг оруулах, хөрөнгийн өгөөжийг нэмэгдүүлэх асуудал дээр бол зайлшгүй ийм бодлогын арга хэмжээнүүдийг авч хэрэгжүүлэх ёстой шүү л гэсэн ийм саналыг хэлэхийг хүсэж байгаа юм.

 **Ж.Батсуурь:** -Гишүүд саналаа хэлж дууслаа. Ингээд санал хураалт явуулъя.

 Төрийн өмчийг 2015-2016 онд хувьчлах, өөрчлөн байгуулах үндсэн чиглэл батлах тухай Улсын Их Хурлын тогтоолын төслийг Улсын Их Хурлын чуулганы нэгдсэн хуралдаанаар хэлэлцүүлэх нь зүйтэй гэсэн томьёоллоор санал хураалт явуулъя. За ингээд санал хураалт. Гишүүд анхаараарай. Санал хураалт.

 За ингээд санал хураалтын дүн гарлаа. 11 гишүүн санал хураалтанд оролцож, 9 гишүүн дэмжиж, 81.8 хувийн саналаар дэмжигдлээ.

 За ингээд илтгэгчийг Уянгаа гишүүнээр томиллоо.

 За дараагийнхаа асуудалд оръё. Энд байгаа бүх гишүүн бүгд илтгэчихсэн. Би хүртэл авчихсан. Тийм үү, за тэгвэл хэн илтгэх вэ. Одонтуяа гишүүн илтгэчих үү. За тэг та хоёр тэгвэл сольж илтгэе. Эдийн засгийн эрчимжүүлэхийг хэн илтгэх вэ. Бас сая. За эдийн засгийн эрчимжүүлэхийг Энх-Амгалан гишүүн уншъя, за өмч хувьчлалыг Энх-Амгалан гишүүнийг томиллоо.

 За ингээд дараагийнхаа асуудалд оръё.

 **Ж.Батсуурь:** -Үндэсний үйлдвэрлэгчдийг дэмжих, ажлын байр нэмэгдүүлэх зарим арга хэмжээний тухай тогтоолд өөрчлөлт оруулах тухай Улсын Их Хурлын тогтоолын төсөл байгаа. За ажлын хэсгийг урья. Ингээд төсөл санаачлагчийн илтгэлийг Засгийн газрын гишүүн, Хөдөө аж ахуйн сайд Бурмаа танилцуулна. Бурмаа гишүүнийг урьж байна.

 Энэ бол ганцхан одоо тооны өөрчлөлт байгаа, их товчхон өөрчлөлт байгаа. За Бурмаа сайдыг танилцуулгаа хийхийг хүсье. Материал өчигдөр манайх тараачихсан, өнөөдөр ч тараасан. Тэр материал авчраад өгчихье. Үндэсний үйлдвэрлэгчдийг дэмжих тогтоолын төсөл. Манайх тараасан шүү. За уучлаарай одоохон. Тараачихсан шүү. Энэ зарим хүнд байхгүй байна өгөөрэй.

 **Р.Бурмаа:** -За эрхэм гишүүд ээ,

 Засгийн газрын 2011 оны 7 дугаар сарын 6-ны өдрийн тогтоолоор батлагдсан ноолууран утас, ноос боловсруулах үйлдвэрийг дэмжих, урамшуулал олгох журам батлагдсанаар 2011 оноос эхлэн малчин, мал бүхий этгээдийн бэлтгэж, ноос боловсруулах үндэсний үйлдвэрт тушаасан хонь, тэмээний ноосны кг тутамд 2 мянган төгрөгийн мөнгөн урамшууллыг Мал хамгаалах сангаар дамжуулан олгож эхэлсэн билээ.

 Ноосны урамшуулал олгож эхэлснээр үндэсний үйлдвэрүүд түүхий эдийн хомсдлоос бүрэн гарч, үйлдвэрлэлийн үйл ажиллагаа хэвийн тасралтгүй явагдах боломж бүрдэж байна аа.

 2015 онд Хүнс, хөдөө аж ахуйн сайдын төсвийн багцад ноосны урамшуулал 18.3 тэрбум төгрөг батлагдсан ба энэ нь нийт олговол зохих урамшууллын 55 хувьтай тэнцэж байнаа. Хэрвээ ноосны кг тутамд 2 мянган төгрөгийн урамшуулал олговол 32 гаруй тэрбум төгрөг шаардлагатай байгаа юм. Иймээс батлагдсан төсөвтөө багтаан ноосны урамшууллыг олгох бөгөөд үүний тулд ноосны урамшууллыг ашиг шим, үүлдэрлэг байдал, ноосны чанараас хамааран ялгавартайгаар олгох нь зүйтэй гэж тогтоолын төсөлд өөрчлөлт оруулахаар Та бүхэнд оруулж байна аа.

 Иймд урамшууллыг хавтгайруулан олгохоос зайлсхийж, 2014 онд бэлтгэсэн ноосноос эхлэн ноосны чанараас хамаарсан ялгавартай урамшууллыг олгохоор тогтоолын төслийг боловсруулсан байгаа юм. Энэ нь нарийн ноост хонины үүлдэр угсааны тоо толгойг нэмэгдүүлэх, үйлдвэрийн эцсийн бүтээгдэхүүний чанарыг сайжруулах, экспортыг нэмэгдүүлэх салбарын бодлоготой уялдах ба улмаар улсын эдийн засагт эерэг нөлөөлөл үзүүлнээ.

 Батлагдсан төсөв буюу 18.3 тэрбум төгрөг дотроо ноосны чанараас хамааран олгох энэ асуудал маань бүгдээрээ багтаж байгаа болно.

 Тогтоолын төслийг хэлэлцэж өгнө үү.

 **Ж.Батсуурь:** -За ингээд төсөл санаачлагч сайд Бурмаад баярлалаа. Танилцуулга хийсэн. Ингээд энэ тогтоолын төсөл оруулж ирж байгаа ажлын хэсгийг танилцуулъя.

 Р.Бурмаа Хүнс, хөдөө аж ахуйн сайд, Сангийн дэд сайд Пүрэв, Л.Чой-Иш Хүнс, хөдөө аж ахуйн яамны хэлтсийн дарга, Б.Мөнхбаяр Мал хамгаалах сангийн захирал. Ийм бүрэлдэхүүнтэй ажлын хэсэг байна.

 Ингээд тогтоолын төсөлтэй холбогдуулж асуулт асуух гишүүд байна уу. За асуулт Энх-Амгалан гишүүнээр асуулт асуух гишүүнийг тасаллаа. Энх-Амгалан гишүүн асуултаа асууя.

 **Л.Энх-Амгалан:** -За би хөдөөгөөс сонгогдсон гишүүн учраас зайлшгүй асуух ёстой гэж бодож байна аа. Тэгэхээр 2011-2013 оны хооронд улсын төсвөөс яг энэ ноосны урамшуулал 75.8 тэрбум төгрөгийн урамшуулал олгосон байна л даа. Энэ бол бас чамгүй хэмжээний мөнгө. Тэгээд энэ жилийн 2015 оны улсын төсвөөс одоо энэ урамшууллыг бараг үндсэндээ 50 хувийг нь хасаж байгаа тийм ээ. 50 хувийг нь хасаж байгаа. Эх үүсвэр нь бол 18.3 тэрбум төгрөг болж байгаа юм.

 Тэгэхээр яг одоо өнгөрсөн хугацаанд 75.8 тэрбум төгрөг зарцуулаад, ер нь яг ямар энэ урамшууллыг бий болсноор одоо яг ямар үр дүн гарав аа. Энэ дээр одоо хийсэн тооцоо, судалгаанууд байна уу. Тодорхой үр дүн гарсан болоод, тодорхой хэмжээний зорилтонд хүрсэн болоод, энэ урамшуулал бол цаашаа одоо ноосныхоо чанарт шилжүүлсэн, ноосных нь чанараас нь шалтгаалж энэ урамшууллыг үргэлжлүүлье гэж байна шүү дээ тийм ээ.

 Өмнө нь ямар зорилт байсан юм. Энэ урамшууллыг гаргаж ирэхэд яг ямар зорилт тавьсан юм. Тэгээд тавьсан зорилтдоо хүрсэн үү гэдгийг асуумаар байна.

 Хоёрдугаарт нь, бол энэ ноосны урамшуулал бол хоёр талтай байсан. Нэг нь малчдаа урамшуулах, нөгөө талдаа бол үндэсний үйлдвэрлэгчдээ урамшуулах ийм зориулалттай байсан юм. Тэгэхээр одоо яг тэр зориулалтынх нь хэлбэрээр цаашаа одоо энэ ноосны чанараас шалтгаалаад өгөх гэж байгаа энэ урамшуулал маань бол тэр өмнө нь явж байсан энэ хэлбэрээр явах уу гэсэн хоёр дахь асуулт.

 Гуравдугаарт нь бол энэ хөдөөгийн малчид маань нэг хоршоо байгуулах нэг идэвх санаачилга нь одоо хүртэл их муу байгаад байгаа юм. Тэгээд ер нь бол Улсын Их Хурлын тогтоол гараад, яг одоо хөдөөд өнөөдөр хоршоо яаж үүсэж байна вэ гэхээр зөвхөн ноосны урамшуулал авахад л одоо тийм юутайгаар тийм ээ. Одоо зөвхөн ноосны урамшуулал авахын төлөө л хоршооны гишүүн болж байгаа байхгүй юу.

 Тэгэхээр одоо яг энэ ноосны урамшуулал нь зогсчихоор нөгөө нэг арай нэг сэргэх гэж байсан нөгөө хоршоо болох гэж байсан, хоршооны гишүүн болох гэж байсан энэ мотивациэнэ санал санаачилга нь ингээд байхгүй болчихноо. Тэгэхээр энийг орлуулсан, тэр хоршоог дэмжсэн ийм бодлогууд нь одоо явагдах уу гэсэн нэг ийм 3 зүйлийг л тодруулахыг хүсэж байгаа юм.

 **Ж.Батсуурь:** -Энх-Амгалан гишүүний асуултад хариулъя. Бурмаа сайд. За Чой-Иш Хөдөө аж ахуйн яамны хэлтсийн дарга Чой-Иш хариулт өгье.

 **Л.Чой-Иш:** -Энх-Амгалан гишүүний асуултад хариулъя. Ажлын хэсгээс хариулж байна. Чой-Иш. Ер нь энэ ноосны урамшууллын ажил зохион байгуулагдсанаас хойш ямар үр ашиг гарав аа гэдэг хэд хэдэн үзүүлэлтээр гарна. Нэгдүгээрт нь бол нийт борлуулалтын орлого бол өссөн байгаа. Хамгийн анх эхэлж байсан ноосны урамшууллыг өгч эхэлж байсан 2011 онд 49 тэрбум төгрөгийн борлуулалт хийж байсан бол хамгийн өндөр буюу өнгөрсөн 2013 онд бол 82.6 тэрбум төгрөгийн борлуулалт хийгдсэн байгаа.

 Үүнийг дагаад борлуулалт өссөний хэмжээгээр татварын хэмжээ даруй бас одоо 60 хувиар өссөн байгааг хэлмээр байна. Ажиллах хүчний хувьд бас нэмэгдэл өсөлт гарсан байна. Энэ ноосыг боловсруулах үйлдвэрлэлд ажиллах хүчин нийт 8400 хүн ажиллаж байсан нь 2013 онд 10.5 мянган хүн энэ ажлын байраар, энэ салбарт ажиллаж, 2 мянга гаруй хүнээр энэ ажлын байр нэмэгдсэн байгаа.

 Нөгөө талаас үйлдвэрлэлийн. Хоёр дахь үзүүлэлт бол үйлдвэрлэлийн нэр төрлийн хэмжээ бас нэмэгдэж байгаа. Орон нутгуудад бас энэ боловсруулах үйлдвэрлэлүүдийн тоо хэмжээ бас нэмэгдэж эхэлснийг хэлмээр байна. Тухайлах юм бол анхан шатны боловсруулалт хийх, дагаад эсгий боловсруулах, эсгий жижиг бүтээгдэхүүн хийх үйлдвэрүүдийн тоо хэмжээ нэмэгдсэн.

 Гуравдугаарт, бас яг энэ ажиллах хүчнийхээ хувиас гадна технологийн хувьд шинэчлэлтүүд гарч байна. Хамгийн их өндөр нягтралтай бүтээгдэхүүн гаргадаг Улаанбаатар хивс компани гэхэд тэрний нягтралын хэмжээг одоо нэг нэгжид ногдох 689 тип үзүүлэлттэй тийм өндөр нягтралтай хивс үйлдвэрлэх ийм технологийн хувьд шинэчлэлүүд хийгдэж эхэлсэн байгаа. Дээр нь бол нэр төрөл, бүтээгдэхүүнийхээ хувьд бас барилгын, дулаалгын материалын үйлдвэрлэлүүд нэмэгдсэн гэх мэтчилэнгийн ийм үзүүлэлтүүд гарсан юмаа гэж хэлмээр байна.

 Энэ гарч ирж байгаа үр дүнгийн хувьд, татвар төлөлтийн хувьд ч, борлуулалтын хувьд ч, технологийн хувьд, ажиллах хүчний хувьд гээд энэ үр дүнгүүд гарч эхэлсэн ийм таатай нөхцөл бүрдсэн юмаа.

 Хоёрдугаарт нь, цаашдын зорилт гэж асуулт байна. Зорилтын тухайд бол боловсруулах үйлдвэрлэл, ер нь ноос бол ноос гэсэн байдлаар хандаж байснаасаа одоо тооноосоо чанарт шилжих ийм бололцоо нөхцөл бүрдэж байна аа гэж харж байгаа. Тэрний дагуу бол малын нэгдүгээрт, хамгийн түрүүнд энэ ноосыг өгч байгаа малын үүлдэрлэг байдлыг сайжруулах, хоёрдугаарт нь, үйлдвэрт нийлүүлж байгаа ноосны зэргийг зэрэглэлээр нь авах бололцоог бүрдүүлж өгч байгаа. Одоо ийм тооноос чанарт шилжих ийм цаг хугацаа нь болсон байгаа. Ирээдүйн зорилт бол үүнтэйгээ уялдаад явнаа гэсэн ийм байна.

 Гуравдугаарт, энэ тогтоолоор бол хоршооны гишүүн гэдэг заалтыг бол хасахаар орж ирээгүй байгаа. Зөвхөн 1000-2000 гэдэг мянган төгрөг энэ бол 99 хувьд нь мянган төгрөгөөр өгөгдөнө. Бид нар энэ ноосны чиглэлийн малын тоог аваад үзэхэд бол 610 мянган мал байгаа. Тэгэхээр зэрэг эдгээр малаар дамжуулаад тухайлах юм бол Хөвсгөл аймагт дархад хонь гэдэг юм уу, энэ нь бол өнгөрсөн жилүүдэд тоо нь өсөж байгаад 107 мянга болсон байгаа.

 Тэгэхээр энэ малын ноосны чиглэл өгдөг бүдүүвтэр ноост хонины ноос бэлтгэж байгаа малчдад 2 мянган төгрөгийн урамшуулал олгохоор байгаа юмаа. Тэгэхээр зэрэг энэ тогтоол дээр бол хоршооны асуудал хөндөгдөөгүй гэдгийг гуравдугаар асуултад хариулъя. Баярлалаа.

 **Ж.Батсуурь:** -Энх-Амгалан гишүүн тодруулж асууя.

 **Л.Энх-Амгалан:** -Тэгэхээр та нарт одоо хийсэн тооцоо байна уу. Яг одоо ингээд ноосных нь чанартай нь уялдуулаад ингээд урамшуулал олгоод эхлэхээр одоо нийт малчдад, малчин өрхийн одоо хэдэн хувь нь яг энэ ноосны урамшуулал тэр тусмаа яг ингээд ноосных нь чанараас шалтгаалаад ийм урамшуулал авах ийм тооцоо байна уу. Уг нь бол энэ ноосны урамшуулал чинь бол бас ноосны чиглэлийн энэ үйлдвэрийн малаа өсгөх ийм сонирхол их бий болсон байхгүй юу малчдын дунд. Тэгээд ноосныхоо гарцыг бас сайжруулах ийм сонирхол бас бий болчихсон байж байгаа.

 Тэгээд яг нэг ийм үр дүн гарч байхад нь одоо ингээд шууд хасаад тийм ээ тодорхой урамшууллыг шууд хасчихаар нөгөө нэг бий болж байсан үр дүн чинь, эерэг үр дүн чинь одоо энэ эерэг хүрсэн зорилтоосоо дахиад буцах юм биш биз дээ гэсэн нэг ийм болгоомжлол байгаа байхгүй юу.

 **Ж.Батсуурь:** -За Чой-Иш дарга хариулъя.

 **Л.Чой-Иш:** -Нэгдүгээрт, нийтээр уг нь бол нийт одоо ямар ч үүлдэрийн малтай тийм ээ, нарийн нарийвтар ноост хонь юм уу, бүдүүвтэр ноос, ноосны чиглэлийн мал үржүүлж байна уу, үгүй юу гэдгээс огт хамаарахгүйгээр нэгэн жигд 2 мянган төгрөгийн урамшуулал өгч байсан өмнө нь. Одоо бол тийм нарийн нарийвтар, эсвэл бүдүүвтэр, ноосны чиглэлийн хонь үржүүлж байгаа малчин өрхдөө 2 мянган төгрөг, бусад одоо нутгийн эсвэл бүдүүн ноост үнийн чиглэлийн хонь үржүүлээд, тэндээсээ үндэсний үйлдвэртээ тушаасан тохиолдолд мянган төгрөгийн урамшуулал авах болж ийм ялгаа гарч ирж байгаагаараа таны яг асууж байгаа асуулттай, энэ өнөөдрийн орж ирж байгаа тогтоол маань бүрэн нийцэх бололцоотой юмаа.

 **Ж.Батсуурь:** -Асуулт асууж, хариулт авч дууслаа. За үг хэлэх гишүүн байвал саналыг сонсъё. За үг хэлэх гишүүн алга байна. Ингээд санал хураалт явуулъя.

 Үндэсний үйлдвэрлэгчдийг дэмжих, ажлын байр нэмэгдүүлэх зарим арга хэмжээний тухай тогтоолд өөрчлөлт оруулах тухай Улсын Их Хурлын тогтоолын төслийг хэлэлцэхийг дэмжье гэсэн томьёоллоор санал хураалт явуулъя. Санал хураалт.

 Санал хураалтанд 11 гишүүнээс 10 гишүүн дэмжиж, 90.9 хувиар санал дэмжигдлээ.

 Ингээд Улсын Их Хуралд илтгэх гишүүнийг томилъё. Манайх ч томилогдсоор байгаад. Дэмбэрэл гишүүн чинь юу илтгэх билээ. Одоо манай илтгэх гишүүн цөөдөөд байна шүү дээ. За Зоригт гишүүнийг илтгэх гишүүнээр томиллоо.

 Дараагийн асуудал.

 **Ж.Батсуурь:** -Олон асуудалтай Байнгын хороо бол тэгж бас болох юм байна тийм ээ. За одоо ганцхан тогтоолын төсөл байна.

 Монгол Улсын Засгийн газар, Япон Улсын хамтын ажиллагааны байгууллага хооронд байгуулах Улаанбаатар хотын Олон улсын шинэ нисэх онгоцны буудал барих төслийн нэмэлт хэлэлцээрийн төсөл, зөвшилцөх.

 За ингээд ажлын хэсгийг урьж байна. За ингээд Монгол Улсын Засгийн газар, Япон Улсын хамтын ажиллагааны байгууллага хооронд байгуулах Улаанбаатар хотын олон улсын шинэ нисэх онгоцны буудал барих төслийн нэмэлт хэлэлцээрийн төслийн талаарх танилцуулгыг Монгол Улсын Засгийн газрын гишүүн, Монгол Улсын сайд Баярцогт танилцуулна. Баярцогтыг урьж байна.

 **С.Баярцогт:** -Байнгын хорооны дарга, эрхэм гишүүд ээ,

 Монгол Улсын Засгийн газар, Япон Улсын, Японы Олон улсын хамтын ажиллагааны байгууллага хооронд байгуулах Улаанбаатар хотын олон улсын шинэ нисэх буудал барих төслийн нэмэлт зээлийн хэлэлцээрийн төслийг хэрэгжүүлэхээр танилцуулж байна аа.

 Монгол Улсын Засгийн газар болон Японы Олон улсын хамтын ажиллагааны банк хооронд Улаанбаатар хотын Олон улсын нисэх онгоцны буудал барих төслийг санхүүжүүлэх 28.8 тэрбум иенийн зээлийн гэрээ, Япон Улсын хөгжлийн албан ёсны туслалцааны хүрээнд 2008 оны 5 сарын 1-ний өдөр үзэглэж, мөн оны 5 дугаар сарын 29-ний өдөр Монгол Улсын Их Хурлаар соёрхон баталсан.

 Тус төсөлд нэмэлт санхүүжилт авах асуудлыг Монгол Улсын Засгийн газар 2013 оны 3 дугаар сарын 30-ны өдрийн хуралдаанаараа хэлэлцэн дэмжиж, 2013 оны 4 дүгээр сарын 23-ны өдөр Улсын Их Хурлын Төсвийн болон Эдийн засгийн байнгын хорооны хамтарсан хуралдаан, Аюулгүй байдал, гадаад бодлогын байнгын хорооны хуралдаанаар тус тус хэлэлцэн дэмжсэн.

 Тухайн үед хэлэлцсэн зээлийн хэлэлцээрийн төсөлд зөвхөн гүйцэтгэгч байгууллагад төлөх санхүүжилтийн үлдэгдлийг тусгасан байсан ба үүнээс энэ ажлаас гадна онгоцны буудал үйл ажиллагаатай холбоотой бусад барилга байгууламж, үнийн тохируулга зэрэг зардлыг нэмж нэмэлт, зээлийн хэлэлцээрийн дүнд өөрчлөлт орсон тул дахин холбогдох Байнгын хорооны хуралдаанаар нэн яаралтай зөвших шаардлагатай болоод байгаа юмаа.

 Нэмэлт, зээлийн хэлэлцээрийн төсөлд тусгагдсан нийт 36 тэрбум 850 сая иен байгаа. Үүнд нэгд, зам барилгад 21.7 тэрбум төгрөг, хоёр, үнийн тохируулганд 3.4 тэрбум, ханшийн зөрүүнд 1.8, дөрөвдүгээрт нь, Монголын талын хүсэлтээр шинээр нэмсэн ажлууд 5.9 тэрбум төгрөг, зөвлөх үйлчилгээ 1.5 тэрбум төгрөг, магадлашгүй зардлын ажил 2.63 тэрбум иен, барилгын ажлын үеийн хүү 0.11 тэрбум иен.

 Иймд Улаанбаатар хотын олон улсын нисэх онгоцны буудал барих төслийн нэмэлт зээлийн хэлэлцээрийн төслийг хэлэлцэн зөвшилцөж өгөхийг Та бүхнээс хүсье.

 Анхаарал тавьсан явдалд баярлалаа.

 **Ж.Батсуурь:** -За илтгэгч сайдад баярлалаа. Ингээд уг асуудлыг танилцуулга хийж байгаа Байнгын хороонд танилцуулж байгаа ажлын хэсгийн бүрэлдэхүүнийг танилцуулъя.

 Пүрэв Сангийн дэд сайд, Доржсэмбэд Сангийн яамны Төсвийн бодлого, төлөвлөлтийн газрын нэгдсэн төсвийн төлөвлөлтийн бодлогын хэлтсийн дарга, Адъяасүрэн Зам, тээврийн яамны Стратеги, бодлого төлөвлөлт, хамтын ажиллагааны газрын дарга, З.Мөнх-Оргил Сангийн яамны Төрийн захиргаа, удирдлагын газрын гадаад хамтын ажиллагааны хэлтсийн дарга, Цэрэнчимэг Зам, тээврийн яамны Стратеги, бодлого төлөвлөлт, хамтын ажиллагааны газрын Санхүү, эдийн засгийн хэлтсийн дарга, Амарбат Сангийн яамны Санхүүгийн бодлого, өрийн удирдлагын газрын Өрийн удирдлагын хэлтсийн ахлах мэргэжилтэн, Зулсүрэн Сангийн яамны Төрийн захиргааны удирдлагын газрын Гадаад хамтын ажиллагааны хэлтсийн гэрээт ажилтан, Н.Энхбат Улаанбаатар хотын олон улсын нисэх онгоцны шинэ буудал барих төслийн захирал, А.Мөнхжаргал Улаанбаатар хотын Олон улсын нисэх онгоцны шинэ буудал барих төслийн эдийн засагч гэсэн ийм бүрэлдэхүүнтэй ажлын хэсэг уг асуудлыг Байнгын хороонд танилцуулж байна аа.

 Ингээд асуулттай гишүүд байвал нэрээ өгье. За асуулт Энх-Амгалан гишүүнээр асуулт тасаллаа. Энх-Амгалан гишүүн асуултаа асууя.

 **Л.Энх-Амгалан:** -Нийт төслийн өртөг 560 сая ам.доллар болж байгаа юм байна тийм ээ. 560 сая доллар. Тэгэхээр үндсэндээ бол бараг энэ нэмэлт санхүүжилт ч гэсэн одоо нийт 560 сая долларын хэд нь одоо яг энэ Японы хөнгөлөлттэй зээлээр санхүүжүүлэгдэж байгаа юм бэ гэдгийг нэгдүгээрт тодруулахыг хүсэж байгаа юм.

 Хоёрдугаарт нь болохоор Японы энэ хөнгөлөлттэй зээлээр хэрэгждэг төслүүд бол тодорхой нөхцөлтэй байдаг. Тэгэхээр яг энэ нисэх буудлын төсөл дээр ер нь одоо энэ худалдан авалтын хувьд бүтээн байгуулалтын ажил дээр ер нь дан одоо японы компаниуд оролцож байна уу, ер нь монголын компаниудын одоо оролцож байгаа оролцоо ер нь хир байгаа юм бэ гэдэг дээр бас тодруулж өгөөч. Одоо яг өнгөрсөн хугацаанд хийсэн бүтээн байгуулалтан дээр ер нь монголын компаниудын оролцоо ер нь хир байсан юм бэ гэдгийг тодруулахыг хүсэж байгаа юм.

 Гуравдугаарт нь, энэ нэмэлт санхүүжилт хүсэж байгаа энэ одоо төслүүд дээр уг нь бол аэрофлот чинь бол бусад улс орнуудад бол хувийн компаниуд өөрсдөө хөрөнгө оруулалтаа хийгээд, концессын гэрээгээр ингээд хэрэгжүүлээд ингээд явдаг нэг ийм юунууд байдаг шүү дээ, жишгүүд байдаг шүү дээ. Тэгэхээр төр дангаараа бид нар одоо ингээд энэ нисэх буудлыг ингээд аваад явах ийм шаардлага өнөөдөр Монгол Улсад байна уу.

 Ер нь цаашдаа одоо ингээд энэ нисэх буудал баригдсаны дараагаар энэний менежментийн асуудлыг та нар ер нь яаж харж байгаа вэ. Өмчлөлийн асуудлыг яаж харж байгаа вэ, зээлийн эргэн төлөлтийн асуудлуудыг яаж харж байгаа вэ гэсэн энэ 3 асуулт дээр нэг тодруулга авахыг хүсэж байна.

 **Ж.Батсуурь:** -За асуултад хариулъя. Баярцогт сайд асуултад хариулъя.

 **С.Баярцогт:** -Энх-Амгалан гишүүний асуултад хариулъя. Ингээд би энэ гишүүдэд бүгдэнд нь нэг ийм нэг хуудас материал тараасан байгаа авсан болов уу. Энэ дээр нөгөө харьцуулалт хийлгэх үүднээс нь зэрэг 2000 оны 8 сард шийдвэрлэсэн зээлийн хэмжээ, 2015 онд шийдвэрлүүлэх санал болгож байгаа зээлийн хэмжээ ингээд төслийн нийт санхүүжилт бол 65.6 тэрбум иен буюу доллараар яг одоогийн ханшаар үзэх юм бол 560.2 сая ам.долларын ийм зээл болж байгаа.

 Яг Энх-Амгалан гишүүний хэлдгээр энэ бол нөхцөлтэй. Энэ төслийн зөвлөх компани болон ерөнхий гүйцэтгэгч компани нь бол Япон Улсын аж ахуйн нэгж байх ёстой. Дээрээс нь нийт гэрээний үнийн дүнгийн 30-аас багагүй хувийн бараа, ажил үйлчилгээгий нь бол Япон улсын зах зээлээс авч нийлүүлэх ёстой гэсэн ийм үндсэн нөхцөлтэй, хөнгөлөлттэй зээл байгаа юм.

 2008 онд авсан хөнгөлөлттэй хүү барилгын ажлын үед бол 0.2 хувийн хүүтэй. 2015 оноор одоо авах гэж байгаа зээлийнх нь бол барилгын ажлынх нь хувьд 0.1 хувийн хүүтэй. Энэ аль аль зээл нь бол 40 жилийн хугацаанд эргэн төлөгдөх нөхцөлтэй, эхний 10 жилдээ бол аль аль нь үндсэн төлбөрөөс бол чөлөөлөгдөх ийм зээл байгаа гэдгийг бол хэлэх гэсэн юмаа.

 Яг тэр төслийн буудал байгуулагдсаны дараах менежментийн асуудлын талаар манай төслийн нэгжийнхэн хариулбал сайн байна аа. Баярлалаа.

 **Ж.Батсуурь:** -Төслийн нэгжээс хэн хариулах вэ гараа өргөөрэй. Хамгийн урд талын микрофоныг нээе, асуултад хариулаарай.

 **Д.Энхбат:** -Сайн байцгаана уу, төслийн нэгжийн захирал Энхбат. Та бүхний асуултад хариулъя. Талбай дээр ямархуу аж ахуйн нэгжүүд ажиллаж байна вэ гэсэн асуулт байгаа. Энэ дээр өнгөрсөн онд бол нийт ажлынхаа 27.2 хувийг гүйцэтгээд байна. Энэ хугацаанд бол нэг 1200-гаад хүн ажилласан. Үүний дээр 40-өөд компани ажиллаж байгаа.

 Яг 40-өөд компанийн хувьд бол нэг 70 орчим хувь нь монголын аж ахуйн нэгж, үлдсэн нь бол Япон, Солонгос, Хятадын гэсэн ийм аж ахуйн нэгжүүд ажиллаж байна. Яг хүнийх нь ажилчин ажилчдынх нь тоогоор авах юм бол нийт 1200 хүний бол нэг 90 хувь нь монгол ажилчид байгаа.

 Дараагийн асуулт энэ ашиглалтын асуудлаар ярьж байгаа. Энэ дээр бол Зам, тээврийн яамнаас ажлын хэсгийг байгуулсан. Удирдах хороо байгуулсан. Энэ дээр нь бол Иргэний нисэхийн ерөнхий газар, Нисэх буудлын захиргаанаас бол тодорхой төлөөлөлтэйгөөр энэ Удирдах хороо ажиллаад, 2016 онд барилгын ажил дууссаны дараа ашиглалтыг аль болох хувийн хэвшил, концессын гэрээгээр ажиллуулах тал дээр нь бол одоо Японы зөвлөх компани ажиллаад, судалгаа гаргах гээд дунд шатандаа бол явж байгаа.

 **Ж.Батсуурь:** -За асуулт асууж, хариулт авч дууслаа. Ингээд үг хэлэх, санал хэлэх гишүүн байвал саналыг сонсъё. Үг хэлэх, санал хэлэх гишүүн алга байна. Ингээд санал хураалт явуулъя.

 Монгол Улсын Засгийн газар Японы Олон улсын хамтын ажиллагааны байгууллага хооронд байгуулах Улаанбаатар хотын олон улсын нисэх онгоцны буудал барих төслийн нэмэлт хэлэлцээрийн төслийг дэмжих нь зүйтэй гэсэн томьёоллоор санал хураалт явуулъя. Санал хураалт гишүүд анхаараарай. Санал хураалт.

 Санал хураалтанд 11 гишүүн оролцож, 10 гишүүн дэмжиж, 90.9 хувиар санал дэмжигдлээ.

 Ингээд чуулганы нэгдсэн хуралдаанд. Манайх чинь Аюулгүй байдал, гадаад бодлогын байнгын хороонд дүгнэлт хүргүүлэх юм байна. Аюулгүй байдал, гадаад бодлогын байнгын хороогоор хэлэлцүүлэх юм байна. Ажлын хэсэгт баярлалаа.

 **Ж.Батсуурь:** -Эрдэс баялгийн салбарын ил тод байдлын тухай хууль манай Байнгын хороогоор явж байгаа. Улсын Их Хурлын нэгдсэн чуулганаар ороод хэлэлцэх эсэх нь дэмжигдээд шийдэгдсэн. Манай Байнгын хороонд анхны хэлэлцүүлэгт бэлтгэх, Их Хуралд оруулах ажлын хэсгийг томилох учиртай. Ингээд ажлын хэсгийн ахлагчийг бол эндээс томилъё. Ингээд ажлын хэсгийн ахлагчаар Г.Уянга гишүүнийг томилъё.

 Тэгээд энэ ажлын хэсэгт орж ажиллах гишүүд Уянгаа гишүүн дээр саналаа өгөөрэй.

 Ингээд өнөөдрийн Эдийн засгийн байнгын хорооны хуралдаан хэлэлцэх асуудлаа дууслаа. Ингээд Байнгын хорооны гишүүдэд тэсвэр тэвчээртэй, аль өглөөнөөс хойш оролцсон гишүүддээ талархал илэрхийлж байна.

 Маргааш үдээс хойш манай Байнгын хороо бас дахин хуралдах хуваарьтай байгаа гэдгийг анхааруулъя. Баярлалаа, сайхан амраарай. Амжилт хүсье.

 Дууны бичлэгээс буулгасан:

 Протоколын албаны шинжээч Д.Энэбиш